
Introducere 


De-a lungul întregii mele cariere, am încercat să înțeleg 
mecanismele interne ale creierului şi motivaţia comportamen- 
tului uman. Dat fiind că în copilărie am fugit din Viena la scurt 
timp după ce a fost ocupată de Hitler, m-a preocupat una 
dintre marile enigme ale existenţei umane: cum este posibil 
ca una dintre cele mai avansate şi mai cultivate societăţi din 
lume să-şi îndrepte atât de repede eforturile spre rău? Cum 
aleg indivizii aflaţi în fața unei dileme morale? Poate fi vindecat 
eul fracturat cu ajutorul interacțiunii umane specializate? Am 
devenit psihiatru sperând că voi ajunge să înţeleg şi să abordez 
aceste probleme dificile. 

Totuşi, odată ce am început să conştientizez cât de înşelă- 
toare sunt problemele minții, mi-am îndreptat atenţia spre 
întrebări la care se puteau găsi răspunsuri concludente prin 
intermediul cercetării ştiinţifice. M-am concentrat asupra 
unor grupuri mici de neuroni ale unui animal extrem de 
simplu şi am descoperit în cele din urmă câteva dintre proce- 
sele fundamentale care se află la baza formelor elementare de 
învățare şi memorie. Deşi activitatea desfăşurată mi-a făcut o 
deosebită plăcere și a fost apreciată la scară largă, îmi dau seama 
că descoperirile mele reprezintă doar un progres mărunt în 
încercarea de a înţelege cea mai complexă entitate din univers — 
mintea omenească. 

Această căutare i-a inspirat pe filosofi, poeţi şi medici 
chiar din zorii umanităţii. La intrarea în Templul lui Apollo 
din Delphi era gravată maxima „Cunoaşte-te pe tine însuţi”. 
Încă de când Socrate şi Platon au reflectat asupra naturii 
minţii omenești, gânditorii profunzi din fiecare generaţie s-au 
străduit să înţeleagă gândurile, sentimentele, comportamen- 
tul, amintirile și puterile creative care ne fac ceea ce suntem. 
În cazul generaţiilor mai vechi, această căutare era limitată 
la cadrul intelectual al filosofiei, aşa cum era reprezentat de 
teza filosofului francez din secolul al XVII-lea Rene Descartes 
„Cuget, deci exist”. Ideea călăuzitoare a lui Descartes era aceea 
că mintea noastră este separată de corp şi funcţionează inde- 
pendent de acesta. 

Unul dintre marile progrese realizate în epoca modernă a 
fost conştientizarea faptului că Descartes înţelesese lucrurile 
pe dos: în realitate, „Exist, deci cuget. Această răsturnare de 
situaţie s-a produs la sfârșitul secolului XX, când o şcoală de 
filosofie preocupată de problemele minții, condusă de perso- 
nalităţi precum John Searle şi Patricia Churchland, a fuzionat cu 
psihologia cognitivă?, ştiinţa minţii, după care amândouă au 
fuzionat cu neuroştiința, știința creierului. Rezultatul a fost o 
nouă abordare, biologică, a minţii. Acest studiu ştiinţific al 
minţii, fără precedent, are la bază principiul potrivit căruia 
mintea noastră reprezintă un set de procese efectuate de creier, 
un dispozitiv de calcul deosebit de complex care ne construiește 
percepţia asupra lumii exterioare, ne generează experiența 
interioară și ne controlează acţiunile. 

Noua biologie a minţii este ultimul pas al progresului inte- 
Jectual care a început în 1859, odată cu observaţiile lui Darwin 
asupra evoluţiei formei noastre fizice. În cartea sa clasică, 
Originea speciilor, Darwin a introdus ideea potrivit căreia nu 
suntem fiinţe unice create de un Dumnezeu atotputernic, ci 

creaturi biologice care au evoluat din strămoși mai simpli, 
animale, cu care împărtăşim o combinaţie de comportament 
instinctual şi învăţat. Darwin a dezvoltat această idee în cartea 
sa din 1872, Expresia emoţiilor la om şi animale”, în care a 
prezentat o idee şi mai profundă şi radicală: aceea că procesele 
noastre mintale au evoluat de la strămoşii noștri, animalele, 
aproape în același fel în care au evoluat și trăsăturile noastre 
morfologice. Mai exact, că mintea noastră nu este eterică; ea 
poate fi explicată în termeni fizici. 

Specialiştii în neuroştiinţe, printre care şi eu însumi, şi-au 
dat seama curând că, dacă animalele mai simple dau dovadă de 
emoții asemănătoare cu ale noastre, de pildă frica şi anxietatea 
ca reacție la ameninţări cum ar fi traumele fizice sau degradarea 
poziţiei sociale, ar trebui să putem studia diverse aspecte ale 
propriilor stări emoţionale la acele animale. Ulterior, studiile 
modelelor animale au arătat că, aşa cum anticipase mai mult 
sau mai puțin Darwin, până şi procesele noastre cognitive, 
inclusiv formele primitive de conştiinţă, au evoluat de la stră- 
moşii noștri, animalele. 

Faptul că împărtăşim aspecte ale proceselor noastre min- 
tale cu animale mai simple şi că, drept urmare, putem studia 
mecanismele minţii la un nivel elementar la acele animale e 
un noroc, deoarece creierul uman este extraordinar de complex. 
Această complexitate este în cea mai mare măsură evidentă — 
şi misterioasă - în conştiinţa noastră de sine. 

Conştiinţa de sine ne determină să ne întrebăm cine suntem 
şi de ce existăm. Nenumăratele mituri ale creaţiei — poveştile 
pe care fiecare societate le spune despre originile sale -s-au 
născut din această nevoie de a explica universul şi locul pe 
care îl ocupăm în cadrul lui. Căutarea răspunsurilor la aceste 
întrebări existenţiale constituie o parte importantă a ceea ce 
ne defineşte ca ființe umane. lar modul în care interacţiunile 

complexe ale celulelor creierului dau naştere conștiinței, conștiin- 
ei de sine, este marele mister neelucidat încă de neuroșştiințe. 

Cum ia naștere natura umană din materia fizică a creierului? 
Creierul poate produce conștiință de sine şi-şi poate efectua 
calculele exacte şi uimitor de rapide deoarece cele 86 de miliarde 
de celule nervoase (neuronii) comunică între ele prin legături 
deosebit de precise. De-a lungul carierei mele, am reuşit 
împreună cu colegii mei să arătăm pe un simplu animal marin 
nevertebrat, Aplysia, că aceste legături, cunoscute sub numele 
de sinapse, pot fi modificate de experienţă. Este ceea ce ne 
permite să învăţăm, să ne adaptăm la schimbările survenite în 
mediul nostru. Însă legăturile dintre neuroni pot fi modificate 
şi în urma unor traume sau îmbolnăviri; mai mult decât atât, e 
posibil ca unele legături să nu se formeze normal în cursul 
dezvoltării sau chiar să nu se formeze deloc. Asemenea cazuri 
produc tulburări ale creierului. 

Astăzi, mai mult ca oricând, studiul tulburărilor creierului 
ne oferă informaţii noi cu privire la modul normal în care 
funcţionează mintea noastră. Ceea ce descoperim despre 
autism, schizofrenie, depresie și boala Alzheimer, de exemplu, 
ne poate ajuta să înţelegem circuitele neuronale implicate în 
interacţiunile sociale, în gânduri, sentimente, comportament, 
memorie şi creativitate, la fel cum studiile asupra acelor circuite 
neuronale ne pot ajuta să înţelegem tulburările creierului. Într-un 
sens mai larg, aşa cum componentele unui computer îşi dezvă- 
luie adevăratele funcţii atunci când se strică, tot astfel funcţiile 
circuitelor neuronale ale creierului devin extraordinar de clare 
atunci când nu funcționează cum trebuie sau nu se dezvoltă 
corect. 

Această carte explorează modul în care acele procese ale 
creierului ce dau naștere minţii noastre se pot deregla, generând 

boli cumplite care chinuie omenirea: autism, depresie, tulburare 
bipolară, schizofrenie, boala Alzheimer, boala Parkinson şi 
tulburarea de stres posttraumatic. Ea arată că este esenţial să 
aflăm mai multe despre aceste procese tulburate ca să înțelegem 
mai bine mecanismele normale ale creierului, dar şi ca să găsim 
noi tratamente pentru diferitele afecțiuni. De asemenea, arată 
că putem înţelege mai bine funcționarea creierului examinând 
variațiile normale ale funcţiei cerebrale, precum felul în care 
se diferenţiază creierul pe parcursul dezvoltării pentru a ne 
stabili sexul și identitatea de gen. În sfârșit, cartea prezintă 
modul în care abordarea biologică a minţii începe să dezlege 
misterele creativităţii şi conştiinţei. Observăm că există oameni 
înzestrați cu o creativitate remarcabilă, dar care suferă de schi- 
zofrenie şi de tulburare bipolară şi constatăm că creativitatea 
lor este produsul acelorași legături dintre creier, minte şi com- 
portament existente la toată lumea. Studiile moderne asupra 
conștiinței şi tulburărilor sale sugerează că aceasta nu este o 
funcţie unică, uniformă a creierului; în schimb, reprezintă 
stări de spirit diferite în contexte diferite. Mai mult decât atât, 
după cum au descoperit cândva oamenii de ştiinţă şi a subliniat 
Sigmund Freud, percepțiile, gândurile şi faptele noastre con- 
ştiente sunt influențate de procese mintale inconștiente. 
Într-un sens mai larg, studiul biologic al minții este mai 
mult decât o cercetare ştiinţifică ce ne promite o înţelegere mai 
bună a creierului şi tratamente noi pentru cei care suferă de 
tulburări cerebrale. Progresele înregistrate în biologia minții 
oferă posibilitatea unui nou umanism, care realizează o fuziune 
a științelor, preocupate de lumea naturală, cu umanioarele, 
preocupate de sensul experienței umane. Acest umanism 
ştiinţific nou, bazat în mare măsură pe observaţii de ordin 
biologic cu privire la diferențele funcției cerebrale, va schimba 
în mod fundamental felul în care ne vedem pe noi înşine şi pe 

celălalt. Fiecare dintre noi se simte deja unic, graţie conştiinţei 
de sine, însă realmente vom avea confirmarea biologică a indi- 
vidualităţii noastre. La rândul lui, acest lucru va duce la noi 
observaţii asupra naturii umane și la o înţelegere și o apreciere 
mai profunde ale umanității noastre individuale şi comune. 








Ce ne pot spune tulburările creierului 
despre noi înşine 


Cea mai mare provocare din ştiinţă este aceea de a înțelege 
modul în care misterele naturii umane - aşa cum se reflectă 
în experienţa individuală a lumii — se nasc din materia fizică 
a creierului. Cum reuşesc nişte semnale codificate, emise de 
miliarde de celule nervoase din creier, să dea naştere conștiinței, 
iubirii, limbajului şi artei? Cum reuşeşte o reţea extraordinar 
de complexă de conexiuni să dea naștere sentimentului nostru de 
identitate, unui eu care se dezvoltă pe măsură ce ne maturizăm, 
dar care rămâne, în mod remarcabil, constant de-a lungul 
experienţelor din viața noastră? Aceste mistere ale eului îi 
preocupă pe filosofi de generaţii întregi. 

O abordare în vederea elucidării acestor mistere ar fi refor- 
mularea întrebării: ce se întâmplă cu conştiinţa de sine atunci 
când creierul nu funcționează cum trebuie, când este afectat de 
traumă sau de boală? Fragmentarea sau pierderea conştiinţei 
de sine astfel rezultate au fost descrise de doctori şi deplânse 
de poeţi. Mai recent, specialişti în neuroştiințe au studiat modul 
în care se dezintegrează eul atunci când creierul este asaltat. 
Un exemplu celebru este Phineas Gage, muncitorul feroviar 
din secolul al XIX-lea a cărui personalitate s-a schimbat în 

mod spectaculos după ce o bară de fier i-a străpuns partea 
frontală a creierului. Cei care îl cunoşteau de dinainte de accident 
spuneau pur şi simplu: „Gage nu mai e Gage”. 

Această abordare implică un set „normal” de comporta- 
mente, atât pentru un individ, cât şi pentru oameni în general. 
Linia care separă „normalul” de „anorma!” a fost trasată în 
locuri diferite de diverse societăţi de-a lungul istoriei. Oameni 
diferiţi din punct de vedere mintal au fost consideraţi uneori 
ca fiind „înzestraţi” sau „sfinţi”, dar cel mai adesea au fost trataţi 
ca fiind „devianţi” sau „posedaţi” şi supuşi stigmatizării şi unei 
cruzimi îngrozitoare. Psihiatria modernă a încercat să descrie 
şi să catalogheze tulburările mintale, însă migrarea diferitor 
comportamente dincolo de linia ce separă normalul de tulburare 
este o dovadă a faptului că granița e neclară şi variabilă. 

Toate aceste variaţii de comportament, de la cele considerate 
normale la cele considerate anormale, sunt determinate de 
variațiile individuale din creierul nostru. De fapt, fiecare acti- 
vitate în care ne implicăm, fiecare sentiment şi gând care ne 
conferă sentimentul individualităţii izvorăsc din creier. Atunci 
când gustaţi o piersică, luaţi o decizie dificilă, vă simţiți melan- 
colic sau trăiţi o bucurie intensă în fața unui tablou, vă sprijiniți 
în totalitate pe mecanismele biologice ale creierului. Creierul 
dumneavoastră vă face cine sunteți. 

Probabil că sunteţi convins că experimentați lumea aşa cum 
este ea -— că piersica pe care o vedeţi, o mirosiți și o gustaţi este 
exact aşa cum o percepeţi. Vă bazaţi pe faptul că simţurile vă 
oferă informaţii corecte, astfel încât percepțiile şi acțiunile 
dumneavoastră sunt ancorate într-o realitate obiectivă. Dar 
acest lucru este doar parţial adevărat. Simţurile dumneavoastră 
vă asigură informaţiile de care aveţi nevoie pentru a acţiona, 
dar nu îi prezintă creierului o realitate obiectivă. În schimb, îi 
oferă informaţiile necesare pentru a construi realitatea. 

Fiecare dintre senzațiile noastre izvorăşte dintr-un sistem 
diferit al creierului și fiecare sistem este reglat cu precizie, astfel 
încât să detecteze şi să interpreteze un anumit aspect al lumii 
exterioare. Informaţiile primite de la fiecare dintre simţuri sunt 
adunate de celule menite să recepteze cel mai slab sunet, cea mai 
uşoară atingere sau mişcare, iar aceste informaţii sunt purtate 
pe un traseu specific către o regiune a creierului specializată 
în simţul respectiv. După aceea, creierul analizează senzațiile, 
antrenând emoţii relevante și amintiri din experienţele trecute, 
cu scopul de a construi o reprezentare interioară a lumii exte- 
rioare. Această realitate autogenerată - parțial inconștientă, 
parţial conştientă - ne ghidează gândurile şi comportamentul. 

De regulă, reprezentarea noastră interioară asupra lumii se 
suprapune în mare măsură cu cea a tuturor celorlalți, deoarece 
creierul vecinului a evoluat astfel încât să funcţioneze la fel ca 
al nostru; asta înseamnă că aceleași circuite neuronale se află 
la baza aceloraşi procese mintale în creierul fiecărei persoane. 
Să luăm exemplul limbajului: circuitele neuronale responsa- 
bile de exprimarea limbajului se află într-o anumită zonă a 
creierului, pe când circuitele responsabile de înţelegerea limba- 
jului se află într-o altă zonă. Dacă, pe parcursul dezvoltării, acele 
circuite neuronale nu se formează normal sau dacă sunt pertur- 
bate, procesele noastre mintale pentru limbaj devin tulburate 
şi începem să experimentăm lumea în mod diferit faţă de alți 
oameni — şi să acționăm în mod diferit. 

Perturbările funcţiei cerebrale pot fi deopotrivă înspăimân- 
tătoare şi tragice, după cum vă poate spune oricine a fost 
martorul unei crize de epilepsie sau a văzut cât de chinuitoare 
este o depresie profundă. Efectele bolii mintale extreme pot fi 
devastatoare pentru indivizi şi familiile lor, iar suferința globală 
provocată de aceste boli este nemăsurată. Însă unele perturbări 
ale circuitelor cerebrale obișnuite pot aduce beneficii şi pot 

afirma individualitatea unei persoane. De fapt, un număr 
surprinzător de oameni care suferă de ceea ce s-ar putea numi 
o tulburare ar prefera să nu suprime această latură a lor. 
Conştiinţa noastră de sine poate fi atât de puternică şi de 
importantă, încât ezităm să renunțăm chiar şi la acele elemente 
ale sale care ne fac să suferim. Tratarea acestor afecțiuni com- 
promite deseori conştiinţa de sine. Medicamentele ne pot înăbuși 
voinţa, vigilenţa şi procesele gândirii. 

Tulburările creierului oferă o privire asupra creierului 
sănătos obişnuit. Cu cât oamenii de ştiinţă şi clinicienii află 
mai multe despre tulburările creierului - observând pacienții, 
precum şi din cercetările genetice şi neuroștiințifice —, cu atât 
înţeleg mai bine cum lucrează mintea atunci când toate circuitele 
cerebrale funcţionează cum se cuvine și cu atât au mai multe 
şanse să dezvolte tratamente eficiente atunci când unele dintre 
acele circuite se degradează. Cu cât aflăm mai multe despre 
minţile neobişnuite, cu atât avem mai multe șanse, ca indivizi 
şi ca societate, să înțelegem şi să empatizăm cu cei care gândesc 
diferit, având tot mai puţin tendința de a-i stigmatiza sau de 
a-i respinge. 


Pionierii neurologiei și psihiatriei 


Până pe la 1800, doar tulburările provocate de o vătămare 
vizibilă a creierului, constatată la autopsie, erau văzute ca fiind 
afecțiuni medicale; aceste tulburări erau considerate neuro- 
logice. Tulburările de la nivelul gândirii, al sentimentelor şi al 
dispoziţiilor, precum şi dependenţa de droguri nu păreau să fie 
asociate cu o vătămare sesizabilă a creierului şi, drept urmare, 
erau considerate defecte în structura morală a unei persoane. 

Tratamentele pentru aceşti oameni „slabi de înger” erau menite 
să-i „întărească, prin izolarea lor în ospicii, ţintuirea cu lanţuri 
de pereţi şi expunerea la privaţiuni sau chiar tortură. Deloc 
surprinzător, această abordare a fost inutilă din punct de vedere 
medical şi distructivă din punct de vedere psihologic. 

În 1790, medicul francez Philippe Pinel a înfiinţat formal 
domeniul pe care îl numim acum psihiatrie. Pinel insista că 
tulburările psihice nu sunt defecte morale, ci afecţiuni medicale 
şi că psihiatria ar trebui să fie considerată o subramură a 
medicinei. La Salpâtriere, cel mai mare spital psihiatric din 
Paris, Pinel i-a eliberat pe bolnavii mintali din lanţuri şi a 
introdus principii orientate spre psihologie şi eliminarea sufe- 
rinţei, care au stat la baza psihoterapiei zilelor noastre. 

Pinel susținea că tulburările psihice îi afectează pe cei care 
au o predispoziţie ereditară și care sunt expuşi la un stres psiho- 
logic sau social excesiv. Această perspectivă seamănă uimitor 
de mult cu modul în care este văzută astăzi boala mintală. 

Deși ideile lui Pinel au avut un profund impact moral asupra 
domeniului psihiatriei, umanizând tratamentul pacienţilor, nu 
s-a înregistrat nici un alt progres în ceea ce priveşte înțelegerea 
tulburărilor psihice până la începutul secolului XX, când marele 
psihiatru german Emil Kraepelin a înfiinţat psihiatria ştiinţifică 
modernă. Influenţa lui Kraepelin este colosală şi îi voi ţese 
povestea în această carte, aşa cum se împletește ea cu istoria 
neurologiei şi psihiatriei. 

Kraepelin a fost contemporan cu Sigmund Freud, dar, în 
vreme ce Freud era de părere că bolile mintale, deși afectează 
creierul, sunt dobândite în urma unei experienţe - deseori o 
experienţă traumatizantă din copilăria mică —, Kraepelin vedea 
lucrurile cu totul diferit. El era de părere că toate bolile mintale 
au o cauză biologică, o bază genetică. Drept urmare, deducea 
el, bolile psihice ar putea fi deosebite una de cealaltă la fel ca 

alte afecţiuni medicale: observându-le manifestările iniţiale, 
evoluţiile clinice în timp şi urmările pe termen lung. Această 
idee l-a determinat pe Kraepelin să creeze un sistem modern 
de clasificare a bolilor mintale, sistem care se foloseşte şi astăzi. 

Kraepelin a fost inspirat să adopte o viziune biologică asupra 
bolilor mintale de Pierre Paul Broca şi Carl Wernicke, doi 
medici care au arătat pentru prima oară că putem descoperi 
lucruri uimitoare despre noi înşine studiind tulburările creie- 
rului. Broca şi Wernicke au constatat că anumite tulburări 
neurologice corespund unor regiuni specifice ale creierului. 
Progresele pe care le-au înregistrat au dus la conştientizarea 
faptului că funcţiile mintale ce stau la baza comportamentului 
normal pot fi localizate la rândul lor în zone și regiuni specifice 
ale creierului, punând astfel bazele neuroștiințelor moderne. 

La începutul anilor 1860, Broca a observat că unul dintre 
pacienţii săi, un bărbat pe nume Leborgne, care suferea de 
sifilis, avea o deficiență neobișnuită de limbaj. Leborgne înţele- 
gea perfect limbajul, însă nu reuşea să se facă înţeles. Asimila 
ceea ce îi spunea o persoană, fapt dovedit de capacitatea sa de 
a urma întocmai instrucțiunile, dar când încerca să vorbească, 
nu îi ieșeau decât nişte mormăieli de neînțeles. Corzile lui 
vocale nu erau paralizate - putea fredona cu uşurinţă o melodie -, 
dar nu se putea exprima folosind cuvinte. Şi nici în scris nu se 
putea exprima. 

După moartea lui Leborgne, Broca i-a examinat creierul, 
căutând indicii legate de suferința lui. A găsit o zonă în partea 
frontală a emisferei stângi ce părea afectată de o boală sau de un 
traumatism. Până la urmă, Broca a mai întâlnit opt pacienţi cu 
aceeaşi dificultate de producere a limbajului şi a constatat în cazul 
tuturor că era vătămată aceeaşi zonă a emisferei stângi a creie- 
rului, regiune care a ajuns să fie cunoscută drept aria lui Broca 
(figura 1.1). Aceste descoperiri l-au condus la concluzia că 

abilitatea noastră de a vorbi este guvernată de emisfera stângă a 
creierului sau, potrivit spuselor sale, „Vorbim cu emisfera stângă”!. 

În 1875, Wernicke a observat imaginea în oglindă a defec- 
tului lui Leborgne. A întâlnit un pacient ale cărui cuvinte 
curgeau liber, dar care nu reușea să înțeleagă limbajul. Dacă 
Wernicke i-ar fi spus „Pune obiectul A peste obiectul B”, băr- 
batul habar nu ar fi avut ce i se cerea să facă. Wernicke a asociat 
această dificultate de înţelegere a limbajului cu o vătămare a 
părții din spate a emisferei stângi, regiune care a devenit cunos- 
cută drept aria lui Wernicke (figura 1.1). 

Wernicke a avut deosebita perspicacitate de a conştientiza 
faptul că funcţiile mintale complexe precum limbajul nu sunt 
localizate într-o singură regiune a creierului, implicând în 
schimb mai multe zone cerebrale interconectate. Aceste circuite 
formează „rețeaua” neuronală a creierului nostru. Wernicke a 
demonstrat nu numai că înțelegerea şi exprimarea sunt procesate 
separat, ci şi că sunt interconectate printr-o punte cunoscută 
drept fasciculul arcuat. Informaţiile pe care le obţinem citind 
sunt transmise de la ochi către cortexul vizual, iar informaţiile 
auzite sunt transmise de la urechi la cortexul auditiv. Informaţiile 
de la nivelul acestor două zone corticale converg apoi în aria 
lui Wernicke, care le transpune într-un cod neuronal pentru 
înțelegerea limbajului. Abia atunci informaţiile sunt transmise 
mai departe către aria lui Broca și ne putem exprima (figura 1.1). 

Wernicke preconiza că, într-o bună zi, cineva va descoperi 
o tulburare de limbaj care să implice o simplă deconectare a 
celor două arii. S-a dovedit că avea dreptate: persoanele a căror 
punte arcuată ce conectează cele două arii este afectată pot 
să înțeleagă limbajul și să se exprime, însă cele două funcţii 
operează independent. Seamănă întru câtva cu o conferinţă 
de presă prezidenţială: se primesc informaţii, se oferă informaţii, 
dar între ele nu există nici o legătură logică. 

Oamenii de ştiinţă sunt de părere acum că şi alte abilități 
cognitive complexe necesită participarea mai multor regiuni 
ale creierului, distincte, dar interconectate. 







Fasciculul 
arcuat 


Aria lui 
Broca 


Aria lui 
Wernicke 


Cortexul 


rtexul : 
Co vizual 


auditiv 


Figura 1.1. Traseul anatomic al înţelegerii (aria lui Wernicke) 
şi exprimării limbajului (aria lui Broca). Cele două arii sunt conectate 
prin fasciculul arcuat (fasciculus arcuatus) 


Deşi sistemul de circuite al limbajului s-a dovedit a fi şi mai 
complex decât au crezut Broca şi Wernicke, descoperirile lor 
iniţiale au pus bazele viziunii noastre moderne asupra neurolo- 
giei limbajului şi, prin extensie, asupra tulburărilor neurologice. 
Faptul că au accentuat în nenumărate rânduri importanța deose- 
bită a locației a generat progrese semnificative în diagnosticarea 
şi tratarea bolii neurologice. Mai mult decât atât, daunele pro- 
vocate de obicei de bolile neurologice sunt vizibile cu ușurință 
la nivelul creierului, ceea ce le face să fie mult mai uşor de 
identificat decât majoritatea tulburărilor psihice, în care vătă- 
marea este mult mai subtilă. 

Căutarea localizării funcţiei la nivelul creierului s-a inten- 
sificat masiv în cursul anilor 1930 şi 1940 graţie renumitului 
neurochirurg canadian Wilder Penfield, care opera pacienţi 
cu epilepsie cauzată de țesutul cicatricial format la nivelul 

creierului în urma unei leziuni. Penfield căuta să obțină o aură, 
senzaţia pe care o trăiesc mulți epileptici înaintea unei crize. 
Dacă reuşea, ar fi identificat porțiunea minusculă din creier 
pe care trebuia să o extirpe pentru a elimina crizele pacienţilor 
săi fără a afecta alte funcţii, precum limbajul sau abilitatea 
de mişcare. 

Pacienţii lui Penfield erau conştienţi pe parcursul operaţiei — 
creierul nu are receptori pentru durere -, aşa că îi puteau 
spune ce simțeau atunci când le stimula diferite regiuni ale 
creierului. De-a lungul anilor ce au urmat, în care a efectuat 
aproape patru sute de operaţii, Penfield a cartografiat regiunile 
creierului responsabile de senzațiile tactile, vizuale şi auditive 
şi de mișcările anumitor părţi ale corpului. Hărțile funcţiei 
senzoriale şi motoare întocmite de el sunt utilizate şi astăzi. 

Cu adevărat uimitoare a fost descoperirea lui Penfield că, 
atunci când stimula lobul temporal, partea din creier situată 
chiar deasupra urechii, pacientul său îi spunea uneori brusc: 
„Îmi revine ceva în minte, e ca o amintire. Aud sunete, 
cântece, bucăţi simfonice”. Sau: „Aud cântecul de leagăn pe 
care obișnuia să mi-l cânte mama”, Penfield a început să se 
întrebe dacă nu cumva era posibilă localizarea unui proces 
mintal atât de complex şi de misterios cum este memoria în 
anumite zone din creierul fizic. În cele din urmă, el şi alţii au 
dovedit că este posibilă. 


Neuronii: elementele de bază ale creierului 


Descoperirile lui Broca şi Wernicke au arătat unde anume 
în creier sunt localizate anumite funcţii mintale, dar nu au 
reuşit să explice şi cum le realizează creierul. Nu au putut 

răspunde a câteva întrebări fundamentale, precum: Care este 
structura biologică a creierului? Cum funcţionează el? 

Biologii stabiliseră deja că organismul este alcătuit din celule 
individuale, dar creierul părea să fie diferit. Atunci când oamenii 
de ştiinţă analizau la microscop țesutul cerebral, vedeau un 
talmeş-balmeş ce părea să fie fără cap şi fără coadă. Din acest 
motiv, mulţi oameni de ştiinţă au crezut că sistemul nervos 
este o reţea unică, continuă de ţesut interconectat. Nu erau 
siguri că există o celulă nervoasă individuală. 

Apoi, în 1873, un medic italian pe nume Camillo Golgi a 
făcut o descoperire care avea să revoluţioneze modul în care 
oamenii de ştiinţă înţeleg creierul. A injectat azotat de argint 
sau dicromat de potasiu în țesutul cerebral şi a observat că, 
din motive pe care nu le înțelegem nici astăzi, o mică parte 
dintre celule au absorbit culoarea, căpătând o nuanţă neagră 
specifică. Dintr-o zonă compactă şi impenetrabilă de ţesut 
neuronal, a ieşit brusc în evidenţă rafinata și eleganta structură 
a neuronilor individuali (figura 1.2). 





Figura 1.2. Pata Golgi 

Primul om de ştiinţă care a valorificat descoperirea lui 
Golgi a fost un tânăr spaniol pe nume Santiago Ramân y Cajal. 
La sfârşitul secolului al XIX-lea, Cajal a aplicat pata lui Golgi 
pe țesut cerebral provenit de la animale nou-născute. A fost 
o mișcare înțeleaptă: în primele faze ale dezvoltării, creierul 
are mai puţini neuroni, iar forma lor este mai simplă, aşa că 
sunt mai uşor de observat şi de examinat decât neuronii unui 
creier matur. Folosind pata lui Golgi pe un creier imatur, 
Cajal a reuşit să identifice celule izolate şi să le studieze una 
câte una. 

Cajal a observat celule care semănau cu coronamentul bogat 
al copacilor străvechi, altele care se terminau cu mănunchiuri 
compacte şi altele ale căror ramificații se extindeau către zone 
nevăzute ale creierului — forme cu totul diferite de formele 
simple, bine definite ale altor celule din corp. În ciuda acestei 
diversități surprinzătoare, Cajal a stabilit că fiecare neuron are 
aceleași patru componente anatomice principale (figura 1.3): 
corpul celular, dendritele, axonul şi terminaţiile presinaptice, 
care continuă cu ceea ce poartă astăzi numele de sinapse. 
Principala componentă a neuronului este corpul celular, care 
conţine nucleul (depozitarul genelor celulei) şi majoritatea 
citoplasmei. Numeroasele ramificații subţiri din corpul celular, 
care seamănă cu ramurile mai mici ale unui copac, sunt dendri- 
tele. Dendritele primesc informaţii de la alte celule nervoase. 
Prelungirea neramificată şi groasă a corpului celular este axonul, 
care poate avea până la un metru lungime. Axonul transmite 
informaţii altor celule. Axonul se continuă cu terminaţiile 
presinaptice. Aceste structuri specializate formează sinapse cu 
dendritele celulelor-țintă şi le transmit informaţii printr-un 
spaţiu mic numit fantă sinaptică. Celulele-ţintă pot fi celule 
învecinate, celule din altă regiune a creierului sau miocite 
situate la periferia corpului. 

Figura 1.3. Structura neuronului 


În cele din urmă, Cajal a reunit aceste patru principii într-o 
teorie numită acum Doctrina Neuronală (figura 1.4). Primul 
principiu este că fiecare neuron constituie un element indivi- 
dual care slujeşte drept unitate fundamentală de receptare și 
transmitere a informaţiilor şi element constitutiv al creierului. 
A] doilea este că neuronii interacționează unul cu celălalt doar 
la nivelul sinapselor. Astfel, neuronii formează rețelele complexe, 
sau circuitele neuronale, care le permit să transmită informaţii 
de la o celulă la alta. Al treilea principiu este că neuronii 
formează conexiuni doar cu anumiţi neuroni-ţintă, în locuri 
specifice. Această specificitate a conexiunii explică circuitele 
uimitor de precise care stau la baza proceselor complexe de 
percepţie, mişcare şi gândire. Al patrulea principiu, care decurge 
din primele trei, este că informaţiile circulă într-o singură 

direcție — de la dendrite către corpul celular şi axon, apoi de-a 
lungul axonului spre sinapsă. Astăzi, acest flux al informaţiei 
în creier este numit principiul polarizării dinamice. 


A. Neuronul B. Sinapsa C. Specificitatea  D. Polarizare 
conexiunii dinamică 

nervoasă „neuron” - neuron comunică va comunica neuron, semnalul se 

unitatea fundamentală cu dendritele altui doar cu anumite deplasează într-o 

Figura 1.4. Cele patru principii ale Doctrinei Neuronale a lui Cajal 


Faptul că Santiago Cajal a analizat la microscop un număr 
fix de neuroni şi a dedus cum funcţionează sistemul nervos a 
reprezentat un exemplu extraordinar de intuiţie științifică. În 
1906, el şi Golgi au fost laureați cu Premiul Nobel pentru 
Fiziologie sau Medicină - Golgi pentru pata lui şi Cajal pentru 
folosirea ei în vederea stabilirii structurii şi funcţiei neuronilor. 
În mod surprinzător, observaţiile lui Cajal au rămas în picioare 
din 1900 şi până astăzi. 

Limbajul secret al neuronilor 


Pentru ca să proceseze informaţiile şi, astfel, să educe com- 
portamentul, neuronii trebuie să comunice cu alți neuroni şi 
cu restul corpului. Acesta este un imperativ absolut pentru 
buna funcţionare a creierului. Dar cum vorbesc neuronii unul 
cu altul? Răspunsul la această întrebare a început să se întrevadă 
după mai mulţi ani. 

În 1928, Edgar Adrian, pionier în studiul electrofiziologic 
al sistemului nervos şi laureat al Premiului Nobel pentru 
Fiziologie sau Medicină în 1932, a expus chirugical unul dintre 
numeroșii nervi mici, sau grupuri de axoni, din gâtul unui iepure 
anesteziat. Apoi a înlăturat toți axonii, mai puţin doi-trei, pe 
care a aşezat un electrod. Adrian a observat o activitate electrică 
intensă la fiecare respiraţie a iepurelui. A atașat electrodului 
un difuzor şi imediat a început să se audă un ţăcănit rapid, 
asemănător codului Morse. Ţăcănitul era un semnal electric, 
un potențial de acţiune, unitatea fundamentală a comunicării 
neuronale. Adrian trăgea cu urechea la discuţia neuronilor. 

Ce producea potenţialele de acțiune pe care le auzea Adrian? 
Partea interioară a membranei ce înconjoară un neuron şi 
axonul său are o sarcină electrică uşor negativă față de partea 
exterioară. Această sarcină este rezultatul distribuţiei inegale 
a ionilor - atomi cu încărcătură electrică - pe cele două părți 
ale membranei celulare. Din pricina acestei distribuții inegale 
a ionilor, fiecare neuron e ca o baterie minusculă, inmagazinând 
electricitate ce poate fi eliberată în orice moment. 

Când ceva excită un neuron - fie că e vorba de un foton 
de lumină, de o undă sonoră sau de activitatea altor neuroni -, 
porți microscopice numite canale ionice se deschid pe toată 

suprafaţa sa, îngăduind ionilor încărcaţi să străbată membrana 
în ambele direcții. Această mișcare liberă a ionilor inversează 
polaritatea electrică a membranei celulare, transformând sarcina 
negativă din interiorul neuronului în sarcină pozitivă şi elibe- 
rând energia electrică a neuronului. 

Eliberarea rapidă a energiei face ca neuronul să genereze 
un potenţial de acțiune. Acest semnal electric se propagă rapid 
la nivelul neuronului, din corpul celular până în vârful axonului. 
Când oamenii de ştiinţă spun că neuronii dintr-o anumită 
zonă a creierului sunt activi, asta înseamnă că neuronii produc 
potenţiale de acțiune. Tot ceea ce vedem, atingem, auzim și 
gândim începe cu aceste mici impulsuri electrice care se transmit 
de la un capăt al neuronului la celălalt. 

Adrian a înregistrat apoi semnalele electrice emise de 
axonii individuali din nervul optic al unei broaște râioase. 
A amplificat semnalele ca să poată fi vizualizate pe o versiune 
timpurie a osciloscopului sub forma unui grafic bidimensional. 
Astfel, a descoperit că potenţialele de acţiune din orice neuron 
dat își mențin destul de consecvent mărimea, forma şi durata. 
Sunt întotdeauna același mic impuls electric. El a descoperit, 
de asemenea, că fie există un răspuns al neuronului la un 
stimul, fie acesta lipseşte cu desăvârșire: neuronul fie generează 
un potenţial de acțiune în toată puterea cuvântului, fie nu 
declanşează nici unul. Odată inițiat, un potenţial de acțiune 
se deplasează negreşit de la dendritele celulei receptoare la 
corpul celulei şi de-a lungul axonului până la sinapsă. Acesta 
e mare lucru la o girafă, să spunem, care are axoni ce încep la 
nivelul măduvei spinării şi se întind pe câţiva metri, până la 
muşchii din vârful piciorului. 

Faptul că potenţialele de acțiune sunt evenimente de tipul 
totul sau nimic ridică două întrebări interesante. Mai întâi, 

cum raportează un neuron ce răspunde la stimuli senzoriali 
diferenţele în ceea ce priveşte intensitatea unui stimul? Cum 
distinge o atingere uşoară de o lovitură puternică sau o lumină 
difuză de una intensă? Apoi, neuronii care transmit informaţii 
de la diferitele simţuri - vizual, tactil, gustativ, auditiv sau 
olfactiv - folosesc tipuri diferite de semnale? 

Adrian a constatat că un neuron semnalează intensitatea 
nu schimbând puterea sau durata potenţialelor sale de acţiune, 
ci variind frecvenţa cu care le generează. Un stimul slab deter- 
mină celula să declanșeze doar câteva potenţiale de acţiune, 
în vreme ce un stimul puternic produce potenţiale de acţiune 
mult mai frecvente. În plus, el a reuşit să măsoare durata 
stimulului monitorizând durata declanşării potenţialelor de 
acțiune (figura 1.5). 

Adrian a consemnat potenţialele de acţiune ale neuronilor 
din ochi, piele, limbă şi urechi, ca să vadă dacă sunt diferite. 
A descoperit că semnalele sunt asemănătoare, indiferent de 
unde provin sau ce tip de informaţii senzoriale transmit. Ceea 
ce distinge văzul de atingere şi gustul de auz este calea neuronală 
specifică ce transmite semnalul și destinaţia sa. Fiecare tip de 
informaţie senzorială este transmis pe propriul traseu neuronal 
către zona corespunzătoare din creier. | 

Cum generează un potenţial de acţiune dintr-un neuron 
un potenţial de acţiune în următorul neuron din circuit? Doi 
tineri oameni de ştiinţă britanici, Henry Dale şi William 
Feldberg, au observat că atunci când un potenţial de acţiune 
ajunge la capătul axonului celulei emițătoare, sau presinaptice, 
se petrece un lucru uimitor: celula eliberează un val de 
substanţe chimice în fanta sinaptică. Aceste substanţe chimice, 
cunoscute acum drept neurotransmițători, traversează fanta 
sinaptică şi se ataşează de receptorii dendritelor celulei-ţintă, 
sau postsinaptice. Fiecare neuron trimite informaţii realizând 
mii de conexiuni sinaptice cu celulele sale ţintă şi primeşte 

la rândul său informaţii de la alți neuroni, prin mii de cone- 
xiuni. Neuronul receptor adună apoi toate semnalele primite 
prin intermediul acestor conexiuni şi, dacă sunt îndeajuns de 
puternice, le transpune într-un nou potenţial de acțiune, un 
nou semnal electric de tipul totul sau nimic, care le este transmis 
tuturor celulelor-țintă cu care intră în contact neuronul receptor. 
Procesul este apoi reluat. Astfel, aproape instantaneu, neuronii 
pot transmite informaţii altor neuroni şi miocitelor, chiar şi 
pe distanţe lungi. 


Neuron senzorial (presinaptic) Neuron postsinaptic 


Potenţial de acțiune Semnal de ieșire Potenţiai 
(eliberare postsinaptic 
transmiţător) 











Timp (ms) 


Figura 1.5. Frecvența şi durata potenţialelor de acţiune determină 
intensitatea semnalului chimic ulterior al neuronului 

De unul singur, acest calcul simplu ar putea să nu pară 
impresionant; dar, când sute sau mii de neuroni formează 
circuite ce transmit semnale dintr-o parte în alta a creierului, 
rezultatele sunt percepţia, mişcarea, gândirea şi emoția. Natura 
computaţională a creierului ne oferă atât o hartă, cât şi o 
logică a analizei tulburărilor creierului. Altfel spus, analizând 
erorile circuitelor neuronale, putem începe să sondăm misterele 
creierului - pentru a afla cum generează circuitele electrice 
percepţia, memoria şi conştiinţa. Ca un corolar, tulburările 
creierului ne permit să vedem modul în care procesele cerebrale 
creează mintea şi cum celelalte experienţe şi comportamentul 
nostru îşi au, în mare parte, rădăcinile în această minune 
computaţională. 


Granița dintre psihiatrie și neurologie 


În ciuda numeroaselor progrese ale neuroștiințelor din 
secolul al XIX-lea - progrese care au pus bazele neurologiei 
moderne -, psihiatrii şi cercetătorii dependenţelor nu s-au 
concentrat asupra anatomiei creierului. De ce oare? 

Foarte multă vreme, tulburările psihice şi cele care creează 
dependenţă au fost considerate fundamental diferite de tulbu- 
rările neurologice. Când medicii legişti examinau creierul unui 
pacient la autopsie şi descopereau leziuni evidente, ca în cazul 
atacurilor cerebrale, traumatismelor craniene sau sifilisului și 
altor infecţii ale creierului, clasificau afecțiunea ca fiind biologică 
sau neurologică. Când nu depistau leziuni anatomice vizibile, 
clasificau tulburarea drept funcțională sau psihică. 

Anatomopatologii erau frapați de faptul că majoritatea afec- 
ţiunilor psihice — mai precis, schizofrenia, depresia, tulburarea 

bipolară şi stările de anxietate - nu produceau celule vizibil 
moarte sau găuri în creier. Întrucât nu vedeau leziuni evidente, 
presupuneau că aceste tulburări erau fie extracorporale (mai 
curând tulburări ale minţii decât ale corpului), fie prea subtile 
pentru a putea fi detectate. 

Deoarece tulburările psihice şi cele care creează depen- 
denţă nu produceau leziuni evidente la nivelul creierului, se 
considera că erau de natură comportamentală, aflându-se 
astfel, în esenţă, sub controlul individului - viziunea morali- 
zatoare, nonmedicală pe care o deplângea Pinel. Această per- 
spectivă îi determina pe psihiatri să conchidă că factorii sociali 
şi funcționali determinanţi ai tulburărilor mintale acționează 
la un „palier al minţii” diferit față de factorii biologici ai 
tulburărilor neurologice. La vremea aceea, același lucru era 
considerat valabil pentru orice abatere de la normele acceptate 
de comportament, ataşament și atracție heterosexuală. 

Numeroşi psihiatri erau de părere că mintea și creierul 
constituie entități separate, astfel încât psihiatrii şi cercetătorii 
adicțiilor nu au căutat o legătură între dificultățile emoţionale 
şi comportamentale ale pacienţilor lor şi disfuncția sau variația 
circuitelor neuronale din creier. Astfel, decenii la rând, psihia- 
trilor le-a venit greu să înțeleagă cum putea să-i ajute studiul 
circuitelor electrice să explice complexitatea comportamen- 
tului şi conştiinţei umane. De fapt, chiar şi în 1990 bolile psihice 
erau clasificate de obicei ca fiind organice sau funcționale, iar 
unii încă mai folosesc această terminologie depăşită. Cu greu am 
reușit să lăsăm în urmă dualismul minte-corp al lui Descartes, 
întrucât reflectă modul în care ne vedem pe noi înşine. 

Abordările moderne ale tulburărilor creierului 


Noua biologie a minţii care a apărut la sfârşitul secolului XX 
porneşte de la premisa că toate procesele noastre mintale sunt 
mediate de creier, de la procesele inconștiente care ne ghidează 
mişcările atunci când lovim o minge de golf până la procesele 
creative complexe care stau la baza compunerii unui concert 
pentru pian şi la procesele sociale care ne permit să interac- 
ționăm unul cu altul. Drept urmare, psihiatrii ne văd acum 
mintea ca pe o serie de funcţii îndeplinite de creier şi consideră 
că toate tulburările mintale, atât psihice, cât și adictive, sunt 
tulburări cerebrale. 

Această viziune modernă are la bază trei progrese ştiinţifice. 
Primul a fost apariţia unei genetici a tulburărilor psihice și 
adictive, inaugurată de Franz Kallmann, psihiatru de origine 
germană care a imigrat în Statele Unite în 1936 şi a lucrat la 
Columbia University. Kallmann a documentat rolul eredității 
în tulburări psihice precum schizofrenia și tulburarea bipolară, 
arătând astfel că sunt într-adevăr de natură biologică. 

Al doilea progres a fost imagistica cerebrală, care a început 
să arate că diferitele tulburări psihice implică sisteme distincte 
în creier. De pildă, acum putem detecta unele zone din creier 
care funcționează anormal la cei suferind de depresie. În plus, 
imagistica le-a permis cercetătorilor să urmărească acțiunea 
medicamentelor asupra creierului şi chiar să vadă schimbările 
produse de tratamentul medicamentos sau de psihoterapie 
asupra pacienţilor. 

Al treilea progres a fost dezvoltarea unor modele animale 
ale bolii. Oamenii de ştiinţă creează modele animale manipulând 
genele animalelor și apoi urmărind efectele. Modelele animale 

s-au dovedit de nepreţuit în studiile unor tulburări psihice, 
dezvăluind modul în care genele, mediul și interacţiunea aces- 
tora pot perturba dezvoltarea creierului, învăţarea şi compor- 
tamentul. Modelele animale, precum şoarecii, sunt deosebit 
de utile pentru studierea fricii sau anxietăţii dobândite, deoarece 
aceste stări apar la animale în mod natural. Dar şoarecii pot 
fi folosiţi şi pentru studierea depresiei sau a schizofreniei, 
introducându-li-se în creier gene modificate despre care s-a 
dovedit că duc la apariţia depresiei sau a schizofreniei la om. 

Să analizăm mai întâi genetica tulburărilor mintale, apoi 
imagistica funcţiilor cerebrale și, în cele din urmă, modelele 
animale. 


Genetica 


Cu toate minunăţiile sale, creierul este un organ al corpului — 
şi, ca toate stucturile biologice, este construit şi guvernat de 
gene. Genele sunt secţiuni clare de ADN care au două calităţi 
remarcabile: le oferă celulelor instrucţiuni pentru cum să 
recreeze un organism şi sunt transmise de la o generaţie la alta, 
transferând astfel instrucțiunile respective urmaşului orga- 
nismului. Fiecare dintre genele noastre asigură câte o copie a sa 
mai tuturor celulelor din corp, precum şi generaţiilor următoare. 

Cu toţii avem în jur de 21.000 de gene, iar aproape jumătate 
dintre ele sunt exprimate în creier. Când spunem că o genă 
este „exprimată, înseamnă că ea e activă, controlând sinteza 
proteinelor. Fiecare genă codifică - adică emite instrucţiunile 
de producere - o anumită proteină. Proteinele determină 
structura, funcţia şi alte trăsături biologice ale fiecărei celule 
din corp. 

În general, genele se reproduc fără probleme; în caz contrar, 
se produce o mutație. Uneori, această modificare a unei gene 
se poate dovedi benefică pentru un organism, însă ea poate 
genera şi producția exagerată, pierderea sau proasta func- 
ționare a proteinei codificate de gena respectivă, ceea ce com- 
promite funcţia şi structura celulară şi poate duce la apariţia 
unor tulburări. 

Fiecare dintre noi are câte două copii ale fiecărei gene, una 
de la mamă și una de la tată. Perechile de gene sunt aranjate 
într-o ordine exactă, pe 23 de perechi de cromozomi. Drept 
urmare, oamenii de ştiinţă pot identifica fiecare genă prin 
intermediul poziţiei sale, sau locus, pe un anumit cromozom. 

Copia maternă şi cea paternă a fiecărei gene se numesc 
alele. De regulă, cele două alele ale unei anumite gene sunt 
ușor diferite: fiecare este alcătuită dintr-o anumită secvenţă 
de nucleotide, cele patru molecule care formează codul ADN. 
Astfel, secvența de nucleotide din gene pe care o moșteniţi 
de la mamă nu este perfect identică cu secvenţa de nucleotide 
din gene pe care o moşteniţi de la tată. Mai mult decât atât, 
secvențele de nucleotide pe care le moşteniţi nu sunt copii 
perfecte ale secvenţelor părinţilor; ele conţin anumite dife- 
rențe care au apărut întâmplător, atunci când gena a fost 
copiată de la părinte. Aceste diferențe modifică aspectul fizic 
şi comportamentul. 

În ciuda numeroaselor variaţii care ne conferă sentimentul 
individualităţii, structura genetică, sau genomul, a oricăror 
două persoane este identică în proporţie de peste 99%. Dife- 
rența dintre ele este dată de aceste variaţii aleatorii în una sau 
mai multe gene moştenite de la părinţi (deşi există excepții 
rare, pe care le vom discuta în capitolul 2). 

Dacă aproape fiecare celulă din corp conţine instrucțiunile 
pentru toate celelalte celule, atunci cum se face că o celulă 

devine celulă renală, iar alta, celulă cardiacă? Sau, la nivelul 
creierului, cum devine o celulă un neuron în hipocamp, respon- 
sabil de memorie, iar alta, un neuron motor spinal, implicat 
în controlul mișcării? În fiecare caz a fost activat un anumit 
grup de gene din celula părintelui, punând în mișcare meca- 
nismul care a dat celulei identitatea sa specifică. Care este 
grupul de gene activat depinde de interacțiunea moleculelor 
din interiorul celulei și de interacţiunea celulei atât cu celulele 
învecinate, cât şi cu mediul exterior al organismului. Avem un 
număr finit de gene, dar activarea şi dezactivarea diferitelor gene, 
în momente diferite, produc o complexitate aproape infinită. 

Pentru a înţelege pe deplin o tulburare cerebrală, oamenii 
de ştiinţă încearcă să identifice genele subiacente şi apoi să 
înţeleagă modul în care, în interacțiunea lor cu mediul, variațiile 
acelor gene dau naștere tulburării. Dacă ştim cât de cât ce a 
decurs greşit, putem începe să căutăm modalităţi de intervenţie 
pentru a preveni sau a ameliora tulburarea. 

Studiile genetice ale familiilor, începând cu cele efectuate de 
Kallmann în anii 1940, arată cât de răspândite sunt influenţele 
genetice în tulburările psihice (tabelul 1). Vorbim despre 
„influenţe” genetice deoarece moștenirea tulburărilor psihice 
este complexă: nu există o singură genă responsabilă de apariția 
schizofreniei sau a tulburării bipolare. Kallmann a descoperit 
că este mult mai probabil ca o persoană schizofrenică să 
aibă un părinte sau un frate care suferă de această tulburare 
decât o persoană care nu este schizofrenică. Şi mai convin- 
gător, a constatat că e mult mai probabil ca geamănul identic 
al unei persoane care suferă de schizofrenie sau de tulburare 
bipolară să aibă aceeaşi tulburare decât un geamăn bivitelin. 
Întrucât gemenii identici împărtăşesc toate genele, iar gemenii 
bivitelini împărtăşesc doar jumătate dintre gene, această des- 
coperire implica în mod clar mai curând genele gemenilor 

identici decât mediul lor comun în incidența mai mare a acestor 
tulburări mintale. 

Studiile efectuate pe gemeni arată că și autismul are o puternică 
componentă genetică: atunci când un geamăn identic are autism, 
există un risc de 90% ca și celălalt geamăn identic să dezvolte 
această tulburare. E mult mai puţin probabil ca un frate diferit 
din aceeaşi familie, inclusiv un geamăn bivitelin, să dezvolte 
autism, în vreme ce un individ din populaţia generală prezintă 
un risc infim de a dezvolta tulburarea (tabelul 1). 


Tabelul 1. incidenţa autismului și a tulburărilor psihice la gemenii 
identici şi fraţii indivizilor afectaţi 


Tulburare Gemeni identici Fraţi Populaţia generală 
Autism 90% 20% 1-3% 

Tulburare bipolară 70% 5-10% 1% 

Depresie 40% <8%  6-8% 

Schizofrenie 50% | 10% 1% 


Am aflat foarte multe despre rolul pe care îl joacă genele 
în tulburările medicale analizând diverse istorice familiale. Pe 
baza acelor istorice, bolile genetice pot fi împărţite în două 
grupe: simple și complexe (figurile 1.6A şi 1.6B). 

O boală genetică simplă, cum este boala Huntington, este 
cauzată de mutaţia unei singure gene. O persoană care prezintă 
acea mutație va avea boala, iar dacă un geamăn identic are 
boala, o vor avea amândoi. În schimb, vulnerabilitatea la o 
boală genetică complexă precum tulburarea bipolară sau depresia 
depinde de interacțiunea mai multor gene - atât între ele, cât 
și cu mediul. Ne putem da seama că tulburarea bipolară este 
complexă deoarece ştim că, dacă un geamăn identic dezvoltă 
tulburarea, e posibil ca celălalt să nu o dezvolte. Asta înseamnă 
că factorii de mediu joacă un rol esenţial. Atunci când sunt 

implicate atât genele, cât şi mediul, de obicei este mai uşor să 
găsim mai întâi genele candidate, efectuând studii de amploare 
pentru a stabili care gene se corelează cu depresia şi care se 
corelează cu mania, iar apoi să încercăm să identificăm contri- 
buţia mediului. 


A. 


pita, 


Gena] — 






Gena 1 








Figura 1.6. O boală genetică simplă poate implica mutaţia unei 
singure gene (A), în vreme ce o boală genetică complexă poate 
implica atât mai multe gene, cât şi factori de mediu (B) 


Imagistica cerebrală 


Până în anii 1970, clinicienii aveau instrumente limitate de 
examinare a creierului viu: radiografiile, care dezvăluie struc- 
tura osoasă a craniului, dar nu şi creierul însuşi; angiografia, 

care dezvăluie vasele sangvine din creier; şi pneumoencefa- 
lografia, care dezvăluie ventriculele cerebrale (cavitățile pline 
cu lichid cerebrospinal). Folosind aceste metode radiologice 
rudimentare şi autopsia, neurologii au examinat ani la rând 
persoane deprimate şi schizofrenice, dar nu au depistat vătă- 
mări ale creierului. Totuşi, în anii 1970 au început să apară 
două categorii de imagistică ce aveau să schimbe în mod spec- 
taculos felul în care înțelegem creierul: imagistica structurală 
şi imagistica funcţională. 

Imagistica structurală analizează anatomia creierului. Tomo- 
grafia computerizată (CT) îmbină o serie de radiografii făcute 
din diferite unghiuri într-o imagine transversală. Aceste radio- 
grafii pun în evidenţă densitatea diferitelor părți ale creierului, 
precum mănunchiurile de axoni care alcătuiesc materia albă 
şi corpurile celulare şi dendritele neuronilor care formează 
cortexul cerebral, sau materia cenușie. 

Imagistica prin rezonanță magnetică (IRM) utilizează o 
tehnică foarte diferită: evidențiază reacţia feluritelor țesuturi 
la câmpurile magnetice aplicate. Imaginea obținută oferă infor- 
maţii mai amănunțite decât tomografia computerizată. De 
pildă, IRM a scos la iveală faptul că, în cazul persoanelor 
schizofrenice, ventriculele laterale ale creierului sunt mărite, 
cortexul cerebral este mai subțire, iar hipocampul e mai mic. 

Imagistica funcțională merge şi mai departe, introducând 
dimensiunea temporală. Imagistica funcțională le permite 
oamenilor de ştiinţă să urmărească activitatea din creierul unei 
persoane care îndeplineşte o sarcină cognitivă — de exemplu, 
admiră o operă de artă, aude, se gândeşte sau rememorează. 
RMN-ul funcţional (RMNf) detectează modificările concen- 
traţiei de oxigen din eritrocite. Atunci când o zonă a creierului 
devine mai activă, consumă mai mult oxigen; pentru a satisface 

cererea de oxigen, fluxul sangvin către zona respectivă creşte. 
Astfel, oamenii de știință pot folosi RMNf pentru a crea hărţi 
care să indice părțile cerebrale active în cursul unei game 
variate de sarcini mintale. 

Imagistica funcțională a evoluat datorită studiilor efectuate 
de Seymour Kety şi colegii săi, care, în 1945, au conceput 
prima metodă eficientă de măsurare a fluxului sangvin în 
creierul viu. Printr-o serie de studii clasice, au măsurat fluxul 
sangvin în creierul unor oameni treji şi în creierul unor oameni 
care dormeau, stabilind astfel baza următoarelor studii efectuate 
cu ajutorul imagisticii funcționale. Marcus Raichle, un pionier 
al imagisticii cerebrale, nota că studiile lui Kety asupra înţe- 
legerii circulaţiei şi metabolismului creierului uman au avut 
un impact uriaş. 

Kety a studiat apoi funcția creierului normal şi funcţia 
creierului tulburat. A descoperit că fluxul sangvin general din 
creier nu este modificat într-o varietate surprinzătoare de 
condiții - dacă persoana doarme profund sau este pe deplin 
trează, dacă face calcule mintale sau este dezordonată mintal 
ca urmare a schizofreniei. Acest fapt l-a condus la concluzia 
că măsurarea fluxului sangvin din tot creierul nu surprinde 
schimbările importante care ar putea surveni în zone specifice 
din creier. Prin urmare, a decis să caute modalităţi de măsurare 
a fluxului sangvin local. 

În 1955, împreună cu Louis Sokoloff, Lewis Rowland, 
Walter Freygang şi William Landau, Kety a conceput o metodă 
de vizualizare a fluxului sangvin local în 28 de zone diferite 
ale creierului pisicii”. În mod uimitor, grupul a descoperit că 
stimularea vizuală măreşte fluxul sangvin doar către com- 
ponentele sistemului vizual, inclusiv cortexul vizual, zona 
cortexului cerebral dedicată procesării informaţiei vizuale. 

A fost prima dovadă a faptului că modificările fluxului sangvin 
sunt asociate în mod direct cu activitatea cerebrală şi, probabil, 
cu metabolismul cerebral. În 1977, Sokoloff a creat o tehnică 
de măsurare a activităţii metabolice locale, pe care a folosit-o 
pentru a cartografia funcţiile specifice la nivelul creierului, 
oferindu-le astfel cercetătorilor o metodă independentă de a 
localiza funcţia în creier”. 

Descoperirea lui Sokoloff a pus bazele tomografiei cu emisie 
de pozitroni (PET) şi tomografiei computerizate cu emisie de 
fotoni individuali (SPECT), metodele imagistice care au făcut 
posibilă vizualizarea funcției cerebrale la ființele umane înzestrate 
cu gândire. PET i-a ajutat pe oamenii de ştiinţă să înțeleagă 
mai bine chimia proceselor cerebrale, deoarece le-a permis să 
eticheteze neurotransmițătorii specifici folosiţi de diferite clase 
de celule nervoase, precum și receptorii celulelor-țintă asupra 
cărora acționează acei transmiţători. 

Tehnicile de imagistică structurală şi funcțională le-au oferit 
oamenilor de ştiinţă o nouă perspectivă asupra creierului. 
Aceştia pot vedea acum regiunile creierului - uneori chiar şi 
circuitele neuronale din acele regiuni - care nu funcționează 
cum trebuie. 

Aceste informaţii sunt esenţiale, deoarece viziunea modernă 
asupra tulburărilor psihice consideră că ele sunt și tulburări 
ale circuitelor neuronale. 


Modelele animale 


Modelul animal al unei tulburări poate fi proiectat în două 
feluri. Primul, după cum am văzut, constă în identificarea 
genelor unui animal care sunt echivalente genelor umane ce 








CE NE POT SPUNE TULBURĂRILE CREIERULUI DESPRE NOI ÎNȘINE 45 


ar contribui la o tulburare, modificarea acelor gene animale şi 
apoi urmărirea efectelor asupra animalului. Al doilea constă 
în introducerea unei gene umane în genomul unui animal, 
pentru a vedea dacă produce asupra animalului aceleaşi efecte 
ca şi asupra omului. 

Modelele animale precum viermii, mușştele şi şoarecii 
sunt esențiale pentru înțelegerea tulburărilor creierului. Aceste 
modele ne-au oferit informaţii valoroase despre circuitul 
neuronal al fricii care stă la baza stresului, un factor major în 
apariția mai multor tulburări psihice. Modelele animale ale 
autismului le-au permis oamenilor de ştiinţă să urmărească 
modul în care expresia genelor umane care contribuie la această 
tulburare schimbă comportamentul social al animalelor în 
diverse contexte. 

Șoarecii reprezintă principala specie animală pentru mode- 
larea tulburărilor cerebrale. Modelele şoarecilor le-au oferit 
oamenilor de ştiinţă informaţii importante cu privire la modul 
în care mutaţiile structurale genetice rare conduc la o activitate 
cerebrală anormală în cazul autismului şi schizofreniei. În 
plus, şoarecii modificaţi genetic se dovedesc a fi extrem de 
valoroşi pentru studiul deficienţelor cognitive în cazul schizo- 
freniei. Ei pot fi folosiţi şi la modelarea factorilor de risc din 
mediu: oamenii de ştiinţă pot expune şoareci in utero la riscuri 
precum stresul mamei sau activarea sistemului ei imunitar 
(care ar putea avea loc atunci când mama contractează o infecţie), 
pentru a stabili cum afectează aceşti factori dezvoltarea şi 
funcția creierului. Modelele animale facilitează experimentele 
controlate care scot la iveală legăturile dintre gene, creier, 
mediu şi comportament. 

Reducerea decalajului dintre tulburările psihice 
și cele neurologice 


Înțelegerea factorilor biologici care stau la baza tulbură- 
rilor neurologice ne-a îmbogăţit semnificativ înțelegerea 
funcţiei cerebrale normale - a felului în care creierul dă naş- 
tere minţii. Am învăţat despre limbaj din afaziile Broca şi 
Wernicke, despre memorie din boala Alzheimer, despre creati- 
vitate din demenţa frontotemporală, despre mișcare din boala 
Parkinson şi despre legătura dintre gândire şi acțiune din 
leziunile măduvei spinării. 

Studiile încep să arate că unele boli care generează simptome 
diferite apar în acelaşi fel; altfel spus, împărtăşesc același meca- 
nism molecular. De exemplu, boala Alzheimer, care afectează 
în principal memoria; boala Parkinson, care afectează în primul 
rând mişcarea; şi boala Huntington, care afectează mişcarea, 
dispoziţia şi cogniția - se presupune că toate implică o asimilare 
defectuoasă a proteinelor, după cum vom vedea în capitolele 
următoare. Cele trei tulburări produc simptome foarte diferite, 
întrucât asimilarea anormală afectează diferite proteine și dife- 
rite zone ale creierului. Vom descoperi, fără îndoială, meca- 
nisme comune şi în cazul altor boli. 

Se presupune că orice boală psihică apare atunci când unele 
părţi ale reţelei neuronale a creierului — unii neuroni şi circuitele 
cărora le aparţin - sunt hiperactive, inactive sau incapabile să 
comunice în mod eficient. Nu ştim dacă aceste disfuncţii se 
datorează unor leziuni microscopice pe care nu le putem vedea 
atunci când analizăm creierul, unor modificări esenţiale ale 
legăturilor sinaptice sau structurării defectuoase a creierului 
în cursul dezvoltării. Dar ştim că toate tulburările psihice sunt 

produse de schimbări specifice în funcţionarea neuronilor şi 
sinapselor, şi mai știm că, în măsura în care dă roade, psiho- 
terapia acționează asupra funcţiilor cerebrale, generând modi- 
ficări fizice la nivelul creierului. 

Aşadar ştim acum că bolile psihice, aidoma tulburărilor 
neurologice, se datorează unor anormalităţi ale creierului. 

Prin ce anume diferă tulburările psihice de cele neurologice? 
În clipa de față, cea mai evidentă diferenţă o reprezintă simp- 
tomele pacienților. Tulburările neurologice tind să producă un 
comportament neobişnuit sau fragmentarea comportamen- 
tului în părți componente, cum ar fi mişcările neobişnuite ale 
capului sau braţelor unei persoane ori pierderea controlului 
motor. În schimb, principalele tulburări psihice sunt carac- 
terizate adesea de exagerări în comportamentul de zi cu zi. Cu 
toții suntem abătuţi din când în când, dar acest sentiment se 
amplifică foarte mult în cazul depresiei. Cu toții suntem 
euforici atunci când ne merge bine, dar acest sentiment atinge 
cote maxime în faza maniacală a tulburării bipolare. Teama 
normală şi căutarea plăcerii pot degenera în stări severe de 
anxietate şi dependență. Până şi anumite halucinaţii şi iluzii 
cauzate de schizofrenie seamănă întru câtva cu evenimente 
din visele noastre. 

Atât tulburările neurologice, cât şi cele psihice pot implica 
o funcție redusă. De exemplu, la fel cum există o pierdere a 
controlului asupra mişcării în boala Parkinson, tot aşa există 
o pierdere a memoriei în boala Alzheimer, o pierdere a capa- 
cităţii de a procesa semnalele sociale în autism şi o reducere 
a abilităţilor cognitive în schizofrenie. 

O a doua diferenţă evidentă este uşurinţa cu care putem 
vedea leziunile fizice ale creierului. După cum am văzut, pagu- 
bele produse de tulburările neurologice sunt adesea vizibile la 
autopsie sau cu ajutorul imagisticii structurale. Vătămările 

produse de tulburările psihice sunt deseori mai puţin evidente, 
dar, pe măsură ce rezoluţia tehnicilor imagistice se îmbună- 
tățeşte, începem să detectăm modificările produse de aceste 
tulburări. De exemplu, după cum menţionam mai devreme, 
putem identifica acum trei modificări structurale în creierul 
celor afectaţi de schizofrenie: ventricule mărite, cortex mai 
subţire și hipocamp mai mic. Graţie progreselor imagisticii 
cerebrale funcţionale, acum putem observa anumite schimbări 
ale activităţii cerebrale care sunt specifice depresiei şi altor 
tulburări psihice. În sfârşit, pe măsură ce devin disponibile 
tehnici de depistare a leziunilor mai subtile ale celulelor ner- 
voase, ar trebui să putem găsi aceste leziuni în creierul tuturor 
persoanelor cu tulburări psihice. 

A treia diferență evidentă este locaţia. Datorită accentului 
tradiţional pe care neurologia îl pune pe anatomie, știm mult 
mai multe despre rețeaua neuronală a tulburărilor neurologice 
decât despre cea a tulburărilor psihice. În plus, rețeaua neuronală 
subiacentă a tulburărilor psihice este mai complexă decât cea 
a tulburărilor neurologice. Oamenii de știință au început abia 
recent să exploreze zonele cerebrale implicate în gândire, plani- 
ficare şi motivaţie, procesele mintale dereglate în cazul schizo- 
freniei şi al unor stări emoționale şi de dispoziţie precum 
depresia. 

Unele tulburări psihice nu par, cel puţin, să implice schim- 
bări structurale permanente în creier și, prin urmare, au mai 
multe şanse să fie reversibile decât tulburările produse de 
leziuni fizice evidente. De pildă, oamenii de ştiinţă au constatat 
că activitatea sporită într-o anumită zonă a creierului este 
inversată în tratamentul reuşit al depresiei. Acestea fiind spuse, 
tratamentele mai noi ar putea înlătura în cele din urmă până 
şi vătămările fizice cauzate de tulburările neurologice, cum se 
procedează acum în cazul unor pacienți cu scleroză multiplă. 

Pe măsură ce cercetările asupra creierului şi a minţii avan- 
sează, pare tot mai probabil să nu existe de fapt diferențe 
profunde între bolile neurologice şi cele psihice şi ca, pe măsură 
ce le înțelegem mai bine, să apară tot mai multe asemănări. 
Această convergenţă va contribui la noul umanism ştiinţific, 
oferindu-ne şansa de a vedea cum comportamentul şi expe- 
riențele noastre individuale îşi au rădăcinile în interacțiunea 
genelor cu mediul care ne modelează creierul. 


Natura noastră profund socială: 
spectrul autist 


Suntem, din fire, ființe profund sociale. Succesul nostru în 
ceea ce priveşte adaptarea la lumea naturală de-a lungul evoluţiei 
s-a datorat în mare măsură capacităţii noastre de a forma reţele 
sociale. Mai mult decât orice altă specie, depindem unul de 
celălalt pentru companie și supraviețuire. Drept urmare, izolați, 
nu ne putem dezvolta normal. Copiii sunt pregătiţi din naştere 
să interpreteze lumea pe care o vor cunoaște ca adulți, dar 
pot învăţa abilităţile critice de care vor avea nevoie, precum 
limbajul, doar de la alți oameni. Deprivarea senzorială sau 
socială la o vârstă fragedă poate afecta structura creierului. În 
mod asemănător, avem nevoie de interacțiune socială pentru 
a menţine sănătatea creierului la vârste înaintate. 

Am aflat foarte multe lucruri despre natura și importanța 
creierului nostru social — regiunile şi procesele specializate 
pentru interacțiunea cu alți oameni - studiind autismul, o 
tulburare complexă în care creierul social nu se dezvoltă nor- 
mal. Autismul apare într-o perioadă critică a dezvoltării timpurii, 
înainte de vârsta de trei ani. Întrucât copiii autişti nu sunt 
capabili să-şi dezvolte în mod spontan abilităţile sociale şi de 
comunicare, se retrag într-o lume interioară şi nu interacționează 
social cu ceilalți. 

Autismul include un spectru de tulburări cu forme mai 
uşoare sau mai grave, toate fiind caracterizate de dificultatea 
conectării cu ceilalți. Persoanele autiste au o capacitate redusă 
de implicare în interacțiuni și raporturi sociale, atât verbale, 
cât şi nonverbale; în plus, interesele lor sunt limitate. Aceste 
bariere în calea interacțiunii cu ceilalţi afectează în mod profund 
comportamentul social. 

Acest capitol explorează ceea ce ne-a învăţat autismul despre 
creierul nostru social, inclusiv capacitatea noastră de a descifra 
stările mintale şi emoţionale ale celorlalți. EI prezintă contri- 
buţia psihologiei cognitive la înțelegerea autismului şi infor- 
maţiile cu privire la reţeaua neuronală a creierului social pe care 
ni le-au furnizat studiile asupra autismului. Oamenii de ştiinţă 
încă nu au descoperit cauzele autismului, însă genele par să 
joace un rol însemnat. Noile progrese remarcabile din genetică 
arată felul în care mutaţiile anumitor gene perturbă procese 
biologice esenţiale în cursul dezvoltării, producând tulburări 
din spectrul autist. În sfârşit, vom aborda ceea ce am învăţat 
din comportamentul social al animalelor. 


Autismul şi creierul social 


Pornind de la studiile lor efectuate pe cimpanzei, David 
Premack şi Guy Woodruff de la University of Pennsylvania au 
sugerat în 1978 că fiecare dintre noi are o teorie a minţii — adică 
ne atribuim stări mintale nouă înşine şi celorlalți!. Fiecare 
dintre noi are capacitatea de a înţelege că ceilalți au o minte 
proprie, că au propriile credințe, aspirații, dorinţe şi intenții. 
Această înțelegere înnăscută e diferită de o emoție împărtăşită. 
Un copil foarte mic va zâmbi odată cu tine sau se va încrunta 


52 MINTEA TULBURATĂ 


odată cu tine. Dar conştientizarea faptului că persoana la care 
te uiţi s-ar putea gândi la ceva diferit faţă de tine este o abilitate 
profundă ce apare abia mai târziu în dezvoltarea normală, pe 
la vârsta de trei-patru ani. 

Capacitatea noastră de a le atribui altora stări mintale ne 
permite să le anticipăm comportamentul, abilitate critică po 
tru interacţiunea și învăţarea socială. Atunci când noi doi 
stăm de vorbă, de pildă, eu simt încotro îndrepți tu discuţia, 
iar tu simţi încotro mă îndrept eu. Dacă glumești cu mine, nu 
voi interpreta vorbele tale literal şi voi anticipa un compor- 
tament diferit din partea ta decât dacă aş avea sentimentul 
că vorbeşti serios. În 1985, Uta Frith, Simon Baron-Cohen și 
Alan Leslie de la University College London au aplicat conceptul 
de teorie a minţii unor persoane cu autism”. Frith (fasciculul |, 
foto 1.5) descrie contextul: 


Cum funcţionează mintea? Ce înseamnă că mintea este creată 
de creier? Încă de când studiam psihologia experimentală, am 
fost profund interesată de acest tip de întrebări. Patologia ia 
calea evidentă de a afla posibile răspunsuri şi m-am pregătit să 
devin psiholog clinician la Institutul de Psihiatrie din Londra. 
Aici am întâlnit pentru prima oară copii autiști. Erau absolut 
fascinanţi. Am vrut să aflu ce anume îi face să se comporte 
atât de ciudat cu alţi oameni şi ce anume îi făcea să fie atât de 
detaşaţi de genul de comunicare de zi cu zi pe care noi o con- 
siderăm de la sine înţeleasă. Încă vreau să aflu! Fiindcă nici măcar 
cercetările de-o viaţă nu sunt de ajuns pentru elucidarea enigmei 
care este autismul. (...) 

Am vrut să ştiu de ce indivizii autiști, chiar şi atunci când stăpâneau 
bine limbajul, se implicau cu greu într-o conversaţie. Conceptul 
de „teorie a minţii” căpăta chiar atunci formă, prin alăturarea 
studiilor de filosofie, psihologia dezvoltării şi comportamentul 
animalelor. Mie şi colegilor mei de atunci, Alan Leslie şi Simon 

Baron-Cohen, ni s-a părut a fi de foarte mare interes pentru 
autism, constituind poate cheia handicapurilor lor sociale. Și 
chiar așa s-a şi dovedit a fi. 

Am demarat experimente comportamentale sistematice în anii 1980 
şi am arătat că, într-adevăr, indivizii autiști nu dau dovadă de 
„mentalizare” spontană. Altfel spus, nu le atribuie în mod automat 
altora motive psihologice sau stări mintale ca să le explice com- 
portamentul. De îndată ce metodele neuroimagistice au devenit 
disponibile, am examinat adulți autişti şi am scos la iveală siste- 
mul de mentalizare al creierului. Această cercetare este încă în 
desfășurare”. 


Cercetările în domeniul autismului ne-au învăţat foarte 
multe lucruri despre comportamentul social şi biologia interac- 
țiunilor sociale şi a empatiei. Unele interacțiuni sociale, de 
pildă, au loc prin mișcare biologică - te îndrepți spre o altă 
persoană, îi întinzi mâna ca să o saluţi. În 2008, Kevin Pelphrey 
de la Yale University, pe atunci la Carnegie Mellon University, 
a descoperit că copiii autişti nu reuşesc să distingă mişcarea 
biologică“. În cadrul unui experiment cu copii autişti şi nonautişti 
(neurotipici), el a monitorizat două zone ale creierului în timp 
ce copiii urmăreau o mișcare biologică sau nonbiologică. Una 
dintre ele era o mică zonă vizuală cunoscută drept MT sau V5 
(MT/V5), care este sensibilă la orice mişcare; cealaltă era sulcusul 
temporal superior, care, la adulţii neurotipici, reacţionează mai 
puternic la mișcarea biologică. Mişcarea biologică pe care 
Pelphrey le-a arătat-o copiilor era o persoană sau un robot 
umanoid care mergea; mișcarea nonbiologică era o figurină 
mecanică dezmembrată sau un ceas cu pendulă. În ambele 
grupuri de copii, regiunea MT/V5 a creierului, sensibilă la 
mișcare, a răspuns aproape la fel la cele două tipuri de mișcare. 
Însă în cazul copiilor cu o dezvoltare normală, sulcusul tem- 
poral superior a răspuns mai puternic la mișcarea biologică. 

La copiii autişti, aceeaşi zonă cerebrală nu a înregistrat nici o 
diferenţă între cele două tipuri de mișcare (figura 2.1). 


[_] Mișcarea biologică 
[3 Mişcare nonbiologică 

Figura 2.1. Reacţii la mişcarea biologică și la cea nonbiologică 
în două zone ale creierului la copii cu dezvoltare normală şi la copii 
cu autism. MT//5 este o regiune din lobul occipital 


Capacitatea de a identifica şi a integra acțiunea biologică 
cu contextul în care are loc — de exemplu, de a integra observaţia 
noastră că o persoană se întinde după un pahar cu apă cu 
presupunerea noastră că persoanei respective îi este sete - ne 
permite să identificăm intenția, care este esenţială pentru o 
teorie a minţii. Astfel, unul dintre motivele pentru care persoa- 
nelor cu autism le este greu să stabilească interacțiuni sociale 
e acela că au o capacitate limitată de a interpreta acţiunile 
biologice cu însemnătate socială — cum ar fi aceea de a da mâna. 

În mod asemănător, persoanelor autiste le este greu să inter- 
preteze expresiile faciale. Când se uită la o altă persoană, îi 

evită ochii, tinzând în schimb să se uite la gură (figura 2.2). 
Oamenii neurotipici fac invers: se uită în primul rând la ochi. 
De ce? Pentru că privirea unei persoane - unde anume se 
uită - ne oferă indicii importante legat de ceea ce îşi doreşte 
acea persoană, de ce intenționează sau ce crede. Cuvintele a 
dori, a intenționa şi a crede descriu stări mintale. Stările de 
spirit nu sunt de fapt accesibile prin observaţie directă, însă 
cei mai mulți dintre noi ne comportăm ca şi când am putea 
observa în mod direct stările mintale ale altei persoane, de 
parcă i-am putea citi gândurile. 


Autism 


Dezvoltare tipică 





Figura 2.2. Tipare ale mişcării ochilor la o persoană autistă 
versus o persoană neurotipică 


Să luăm exemplul uimitorului tablou Trișorul cu asul de 
caro de Georges de La 'Tour (fasciculul II, ilustraţia 11.1). Ce 
vedeţi când vă uitaţi la el? Probabil că sunteţi atras de privirea 
ciudată a doamnei care stă jos. În mod evident, aceasta comunică 
cu femeia din dreapta ei. Femeia în picioare a văzut cărțile din 
mâinile jucătorului din stânga. Acest jucător e un trişor: se 
vede că ascunde asul de caro la spate. Jucătorul din dreapta e 
un tânăr bogat care va fi păcălit şi va pierde monedele de aur 
pe care le are în faţă. 

Cum putem interpreta această scenă, pictată cu aproape 
patru secole în urmă, cu atâta încredere? Cum se poate baza 
pictorul pe faptul că vom pune cap la cap toate indiciile pe 
care ni le-a oferit - privirea, degetul acuzator, cartea ascunsă - 
şi că vom ajunge la interpretarea corectă? Priceperea noastră 
ciudată se datorează abilității de a formula o teorie a minții. 
O folosim tot timpul pentru a explica şi a anticipa compor- 
tamentul celorlalți. 

În cazul persoanelor autiste se produce o perturbare majoră 
a conexiunilor dintre privire şi intenţie. Deşi mai avem mult 
până să înţelegem cauzele biologice ale autismului — genele, 
sinapsele şi circuitele neuronale modificate —, ştim destul de 
multe despre psihologia cognitivă a autismului şi, prin inter- 
mediul ei, despre sistemele cognitive din creierul nostru care 
sunt responsabile de teoria minţii. 


Circuitele neuronale ale creierului social 


În 1990, Leslie Brothers de la UCLA School of Medicine a 
valorificat observaţiile cu privire la teoria minţii obținute din 
studiul autismului şi a propus o teorie a interacțiunii sociale”. 
Ea a susţinut că interacţiunea socială necesită o reţea de 
zone cerebrale interconectate care procesează informaţiile 
sociale și, împreună, dau naștere unei teorii a minţii; pentru 
a descrie această rețea, a folosit sintagma creier social. Zonele 
includ cortexul temporal inferior (implicat în recunoaşterea 
facială), amigdala (emoția), sulcusul temporal superior (miş- 
carea biologică), sistemul neuronilor-oglindă (empatia) şi 
regiunile din joncțiunea temporoparietală implicate în teoria 
minții (figurile 2.3 şi 2.4). 





| 
| 


re ur ra SC Doe ese eo eat 


0008070 Oa oa ep 


ES SR e 


9) RS LE de casa 





NATURA NOASTRĂ PROFUND SOCIALĂ: SPECTRUL AUTIST 57 


Lob parietal inferior 
(neuronii-oglindă parietali) 


Girus frontal inferior 
(neuronii-oglindă frontalj 














Sulcus temporal 
superior 
(zona mișcării biologice) 


joncțiune 
temporoparietală 
(zona teoriei minţii) 


Hipotalamus 
(executant al 
emoţiei) 
Cortex striat (V1/V1) 


Amigdaia 
(procesare vizuală) 


(orchestrantă a emoțţiei) 


Figura 2.3. Reţeaua regiunilor care alcătuiesc creierul nostru social 

Figura 2.4. Teoria minţii: mecanismul neuronal din joncţiunea 
temporoparietală care este activat atunci când ne gândim 
la dorinţele, credinţele sau gândurile altei persoane 

Neuroştiinţele abia încep să descifreze modul în care sunt 
conectate regiunile creierului social identificate de psiho- 
logia cognitivă şi cum interacționează ele pentru a influența 
comportamentul. Stephen Gotts şi colegii săi de la Institutul 
Naţional de Sănătate Mintală au folosit neuroimagistica 
funcţională pentru a confirma faptul că rețeaua neuronală a 
creierului social este într-adevăr perturbată în cazul celor 
cu tulburări din spectrul autist. Mai exact, conexiunile per- 
turbate apar în trei regiuni ale creierului social: cele implicate 
în aspectele emoţionale ale comportamentului social, cele 
implicate în limbaj şi comunicare şi cele implicate în interac- 
țiunea dintre percepţia vizuală şi mişcare. În mod normal, 
tiparele activităţii din aceste trei zone sunt coordonate între 
ele, însă nu şi în cazul persoanelor cu autism. Ele sunt mai 
curând desincronizate unul față de celălalt şi față de restul 
creierului social”. 

De un interes deosebit sunt descoperirile anatomice refe- 
ritoare la dezvoltarea cerebrală a copiilor autişti şi la momentul 
producerii acesteia. Înainte de vârsta de doi ani, circumfe- 
rinţa capului unui copil autist este adeseori mai mare decât 
cea a unui copil cu dezvoltare normală. În plus, anumite 
regiuni ale creierului unui copil autist s-ar putea dezvolta 
prematur în primii ani de viaţă, cu precădere lobul frontal, 
implicat în atenţie şi în luarea deciziilor, şi amigdala, impli- 
cată în emoții”. | 

Este un aspect important, deoarece, atunci când una sau 
mai multe zone ale creierului nu se dezvoltă în succesiunea 
corectă, ele pot perturba grav tiparele dezvoltării din alte regiuni 
ale creierului cu care sunt conectate. 

Descoperirea autismului 


Autismul a fost recunoscut ca tulburare de sine stătătoare 
la începutul anilor 1940, de doi oameni de ştiinţă care nu au 
avut nici un contact unul cu celălalt: Leo Kanner, care lucra 
în Statele Unite, şi Hans Asperger, care lucra în Austria. Până 
atunci, copiii care sufereau de această tulburare fuseseră diag- 
nosticaţi cu retard mintal sau tulburări de comportament. 

În mod uimitor, Kanner și Asperger nu numai că au oferit 
descrieri asemănătoare tulburării pe care o studiau, dar i-au 
dat şi acelaşi nume, autism. Cuvântul fusese introdus în lite- 
ratura clinică de Eugen Bleuler, marele psihiatru elveţian care 
a inventat termenul schizofrenie. Bleuler numea „autiste” un grup 
specific de simptome ce caracterizează schizofrenia: stângăcia 
socială, răceala şi viața eminamente solitară. 

Kanner s-a născut în Austria şi a studiat la Berlin. S-a mutat 
în Statele Unite în 1924 şi s-a angajat la spitalul de boli mintale 
din Yankton, Dakota de Sud. De acolo a plecat la The Johns 
Hopkins University, unde în 1930 a înființat Clinica Psihiatrică 
pentru Copii. În 1943 a scris lucrarea sa clasică „Autistic 
Disturbances of Affective Contact” („Tulburări autiste de 
contact afectiv”), în care a descris 11 copii“. Unul dintre ei, 
Donald, era cel mai fericit atunci când era singur. Observațiile 
lui Kanner cu privire la Donald sunt precedate de o descriere 
scrisă de tatăl băiatului: „«Pare să se retragă în carapacea lui 
şi să ducă o viaţă interioară (...), indiferent la tot ce e în jur». 
În al doilea an «a căpătat mania de a învârti tigăi şi alte obiecte 
rotunde». (...) A căpătat obiceiul de a da din cap dintr-o 
parte în alta'. Pe baza analizei lui Donald şi a celorlalți zece 
copii, Kanner a prezentat o imagine vie a celor trei trăsături 

importante ale autismului clasic în copilărie: (1) singurătatea 
profundă, preferința puternică de a fi singur; (2) dorința ca 
lucrurile să rămână la fel, să nu se schimbe; şi (3) insulițe de 
abilitate creativă. 

Asperger s-a născut lângă Viena. A obţinut licenţa în medi- 
cină la Universitatea din Viena şi a lucrat la clinica de pediatrie 
a universităţii. Asperger şi-a dat seama că autismul nu are 
aceeaşi formă la toate persoanele suferind de această tulburare. 
El acoperă un spectru larg, de la oameni care sunt sub medie 
în anumite activităţi intelectuale şi au mari dificultăţi de limbaj 
până la persoane foarte inteligente şi care nu au nici o pro- 
blemă de limbaj. Mai mult decât atât, a descoperit că autismul 
persistă şi este evident atât la adulți, cât şi la copii. 

Copiii examinaţi de Asperger aveau forme uşoare din 
spectrul autist. Unii dintre ei aveau un nivel intelectual foarte 
ridicat; de pildă, Elfriede Jelinek, laureată a Premiului Nobel 
pentru Literatură, a fost pacienta lui Asperger. Până destul 
de recent, copiii şi adulţii cu autism înalt-funcțional erau 
diagnosticaţi cu sindromul Asperger. Astăzi, se consideră în 
general că sindromul Asperger face parte din spectrul autist. 


Viaţa când ai autism 


Pentru părintele unui copil autist viața este dificilă. Alison 
Singer, preşedinta Autism Science Foundation, care are o fiică 
autistă, o descrie ca pe „o provocare şi o luptă zi de zi. (...) 
Financiar vorbind, este epuizant. Emoţional vorbind, e isto- 
vitor. Trebuie să am grijă non-stop de cineva care nu poate 
comunica cu adevărat, cu care nu pot comunica cu adevărat. 
De cele mai multe ori trebuie să bănuiesc ce încearcă să spună. 

După cum explică Singer: 


Traiul cu un copil autist înseamnă să încerc zi de zi să găsesc un 
echilibru între a-mi iubi copilul exact așa cum este și a-i cere în 
permanență mai mult. lar prin „mai mult” vreau să spun mai 
mult limbaj, mai multă interacțiune socială, mai multe restau- 
rante sau alte locuri din comunitate unde poate să meargă fără 
să aibă o cădere nervoasă. 

Fiica mea a prezentat multe dintre semnele timpurii tipice ale 
autismului. Cât era bebeluş, nu gângurea niciodată. Nu avea 
niciodată gesturi sociale. Nu făcea niciodată cu mâna la despăr- 
țirea de cineva. Nu dădea niciodată din cap în semn de „Da” sau 
„Nu”. Făcea nişte crize de nervi ieşite din comun. Se chinuia din 
răsputeri să stabilească contactul vizual atunci când o duceam la 
locul de joacă sau în grupuri de joacă. Nu a fost niciodată inte- 
resată de ceilalți copii. Schimba câteva vorbe cu ei, dar erau 
cuvinte pe care le știa din cărţi sau din filmuleţe şi pe care nu le 
folosea cu înțeles, pentru a comunica. Pur şi simplu le repeta la 
nesfârşit. Se juca cu jucăriile în moduri foarte neobişnuite. Le 
sorta pe culori, le înșira după mărime; nu se juca niciodată cu 
ele aşa cum erau concepute de producători pentru a fi folosite. 
Să nu vă amăgiţi cu gândul că fiul sau fiica dumneavoastră folo- 
sește jucăriile în vreun „mod creativ”. De fapt, jucăriile ar trebui 
folosite conform intenţiei producătorului. 

Pe măsură ce a crescut - acum are 19 ani și jumătate -, unele 
simptome au devenit mai pronunțate, mai adânc înrădăcinate, însă 
în alte privinţe a progresat. Autismul este o tulburare de dezvoltare 
şi, odată cu vârsta, majoritatea copiilor prezintă ameliorări. Unele 
sunt rezultatul terapiei susținute, iar altele, doar al maturizării”. 


În anii 1960, Bruno Bettelheim, un psiholog născut la 
Viena care s-a specializat în tulburările emoţionale la copii, a 
popularizat termenul nefericit mamă-frigider pentru a explica 
originile autismului. Bettelheim susținea că autismul nu are o 

bază biologică, ci se datorează faptului că mama nu îi oferă 
afecţiune copilului pe care nu şi-l doreşte. Teoriile lui Bettelheim 
cu privire la autism, care au cauzat o suferinţă imensă multor 
părinţi, au fost complet discreditate. 

Singer e recunoscătoare că cercetările au scos la iveală baza 
biologică a autismului: 


Cel puţin acum nu mai trebuie să ne luptăm cu ideea că autismul 
ar fi rezultatul unui parenting defectuos şi că părinţii copiilor cu 
autism au fost prea reci şi nu s-au apropiat cum se cuvine de 
copilul lor, făcându-l pe acesta să se retragă în lumea lui. Părinţii 
copiilor cu autism își iubesc copiii mai mult decât ați putea înţe- 
lege vreodată. Facem totul, absolut orice ca să-i ajutăm să dobân- 
dească abilităţi şi să participe la activităţile comunității. 

În anii 1960, când fratele meu a fost diagnosticat cu autism, 
mamei i s-a spus că era o „mamă-frigider”, prea rece ca să se 
apropie de fratele meu, şi că autismul lui era din vina ei. Doctorul 
a spus că ar trebui să se străduiască mai mult cu următorul ei 
copil. Slavă cerului că vremurile acelea au apus. Știm că autismul 
este o tulburare genetică şi aflăm tot mai multe pe zi ce trece 
despre genele care duc la apariţia autismului. Se efectuează 
acum cercetări importante pentru a înţelege cauzele autismului 
şi pentru a crea tratamente mai bune pentru persoanele cu autism!”. 


Odată ce a devenit clar că autismul are o bază biologică, 
oamenii de ştiinţă au putut să ne ajute să înțelegem mai bine 
această tulburare. Au descoperit, de pildă, că interacţiunile 
sociale ale celor cu forme ușoare de autism sunt guvernate de 
comportamentul propriu-zis, şi nu de intenţiile ascunse în 
comportament. Asta face ca aceste persoane autiste să depisteze 
mai greu motivele ascunse și manipularea, oarecum aidoma 
tânărului naiv care joacă cărți în pictura din ilustraţia I1.1 (fasci- 
culul 11). Persoanele cu forme grave de autism sunt în mod 

inerent directe şi sincere: nu se simt presate să se conformeze 
ideilor și credințelor altor oameni. În situaţii sociale, persoanele 
cu autism înalt-funcțional resimt această presiune, dar nu ştiu 
în mod instinctiv cum să facă asta. Această lipsă a unei busole 
sociale interne contribuie la depresia şi anxietatea pe care le 
resimt adesea copiii cu forme uşoare de autism. 

Descoperirea unor stări mintale precum a crede, a dori şi 
a intenționa nu elimină problemele de comunicare socială; 
doar le atenuează. Până şi celor mai capabile şi mai adaptate 
persoane din spectrul autist le este greu să descifreze şi să 
interpreteze stările mintale. Au nevoie de timp ca să facă asta. 
Comunicările scrise, precum e-mailurile, sunt mai uşoare decât 
interacțiunile față în față. Cu toate acestea, ar fi o greşeală să 
subestimăm stresul şi anxietatea pe care le resimt majoritatea 
indivizilor din spectrul autist în încercarea lor de a se integra 
într-o lume de oameni neurotipici. 

Erin McKinney, care suferă de autism, descrie cum resimte 
stresul cauzat de tulburare: 


Autismul îmi face viața zgomotoasă. E cel mai bun adjectiv pe 
care l-am găsit. Totul este amplificat. Şi nu mă refer doar la auz, 
deşi acesta e o parte. Simt zgomotos. O atingere uşoară nu pare 
deloc ușoară. O lumină puternică pare şi mai puternică. Bâzâitul 
surd al unui bec pare tunător. În loc să mă simt fericită, mă simt 
copleșită. În loc să mă simt tristă, mă simt copleșită. Percepția 
generală e că persoanele autiste nu simt empatia. Atât eu, cât şi 
majoritatea indivizilor din spectru considerăm că este exact pe 
dos. (...) Autismul îmi face viața stresantă. Când totul e mai 
zgomotos, situaţiile tind să fie puţin mai stresante!!. 


Când a fost diagnosticată cu autism, McKinney spune că a 
avut „emoții contradictorii”. Dar curând s-a simţit recunoscătoare 

pentru că primise diagnosticul şi a început munca dificilă şi 
continuă de a se împăca cu el: 


Trăiesc în permanenţă cu nervii întinși la maxim. lar uneori cad 
şi mă prăbuşesc nervos. Şi asta e în regulă. Mă rog, poate că nu 
e în regulă. Dar trebuie să fie. Nu am de ales. (...) Trebuie să merg 
înainte. Mă străduiesc să observ când mă îndrept spre o cădere 
nervoasă, ca să pot schimba traseul. A fost nevoie de multă 
muncă pentru a ajunge la acest nivel al conştiinţei de sine, dar 
tot nu funcționează mereu. (...) 

Fac același lucru în acelaşi fel de fiecare dată. Număr o groază 
de lucruri, observ lucruri cărora cei mai mulți nu le dau impor- 
tanţă şi mă stresez din cauza unor mici imperfecțiuni. Nu pot să 
scap de anumite gânduri obsedante, pe care le rumeg la nesfârşit. 
Fraze, imagini, amintiri, tipare. Toate acestea pot deveni cople- 
şitoare. Le folosesc pe cât posibil în avantajul meu. Cred că, 
parţial, acesta e motivul pentru care sunt atât de pricepută la 
locul de muncă. Şi chiar sunt foarte pricepută. Sesizez lucrurile 
mărunte, nuanțele pe care alții tind să le treacă cu vederea. Găsesc 
tiparul, şi îl găsesc rapid'?. 


Meditând asupra vieţii sale, McKinney conchide: 


Fără îndoială, autismul îmi face viaţa dificilă, dar mi-o face şi 
frumoasă. Când totul este mai intens, atunci rutina, banalul, 
obişnuitul, normalitatea - aceste lucruri devin ieşite din comun. 
Nu pot vorbi în numele vostru sau al oricui altcuiva, din spectru 
sau nu. Experiențele noastre sunt unice. Totuși, cred că e impor- 
tant să găsim frumosul. Acceptaţi faptul că există rău, urât, lipsă 
de respect, ignoranță şi căderi nervoase. Aceste lucruri sunt inevi- 
tabile. Dar există şi bine!?. 


Cam 10% dintre persoanele cu autism au un coeficient de 
inteligență redus, dar multe au talente deosebite şi scriu poezii, 

învaţă limbi străine, cântă, desenează şi pictează, fac calcule sau 
ştiu ce zi a săptămânii corespunde oricărei date din calendar. 
În Bright Splinters of the Mind, o carte despre cercetarea realizată 
pe un eşantion de persoane autiste, psihologul experimental 
Beate Hermelin observa că cercetătorii în domeniul autismului 
continuă să fie fascinaţi de talentele uimitoare de care dau 
dovadă aceşti savanţi autiști'î. Unul dintre cei mai cunoscuţi 
savanți autişti este Nadia. În copilărie, între patru şi şapte ani, 
Nadia a realizat o serie de desene, în general admirate, chiar şi de 
profesioniști, a căror frumusețe putea fi comparată cu picturile 
rupestre de acum 30.000 de ani. În capitolul 6 vom discuta mai 
pe larg despre abilităţile creative ale persoanelor cu autism. 


Rolul genelor în autism 


Oamenii de ştiinţă știu de ani întregi că genele joacă un rol 
extrem de important în autism. Studiile efectuate pe gemeni 
identici, care au aceeaşi structură genetică, arată că, dacă un 
geamăn are autism, există un risc de până la 90% ca şi celălalt 
geamăn să fie autist. Nici o altă tulburare de dezvoltare nu 
prezintă o concordanţă la fel de mare între gemeni identici. 

Această descoperire uimitoare a convins numeroşi oameni 
de ştiinţă că metoda cea mai rapidă de a înţelege mecanismele 
creierului implicate în autism este abordarea laturii genetice 
a tulburării. Odată ce oamenii de ştiinţă vor investiga peisajul 
genetic şi vor înţelege care sunt factorii de risc, vor avea mult 
mai multe şanse să afle unde anume în creier acţionează aceste 
gene. Cu toate acestea, autismul nu este o tulburare cauzată de 
o singură genă. Cel mai probabil, mai multe gene sporesc riscul 
apariţiei autismului. 

În același timp, nu putem exclude factorii de mediu, deoarece 
comportamentul este modelat de interacțiunea genelor cu 
mediul. Până şi mutaţia unei singure gene care produce în mod 
invariabil o boală poate fi puternic influenţată de mediu. Să 
luăm exemplul fenilcetonuriei (PKU), o boală metabolică 
simplă pentru care bebeluşii sunt testați de regulă la naştere. 
Această boală genetică rară afectează o persoană din 15.000 şi 
poate afecta grav funcţia cognitivă. Cei care suferă de această 
boală au două copii anormale ale genei care descompune 
aminoacidul numit fenilalanină, o componentă a proteinelor 
din alimentele pe care le consumăm. (Oamenii care au o singură 
copie imperfectă a genei nu dezvoltă PKU.) Dacă organismul 
nu poate metaboliza fenilalanina, aceasta se acumulează în 
sânge şi se produce o substanţă toxică ce perturbă dezvoltarea 
normală a creierului. Din fericire, retardul mintal poate fi 
prevenit complet, printr-o intervenţie simplă şi uimitor de 
eficientă ce ţine de mediu - limitarea cantităţii de proteine pe 
care o consumă persoanele cu risc de PKU. 

Progresele spectaculoase înregistrate în studierea ADN-ului 
la rezoluţie înaltă şi pe un eșantion mare de oameni au început 
să le ofere cercetătorilor o perspectivă mai clară asupra peisa- 
jului genetic. Aceste progrese tehnologice au transformat 
înțelegerea modului în care ADN-ul variază de la om la om, 
iar unele variaţii duc la apariţia anumitor tulburări precum 
cele din spectrul autist. Mai exact, ele au scos la iveală două 
tipuri de aberaţii genetice necunoscute până atunci: variațiile 
numărului de copii şi mutaţiile de novo. Ambele tipuri con- 
tribuie la apariţia autismului, a schizofreniei și a altor tulburări 
complexe produse de mutații ale mai multor gene. 

Variațiile numărului de copii 


Cu toţii avem mici diferenţe în secvențele de nucleotide ale 
genelor noastre. (Nucleotidele, după cum am aflat în capitolul 1, 
sunt moleculele care alcătuiesc ADN-ul.) Aceste mici diferențe 
se numesc polimorfisme uninucleotidice (figura 2.5). Cu circa zece 
ani în urmă, oamenii de ştiinţă au descoperit că putem avea 
şi diferențe semnificative în ceea ce priveşte structura cromo- 
zomilor noştri. Aceste diferenţe structurale rare sunt cunoscute 
ca „variaţii ale numărului de câpii” (figura 2.6). E posibil să ne 
lipsească un fragment de ADN dintr-un cromozom (0 deleţie 
a numărului de copii) sau am putea avea un fragment de ADN 
în plus într-un cromozom (0 duplicaţie a numărului de câpii). 
Variaţiile numărului de copii pot reduce sau pot spori numărul 
genelor unui cromozom cu 20-30 de gene, dar, în oricare dintre 
aceste două cazuri, ele amplifică riscul apariţiei unor tulburări 
din spectrul autist. 






Polimorfism 
uninucleotidic 


Cromozom | ADN 


Figura 2.5. Polimorfism uninucleotidic 


68 MINTEA TULBURATĂ 

Figura 2.6. Variaţii ale numărului de câpii: 
deleţia și duplicația ADN-ului 


Variaţiile numărului de câpii ne-au ajutat să înțelegem mai 
bine genele implicate în apariţia autismului, ceea ce ne-a permis 
o perspectivă mai bună asupra bazei moleculare a compor- 
tamentului social. Un exemplu tipic îl reprezintă variațiile 
numărului de câpii pentru cromozomul 7. Matthew State, 
acum la University of California (San Francisco), a descoperit 
că o copie suplimentară a unui segment al cromozomului 7 îi 
expune pe oameni unui risc mult mai mare de apariţie a unei 
tulburări din spectrul autist. Totuşi, când aceeași regiune cere- 
brală este pierdută, rezultatul este sindromul Williams!”. 

Practic, sindromul Williams este opusul autismului. Copiii 
care suferă de această tulburare genetică sunt extrem de sociabili 
(figura 2.7). Manifestă o dorinţă puternică, aproape irepresibilă, 
de a vorbi şi a comunica. Sunt foarte prietenoși şi încrezători 
în oameni, chiar şi în străini. Mai mult decât atât, în vreme ce 
unii copii cu autism au un talent deosebit la desen, copiii cu 
sindrom Williams construiesc cu greu relaţii vizual-spaţiale, 

ceea ce ar putea explica incapacitatea lor de a desena bine. Spre 
deosebire de copiii cu autism, copiii cu sindromul Williams 
stăpânesc bine limbajul şi recunoașterea facială; se pricep să 
descifreze emoțiile celorlalţi şi să le evalueze intenţiile. 

Probabilitate crescută de autism 


Figura 2.7. Variaţii ale numărului de câpii: deleţia unui anumit 
segment al cromozomului 7 duce la apariţia sindromului Williams, 
în vreme ce duplicaţia acelui segment sporeşte probabilitatea 
apariției unei tulburări din spectrul autist 


Thomas Insel, fostul director al Institutului Naţional de 
Sănătate Mintală, susține că diferenţele dintre autism şi sin- 
dromul Williams sugerează că creierul nostru folosește reţele 
specifice pentru tipuri de funcţii specifice, precum interacțiunea 
socială. Funcționarea defectuoasă a rețelei sociale ar putea face 
creierul să compenseze prin dezvoltarea unor competenţe într-o 

rețea nonsocială, producând astfel abilitățile neobișnuite pe 
care le observăm în cazul savanților autiști'$. 

Faptul că acest segment unic, care conţine circa 25 dintre 
cele aproximativ 21.000 de gene din genomul nostru, ar putea 
avea o influenţă atât de profundă asupra comportamentului 
social complex este uluitor. Acest tip de descoperire le oferă 
oamenilor de ştiinţă direcţii precise de urmat şi ar trebui să 
deschidă noi căi importante în dezvoltarea tratamentelor. 


Mutaţiile de novo 


A doua aberaţie genetică scoasă la iveală de progresele 
tehnologice este descoperirea recentă că nu toate mutaţiile 
sunt prezente în genomurile părinţilor noştri. Unele mutații 
se produc în mod spontan în sperma bărbaţilor adulţi. Aceste 
mutații spontane rare sunt numite mutații de novo, sau noi, 
iar un tată i le poate transmite copiilor săi. Patru studii aproape 
simultane efectuate de oamenii de ştiinţă de la Yale, University 
of Washington, Broad Institute din cadrul Massachusetts 
Institute of Technology şi Cold Spring Harbor Laboratory 
au descoperit că mutaţiile de novo sporesc considerabil riscul 
de autism”. 

În plus, numărul lor creşte odată cu vârsta tatălui. Un studiu 
efectuat recent de deCODE Genetics, o companie de bioteh- 
nologie din Islanda, a confirmat această descoperire folosind 
o tehnică prin care este studiat tot ADN-ul din genomul unei 
persoane, nu doar porțiunea codificată pentru proteine!&. Acest 
fapt este important, deoarece oamenii de ştiinţă au descoperit 
recent că ADN-ul necodificat din genomul nostru, considerat 

până atunci „gunoi, ar putea juca un rol major în boli complexe 
prin activarea şi dezactivarea genelor. 

Motivul pentru care mutaţiile de novo se amplifică odată 
cu vârsta este acela că celulele precursoare din spermă se divi- 
zează o dată la 15 zile. Această diviziune și copiere continuă a 
ADN-ului produce erori, iar rata de eroare creşte semnificativ 
odată cu vârsta. Astfel, un tată de 20 de ani va avea, în medie, 
25 de mutații de novo în spermă, pe când un tată de 40 de ani 
va avea 65 de mutații (figura 2.8). Majoritatea acestor mutații 
sunt inofensive, însă nu toate: acum se consideră că mutaţiile 
de novo contribuie la cel puţin 10% din cazurile de autism. 
Mamele nu par să contribuie la autism prin intermediul unor 
mutații de novo, deoarece celulele ovulelor, spre deosebire de 
cele din spermă, nu se divizează şi nu se multiplică de-a lungul 
vieţii; toate sunt generate înainte ca femeia să se nască. 


* Copil cu autism 
+ Copil cu schizofrenie 


* Alţi copii 

Vârsta tatălui la conceperea copilului (ani) 


Figura 2.8. Influenţa paternă: cercetătorii au analizat materialul 
genetic a 78 de copii islandezi și al părinţilor lor, inclusiv 44 de copii cu 
autism. Copiii cu taţi mai în vârstă au prezentat tendinţa unui număr 
mai mare de mutații de novo, care nu există în genomurile părinţilor 

Mutaţiile de novo sunt extrem de interesante, dat fiind că 
incidenţa autismului a crescut substanţial în ultimii ani. Această 
creștere se datorează probabil în mare parte faptului că acum 
cunoaştem mult mai bine tulburarea și ne pricepem mai bine 
să o identificăm decât în urmă cu 50 de ani. Dar o altă parte 
a explicaţiei este aceea că oamenii fac copii la o vârstă mai 
înaintată. Ştim acum că taţii mai în vârstă sunt mai predispuşi 
la mutații de novo în spermă şi, prin urmare, prezintă un risc 
mai mare de a le transmite copiilor lor aceste mutații — și, 
astfel, un risc mai mare de autism. 

De asemenea, există dovezi că mutaţiile de novo din sperma 
unui tată mai vârstnic contribuie la schizofrenie (figura 2.8) 
şi la tulburarea bipolară. (După cum a observat Bleuler cu un 
secol în urmă, o parte dintre dificultăţile sociale ce caracte- 
rizează autismul sunt împărtăşite de persoanele care suferă 
de schizofrenie.) Mai mult decât atât, ştim că schizofrenia şi 
tulburarea bipolară nu sunt cauzate de o singură genă. Astfel, 
posibilii vinovaţi genetici de autism par să caracterizeze şi 
aceste tulburări psihice. Nu ştim exact câte gene sunt capabile 
să contribuie la apariţia autismului, dar, cel mai probabil, e 
vorba de cel puţin 50, ba chiar sute de asemenea gene. 

În sfârșit, mutaţiile de novo ar putea explica o altă trăsătură 
interesantă a autismului: tulburarea nu dispare treptat. Deşi 
adulții autişti prezintă o probabilitate mai mică de a avea 
copii decât persoanele neurotipice, numărul copiilor diagnos- 
ticaţi cu tulburări din spectrul autist nu a scăzut de la an la 
an. Mutaţiile de novo din sperma taţilor care nu suferă de 
autism ar putea constitui o cauză a persistenţei autismului în 
populaţia generală. 

Circuitele neuronale ca ținte ale mutaţiilor 


Potrivit unui studiu recent, creierul adolescenților cu autism. 
are prea multe sinapse'”. În mod obişnuit, sinapsele în exces 
din creier — sinapsele pe care nu le folosim - sunt înlăturate 
printr-un proces numit tăiere sinaptică, ce începe destul de 
timpuriu în copilărie şi atinge punctul culminant în adolescență 
şi la începutul vârstei adulte. Descoperirea unui număr prea 
mare de sinapse indică faptul că nu au fost eliminate suficiente, 
ceea ce duce mai curând la un hăţiş de conexiuni neuronale decât 
la circuite neuronale eficiente, organizate. Interesant este faptul 
că, dacă autismul presupune o tăiere sinaptică insuficientă, 
schizofrenia implică o tăiere sinaptică excesivă, după cum vom 
vedea în capitolul 4. 

Procesul de configurare a creierului în dezvoltare este 
extraordinar de complex şi lasă foarte mult loc greşelilor. În 
plus, cam jumătate din genele noastre sunt active în creier, iar 
pentru formarea normală a sinapselor între neuroni este 
nevoie de un număr uriaş de proteine. După cum vă amintiți, 
proteinele sunt sintetizate conform unor instrucțiuni date de 
gene. Dacă mutaţiile din aceste gene perturbă structura sau 
activitatea proteinelor normale la nivelul sinapsei, se produc 
mai multe evenimente în cascadă: sinapsele nu funcţionează 
cum trebuie, neuronii nu pot comunica între ei, iar circuitele 
neuronale pe care le formează sunt perturbate. 

Mutaţiile genetice care contribuie la apariţia tulburărilor 
din spectrul autist ar putea fi distribuite oriunde pe cele 23 de 
perechi de cromozomi. Oriunde s-ar afla, aceste mutații perturbă 
circuitele neuronale ale creierului social, iar aceste perturbări 
ajung să compromită teoria minţii. 

Unele mutații joacă roluri esenţiale în funcționarea sinap- 
selor. De fapt, mutaţiile de novo au loc mai frecvent în genele 
care codifică proteine sinaptice. Acest fapt creează posibilitatea 
îmbucurătoare ca autismul şi alte tulburări de dezvoltare să 
răspundă la tratament. Altfel spus, am putea reuși să tratăm o 
tulburare genetică remediind sinapsele defecte (figura 2.9). 





Figura 2.9. Sute de gene din cadrul genomului contribuie la funcţia 
sinaptică. O mutație în oricare dintre aceste gene sau într-o 
combinaţie a lor poate duce la o tulburare cum ar fi autismul. 
Prin crearea unor medicamente care să vizeze mai degrabă sinapsa 
decât anumite gene, am putea trata aceste tulburări complexe din 
punct de vedere genetic. 


Aceasta este o schimbare radicală de abordare. În loc să fie 
nişte afecţiuni neschimbătoare încă din naştere, tulburările de 
dezvoltare s-ar putea dovedi a fi reversibile sau cel puţin trata- 
bile de-a lungul vieţii. 

Genetica și comportamentul social în modelele animale 


Majoritatea animalelor își petrec cel puţin o parte din viață 
în asociere cu alți indivizi din specia lor. Recunoaștem această 
realitate prin modul în care ne raportăm la ele - bancuri de 
peşti, cârduri de gâşte sau roiuri de albine. Evident, animalele 
se recunosc între ele, comunică și generează un comportament 
coerent. Naturalistul E.O. Wilson a observat că multe dintre 
comportamentele sociale ale animalelor sunt asemănătoare, 
chiar și în cazul animalelor foarte diferite. Când cineva face o 
asemenea observaţie în biologie, de regulă, asta înseamnă că 
genetica subiacentă este foarte veche şi contribuie la același 
rezultat în cazul multor animale diferite. De fapt, aproape toate 
genele noastre sunt prezente la alte animale. 

Întrucât atât comportamentul social, cât şi genele se con- 
servă de-a lungul evoluţiei, oamenii de ştiinţă care studiază 
bazele genetice ale comportamentului se raportează adesea la 
animale simple, precum viermele microscopic Caenorhabditis 
elegans şi musculița-de-oţet, Drosophila. Cori Bargmann, gene- 
tician la The Rockefeller University, care acum conduce Chan 
Zuckerberg Initiative, studiază C. elegans, care trăieşte în 
pământ şi se hrăneşte cu bacterii. Majoritatea indivizilor din 
această specie vor să-și petreacă timpul alături de ceilalți 
viermi. Deşi hoinăresc uneori singuri, întotdeauna se întorc 
şi se alătură grupului. Acest comportament nu are legătură cu 
mâncarea - hrana se găsește peste tot — şi nici cu împerecherea. 
Animalele sunt sociale; pur și simplu le place să se asocieze 
unul cu altul. 

Unii viermi sunt însă solitari. În timp ce se hrănesc, se 
răspândesc într-o zonă separată cu bacterii. Diferenţa dintre 

indivizii sociali şi cei solitari se datorează unei variaţii naturale 
într-o singură genă, care poate fi pusă pe seama unei schimbări 
într-o singură nucleotidă”. 

Sociabilitatea și solitudinea pot fi atribuite unei singure gene 
şi în cazul animalelor mai complexe. În timpul petrecut de 
Thomas Insel la Emory University, el şi colegii săi au explorat 
rolul hormonului numit oxitocină în cazul şoarecelui-de-câmp”!. 
Au descoperit că hormonul stimulează producţia de lapte și 
ajustează comportamentul social, inclusiv legătura dintre mamă 
şi pui. Ca să-şi crească puii, masculul şi femela din cadrul 
acestei specii formează perechi trainice. Aceste legături sunt 
stimulate de eliberarea oxitocinei în creierul femelei în timpul 
împerecherii şi de eliberarea unui hormon înrudit, vasopresina, 
în creierul masculului. Vasopresina contribuie şi la comporta- 
mentul patern. 

În vreme ce şoarecii-de-câmp formează perechi solide, iar 
masculii ajută femelele la creşterea puilor, masculii unei specii 
foarte înrudite, şoarecele-de-munte, se înmulţesc promiscuu, 
împerechindu-se cu mai multe femele, şi nu dau dovadă de 
comportament patern. Diferenţa dintre cele două specii este 
corelată cu numărul receptorilor de vasopresină - deci şi 
cu cantitatea de vasopresină - din creierul masculilor. Spre 
deosebire de şoarecii-de-munte, şoarecii-de-câmp prezintă 
concentraţii mari de vasopresină în regiunea cerebrală asociată 
cu legăturile cu partenerul. În cazul celor două specii, varia- 
țiile concentraţiilor de oxitocină din zone specifice ale creie- 
rului explică diferenţele în ceea ce priveşte legăturile parentale 
şi de cuplu. 

Tot mai multe dovezi scot la iveală rolul important al 
oxitocinei şi vasopresinei în legăturile de cuplu şi creşterea 
copiilor la om. Oxitocina este un hormon peptidic produs 
în hipotalamus şi eliberat în sânge de hipofiza posterioară. 

Oxitocina reglează producția de lapte a mamelor în funcție de 
cât de mult sug bebelușii lor. În plus, acest hormon îmbunătăţeşte 
interacțiunea socială pozitivă, întărindu-ne sentimentul de 
relaxare, încredere, empatie şi altruism. Sarina Rodrigues de 
la Oregon State University a descoperit că variațiile genetice 
din producția de oxitocină afectează comportamentul empatic: 
persoanele cu o cantitate mai mică din acest hormon în creier 
interpretează mai greu expresiile faciale şi nu se lasă uşor 
tulburate de suferinţa altora”. 

Alte cercetări au sugerat că oxitocina ne-ar putea afecta şi 
cogniţia socială”î. Când este inhalat, hormonul pare să ne 
atenueze reacția la stimuli înfricoşători. De asemenea, se crede 
că ar îmbunătăţi comunicarea pozitivă. În câteva cazuri rare, 
inhalarea nazală de oxitocină a ameliorat până și abilitățile 
sociale ale unor persoane cu autism. Oxitocina sporeşte încre- 
derea şi disponibilitatea de asumare a riscurilor — elemente 
esențiale în prietenie, dragoste şi organizarea familiei. 

După cum arată aceste studii, unii dintre aceiaşi hormoni — 
şi, drept urmare, dintre aceleași gene - contribuie la compor- 
tamentul social al oamenilor și al animalelor, sugerând că 
mutaţiile din acele gene ar putea contribui la apariţia tulbură- 
rilor din spectrul autist. De asemenea, putem explora diverse 
aspecte ale bazei biologice a autismului creând modele animale 
ale tulburării. David Sultzer de la UCLA şi colegii lui, de pildă, 
au descoperit un medicament care restabileşte tăierea sinaptică 
normală la șoareci, reducând astfel comportamentul asemă- 
nător celui autist al animalelor”. În mod evident, studiile gene- 
tice pe animale, ca și cele pe oameni, se pot dovedi nespus de 
valoroase pentru înţelegerea modului în care un sistem complex 
precum creierul nostru social se poate deregla. 

0 privire spre viitor 


După ce multă vreme mai degrabă au bâjbâit, oamenii de 
ştiinţă dispun acum de instrumentele necesare pentru a înre- 
gistra progrese majore în genetica autismului. Cu ajutorul 
noilor tehnologii apărute în ultimii câțiva ani — de pildă, capa- 
citatea de a secvenţia genomuri întregi rapid și destul de ieftin —, 
oamenii de ştiinţă ar trebui să reuşească să identifice în viitor 
mai multe gene critice pentru apariţia autismului. 

Patru elemente se evidenţiază în această căutare. Mai întâi, 
sute de gene diferite sunt capabile să contribuie la apariţia 
tulburărilor din spectrul autist - nu neapărat sute de gene în 
cazul unei singure persoane, ci sute de gene în rândul populaţiei 
generale. În al doilea rând, în vreme ce o mutație într-o singură 
genă este responsabilă de anumite tulburări, precum boala 
Huntington, mutaţiile unice nu cauzează majoritatea celorlalte 
tulburări ale creierului, inclusiv autismul, depresia, tulburarea 
bipolară şi schizofrenia. În al treilea rând, dacă vom găsi genele 
care contribuie la apariţia autismului, vom avea şanse mai mari 
să înțelegem ce nu funcționează cum trebuie la nivel celular și 
molecular. Unele dintre primele descoperiri genetice din dome- 
niul autismului au indicat o funcţionare proastă a sinapselor. 

În sfârşit, pe măsură ce vom identifica genele ce contribuie 
la apariţia autismului, vom înţelege mai bine genele și căile 
neuronale ce dau naştere creierului social — genele care ne fac să 
fim fiinţe sociale. Mai mult decât atât, vom afla cum interacțio- 
nează predispoziția genetică cu factorii de mediu, pentru a 
duce la apariția anumitor tulburări. 

Emoțiile și integritatea eului; 
depresia şi tulburarea bipolară 


Cu toţii avem parte de stări emoţionale. De fapt, limbajul 
nostru abundă în descrieri colorate despre cum ne simţim: 
m-am trezit cu fața la cearşaf. Nu e în apele lui. E în al nouălea 
cer la noua sa slujbă. În aceste contexte, descriem emoția ca pe o 
stare de spirit temporară, care vine şi pleacă. Aceste schimbări 
emoţionale sunt cu totul normale - şi de dorit. Conştientizarea 
emoțiilor este esenţială pentru a rămâne în viață şi a face față 
complexităţilor existenţei sociale umane. 

Starea emoțională a unei persoane este de obicei trecătoare 
şi apare ca reacţie la un anumit stimul din mediul înconjurător. 
Atunci când o anumită stare emoțională devine constantă şi 
de durată, o numim dispoziţie. Emoţia ar putea fi vremea de 
zi cu zi, iar dispoziţia, climatul predominant. La fel cum pe 
glob există climate foarte diferite, şi dispoziţia predominantă 
a indivizilor este variabilă. Unii se bucură de o dispoziție stabilă, 
optimistă, în vreme ce alţii văd lumea printr-o lentilă mai 
întunecată. Variația modului în care ne raportăm la lume 
(psihiatrii o numesc temperament) este întipărită în țesătura 
comportamentului uman. Astfel, vorbim aici despre biologia 
eului în cel mai profund şi mai personal sens cu putinţă. 

Tulburările psihice se caracterizează prin exagerări ale com- 
portamentului normal, astfel încât, dacă experimentăm o schim- 
bare persistentă şi neobişnuită a dispoziţiei sau o observăm la 
altcineva, avem motive de îngrijorare. Tulburările de dispoziţie 
sunt stări emoţionale generalizate, de lungă durată. Sunt emoții 
extreme care influențează perspectiva unei persoane asupra 
vieţii şi îi afectează comportamentul. De exemplu, depresia 
este o formă extremă de melancolie sau tristeţe, însoțită de o 
lipsă de energie şi o lipsă de emoție, în vreme ce mania este o 
formă extremă de exaltare şi hiperactivitate. În cazul tulburării 
bipolare, dispoziţia variază între aceste două extreme. 

În acest capitol analizăm rolul pe care îl joacă emoția în 
viața noastră de zi cu zi, în sentimentul eului. Examinăm apoi 
caracteristicile depresiei şi ale tulburării bipolare şi ceea ce ne 
transmit ele despre noi înşine. Explorăm mai multe progrese 
remarcabile din neuroştiinţe care evidenţiază cauzele depresiei 
şi ale tulburării bipolare şi care au dus la noi tratamente pro- 
miţătoare pentru aceste tulburări. Studiem importanţa psiho- 
terapiei în cazul persoanelor cu tulburări de dispoziţie, atât 
separat, cât şi în combinaţie cu medicamente. În cele din urmă, 
investigăm contribuţia genelor în tulburările de dispoziţie. 


Aceste descoperiri pun în evidenţă legătura vitală dintre studiile 


tulburărilor cerebrale şi înțelegerea modului în care func- 
ționează creierul emoţional sănătos. 


Emoția, dispoziția și eul 


Emoţiile noastre sunt coordonate de amigdală, o structură 
situată în profunzimea fiecăruia dintre lobii temporali ai creie- 
rului. Amigdala este conectată cu alte câteva structuri din 

creier, printre care hipotalamusul şi cortexul prefrontal. Hipota- 
lamusul reglează pulsul, tensiunea arterială, ciclurile somnului 
şi alte funcții ale corpului implicate în reacţiile noastre emo- 
ționale. Ca atare, guvernează emoția, inclusiv fericirea, tristeţea, 
agresivitatea, erotismul şi împerecherea. Cortexul prefrontal, 
sediul funcţiei executive şi al stimei de sine, reglează emoția 
și influenţa ei asupra gândirii şi a memoriei. După cum vom 
vedea, legăturile dintre aceste structuri explică manifestările 
psihice şi fizice variate ale tulburărilor de dispoziţie. 

Emoţia face parte din sistemul de avertizare timpurie al 
creierului şi este strâns legată de mecanismele de supravieţuire 
străvechi ale corpului. Charles Darwin a fost primul care a 
subliniat faptul că emoţiile fac parte dintr-un sistem preverbal 
de comunicare socială pe care îl avem în comun cu celelalte 
mamifere. De fapt, deşi limbajul ne este foarte la îndemână, 
folosim emoția zi de zi pentru a ne comunica dorinţele unul 
altuia şi a ne monitoriza mediul social. Atunci când emoţiile 
noastre ne semnalează faptul că evenimentele sunt periculoase 
sau nu se desfășoară favorabil, avem parte de sentimente de 
anxietate, iritabilitate şi vigilenţă, însoţite adesea de tristeţe. 
La polul opus al spectrului, dragostea şi alte emoţii pozitive ne 
conferă un sentiment minunat de optimism şi energie reînnoită. 

Experienţa noastră emoțională subiectivă se schimbă în 
permanenţă, pe măsură ce creierul monitorizează oportuni- 
tățile şi presiunile unei lumi sociale schimbătoare şi semna- 
lează reacția de adaptare corespunzătoare. Fără aceste evaluări 
emoţionale, am experimenta lumea ca pe o serie de evenimente 
aleatorii, fără nici un punct de referință - mai precis, fără 
sentimentul eului. 

Tulburările de dispoziţie sunt afecţiuni cerebrale care afec- 
tează eul în integritatea sa - ansamblul de emoții, amintiri, 
credinţe şi comportamente vitale care ne modelează pe fiecare 

dintre noi şi ne fac să fim ființe umane unice. Tocmai pentru 
că emoția ne influențează semnificativ atât gândirea, cât şi 
sentimentele — şi pentru că în fiecare zi avem parte de schim- 
bări normale de dispoziție —, ne este foarte greu să identificăm 
şi să acceptăm faptul că o perturbare a dispoziţiei ar putea 
fi anormală. Aceeaşi dificultate ne ajută să explicăm de ce 
oamenii cu tulburări de dispoziție sunt deseori stigmatizați. 
Pe scurt, în ciuda progreselor din ştiinţă şi medicină, mulți 
oameni tind încă să considere tulburările de dispoziție mai 
curând o slăbiciune personală, un comportament inadecvat 
decât un ansamblu de boli. 


Tulburările de dispoziție și originile psihiatriei moderne 


Emil Kraepelin, pe care l-am cunoscut în capitolul 1, a înte- 
meiat nu numai psihiatria ştiinţifică modernă, ci şi psihofar- 
macologia, studiul efectelor medicamentelor asupra dispoziţiei, 
gândirii şi comportamentului. În 1883 a publicat Compendiu 
de psihiatrie, prima ediţie a ceea ce avea să devină vastul său 
Manual de psihiatrie, în mai multe volume. În 1891 a început 
să predea la Universitatea din Heidelberg, iar mai târziu s-a 
mutat la Universitatea din Miinchen. Kraepelin susținea că 
bolile mintale sunt strict biologice şi au o bază ereditară. Mai 
mult, insista ca diagnosticele psihiatrice să aibă la bază aceleaşi 
criterii ca diagnosticele din alte ramuri ale medicinei. 

Kraepelin îşi impusese o sarcină dificilă. Pe vremea lui, 
diagnosticele bolilor psihice erau imposibil de confirmat la 
autopsie, deoarece aceste boli nu lasă urme vizibile asupra 
creierului, iar tehnologia imagisticii cerebrale avea să apară la 
orizont abia un secol mai târziu. În lipsa markerilor biologici 

şi a imagisticii, Kraepelin a fost nevoit să-şi fundamenteze 
diagnosticele pe observaţiile clinice asupra pacienţilor săi. 

Observațiile lui Kraepelin se sprijineau pe aceleași trei criterii 
folosite în medicina generală: Care sunt simptomele bolii? 
Cum evoluează boala? Care este rezultatul final? 

Aplicând aceste criterii bolilor mintale, Kraepelin a eviden- 
țiat două grupuri mari de tulburări psihotice: tulburările de 
gândire şi tulburările de dispoziţie. Pe cele de gândire le-a 
numit dementia praecox — demenţa tinerilor —, întrucât debu- 
tează mai devreme decât alte demenţe, precum boala Alzheimer, 
iar pe cele de dispoziţie le-a numit boală maniaco-depresivă, 
deoarece se manifestă fie prin stări depresive, fie prin exaltare 
euforică. Acum dementia praecox este numită schizofrenie, 
iar boala maniaco-depresivă - tulburare bipolară. Vorbim doar 
despre stări depresive, fără nici o componentă maniacală, 
precum depresia majoră sau depresia unipolară. Majoritatea 
cazurilor de tulburări depresive sunt unipolare. 

Diterenţele observate de Kraepelin între cele două tulburări 
psihice majore - schizofrenia şi tulburarea bipolară - au persistat 
până în zilele noastre. Totuşi, întrucât studii genetice recente 
sugerează că unele gene ar putea contribui la ambele tipuri de 
tulburări, ne dăm seama acum că între ele ar putea exista 
suprapuneri. Ar putea exista suprapuneri şi între aceste tulburări 
și autism, care a fost recunoscut pe deplin la o jumătate de 
secol după lucrarea clasică a lui Kraepelin. 

Tulburările de gândire și tulburările de dispoziţie nu numai 
că afectează pacienţii în mod diferit, ci şi evoluează diferit 
şi au rezultate diferite. Schizofrenia se caracterizează prin 
declin cognitiv care debutează cu primul episod al bolii, de 
obicei la începutul vârstei adulte, şi continuă de-a lungul 
vieţii, adesea fără remisiune. În schimb, tulburările de dispo- 
ziţie sunt cel mai adesea episodice, cu luni sau chiar ani între 


84 MINTEA TULBURATĂ 


episoade. Depresia majoră debutează de regulă la sfârşitul 
adolescenţei şi în jurul vârstei de 20 de ani, iar tulburarea 
bipolară începe de obicei la sfârșitul adolescenţei. Durata 
medie a remisiunii în cazul depresiei majore este de circa trei 
luni. Acest fapt arată că, cel puţin la început, schimbările din 
rețeaua neuronală și funcţia cerebrală care duc la depresie sunt 
reversibile. Odată cu înaintarea în vârstă, episoadele depre- 
sive tind să dureze mai mult, iar intervalele de remisiune se 
scurtează. Persoanele care suferă de o tulburare de dispoziţie 
pot funcţiona foarte bine în perioadele de remisiune, iar rezul- 
tatul tulburărilor de dispoziţie este adesea mai benign decât 
în cazul schizofreniei. 

Întrucât afectează circuitele neuronale din multe zone ale 
creierului, tulburările de dispoziție modifică şi nivelul de energie, 
tiparele somnului și gândirea. Numeroase persoane deprimate, 
de exemplu, reuşesc cu greu să adoarmă şi să aibă un somn 
neîntrerupt; altele dorm tot timpul, în special dacă sunt mai 
curând retrase decât anxioase. Lipsa somnului, care amplifică 
activitatea de la nivelul amigdalei, poate declanșa episoade 
maniacale în cazul unor persoane cu tulburări bipolare. 

Tratamentele pentru cei ce suferă de tulburări psihice s-au 
îmbunătăţit cu intermitențe de când Philippe Pinel i-a eliberat 
din lanţuri pe pacienţii spitalului Salpetriere. A mai trecut 
un secol până când teoria susținută de Pinel, potrivit căreia 
tulburările psihice sunt de natură medicală, iar ereditatea 
joacă un rol în apariţia lor, a fost continuată de Kraepelin. 
A durat la fel de mult până când tratamentul mai uman al 
pacienților adoptat de Pinel să fie valorificat de psihoterapie. 
De atunci, am dezvoltat forme noi de psihoterapie, noi trata- 
mente medicamentoase şi avem o viziune biologică mai bună 
asupra modului în care acționează şi interacționează aceste 
terapii. O componentă esenţială a tratamentului o constituie 

înțelegerea şi acceptarea faptului că tulburările psihice sunt pe 
viaţă. Drept urmare, persoanele care suferă de tulburări de 
dispoziție trebuie să fie conştiente în permanenţă de senti- 
mentele şi starea lor de spirit. 

În acest capitol vom examina separat depresia și tulburarea 
bipolară, pentru a vedea ce dezvăluie tulburările de dispoziţie 
despre stările de spirit normale. 


Depresia 


Depresia a fost identificată în secolul al V-lea î.Hr. de medicul 
grec Hipocrate, unul dintre cei mai influenți medici din istorie, 
considerat în general părintele medicinei occidentale. Pe vremea 
lui Hipocrate, medicii nu credeau că bolile afectează anumite 
organe din corp. Ei susțineau mai curând teoria că toate bolile 
sunt cauzate de un dezechilibru al celor patru „umori”, sau 
lichide, din corp: sângele, flegma, bila galbenă şi bila neagră. 
Astfel, Hipocrate era de părere că depresia se datora unui exces 
de bilă neagră în corp. De fapt, termenul grecesc antic pentru 
depresie, melancholia, înseamnă „bilă neagră” 

Trăsăturile clinice ale depresiei au fost rezumate pentru 
prima oară, şi poate cel mai bine, de William Shakespeare, 
marele observator al minții umane, al cărui Hamlet declară: 
„O, Doamne, cât de obosit şi searbăd,/ Şi de prisos, și muced 
mi se pare/ Tot rostu-acestei lumi”. Cele mai întâlnite simptome 
ale depresiei sunt sentimentele de tristețe persistentă şi sufe- 
rință mintală intensă, însoţite de sentimente de deznădejde, 
neputinţă şi inutilitate. Deseori, aceste sentimente duc la o 
retragere din compania celorlalţi; uneori generează gânduri 
sau tentative de suicid. În orice moment, cam 5% din populaţia 

lumii suferă de depresie majoră, inclusiv 20 de milioane de 
americani. Este principalul factor incapacitant în rândul per- 
soanelor cu vârste cuprinse între 15 şi 45 de ani. 

Persoanele care suferă de depresie spun deseori că resimt 
o izolare şi o suferință psihică intensă. În Beznă vizibilă, un 
volum de memorii despre experienţa sa cu depresia, roman- 
cierul şi eseistul american William Styron scria: „Durerea se 
dovedeşte neobosită și ceea ce face ca această stare să fie insu- 
portabilă este conştiinţa faptului că nu este de aşteptat nici un 
fel de remediu - nici într-o zi, nici într-un ceas, nici într-o 
lună, nici într-un minut”). 

Astăzi ştim că depresia nu este cauzată de bila neagră, ci 
de modificări ale chimiei creierului. Cu toate acestea, nu înţe- 
legem pe deplin mecanismele din creier responsabile de aceste 
schimbări. Oamenii de ştiinţă au înregistrat progrese însemnate, 
după cum vom vedea, dar depresia este o tulburare complexă. 
De fapt, probabil depresia nu constituie o singură tulburare, 
ci reuneşte mai multe tulburări diferite, cu grade diferite de 
severitate şi mecanisme biologice diferite. 


Depresia și stresul 


Evenimentele stresante din viață - moartea unei persoane 
dragi, pierderea unui loc de muncă, o mutare importantă sau 
o iubire neîmpărtăşită — pot declanșa depresia. În același timp, 
depresia poate cauza sau exacerba stresul. Andrew Solomon 
(fasciculul I, foto 1.6), profesor de psihologie clinică la Columbia 
University şi un scriitor nemaipomenit, descrie instalarea depre- 
siei după câteva evenimente stresante din viaţa sa: 

Mă considerasem dintotdeauna destul de dur, destul de puternic 
şi destul de capabil să fac faţă oricărei situaţii. Dar apoi am avut 
parte de o serie de pierderi personale. A murit mama. O relaţie 
în care mă aflam a luat sfârşit, iar alte lucruri au luat-o razna. 
Am reușit să depăşesc acele crize mai mult sau mai puţin intact. 
Apoi, doi ani mai târziu, am constatat brusc că mă simţeam 
deseori plictisit. (...) Îmi amintesc mai ales faptul că veneam 
acasă şi-mi ascultam mesajele de pe robotul telefonic și, în loc 
să mă bucur că-mi auzeam prietenii, eram mai curând obosit 
şi-mi spuneam: „Sunt o groază de oameni pe care trebuie să-i 
sun înapoi!”. La vremea aceea îmi publicasem primul roman, 
care fusese destul de bine primit. Pur şi simplu nu-mi păsa. 
Visasem toată viaţa să public un roman, iar acum, când reușisem, 
simțeam că nu valora nimic. Sentimentul a persistat destul de 
multă vreme. (...) 

Apoi (...) totul a început să pară un efort enorm, copleşitor. 
Obișnuiam să-mi spun: „Ar trebui să iau prânzul”. Însă apoi mă 
gândeam: „Dar trebuie să scot mâncarea. Şi să o pun pe o farfurie. 
Și să o tai. Şi să o mestec. Şi să o înghit” (...) Ştiam că erau trăiri 
stupide. Cu toate astea, erau intense, fizice şi acute şi eram 
neputincios în ghearele lor. Cu timpul, am constatat că făceam 
mai puţine lucruri, ieşeam mai rar din casă, interacționam mai 
puţin cu alți oameni, gândeam mai puţin și simțeam mai puţin. 
Apoi s-a instalat anxietatea. (...) Cel mai cumplit aspect al depre- 
siei e sentimentul că nu vei mai ieşi niciodată la liman. Dacă 
poţi atenua acel sentiment, starea, deși deplorabilă, e supor- 
tabilă. Dar dacă mi-ar spune cineva că în luna următoare va 
trebui să sufăr de anxietate acută, m-aş sinucide, fiindcă fiecare 
secundă ar fi chinuitoare și de nesuportat. Ai în permanență 
sentimentul că eşti absolut îngrozit, fără să știi de ce anume ţi-e 
frică. Seamănă cu senzaţia pe care o ai când aluneci sau te 
împiedici, când pământul se apropie de tine înainte să cazi. 
Sentimentul acela durează circa o secundă și jumătate. Faza 
anxioasă a primei mele depresii a durat şase luni. A fost de-a 
dreptul paralizantă. (...) 





88 MINTEA TULBURATĂ 


M-am îmbolnăvit din ce în ce mai mult, până când, în cele din 
urmă, într-o zi m-am trezit şi m-am gândit că poate suferisem 
un accident cerebral. Îmi amintesc că zăceam în pat şi mă gândeam 
că nu mă mai simţisem atât de rău niciodată în viața mea şi că 
ar trebui să sun pe cineva. Din pat, m-am uitat la telefonul de pe 
noptieră, dar nu am reuşit să mă întind la el şi să formez un 
număr. În cele din urmă a sunat. Am reușit să răspund. Am spus: 
„Am probleme mari”. Atunci am cerut în sfârșit antidepresive şi 
am început să-mi tratez serios boala. (...P 


Depresia şi stresul par să declanşeze în corp aceleaşi schim- 
bări biochimice: activează axa hipotalamus-hipofiză-suprarenale 
a sistemului neuroendocrin, determinând glanda cortico- 
suprarenală să secrete cortizol, principalul hormon al stresului 
din corp. Deşi eliberarea cortizolului este benefică pentru o 
perioadă scurtă - ne sporeşte vigilența ca reacţie la o ame- 
nințare percepută -, eliberarea pe termen lung a cortizolului 
în cazul depresiei majore şi al stresului cronic este dăunătoare. 
Ea este cea care determină schimbările de apetit, somn şi 
energie de care au parte persoanele deprimate și foarte stresate. 

Concentraţiile excesive de cortizol distrug legăturile sinap- 
tice dintre neuronii hipocampului, regiunea creierului cu rol 
important în păstrarea amintirilor, şi neuronii cortexului pre- 
frontal, care guvernează dorința unei persoane de a trăi şi 
influențează luarea deciziilor şi păstrarea amintirilor. Destră- 
marea legăturilor sinaptice în aceste regiuni duce la aplatizarea 
emoțţiei şi la problemele de memorie şi concentrare care înso- 
ţesc depresia majoră şi stresul cronic. Numeroase studii reali- 
zate cu ajutorul imagisticii cerebrale în cazul persoanelor cu 
depresie au indicat o scădere a dimensiunii și a numărului 
general de sinapse între neuronii cortexului prefrontal şi hipo- 
camp; schimbări asemănătoare au fost descoperite în studii 
post-mortem. În plus, studiile efectuate pe șoareci şi șobolani 

arată că, atunci când sunt supuse stresului, aceste animale 
pierd și legături sinaptice din hipocamp şi cortexul prefrontal. 

Modelele animale ne-au oferit informaţii valoroase cu privire 
la circuitul neuronal al fricii care stă la baza stresului. Studiile 
arată că atât frica instinctuală, cât şi frica dobândită activează 
amigdala şi hipotalamusul. După cum ştim, amigdala stabileşte 
ce emoție este recrutată în orice moment, iar hipotalamusul o 
produce. Atunci când amigdala cere ca reacţie teama, hipota- 
lamusul activează sistemul nervos simpatic, care măreşte pulsul, 
tensiunea arterială și secreția hormonilor de stres și reglează 
comportamentul erotic, agresiv, de apărare şi de fugă. 

Aceste constatări susțin ideea că stresul prelungit — care 
generează secreția pe termen lung a cortizolului şi pierderea 
ulterioară a legăturilor sinaptice - este o componentă impor- 
tantă a tulburărilor depresive, inclusiv a fazei depresive a 
tulburării bipolare. 


Circuitul neuronal al depresiei 


Până nu demult, tulburările psihice erau dificil de asociat 
cu anumite zone ale creierului. Însă tehnologiile actuale de 
imagistică cerebrală, mai ales PET şi RMN-ul funcţional, 
le-au permis oamenilor de știință să identifice cel puţin unele 
componente ale circuitului neuronal responsabile de depresie. 
Examinând sistematic acest circuit în cazul pacienţilor care 
au participat voluntar la studii, oamenii de ştiinţă au ajuns să 
înțeleagă ce tipare ale activităţii neuronale sunt schimbate și pot 
examina efectele medicamentelor antidepresive şi ale psiho- 
terapiei asupra acelor tipare anormale de activitate. În plus, 
tehnologia recentă a imagisticii cerebrale le-a permis oamenilor 

de ştiinţă să identifice markerii biologici din creier ce arată 
care pacienţi au nevoie doar de psihoterapie şi care au nevoie 
şi de psihoterapie, şi de tratament medicamentos.. 

Helen Mayberg, neurolog la Emory University, a descoperit 
că circuitul neuronal al depresiei are mai multe noduri, dintre 
care două sunt deosebit de importante: zona corticală 25 
(cortexul cingular subcalos) şi insula anterioară dreaptă”. 
Zona 25 este o regiune în care gândirea, controlul motor şi 
impulsul converg. De asemenea, este bogată în neuroni care 
produc transportori de serotonină - proteine care înlătură 
serotonina din sinapsă. Acest lucru este important, deoarece 
serotonina este un neurotransmițător modulator secretat de o 
clasă de celule nervoase pentru a contribui la reglarea dispo- 
ziţiei. Transmiţătorii modulatori nu transmit pur şi simplu un 
impuls de la o celulă la următoarea, ci „calibrează” circuite sau 
regiuni întregi. Transportorii de serotonină sunt activi îndeo- 
sebi în rândul persoanelor deprimate şi sunt parţial responsa- 
bili de diminuarea concentraţiei de serotonină din zona 25. Al 
doilea nod esenţial, insula anterioară dreaptă, este o regiune 
în care converg conştiinţa de sine şi experienţa socială. Insula 
anterioară se conectează cu hipotalamusul, care contribuie 
la reglarea somnului, apetitului și libidoului, şi cu amigdala, 
hipocampul şi cortexul prefrontal. Insula anterioară dreaptă 
primeşte de la simţuri informaţii despre starea fiziologică a 
corpului nostru şi reacționează generând emoţii ce stau la baza 
acțiunilor şi deciziilor noastre. 

O altă structură cerebrală implicată în mod consecvent atât 
în depresia majoră, cât şi în tulburarea bipolară este girusul — 
sau circumvoluţiunea - cortexului cingular anterior. Această 
structură este paralelă cu corpul calos, fâşia de fibre nervoase 
care conectează emisfera stângă şi emisfera dreaptă a creierului. 

Girusul cingular anterior este împărțit funcțional în două regiuni. 
Se consideră că o regiune (subdiviziunea rostroventrală) este 
implicată în procesele emoţionale şi în funcţiile autonome: 
are legături însemnate cu hipocampul. amigdala, cortexul 
prefrontal orbital, insula anterioară şi nucleus accumbens, o 
parte importantă a circuitului cerebral al dopaminei, responsa- 
bilă de plăcere şi răsplată, după cum vom vedea în capitolul 9. 
Cealaltă regiune (subdiviziunea caudală) ar fi implicată în 
procesele cognitive şi în controlul comportamentului; ea se 
conectează cu zonele dorsale ale cortexului prefrontal, cortexul 
motor secundar şi cortexul cingular posterior. 

Ambele regiuni funcționează anormal în cazul celor cu 
tulburări de dispoziţie, ceea ce le explică diversele simptome 
emoționale, cognitive şi comportamentale. Zona ce guvernează 
emoția este hiperactivă pe tot parcursul episoadelor de depresie 
majoră şi în faza depresivă a tulburării bipolare. De fapt, după 
cum vom vedea, tratamentul reuşit cu antidepresive este corelat 
cu diminuarea activităţii într-o anumită parte a acestei regiuni, 
aria subgenuală a girusului cingular anterior. 


Decuplarea dintre gândire și emoție 


Odată cu hiperactivitatea din zona 25, Mayberg a descoperit 
o activitate scăzută în alte regiuni ale cortexului prefrontal 
in cazul persoanelor suferind de depresie“. După cum ştim, 
cortexul prefrontal este responsabil de concentrare, luarea 
deciziilor, judecată și planificare. El se conectează direct cu 
amigdala, hipotalamusul, hipocampul şi cortexul insular, iar 
fiecare dintre aceste regiuni se conectează direct cu zona 25. 
Conversaţiile dintre aceste regiuni ale creierului se folosesc de 

emoție şi gândire ca să ne ajute să ne planificăm ziua şi să 
reacţionăm la lumea din jur într-un mod sănătos. 

Imagistica cerebrală a evidențiat mai multe schimbări în 
structura creierului care ar putea explica unele dintre simp- 
tomele pe care le prezintă cei cu tulburări de dispoziţie. De 
exemplu, imagistica a arătat că persoanele cu depresie au o 
amigdală mărită, iar persoanele cu depresie, tulburare bipolară 
şi tulburări de anxietate au o activitate sporită a amigdalei. 
Oamenii de ştiinţă au sugerat că activitatea sporită a amigdalei 
ar putea explica deznădejdea, tristeţea și suferința mintală pe 
care le simt persoanele cu depresie. De asemenea, imagistica 
a constatat că, la fel ca multe alte tulburări, depresia ar putea 
genera sinapse mai mici şi mai puţine la nivelul hipocampului. 
De fapt, episoadele depresive mai lungi sunt corelate cu dimi- 
nuări ale volumului hipocampului, ceea ce ar explica pro- 
blemele de memorie cu care se confruntă persoanele ce suferă 
de depresie. Funcționarea defectuoasă a hipotalamusului, după 
cum a dezvăluit imagistica, ar putea explica parțial pierderea 
dorinţei la persoanele cu depresie, fie că este vorba despre 
libido sau despre pofta de mâncare. În sfârşit, funcţionarea 
defectuoasă a cortexului insular, structură implicată în senzațiile 
fiziologice, ar putea explica de ce persoanele cu depresie sunt 
lipsite de vitalitate şi se simt adesea moarte pe dinăuntru. 

Studiile asupra depresiei sugerează că, ori de câte ori zona 25 
devine hiperactivă, componentele circuitului neuronal care au 
legătură cu emoția sunt decuplate efectiv de creierul inteligent, 
ceea ce duce la o pierdere a identităţii personale. Studiile de 
imagistică cerebrală ale lui Mayberg asupra depresiei arată 
unde au loc aceste rupturi în circuit şi explică în parte de ce 
depresia poate genera senzaţii fiziologice pe care pacienții nu 
le pot localiza şi nici nu pot face nimic în privinţa lor în mod 
conştient”. 

Tratarea persoanelor cu depresie 


Motivul cel mai important pentru dezvoltarea unor trata- 
mente eficiente împotriva depresiei este prevenirea suicidului. 
Depresia este responsabilă pentru mai bine de jumătate dintre 
cele 43.000 de sinucideri care au loc anual în Statele Unite. În 
plus, aproape 15% dintre persoanele cu depresie se sinucid. 
În Statele Unite, această rată este mult mai mare decât rata 
sinuciderilor în rândul oamenilor cu boli terminale, este egală 
cu rata omuciderilor în rândul populaţiei generale şi a depășit 
rata deceselor cauzate de accidente rutiere. Deşi de două ori 
mai multe femei decât bărbaţi suferă de depresie, iar femeile 
au de trei ori mai multe tentative de suicid decât bărbaţii, 
aceştia prezintă un risc de trei-patru ori mai mare să-şi pună 
efectiv capăt vieţii. Motivul este că bărbaţii tind să aleagă 
metode mai agresive — se împușcă, sar de pe poduri, se aruncă 
în faţa metroului —, care de multe ori sunt fatale. 


Tratamentele medicamentoase 


Primele medicamente folosite în tratamentul persoanelor 
cu depresie au fost descoperite absolut din întâmplare. Aceasta 
s-a dovedit providenţială pentru pacienţi, dar a oferit şi pri- 
mele indicii cu privire la perturbarea biochimică ce stă la baza 
depresiei. 

În 1928, Mary Bernheim, doctorandă la Facultatea de 
Biochimie a Cambridge University din Anglia, a descoperit 
monoaminoxidaza (MAO), o enzimă ce descompune o clasă 
de neurotransmiţători cunoscuţi sub numele de monoaminef, 

(După cum am văzut, neurotransmiţătorii sunt mesageri chimici 
pe care neuronii îi eliberează în sinapse pentru a comunica cu 
alţi neuroni.) Descoperirea ei a dus la introducerea iproniazidei, 
medicament folosit în tratamentul pacienţilor cu tuberculoză. 
În 1951, medicii şi asistentele care lucrau în secţia de tuber- 
culoză a spitalului Sea View din Staten Island (New York) au 
observat că pacienţii lor care luau iproniazidă păreau mai 
puţin letargici şi mult mai fericiţi decât cei care nu luau acest 
medicament. Testele clinice ulterioare au arătat că iproniazida 
avea proprietăţi antidepresive. La scurt timp după aceea, s-a 
constatat că şi imipramina, un medicament dezvoltat inițial 
pentru tratamentul pacienţilor schizofrenici, uşura simptomele 
depresiei, blocând recaptarea monoaminelor în terminaţiile 
nervoase. Recaptarea este un proces care reciclează neuro- 
transmiţătorii şi opreşte semnalele. 

Efectele antidepresive ale iproniazidei și imipraminei sugerau 
că monoaminele erau cumva implicate în depresie. Dar cum? 

Cercetătorii au descoperit că monoaminoxidaza descom- 
pune şi elimină din sinapse doi neurotransmiţători: nora- 
drenalina şi serotonina. Fără o doză suficientă din acești 
neurotransmițători, oamenii prezentau simptome ale depresiei. 
Oamenii de ştiinţă au dedus că inhibarea acţiunii enzimei care 
înlătură din sinapsă transmițătorul monoaminergic lasă mai 
multă noradrenalină şi serotonină în sinapse, ușurând astfel 
simptomele depresiei. Aşa a apărut ideea tratării depresiei cu 
inhibitori ai monoaminoxidazei. Mai târziu, cercetătorii au 
descoperit că iproniazida şi imipramina duc de asemenea la o 
creştere a dimensiunii şi numărului sinapselor în hipocamp şi 
cortexul prefrontal, regiunile cerebrale în care conexiunile 
sinaptice sunt afectate de stres şi depresie. 

Înțelegerea modului în care funcționau aceste două anti- 
depresive a dus la emiterea ipotezei monoaminelor, potrivit 





a 310 9518) 795 ace at 





EMOȚIILE ŞI INTEGRITATEA EULUI: DEPRESIA ȘI TULBURAREA BIPOLARĂ 95 


căreia depresia apare ca urmare a unei reduceri a nivelului de 
noradrenalină sau serotonină - sau al amândurora. Această 
ipoteză a elucidat şi misterul din jurul medicamentului numit 
rezerpină, care fusese folosit în anii 1950 în tratamentul 
hipertensiunii arteriale şi care inducea depresia la 15% dintre 
persoanele care îl luau. Se pare că rezerpina diminuează nivelul 
de noradrenalină și serotonină din creier. 

Ipoteza monoaminelor referitoare la depresie a fost modi- 
ficată în anii 1980, odată cu introducerea unor medicamente 
precum fluoxetina (Prozac), cunoscute drept inhibitori selectivi 
ai recaptării serotoninei (SSRI). Aceste medicamente sporesc 
concentrațiile de serotonină din sinapsă, blocând recaptarea 
serotoninei; nu acționează asupra noradrenalinei. Această 
descoperire i-a condus pe cercetători la concluzia că depresia 
este asociată strict cu scăderea nivelului de serotonină, şi nu 
de noradrenalină. 

Cu timpul însă, oamenii de ştiinţă şi-au dat seama că tratarea 
depresiei nu este atât de simplă şi nu înseamnă doar inundarea 
sinapselor cu serotonină. La început, creşterea nivelului sero- 
toninei nu i-a ajutat pe toţi pacienţii să se simtă mai bine. 
Invers, reducerea nivelului de serotonină nu a înrăutățit în 
mod consecvent simptomele persoanelor cu depresie şi nici 
nu a dus la instalarea depresiei în cazul tuturor persoanelor 
sănătoase. Mai mult decât atât, medicamentele antidepresive 
precum Prozac sporesc foarte rapid nivelul de serotonină la 
persoanele cu depresie, însă conexiunile lor sinaptice şi dispo- 
ziţia lor se îmbunătățesc abia după câteva săptămâni. Deşi 
ipoteza monoaminelor nu a reușit să explice pe deplin biologia 
depresiei, a dat naștere mai multor studii importante asupra 
creierului şi a contribuit la clarificarea rolului însemnat pe care 
îl joacă serotonina în reglarea dispoziţiei. Astfel, ipoteza a 
îmbunătățit viața multor persoane cu depresie. 

Întrucât inhibitorii selectivi ai recaptării serotoninei îşi fac 
efectul în circa două săptămâni - interval în care pot avea loc 
tentative de suicid —, iar un număr însemnat de oameni nu 
răspund deloc la aceşti inhibitori, evident că erau necesare 
medicamente noi. Dar, în ciuda eforturilor susținute, un medi- 
cament cu efect rapid pentru tratarea persoanelor cu tulburări 
de depresie a apărut abia 20 de ani mai târziu. 

Medicamentul era ketamina, un anestezic de uz veterinar. 
Ketamina, al cărei mecanism de acțiune a fost descoperit la 
Yale de Ronald Duman și George Aghajanian”, îşi face efectul 
în câteva ore în cazul persoanelor cu depresie rezistentă la 
tratament. În plus, efectul acelei doze unice poate dura câteva 
zile. De asemenea, ketamina pare să reducă frecvența gân- 
durilor suicidare, iar acum este explorată ca un posibil trata- 
ment pe termen scurt pentru episoadele depresive în cazul 
persoanelor cu tulburare bipolară. 

Ketamina acționează diferit față de antidepresivele tradi- 
ționale. În primul rând, ţinteşte glutamatul, şi nu serotonina. 
Pentru a înţelege de ce este important acest aspect, trebuie să 
ştim mai întâi că neurotransmițătorii se împart în două cate- 
gorii: mediatori şi modulatori. Neurotransmiţătorii mediatori 
sunt eliberaţi de un neuron la nivelul sinapsei şi acționează direct 
asupra celulei-țintă, fie excitând-o, fie inhibând-o. Glutamatul 
este cel mai frecvent transmițător excitator, iar GABA (acidul 
gamma-aminobutiric) este cel mai frecvent transmiţător inhi- 
bitor. Pe de altă parte, neurotransmițătorii modulatori ajustează 
fin acţiunea neurotransmițătorilor excitatori şi inhibitori. 
Dopamina şi serotonina sunt neurotransmițători modulatori. 

Deoarece ketamina acţionează asupra neurotransmiţătorului 
excitator glutamat, care afectează în mod direct celula-ţintă, 
medicamentul reduce depresia mai rapid decât medicamentele 
care acționează asupra transmițătorului modulator serotonină. 

În plus, ketamina împiedică transmiterea glutamatului de la un 
neuron la următorul, blocând un anumit receptor de glutamat 
de pe celula-ţintă. Întrucât un receptor blocat de ketamină nu 
poate face legătură cu glutamatul, neurotransmiţătorul nu poate 
afecta celula-țintă. Demonstrarea efectului antidepresiv al 
ketaminei a schimbat profund modul în care privim depresia. 

Efectele benefice ale ketaminei dezvăluie un alt mecanism 
care contribuie la instalarea depresiei. După cum am văzut, 
depresia nu este cauzată pur şi simplu de un nivel insuficient 
de serotonină şi adrenalină, ci şi de stres, care determină elibe- 
rarea în exces a cortizolului, ce afectează neuronii din hipocamp 
și cortexul prefrontal. De asemenea, concentrațiile mari de 
cortizol determină şi o creştere a nivelului de glutamat, iar 
dozele mari de glutamat afectează neuronii în exact aceleași 
regiuni ale creierului. 

Aproape toate antidepresivele, inclusiv ketamina, încura- 
jează creşterea sinapselor în hipocamp și cortexul prefrontal, 
contracarând astfel efectele nocive ale cortizolului și glutama- 
tului şi oferind o explicaţie în plus pentru eficienţa sporită a 
acestor medicamente. Mai mult decât atât, la rozătoare, ketamina 
acționează rapid, inducând creșterea sinapselor şi remedierea 
atrofiei cauzate de stresul cronic. Drept urmare, descoperirea 
ketaminei a fost considerată cel mai important progres în 
cercetarea depresiei din ultimii 50 de ani. Cu toate acestea, 
întrucât produce efecte adverse, precum greață, vărsături şi 
dezorientare, ketamina nu poate fi administrată pe termen 
lung şi nu poate înlocui aşadar inhibitorii selectivi ai recaptării 
serotoninei. În schimb, datorită acţiunii sale rapide, ketamina 
este folosită pentru a diminua riscul de suicid de-a lungul celor 
aproximativ două săptămâni în care își fac efectul medicamen- 
tele ce sporesc nivelul serotoninei. 

Psihoterapia: remediul vorbit 


Psihoterapia este o parte integrantă a tratamentului pentru 
majoritatea persoanelor ce suferă de boli psihice. Pe scurt, este 
un schimb verbal între un pacient și un terapeut, în cadrul 
unei relații de sprijin. Deşi diversele forme de psihoterapie au 
baze teoretice oarecum diferite, toate împărtăşesc acest element 
esenţial. Psihoterapia este folosită în tratamentul pacienţilor 
de mai bine de un secol, dar oamenii de ştiinţă abia acum încep 
să-i înțeleagă efectele asupra creierului. 

Prima formă de psihoterapie a fost psihanaliza, ale cărei 
baze au fost puse de Josef Breuer, un coleg mai în vârstă al lui 
Freud de la Şcoala de Medicină din Viena. În 1895, Freud a 
publicat împreună cu Breuer o lucrare despre o pacientă, 
Anna O., care avea pareză în partea stângă a corpului - o 
paralizie fără bază neurologică?. Breuer a încurajat-o pe Anna 
O. să vorbească la întâmplare despre amintirile, fanteziile şi 
visele ei. În cursul acestei asocieri libere, cum a numit-o el 
mai târziu, pacienta şi-a amintit evenimente traumatizante. 
Recuperarea acelor amintiri a dus la vindecarea ei de paralizie. 

Freud a fost foarte impresionat de acest caz. A preluat tehnica 
lui Breuer şi a folosit-o ca să obțină informaţii despre propriii 
pacienţi. Din fanteziile şi amintirile lor, Freud a dedus că origi- 
nile bolilor mintale se află în copilăria timpurie. Trei cercetători 
moderni în domeniul psihanalizei, Steven Roose de la Columbia 
University College of Physicians and Surgeons, Arnold Cooper 
de la Weill Cornell Medical Center şi Peter Fonagy de la 
University College London, indică trei observaţii-cheie ale lui 
Freud care sunt esențiale pentru psihanaliză”. 

În primul rând, copiii au instincte comportamentale sexuale 
şi agresive. Interdicţiile sociale care ţin sub control aceste nevoi 

instinctuale încep devreme în viață şi continuă până la maturitate. 
Altfel spus, sexualitatea și agresivitatea nu apar la maturitate; 


ele sunt prezente încă din copilărie. 


În al doilea rând, copiii reprimă şi transferă la nivelul incon- 
știentului conflictele dintre nevoile timpurii şi interdicții, 
precum şi traumele timpurii. Aceste sentimente reprimate pot 
declanșa la maturitate simptome de boli mintale. În cursul 
asocierii libere din timpul psihanalizei, pacientul își eliberează 
conflictele reprimate. Interpretările terapeutului cu privire la 
acele dezvăluiri pot contribui la risipirea conflictelor, uşurând 
astfel simptomele mintale ale pacientului. 

În al treilea rând, relaţia dintre pacient şi terapeut recon- 
stituie relaţiile timpurii ale pacientului. Această reconstituire 
se numeşte transfer. Transferul şi interpretarea transferului de 
către terapeut joacă un rol central în procesul terapeutic. 

Psihanaliza a inaugurat o nouă metodă de investigație 
psihologică, bazată pe interpretare şi asociere liberă. Freud îi 
învăţa pe analiști să-şi asculte cu atenţie pacienţii, aşa cum nu 
mai făcuse nimeni până atunci. De asemenea, a schițat o metodă 
provizorie de desluşire a asocierilor aparent incoerente şi 
irelevante făcute de pacienți. 

În vreme ce obiectivele psihanalizei au fost, de-a lungul 
vremii, ştiinţifice, metodele sale au fost rareori ştiinţifice (vezi 
capitolul 11). De fapt, Freud şi întemeietorii psihanalizei au 
avut doar câteva tentative serioase de a dovedi eficienţa psiho- 
terapiei. Acest mod de gândire s-a schimbat în anii 1970, când 
Aaron Beck, psihanalist la University of Pennsylvania, şi-a 
propus să testeze ideile lui Freud legate de depresie. 

Freud susținea că oamenii deprimaţi resimt ostilitate la 
adresa unei persoane iubite, dar le este greu să nutrească senti- 
mente negative pentru o persoană importantă pentru ei. Prin 
urmare, îşi reprimă sentimentele negative şi le direcționează 

în mod inconştient spre interior. Această furie produce în cele 
din urmă sentimente de inutilitate şi stimă de sine scăzută, 
specifice depresiei. 

Cu toate acestea, Beck a constatat că pacienţii săi deprimaţi 
manifestau de fapt mai puţină ostilitate decât ceilalți pacienţi 
ai săi. În schimb, se considerau în mod constant nişte rataţi, 
aveau aşteptări nerealist de mari în ceea ce îi priveşte şi 
gestionau prost până şi cea mai mică dezamăgire. Acest tipar 
de gândire reflectă o tulburare de stil cognitiv, a modului în 
care ne percepem în lume. 

Beck s-a întrebai dacă identificarea acelor sentimente şi 
procese de gândire negative şi apoi înlocuirea lor de către 
pacient, cu ajutorul său, cu gânduri pozitive puteau uşura 
depresia fără gestionarea conflictelor inconştiente. Şi-a testat 
ideea prezentându-le pacienţilor dovezi ale realizărilor, reuşitelor 
şi succeselor lor, combătându-le astfel părerile proaste despre 
ei înşişi. Starea pacienţilor săi s-a îmbunătăţit adesea cu o 
viteză uimitoare, aceştia simțindu-se şi funcționând mai bine 
după doar câteva şedinţe. 

Acest rezultat pozitiv l-a încurajat pe Beck să dezvolte un 
tratament psihologic scurt şi sistematic pentru depresie, bazat 
pe stilul cognitiv şi gândirea distorsionată a pacientului. 
A numit tratamentul terapie cognitiv-comportamentală. Odată 
ce a fost sigur că dădea roade în mod repetat, a scris un 
manual despre ea, pentru ca şi alți oameni să urmeze același 
tratament!. În cele din urmă, a efectuat studii clinice de 
evaluare a rezultatelor. 

Studiile clinice de evaluare au arătat că, în cazul depresiei 
ușoare şi moderate, terapia cognitiv-comportamentală era mai 
bună decât un placebo şi la fel de bună, dacă nu chiar mai 
bună, decât medicamentele antidepresive. În cazul depresiei 
severe, terapia nu era la fel de bună ca antidepresivele; totuşi, 

terapia şi antidepresivele erau sinergice - mai precis, cele două 
tratamente erau mai eficiente împreună decât separati!. 

Terapia cognitiv-comportamentală a avut un impact major 
asupra psihiatriei şi a gândirii psihanalitice. Ea a arătat că un 
proces complex precum psihoterapia poate fi studiat şi că 
rezultatele sale pot fi evaluate. Drept urmare, psihoterapia este 
testată acum empiric. 

Psihiatrii obișnuiau să creadă că psihoterapia și medica- 
mentele funcționează în mod diferit, că psihoterapia acţionează 
asupra minţii, iar medicamentele - asupra creierului. Acum 
ştiu că nu e chiar așa. Interacțiunea dintre terapeut şi pacient 
poate efectiv să modifice biologia creierului. Această constatare 
nu ar trebui să surprindă. Propriile mele cercetări au arătat că 
învățarea produce schimbări anatomice în conexiunile dintre 
neuroni. Această schimbare anatomică stă la baza memoriei — 
iar psihoterapia este, la urma urmei, un proces de învăţare. 

Aşadar, în măsura în care psihoterapia produce schimbări 
persistente în comportament, ea produce şi schimbări la 
nivelul creierului. De fapt, studiile ne ajută acum să înțelegem 
mai bine care sunt tipurile de psihoterapie care funcţionează 
cel mai bine şi pentru ce fel de pacienţi. 


Folosirea în tandem a medicamentelor 
și a psihoterapiei 


Toate tratamentele farmacologice au efecte secundare 
nedorite, unele doar supărătoare, altele posibil fatale, şi, drept 
urmare, pacienţii întrerup adesea administrarea acestor medi- 
camente. Psihoterapia, despre care se ştie că este eficientă, nu 
prezintă asemenea efecte adverse. De aceea, pentru mulți 

oameni cu depresie, cel mai bun tratament îmbină medica- 
mentele cu psihoterapia. 

În anii 1990, cercetători clinici precum Beck şi-au dat seama 
cum să utilizeze medicamentele și psihoterapia în mod sinergic. 
În vreme ce medicamentele ajută la restabilirea echilibrului 
chimic al creierului, psihoterapia asigură o relaţie consecventă, 
sănătoasă, de sprijin cu un terapeut. Acestea sunt ingre- 
dientele-cheie pentru a combate boala mintală și a le permite 
pacienţilor să ducă o viaţă rodnică şi împlinită. 

Kay Redfield Jamison, codirector al Mood Disorders Center 
la The Johns Hopkins School of Medicine, care suferă ea însăşi 
de tulburare bipolară, susţine cu tărie această idee. În cartea 
sa An Unquiet Mind, ea scrie că psihoterapia „găseşte o noimă 
în confuzie, ţine în frâu gândurile şi sentimentele înspăimân- 
tătoare, redă într-o anumită măsură controlul, speranţa şi posi- 
bilitatea de a învăţa din toate acestea. Pastilele nu pot şi nu te 
readuc treptat înapoi la realitate”!?. 

Andrew Solomon e de aceeași părere: 


Odată ce am început să revin la o copie rezonabilă a mea (...), a 
trebuit să înțeleg ce anume îmi declanşa episoadele și cum să le 
controlez. Am făcut asta cu ajutorul terapeutului cu pregătire 
analitică cu care începusem să lucrez. (...) Odată ce ai fost 
deprimat, şi mai ales odată ce ai îngăduit medicamentelor să-ţi 
remodeleze stările mintale, trebuie să înţelegi cine eşti la nivel 
fundamental. (...) 

Acum am un psihofarmacolog şi un psihanalist și nu aş fi cine 
sunt astăzi fără munca lor şi fără munca pe care am făcut-o cu 
amândoi. Înclinaţia spre explicaţiile biologice ale depresiei pare 
să piardă din vedere faptul că chimia are un vocabular diferit 
pentru o serie de fenomene care pot fi descrise şi psihodinamic. 
Nici farmacologia şi nici privirea analitică nu sunt îndeajuns de 
avansate încât să facă toată munca; abordarea problemei depresiei 

din ambele unghiuri nu înseamnă numai cum să te refaci, ci şi 
cum să-ți trăieşti viaţa de după recuperare”. 


Într-un studiu recent asupra pacienților cu depresie, Mayberg 
a propus fiecărei persoane fie terapia cognitiv-comportamen- 
tală, fie un medicament antidepresiv. A constatat că persoanele 
care aveau la început o activitate de referință sub medie în insula 
anterioară dreaptă au răspuns bine la terapia cognitiv-compor- 
tamentală, însă nu și la antidepresiv. Persoanele cu activitate 
peste medie au răspuns la antidepresiv, dar nu și la terapia 
cognitiv-comportamentală. Astfel, Mayberg a descoperit că 
putea anticipa răspunsul unei persoane deprimate la anumite 
tratamente în funcţie de activitatea de referință din insula 
anterioară dreaptă!*. 

Aceste rezultate ne arată patru lucruri foarte importante 
despre biologia tulburărilor creierului. În primul rând, circuitele 
neuronale perturbate de tulburările psihice sunt complexe. În al 
doilea rând, putem identifica markeri specifici, cuantificabili 
ai unei tulburări a creierului, iar acei biomarkeri pot prezice 
rezultatele a două tratamente diferite: psihoterapia și medicația. 
În al treilea rând, psihoterapia este un tratament biologic; 
produce schimbări fizice detectabile, de durată la nivelul 
creierului. Și în al patrulea rând, efectele psihoterapiei pot fi 
studiate empiric. 

Numeroşi psihoterapeuţi au investigat lent baza empirică 
a tratamentului lor, în parte şi pentru că unii dintre ei cred că 
este prea dificil de studiat comportamentul uman în termeni 
ştiinţifici. Descoperirea lui Mayberg că terapia cognitiv-com- 
portamentală este un tratament biologic oferă acum oportu- 
nitatea de evaluare a rezultatelor psihoterapiei într-o manieră 
obiectivă riguroasă. 

Terapiile de stimulare cerebrală 


Unii oameni cu depresie nu răspund la medicamente sau 
psihoterapie. Pentru mulți dintre aceştia, s-au dovedit benefice 
terapii precum terapia electroconvulsivă şi stimularea cerebrală 
profundă. 

Terapia electroconvulsivă (cu electroşocuri) a căpătat o 
reputaţie proastă în anii 1940 şi 1950, deoarece pacienții 
primeau doze mari de electricitate fără anestezie, ceea ce le 
provoca dureri, fracturi osoase şi alte efecte secundare grave. 
Astăzi, terapia electroconvulsivă nu este dureroasă. Este folo- 
sită după ce pacientului i s-a făcut anestezie generală și i s-a 
administrat un miorelaxant, utilizează curent electric de mică 
intensitate pentru a induce convulsii de scurtă durată şi este 
adesea foarte eficientă. Mulţi pacienţi au între şase şi două- 
sprezece şedinţe de-a lungul câtorva săptămâni. Oamenii de 
ştiinţă încă nu ştiu foarte bine cum anume funcționează, dar 
se crede că ușurează depresia producând schimbări în chimia 
creierului. Din păcate, efectele terapiei electroconvulsive nu 
durează de regulă foarte mult. 

În anii 1990, Mahlon DeLong de la Emory University şi 
Alim-Louis Benabid de la Universitatea Joseph Fourier din 
Grenoble (Franţa) au rafinat stimularea cerebrală profundă 
pentru a trata pacienţi cu Parkinson. În cadrul acestui trata- 
ment, medicii amplasează un electrod în regiunea disfuncţională 
a unui circuit neuronal şi implantează în altă parte a corpului 
pacientului un dispozitiv care emite în regiune impulsuri 
electrice de înaltă frecvenţă - la fel cum un stimulator cardiac 
reglează pulsul. Impulsurile blochează stimularea neuronilor 
ale căror semnale anormale cauzează simptomele bolii Parkinson. 

" Mayberg era la curent cu aceste progrese şi s-a gândit că 
încetinirea ritmului de stimulare a neuronilor din zona 25 ar 
putea uşura simptomele depresiei. A folosit stimularea cerebrală 
profundă în regiunea insulei anterioare pentru a trata 25 de 
persoane a căror depresie nu răspundea la tratament. A cola- 
borat cu o echipă de neurochirurgi, mai întâi la University of 
Toronto, apoi la Emory, care a implantat electrozii. Când a 
pornit curentul în sala de operaţii, a observat aproape imediat 
schimbări în dispoziția pacienților, care nu mai simțeau durerea 
psihică nesfârşită specifică depresiei. În plus, au dispărut treptat 
şi celelalte simptome ale depresiei. Persoanele s-au refăcut şi 
au fost stabilizate pe termen lung!'5. 


Tulburarea bipolară 


Tulburarea bipolară se caracterizează prin schimbări extreme 
de dispoziţie, gândire, energie şi comportament, care alternează 
în general între depresie și manie. Aceste dispoziţii schimbătoare 
diferenţiază tulburarea bipolară de depresia severă. 

Episoadele maniacale se caracterizează printr-o dispoziţie 
exaltată, expansivă sau irascibilă, împreună cu alte câteva simp- 
tome, precum activitate intensă, gânduri fugitive, impulsivitate 
şi nevoie redusă de somn. Aceste episoade sunt asociate adesea 
cu comportamente de mare risc, precum abuz de substanțe 
periculoase, promiscuitate sexuală, cheltuieli excesive sau 
chiar violenţă. În timpul unui episod maniacal, persoanele ar 
putea spune şi face lucruri care să le tensioneze relaţiile cu 
ceilalți. Ar putea avea probleme cu legea sau la locul de muncă. 
Episoadele maniacale pot fi înfricoşătoare, atât pentru pacienții 
cu tulburare bipolară, cât şi pentru cei apropiaţi. 


„ARE ROSE pa eee ee i a 

Cam 25% dintre persoanele cu depresie severă au parte de 
un episod maniacal. Episodul maniacal iniţial este declanșat 
de obicei de o situație personală sau de o împrejurare din 
mediul înconjurător - sau și una, şi alta. Printre cei mai frec- 
venţi factori declanşatori se numără evenimentele stresante 
din viaţă, fie ele pozitive sau negative; conflictul sau relaţiile 
stresante cu alți oameni; perturbarea rutinei sau a tiparelor de 
somn; suprastimularea; şi boala. Episodul maniacal este urmat 
de un episod depresiv. Deşi crizele depresive sunt de obicei 
recurente în orice formă de depresie, ele au loc de două ori 
mai frecvent în cazul tulburării bipolare. Şi, cum tulburarea 
bipolară constă în perioade alternante de manie și depresie, 
asta înseamnă că episoadele maniacale au loc la fel de des. 

Odată inițiat primul episod maniacal - de obicei pe la 
17 sau 18 ani —, creierul se schimbă în moduri pe care încă nu 
le înțelegem, astfel încât până şi evenimentele minore pot 
declanșa un episod maniacal ulterior. După al treilea sau al 
patrulea episod maniacal, e posibil nici să nu mai fie nevoie 
de un factor declanşator. Pe măsură ce o persoană cu tulbu- 
rare bipolară înaintează în vârstă, boala avansează şi inter- 
valele dintre episoade s-ar putea scurta, mai ales dacă întrerupe 
tratamentul. 

Tulburarea bipolară afectează circa 1% dintre americani, 
sau peste 3.000.000 de oameni. În vreme ce depresia afectează 
mai multe femei decât bărbaţi, tulburarea bipolară afectează 
bărbaţii şi femeile în mod egal. Tulburarea îmbracă forme dife- 
rite, dar cele mai întâlnite sunt tulburarea bipolară de tip 1 şi 
tulburarea bipolară de tip II. Persoanele cu tulburare bipolară 
de tip 1 au episoade maniacale, iar uneori pătrund pe tărâmul 
psihozei, cu simptome precum halucinaţii, în vreme ce per- 
soanele cu tulburare bipolară de tip Il au episoade mai puţin 
severe, hipomaniacale. Unii oameni manifestă simptome de 

manie şi depresie în acelaşi timp, formă ce poartă numele de 
stare mixtă. 

Nu cunoaștem cauzele exacte ale tulburării bipolare, dar 
ştim că originile ei sunt complexe şi implică factori genetici, 
biochimici şi de mediu. Suntem supuşi cu toții schimbărilor 
de dispoziţie: un eveniment palpitant ne-ar putea face să ne 
simţim euforici, pe când unul neplăcut ne-ar putea face să ne 
simțim abătuţi. Cei mai mulţi dintre noi revenim în scurt timp 
la starea normală. Însă același eveniment ar putea face ca o 
persoană cu tulburare bipolară să se afunde în manie sau 
depresie extremă pentru multă vreme. Doi factori de risc sunt 
cu precădere importanţi în cazul tulburării bipolare: în primul 
rând, o predispoziţie genetică, indicată de un frate sau un 
părinte care suferă de această tulburare; şi, în al doilea rând, 
perioadele de stres profund. 

Episoadele depresive din cadrul tulburării bipolare sunt 
asemănătoare cu cele ale depresiei severe. De aceea, cercetările 
efectuate asupra biologiei depresiei majore - rolul important 
al stresului, circuitul neuronal al depresiei, decuplarea gândirii 
de emoție, acţiunea antidepresivelor şi importanţa psiho- 
terapiei — se aplică și fazei depresive a tulburării bipolare. Din 
păcate, înțelegerea bazelor moleculare ale maniei nu este la fel 
de avansată ca înțelegerea fundamentelor depresiei. 


Tratarea persoanelor cu tulburare bipolară 


E posibil ca persoanele cu tulburare bipolară să nu înțeleagă 
nevoia unui tratament continuu, îndeosebi în cursul unei faze 
maniacale. E foarte dificil, de pildă, să convingi un adolescent 
de 18 ani care stă treaz toată noaptea - plin de energie, plin 

de idei aparent extraordinare, care gândeşte frenetic şi iute — că 
este bolnav. Dar, pe măsură ce mania avansează, persoana 
poate deveni dezorganizată, psihotică şi autodistructivă. 

Kay Jamison (fasciculul I, foto 1.7), pe care am cunoscut-o 
mai devreme, şi-a dat seama că e bolnavă în jurul vârstei de 
17 ani, când era în clasa a XII-a. Şi-a descris tulburarea bipolară 
şi interacțiunea medicaţiei cu psihoterapia în tratarea ei: 


Există o anumită formă de durere, exaltare, singurătate şi spaimă 
în acest tip de nebunie. Când eşti euforic e nemaipomenit. Ideile 
şi sentimentele sunt rapide şi dese, ca nişte stele căzătoare, şi le 
urmezi până când găseşti unele mai bune și mai strălucitoare. 
Timiditatea dispare, gesturile şi cuvintele potrivite își fac brusc 
apariția, puterea de a-i captiva pe ceilalţi devine o certitudine. 
Descoperi interese la oamenii neinteresanți. Senzualitatea e omni- 
prezentă, iar dorinţa de a seduce şi de a fi sedus, irezistibilă. 
Sentimentele de uşurinţă, intensitate, putere, bunăstare, omni- 
potenţă financiară şi euforie îți pătrund până în măduvă. Dar, 
undeva, totul se schimbă. Ideile rapide sunt mult prea rapide și 
mult prea multe; confuzia copleşitoare ia locul clarităţii. Memoria 
se șterge. Umorul şi captivarea de pe chipurile prietenilor sunt 
înlocuite cu teamă și grijă. Tot ce înainte îți mergea ca pe roate e 
acum de-a-ndoaselea - eşti irascibil, furios, speriat, de nestăpânit 
și împotmolit în cele mai întunecate peşteri ale minţii tale. Nu ai 
ştiut niciodată că acele peşteri erau acolo. Nu se va sfârși nicicând, 
căci nebunia îşi ciopleşte propria realitate!S. 


Studiile imagistice ale funcţiei cerebrale au arătat diferenţe 
majore între creierul sănătos şi creierul persoanelor cu tulburare 
bipolară. Nu e de mirare. Dar dacă episoadele maniacale sunt 
cele care disting tulburarea bipolară de depresie, ar trebui să 
vedem schimbări suplimentare sau diferite în creierul oame- 
nilor cu tulburare bipolară, schimbări ce cauzează simptomele 

maniei şi trecerea de la o stare la alta. În realitate însă, dife- 
renţele convingătoare au fost greu de documentat. Cele mai 
bune indicii au fost obținute în urma încercărilor de a înţe- 
lege cum afectează litiul, cel mai de succes tratament al bolii 
maniacale, creierul. 

În secolul al II-lea î.Hr., medicul grec Soranus şi-a tratat 
pacienții maniacali cu ape alcaline despre care se ştie acum că 
sunt bogate în litiu. Beneficiile litiului au fost redescoperite în 
1948 de medicul australian John Cade, care a observat că 
substanța făcea ca, temporar, cobaii să fie letargici. Cade a 
introdus formal litiul în tratamentul modern al tulburării 
bipolare în 1949, iar de atunci a fost folosit fără întrerupere. 

Spre deosebire de alte medicamente folosite în tratarea 
bolilor psihice, litiul este o sare; prin urmare, nu se leagă de 
un receptor de la suprafața unui neuron. Mai curând este 
transportat activ în neuron prin canalele ionice de sodiu din 
membrana celulară care se deschid ca reacţie la un stimul 
extern (vezi capitolul 1). Când se deschide un canal ionic de 
sodiu, în celulă pătrund sodiu şi litiu. Sodiul este ulterior 
evacuat, dar litiul rămâne înăuntru, unde poate stabiliza dis- 
poziţia, afectând acţiunea neurotransmiţătorilor, fie direct, fie 
prin interacțiunea cu un sistem de mesageri secundari. 

După cum am văzut, neurotransmiţătorii se leagă de receptori 
la nivelul membranei celulare. Aceasta activează sisteme de 
mesageri secundari, care transmit semnale de la receptori la 
moleculele din interiorul neuronului. Litiul ar putea diminua 
activarea sistemelor de mesageri secundari, reducând astfel 
transmiterea semnalului. De asemenea, ar putea atenua sen- 
sibilitatea unui neuron la neurotransmiţători în interiorul 
celulei. Aşa s-ar explica de ce litiul funcţionează atât de eficient 
în cazul tulburării bipolare: ar putea reduce sensibilitatea unui 

neuron atât la stimuli externi, cât şi interni. În plus, litiul 
afectează neurotransmițătorii modulatori serotonină şi dopa- 
mină, precum şi neurotransmițătorul mediator GABA. Astfel, 
eficiența sa ar putea fi atribuită mai curând vastelor sale efecte 
neurobiologice decât unui singur mecanism. 

O altă cale posibilă prin care litiul îşi manifestă efectele 
benefice este restabilirea homeostazei în neuronii hiperactivi. 
Ideea este că litiul repune neuronii în starea lor de repaus 
mărind sau micşorând sensibilitatea lor la stimuli. Din nou, 
litiul poate acționa direct asupra receptorilor de suprafaţă ai 
neuronilor sau prin interacțiunea sa cu sistemele intracelulare 
de mesageri secundari. 

Un aspect fascinant al tratamentului cu litiu pentru manie 
este acela că își face efectul abia după câteva zile, iar efectele 
sale nu dispar imediat după întreruperea tratamentului. 

Astăzi, tulburarea bipolară este tratată îmbinând medica- 
mentele ce stabilizează dispoziţia cu psihoterapia. Psihoterapia 
îi ajută pe cei cu tulburare bipolară să identifice situaţiile 
emoționale şi fizice care declanşează episoade depresive sau 
maniacale şi subliniază importanța gestionării şi reducerii 
stresului. Episoadele depresive ale tulburării bipolare care nu 
sunt ținute sub control cu ajutorul stabilizatorilor de dispoziţie 
cum sunt litiul, antipsihoticele atipice sau medicamentele 
antiepileptice sunt tratate cu antidepresive. Deşi litiul reduce 
severitatea şi frecvența episoadelor maniacale la mulți pacienți, 
nu toate persoanele cu tulburare bipolară răspund la el. În plus, 
litiul are efecte adverse neplăcute. Prin urmare, trebuie să 
găsim tratamente şi mai bune. 

Tulburările de dispoziţie și creativitatea 


Asocierea tulburărilor de dispoziţie cu creativitatea, îndeosebi 
relația dintre creativitate şi tulburarea bipolară, a fost obser- 
vată de-a lungul istoriei, din Grecia antică până în epoca 
modernă. Vincent van Gogh, de pildă, a suferit de depresie o 
bună parte din viaţa sa adultă şi s-a sinucis la vârsta de 37 de 
ani. Totuşi, deşi a suferit episoade severe de depresie psihotică 
şi manie în ultimii doi ani din viaţă, a produs în această 
perioadă 300 dintre cele mai importante lucrări ale sale. Aceste 
opere s-au dovedit însemnate în istoria artei moderne deoarece 
van Gogh a folosit culoarea nu pentru a transmite realitatea 
naturii, ci în mod arbitrar, pentru a transmite dispoziția. 

Studiile empirice asupra artiştilor şi scriitorilor contem- 
porani au constatat rate înalte ale tulburării bipolare în rândul 
acestor grupuri. Vom analiza mai îndeaproape relaţia dintre 
creativitate şi tulburările de dispoziţie în capitolul 6. 


Genetica tulburărilor de dispoziție 


În mare măsură, genele sunt cele care determină riscul de 
a dezvolta o tulburare de dispoziţie. După cum am văzut în 
capitolul 1, studiile efectuate pe gemeni identici care nu au fost 
crescuţi împreună -— cea mai bună cale de a separa natura de 
educaţie - arată că, dacă un geamăn are tulburare bipolară, 
celălalt geamăn prezintă un risc de 70% de a o dezvolta la 
rândul lui. În cazul depresiei severe, probabilitatea este de 50%. 

Oamenii de ştiinţă au descoperit recent că tulburările 
complexe ale creierului, precum depresia, tulburarea bipolară, 

schizofrenia şi autismul, împărtăşesc unele variaţii genetice 
care sporesc riscul dezvoltării uneia dintre aceste tulburări. 
Astfel, tulburarea bipolară apare în urma interacțiunii factorilor 
genetici şi de dezvoltare cu factorii de mediu. Oamenii de 
ştiinţă au găsit şi două gene care ar putea duce la apariţia 
schizofreniei și a tulburărilor de dispoziţie. Prin urmare, e 
limpede că nu există o genă unică ce ar putea afecta în mod 
semnificativ dezvoltarea tulburării bipolare sau a schizofreniei. 
Sunt implicate numeroase gene diferite, care acționează împreună 
cu factorii de mediu într-un mod complicat. Vom discuta mai 
în amănunt aceste descoperiri ale cercetării genetice, şi altele, 
în capitolul 4. 

Nu demult, o echipă internaţională a analizat informaţiile 
genetice a 2.266 de persoane cu tulburare bipolară și 5.028 de 
indivizi comparabili fără această tulburare. Și au pus laolaltă 
aceste informații cu informaţii despre mii de alţi indivizi din 
studii anterioare. În total, baza de date includea material 
genetic de la 9.747 de persoane cu tulburare bipolară și 14.278 
de persoane fără această tulburare. 

Cercetătorii au analizat circa 2,3 milioane de regiuni dife- 
rite ale ADN-ului. Studiul lor a scos la iveală cinci regiuni ce 
păreau a fi asociate cu tulburarea bipolară!”. Două dintre 
regiuni conţin noi gene candidate care ar putea predispune o 
persoană la tulburarea bipolară, una pe cromozomul 5 şi alta 
pe cromozomul 6; s-a confirmat că celelalte trei regiuni, bănuite 
anterior că ar avea o legătură, erau asociate cu tulburarea. Una 
dintre genele nou-descoperite, ADCY2, era cu precădere inte- 
resantă. Această genă supervizează producerea unei enzime 
ce facilitează semnalele neuronale, constatare ce corespunde 
observaţiei că transferul informaţiilor în anumite regiuni ale 
creierului este perturbat în cazul persoanelor cu tulburare 
bipolară. 

Identificarea genelor care ne fac susceptibili la tulburarea 
bipolară, realizată de această echipă, este un pas important în 
înţelegerea modului în care se dezvoltă tulburările de dispoziţie. 
Odată ce le înțelegem bazele biologice, putem începe să lucrăm 
la tratamente mai eficiente şi mai bine ţintite. De asemenea, 
putem identifica indivizii expuşi riscului, intervenind astfel 
mai devreme și înțelegând factorii de mediu ce interacționează 
cu genele pentru a crea tulburările de dispoziţie. În sfârşit, 
înțelegând biologia tulburărilor de dispoziţie, începem să înţe- 
legem şi fundamentele biologice ale dispoziţiilor normale care 
stau la baza bunăstării noastre emoţionale de zi cu zi. 


0 privire spre viitor 


Înțelegerea geneticii depresiei și tulburării bipolare este încă 
la început. La urma urmei, acestea sunt boli foarte complexe. 
Perturbă conexiunile dintre structurile cerebrale responsabile 
de emoție, gândire și memorie - conexiuni esenţiale pentru 
conştiinţa de sine. De aceea persoanele care suferă de tulburări 
de dispoziţie prezintă o varietate atât de largă de simptome 
psihice şi fizice. Abia recent, specialiştii în neuroștiințe au 
reuşit să vadă, în timp real, ce se petrece în creierul oamenilor 
cu aceste tulburări, făcând astfel posibilă corelarea geneticii 
cu fiziologia creierului şi comportamentul. 

Cu toate acestea, s-au înregistrat progrese extraordinare în 
alte domenii de cercetare, îndeosebi în zona depresiei - desco- 
perirea circuitului neuronal pentru depresie, utilizarea stimulării 
cerebrale profunde pentru a schimba excitarea neuronilor din 
acel circuit, conştientizarea faptului că structurile cerebrale 
responsabile de emoție şi de gândire sunt decuplate şi înțelegerea 

naturii biologice a psihoterapiei. Aceste progrese şi altele au 


condus la tratamente îmbunătăţite pentru pacienţii cu tulburări 


de dispoziţie. 

Astăzi, vigilența permanentă, tratamentul adecvat şi spri- 
jinul empatic al specialiştilor şi clinicienilor informaţi îi ajută 
pe cei mai mulți oameni cu tulburări de dispoziție să-şi reca- 
pete şi să-și menţină echilibrul emoțional și să-şi ţină viața 
sub control. Cu înțelegere din partea membrilor familiei și a 


prietenilor — înțelegere a experienţei pacientului şi a aspectelor 


ştiinţifice ale bolii —, perturbarea relaţiilor poate fi evitată sau 
remediată. Ca urmare a dobândirii unei înţelegeri biologice a 
eului, tulburările de dispoziţie au devenit boli tratabile. 





. . 


Capacitatea de a gândi și de a lua și a pune 


3 


în practică decizii: schizofrenia 


Schizofrenia începe probabil înainte de naştere, dar devine 
evidentă de obicei abia spre sfârşitul adolescenţei sau la 
începutul maturității. Când apare, schizofrenia are adesea 
efecte devastatoare asupra gândirii, voinței, comportamen- 
tului, memoriei şi interacțiunii sociale - fundamentele con- 
ştiinţei de sine -, într-un moment al vieții tinerilor când 
devin independenți. La fel ca depresia şi tulburarea bipolară, 
schizofrenia este o tulburare psihică complexă ce afectează 
numeroase regiuni ale creierului şi subminează în cele din 
urmă integritatea eului. 

Biologia schizofreniei este extrem de greu de desluşit, din 
pricina efectelor variate ale tulburării asupra creierului şi com- 
portamentului. Acest capitol prezintă ceea ce au reuşit să des- 
copere până acum specialiştii în neuroştiinţe despre schizo- 
frenie: care sunt circuitele cerebrale pe care le perturbă, ce 
tratamente sunt disponibile pentru pacienţi şi ce componente 
genetice şi de dezvoltare stau la baza tulburării. Viziunea asupra 
schizofreniei ca tulburare de neurodezvoltare care, spre deose- 
bire de autism, se manifestă mai târziu în viață s-a conturat în 
urma cercetărilor genetice considerabile asupra bolii. 

Recentele progrese tehnice din genetică şi imagistică cere- 
brală le-au oferit oamenilor de ştiinţă noi informaţii cu pri- 
vire la biologia schizofreniei. Pornind de la acele progrese, 
începem acum să înțelegem modul în care schizofrenia afec- 
tează creierul și să dezvoltăm modele animale care ne permit 
să testăm ipoteze specifice şi să explorăm cum debutează boala. 
Aceste progrese recente ar putea facilita intervenţia timpurie 
şi tratamentul. 


Principalele simptome ale schizofreniei 


Schizofrenia produce trei tipuri de simptome, fiecare fiind 
asociat cu perturbările dintr-o regiune diferită a creierului. 
Aceasta face ca schizofrenia să fie o tulburare extrem de dificil 
de înțeles şi de tratat. 

Simptomele pozitive ale schizofreniei - numite aşa nu pen- 
tru că ar fi bune, ci pentru că reprezintă noi tipuri de compor- 
tament pentru persoana care le are - sunt simptomele asociate 
cel mai adesea cu boala şi primele pe care le identifică de obicei 
pacienţii. Gândirea tulburată desprinde persoana de realitate, 
generând comportamente şi percepții alterate, cum ar fi halu- 
cinaţiile sau delirurile. Aceste simptome psihotice pot fi înspăi- 
mântătoare, nu doar pentru persoanele care le manifestă, ci şi 
pentru cei care asistă la ele. Ele constituie şi o cauză majoră a 
stigmatului asociat persoanelor schizofrenice. 

Artistul englez Louis Wain şi-a transpus experienţa simp- 
tomelor pozitive ale schizofreniei (îndeosebi percepţia alterată) în 
desenele sale cu pisici (fasciculul II, ilustraţia 11.2). După cum 
considera Kraepelin, şi după cum vom vedea în capitolul 6, 
capacităţile artistice remarcabile se manifestă uneori pentru 

prima oară la persoanele care au dezvoltat schizofrenie. Astfel, 
artiştii care devin schizofrenici pot continua să picteze, iar unii 
oameni cu schizofrenie care nu au pictat înainte se pot apuca 
de pictură ca modalitate de transpunere a propriilor sentimente. 

Halucinaţiile, cel mai frecvent simptom pozitiv, pot fi vizuale 
sau auditive. Halucinaţiile auditive sunt foarte tulburătoare: 
pacienții aud voci care le adresează critici dure, uneori chiar 
cuvinte injurioase. E posibil ca vocile să-i determine să-şi facă 
rău lor înşişi sau altora. Și delirurile, sau convingerile false, 
fără nici un temei real, sunt des întâlnite. Dintre diversele 
tipuri de deliruri, cel mai frecvent este cel paranoid. Pacienţii 
au deseori senzaţia că alți oameni au ceva cu ei, îi urmăresc 
sau încearcă să le facă rău. Nu e ceva neobişnuit ca pacienţii 
să creadă că cineva încearcă să-i otrăvească, mai ales cu medi- 
camentele lor. 

Un alt tip foarte des întâlnit de delir implică referința, sau 
controlul. Pacienţii simt că primesc mesaje speciale, doar pen- 
tru ei, de la televizor sau de la radio; au deseori senzația că alţi 
oameni le pot controla mintea. În sfârșit, pacienţii ar putea da 
dovadă de megalomanie, fiind încredințaţi că dispun de puteri 
speciale. 


Simptomele negative ale schizofreniei — retragerea socială 
şi lipsa motivaţiei — se manifestă de regulă înaintea simpto- 
melor pozitive, dar sunt în general trecute cu vederea până 
când persoana suferă un episod psihotic. Retragerea socială 
a persoanei poate să nu însemne neapărat faptul că evită 
oamenii, ci mai curând că se închide în sine şi se cufundă 
într-o lume diferită. Lipsa motivaţiei se manifestă prin nepăsare 
şi apatie. 

Simptomele cognitive ale schizofreniei reflectă probleme 
de voinţă, cu funcţiile executive necesare în organizarea vieții 

şi cu memoria de lucru (o formă a memoriei pe termen scurt), 
precum şi trăsături ale demenţei în fază incipientă. Adeseori 
pacienții sunt incapabili să-și adune gândurile sau să urmă- 
rească un raționament. În plus, e posibil să nu fie în stare să 
facă ceea ce trebuie pentru a avea succes la locul de muncă 
sau pentru a-şi menţine relaţiile cu ceilalți. Drept urmare, le 
este mai greu să-și păstreze slujba sau să se căsătorească şi să 
crească copii. 

Tomografiile cerebrale ale persoanelor cu schizofrenie 
netratate dezvăluie, de-a lungul vremii, o pierdere subtilă, dar 
perceptibilă de materie cenușie, care conţine corpurile celulare 
şi dendritele neuronilor ce alcătuiesc cortexul cerebral. Se 
consideră că această pierdere de materie cenușie, care con- 
tribuie la simptomele cognitive ale schizofreniei, este produsul 
tăierii excesive a dendritelor în cursul dezvoltării, care duce la 
pierderea conexiunilor sinaptice între neuroni, după cum vom 
vedea mai târziu în acest capitol. 

Pentru a înţelege faptul că aceste simptome ale schizofreniei 
ne pot face să pierdem complet contactul cu realitatea şi să ne 
sabotăm independența şi conştiinţa de sine, să ne îndreptăm 
atenţia către o persoană suferind de această boală: Elyn Saks 
(fasciculul 1, foto 1.8), profesoară de drept la University of Southern 
California şi fondatoarea Saks Institute for Mental Health Law, 
Policy, and Ethics. În 2007, Saks a publicat o carte intitulată 
Centrul nu se mai poate susține. Povestea nebuniei mele, un 
portret franc şi emoționant al experienţei sale cu schizofrenia, 
în care ne îndeamnă să nu le impunem limite celor suferind 
de schizofrenie, ci mai curând să le permitem să-și găsească 
propriile limite. În septembrie 2015, a primit din partea Fundaţiei 
MacArthur aşa-numita bursă „pentru genii”. Iată cum şi-a 
descris înspăimântătoarea experiență psihotică iniţială: 





| 


cereti amr ada pi piete 

Este ora zece, vineri seară. Mă aflu împreună cu doi colegi la 
biblioteca de la Yale Law School. Nu se prea bucură că sunt aici; 
la urma urmei, e weekend - ar putea face o mulțime de alte 
lucruri distractive. Dar ţin neapărat ca şedinţa micului nostru 
grup să aibă loc. Avem temă un memoriu; trebuie să-l facem, 
trebuie să-l terminăm, trebuie să-l aducem, trebuie să... Stai puţin. 
Nu, stai. „Memoriile sunt vizite”, proclam eu. „Au un anumit rost. 
Rostul e deasupra capului. Aţi omorât vreodată pe cineva?” 
Partenerii mei de studiu se uită la mine ca şi când ar fi fost stropiţi 
cu apă rece ca gheaţa - sau eu aş fi păţit asta. „E o glumă, nu?” 
întreabă unul dintre ei. „Despre ce tot vorbeşti acolo, Elyn?”, 
întreabă celălalt. 

„Păi, despre chestiile obișnuite. Despre rai şi iad. Despre care şi 
cum. Hei!” spun eu țâșnind din scaun. „Hai să ieșim pe acoperiș!” 
Alerg efectiv spre cea mai apropiată fereastră mare, ies pe ea şi 
păşesc pe acoperiș, urmată câteva clipe mai târziu, fără tragere 
de inimă, de complicii mei. „Aşa sunt eu cu adevărat!”, anunţ 
fluturând braţele deasupra capului. „Veniţi la lămâiul din Florida! 
Veniţi la tufişul cu soare din Florida! Unde se fac lămâi. Unde 
sunt demoni. Hei, ce-i cu voi, băieţi?” 

„Mă sperii”, îi scapă unuia dintre ei. Câteva clipe nesigure mai 
târziu, celălalt spune: „Mă întorc înăuntru”. Par înfricoşaţi. Au 
văzut vreo fantomă sau mai ştiu eu ce? Hei, aşteptaţi puţin — dar 
ei se cațără înapoi pe fereastră. 

„De ce vă întoarceți?”, îi întreb. Dar sunt deja înăuntru, iar eu 
am rămas singură. După câteva minute, oarecum indecisă, mă 
caţăr şi eu înapoi pe fereastră. 

De îndată ce ne-am așezat din nou în jurul mesei, îmi stivuiesc 
cu grijă manualele într-un turnuleț, după care îmi rearanjez 
însemnările. După care le aranjez din nou. Văd care e problema, 
dar nu-i văd şi soluţia. E foarte îngrijorător. „Nu ştiu dacă vi se 
întâmplă ceea ce pățesc eu, cu cuvintele care sar din pagini”, spun. 
„Cred că mi s-a infiltrat cineva în copiile cazurilor. Trebuie să 
încheiem cazul. Nu cred în încheieturi. Dar ne țin corpul laolaltă” 
Ridic privirea din foi și văd cum cei doi colegi ai mei se holbează 

la mine. „Eu... eu trebuie să plec”, spune unul dintre ei. „Şi eu”, 
spune celălalt. Par neliniştiți în timp ce-şi adună grăbiţi lucrurile 
şi pleacă, cu promisiunea vagă că ne vedem mai târziu și mai 
lucrăm atunci la memoriu. 

Mă ascund printre teancuri până târziu după miezul nopții, mor- 
măind de una singură pe podea. Se face linişte. Se sting luminile. 
Temându-mă să nu fiu încuiată înăuntru, ies în sfârşit în grabă, 
ascunzându-mă prin biblioteca întunecată, ca să nu fiu văzută 
de vreun paznic. Afară e beznă. Nu-mi place sentimentul pe 
care-l am în drum spre cămin. Şi, odată ajunsă acolo, oricum nu 
pot să dorm. Am capul plin de zgomote. Plin de lămâi, memorii 
juridice şi crime în masă de care voi fi răspunzătoare. Trebuie să 
lucrez. Nu pot să lucrez. Nu pot să gândesc. 


Istoricul schizofreniei 


După cum am aflat în capitolul 3, Emil Kraepelin, părintele 
psihiatriei ştiinţifice moderne, a împărţit principalele boli 
psihice în tulburări de dispoziție şi tulburări de gândire. A reușit 
să facă această distincție deoarece şi-a fundamentat studiile 
bolilor mintale nu numai pe observaţii clinice foarte pătrun- 
zătoare, ci şi pe pregătirea sa de la laboratorul lui Wilhelm 
Wundt, părintele psihologiei experimentale. De-a lungul carierei 
sale, Kraepelin s-a străduit să întemeieze conceptele psihiatriei 
pe cercetări psihologice solide. 

Ela numit tulburarea primară de gândire dementia praecox, 
demenţa tinerilor, deoarece debutează mai devreme în viață 
decât demenţa specifică bolii Alzheimer. Aproape imediat, 
psihiatrul elveţian Eugen Bleuler a combătut termenul. Bleuler 
era de părere că demența era doar o componentă a bolii. În 
plus, unii dintre pacienţii săi dezvoltaseră boala mai târziu în 








CAPACITATEA DE A GÂNDI... 12] 


viaţă. Alţii se descurcau după mulţi ani de boală: erau în stare 
să muncească şi să aibă o viaţă de familie. Din aceste motive, 
Bleuler a numit boala schizofreniile. Acesta vedea în schizo- 
frenie o scindare a minţii — o îndepărtare a sentimentelor de 
cogniţie şi motivaţie - şi folosea forma de plural a substantivului 
pentru a semnala existenţa în această categorie a mai multor 
tulburări. Ideile lui Bleuler sunt fundamentale pentru înţele- 
gerea bolii, iar definiţia sa este valabilă şi astăzi. 


Tratarea persoanelor schizofrenice 


Schizofrenia nu este o tulburare rară. Ea afectează cam 1% 
din populaţia globului şi aproximativ 3.000.000 de persoane 
în Statele Unite. Nu face diferenţe de clasă, rasă, sex sau cultură 
şi prezintă forme foarte variate. Multor oameni cu schizofrenie 
severă le este greu să stabilească sau să mențină relaţii personale, 
să muncească sau chiar să ducă un trai independent. Pe de altă 
parte, unii oameni cu forme mai uşoare ale acestei tulburări, 
precum scriitorul Jack Kerouac, laureatul cu Premiul Nobel 
pentru Economie John Nash sau muzicianul Brian Wilson, au 
avut cariere însemnate. Simptomele lor sunt ţinute în mare 
parte sub control prin intermediul tratamentului cu medica- 
mente şi psihoterapie. 

Medicamentele create pentru tratarea pacienţilor schizo- 
frenici s-au concentrat inițial asupra uşurării simptomelor 
pozitive ale tulburării — adică a simptomelor psihotice: haluci- 
naţiile și delirurile. Medicamentele antipsihotice au fost destul 
de eficiente; de fapt, majoritatea medicamentelor disponibile 
astăzi vor ușura într-o anumită măsură simptomele pozitive 
pentru circa 80% dintre persoanele suferind de schizofrenie. 


122 MINTEA TULBURATĂ 


Cu toate acestea, antipsihoticele nu sunt foarte eficiente în ceea 
ce priveşte simptomele cognitive şi negative ale tulburării — iar 
aceste simptome pot fi cele mai dăunătoare şi mai epuizante 
pentru pacienți. 

Şi psihoterapia este un tratament esenţial pentru persoanele 
cu schizofrenie. În mod interesant, psihoterapia este folosită 
acum și preventiv, atât pentru simptomele cognitive, cât şi pentru 
cele negative, pentru a preveni instalarea simptomelor psihotice 
la adolescenți şi tineri adulţi identificaţi ca fiind expuși riscului 
de a dezvolta boala. Unul dintre numeroasele beneficii ale 
psihoterapiei este acela că îi ajută pe pacienţi să conştientizeze 
faptul că suferă de o tulburare, de o boală: nu sunt persoane 
rele, ci persoane bune care suferă de deliruri sau halucinaţii. 


Tratamentele biologice 


Oamenii de ştiinţă au întrezărit pentru prima dată biologia 
schizofreniei la fel cum au întrezărit pentru prima oară biologia 
depresiei — când a apărut primul medicament eficient. În 
ambele cazuri, primul medicament a apărut întâmplător, ca 
remediu pentru o altă problemă. 

Paul Charpentier, un chimist francez care lucra pentru 
firma farmaceutică Rhâne-Poulenc, începuse să lucreze la un 
antihistaminic care spera să fie eficient împotriva alergiilor, 
dar fără numeroasele efecte secundare ale antihistaminicelor 
existente la vremea aceea. Medicamentul pe care l-a conceput 
în 1950 se numea Thorazine (denumirea generică este clorpro- 
mazină). În cadrul testelor clinice, toată lumea a fost uimită 
de efectul acestui medicament: oamenii deveneau mai calmi, 
mult mai relaxaţi. 

Sesizând efectele calmante ale Thorazinei, Pierre Deniker 
şi Jean Delay, doi psihiatri francezi, au decis să le administreze 
medicamentul pacienţilor lor psihotici. A fost un remediu 
miraculos, îndeosebi pentru pacienţii lor cu schizofrenie. 
Până în 1954, când The Food and Drug Administration din 
Statele Unite a aprobat medicamentul, 2.000.000 de persoane 
fuseseră tratate cu Thorazine doar în Statele Unite. Foarte 
multe dintre acestea au putut fi externate din spitalele publice 
de boli mintale. 

Iniţial, s-a crezut că Thorazine acţionează ca un tranchi- 
lizant, calmând pacienții fără a-i seda în exces. Totuşi, până în 
1964 a devenit clar că Thorazine şi medicamentele înrudite au 
anumite efecte asupra simptomelor pozitive ale schizofreniei: 
atenuează sau pune capăt halucinațiilor, delirurilor şi anumitor 
tipuri de gânduri tulburate. Mai mult decât atât, dacă pacienţii 
le iau şi în perioadele de remisiune, aceste medicamente anti- 
psihotice tind să reducă rata recidivei. Cu toate acestea, medi- 
camentele au efecte secundare însemnate, inclusiv simptome 
neurologice specifice bolii Parkinson. Persoanele care iau medi- 
camentele dezvoltă tremur la nivelul mâinilor, se apleacă în 
faţă atunci când merg și-și simt corpul rigid. 

Oamenii de ştiinţă au conceput în cele din urmă medi- 
camente noi, cu tot mai puţine efecte secundare neurologice, 
mai uşoare. Printre aceste medicamente se numără clozapina, 
risperidona şi olanzapina şi toate ţin eficient sub control 
simptomele pozitive ale bolii. Doar clozapina este conside- 
rată mai eficientă decât antipsihoticele anterioare în tratarea 
simptomelor negative şi a defectelor cognitive ale schizofre- 
niei, iar asta doar în mică măsură. Medicamentele mai noi sunt 
numite antipsihotice „atipice”, deoarece produc mai puţine 
efecte secundare specifice bolii Parkinson decât medicamen- 
tele anterioare, „tipice”. 

Primul indiciu cu privire la modul în care acționează anti- 
psihoticele tipice a apărut ca urmare a analizei efectelor lor 
secundare de ordin neurologic. Întrucât aceste medicamente 
produc aceleaşi efecte asupra mişcării ca boala Parkinson, care 
este cauzată de o deficiență a neurotransmițătorului modu- 
lator dopamină, oamenii de ştiinţă au dedus că medicamentele 
ar putea acţiona reducând dopamina de la nivelul creierului. 
De asemenea, au conchis, prin extensie, că schizofrenia s-ar 
putea datora în parte acțiunii excesive a dopaminei. Altfel 
spus, reducerea dopaminei din creier ar putea explica deopo- 
trivă efectele terapeutice ale medicamentelor şi efectele lor 
secundare adverse. 

Cum e posibil aşa ceva? Cum ar putea un medicament să 
producă atât efecte nedorite, cât și efecte benefice? Depinde 
unde anume în creier acționează respectivul medicament. 

Atunci când neuronii eliberează dopamină într-o sinapsă, 
dopamina se leagă de regulă de receptorii neuronilor-țintă. 
Dacă acei receptori sunt blocaţi de antipsihotice, acțiunea dopa- 
minei este atenuată. S-a dovedit că numeroase antipsihotice 
tipice acţionează prin blocarea receptorilor de dopamină. 
Această descoperire a întărit ideea că fie producţia excesivă 
de dopamină, fie un număr exagerat de receptori de dopamină 
reprezintă o cauză importantă a schizofreniei. De asemenea, 
a susținut ideea relevată de studiile asupra bolii Parkinson 
potrivit căreia deficiența de dopamină cauzează mişcare anor- 
mală. Astfel, înțelegerea rolului pe care îl joacă dopamina în 
schizofrenie ne-a dezvăluit mai multe despre funcţionarea 
normală a acestui neurotransmiţător. 

Majoritatea neuronilor ce produc dopamină sunt situaţi în 
două mănunchiuri în mezencefal: aria tegmentală ventrală şi 
substantia nigra. Axonii care se extind din aceste două mănun- 
chiuri de neuroni formează circuitele neuronale cunoscute sub 

denumirea de căile dopaminergice. Două dintre aceste căi 
dopaminergice - calea mezolimbică şi calea nigrostriatală — sunt 
căile neuronale afectate în primul rând în schizofrenie şi, prin 
urmare, sunt cele mai importante căi care trebuie analizate 
atunci când se pune problema găsirii unor tratamente (figura 4.1). 








Amigdala 
Hipocamp 


Căi de dopamină 
Mezolimbică —.— 
Nigrostriatală — 


Figura 4.1. Cele două căi dopaminergice afectate de medicamentele 
antipsihotice: calea mezolimbică şi calea nigrostriatală. Neuronii care 
produc dopamină sunt concentrați în aria tegmentală ventrală, care 
transmite dopamina de-a lungul căii mezolimbice, şi în substantia 
nigra, care trimite dopamina de-a lungul căii nigrostriatale 


Calea mezolimbică se extinde din aria tegmentală ventrală 
până în anumite părți ale cortexului prefrontal, hipocampului, 
amigdalei şi nucleus accumbens. Aceste regiuni sunt impor- 
tante pentru gândire, memorie, emoție și comportament - 
funcţiile mintale care sunt afectate negativ de schizofrenie. 
Calea nigrostriatală începe în substantia nigra şi se extinde 

până în corpul striat dorsal, o regiune a creierului asociată cu 
funcţiile spaţiale şi motrice. Aceasta este calea care se dete- 
riorează în cazul bolii Parkinson. Medicamentele antipsihotice 
acționează asupra ambelor căi, ceea ce explică cum pot produce 
atât efecte terapeutice, cât şi efecte secundare adverse. 

Pentru a testa validitatea ideii că antipsihoticele tipice 
blochează receptorii de dopamină, oamenii de ştiinţă au fost 
nevoiți să identifice receptorii specifici de dopamină asupra 
cărora îşi fac efectul medicamentele. Există cinci mari tipuri 
cunoscute de receptori de dopamină, de la DI la D5. S-a 
constatat că medicamentele antipsihotice tipice au o afinitate 
sporită pentru receptorul D2; antipsihoticele atipice au o afini- 
tate mai scăzută pentru acest receptor. 

Receptorii D2 sunt de regulă prezenţi în număr foarte mare 
în corpul striat şi într-o mai mică măsură în amigdală, hipocamp 
şi în anumite părţi ale cortexului cerebral. Cercetările sugerează 
că blocarea completă a receptorilor D2 în calea nigrostriatală 
determină un nivel foarte scăzut de dopamină în regiuni ale 
corpului striat ce necesită mai multă dopamină pentru o mişcare 
normală. Aşa se explică efectele similare bolii Parkinson ale 
antipsihoticelor tipice. Şi antipsihoticele atipice blochează 
receptorii D2 din corpul striat, dar, întrucât aceste medicamente 
au o afinitate mai mică pentru receptorii D2, blochează mai 
puţini dintre ei, mişcarea rămânând astfel intactă. 

Antipsihoticele atipice diferă de cele tipice şi prin faptul că 
afinitățile lor sunt mai diversificate. Antipsihoticele atipice se 
leagă de receptorii de dopamină D4 şi de receptorii pentru 
alți neurotransmiţători modulatori, îndeosebi serotonină şi 
histamină. Această diversitate a acţiunii creşte posibilitatea ca 
schizofrenia să implice anormalităţi ale căilor serotonergice şi 
histaminergice, precum şi ale căilor dopaminergice. 

Intervenția timpurie 


Esenţială în reuşita tratamentului oricărei afecțiuni medi- 
cale este intervenţia timpurie. Oamenii de ştiinţă au identificat 
cu succes stilurile de viață cu risc major în producerea unui 
infarct şi au conceput strategii de intervenţie pentru a le pre- 
veni. De ce nu ar proceda la fel şi în cazul schizofreniei? 

Știm că factorii genetici şi de mediu acționează asupra 
creierului în formare dinaintea naşterii şi în copilăria mică, 
sporind riscul apariţiei schizofreniei, și e posibil ca la un moment 
dat să reuşim să-i identificăm cu precizie şi să intervenim 
înainte ca boala să se manifeste după mai mulți ani. O variaţie 
genetică ce acționează asupra creierului în formare a fost 
deja identificată, după cum vom vedea mai târziu. În plus, 
neuroimagistica poate indica uneori regiuni cu activitate sporită 
a dopaminei, ceea ce ar putea constitui un biomarker al bolii 
înaintea instalării psihozei. 

După cum am văzut, primul episod psihotic al schizo- 
freniei este declanşat de obicei spre sfârşitul adolescenţei sau 
începutul maturității, când stresul vieţii de zi cu zi se poate 
dovedi o povară prea grea. Dacă tratamentul este început 
imediat, tinerii pot fi de regulă stabilizaţi. Foarte adesea însă, 
aceştia nu urmează un tratament decât după câţiva ani de 
boală. În plus, dacă o persoană cu schizofrenie întrerupe 
tratamentul medicamentos, reglarea căilor dopaminergice 
și a altor circuite neuronale va fi perturbată, iar simptomele 
pacientului vor reveni. 

Cel mai promițător tratament preventiv de până acum este 
psihoterapia cognitivă pentru adolescenții şi tinerii adulţi care 
prezintă semne timpurii de schizofrenie, în ceea ce se numește 

faza prodromală. Din păcate, aceste semne care precedă primul 
episod psihotic sunt destul de vagi. O persoană tânără ar putea 
să fie ușor deprimată, să nu gestioneze stresul la fel de bine ca 
de obicei sau să se simtă mai puţin inhibată decât de obicei - 
spunând adesea cu voce tare ceea ce gândeşte. După cum ştim, 
marile tulburări psihice se caracterizează adesea prin exagerări 
în comportamentul de zi cu zi, astfel încât schimbările iniţiale 
subtile pot fi dificil de recunoscut. 

Tratamentele preventive sunt menite să-i ajute pe tineri 
să dezvolte capacitatea cognitivă şi funcţiile executive ale 
cortexului prefrontal care le reglează abilitatea de a-şi controla 
comportamentul. Astfel, îşi vor gestiona mai bine stresul de zi 
cu zi şi-şi vor organiza viaţa mai eficient, reducând riscul 
apariţiei unui episod psihotic. 


Anomalii anatomice predispozante 


În timpul sarcinii, factorii de mediu, precum carenţele nutri- 
tive, infecțiile sau expunerea la stres ori toxine, pot interacţiona 
cu genele, mărind riscul ca fătul să dezvolte căi dopaminergice 
cu funcționare anormală. Căile ce funcţionează defectuos 
pregătesc terenul pentru apariția schizofreniei ani mai târziu, 
când creierul adolescentului răspunde la stresul vieţii de zi cu 
zi producând dopamină în exces. 

Aceleaşi situaţii sau evenimente nefavorabile de mediu din 
timpul sarcinii pot afecta şi modul în care se dezvoltă anumite 
circuite ale cortexului prefrontal, circuite care mediază gân- 
direa şi funcţiile executive ale creierului. Anomaliile din aceste 
circuite neuronale produc simptomele cognitive de care au parte 

Placă de amiloid Ghem neurofibrilar 


1.1. Fotografie mărită a unei plăci de amiloid 
şi a unui ghem neurofibrilar din creier 

I.3. Proteinele pliate anormal formează gheme în creier, 
ducând la apariţia unor tulburări neurodegenerative 

Tristeţe Fericire 
I.10. Darwin a studiat emoția la copii, deoarece aceștia 
își exprimă emoţiile în forma cea mai pură 

.11. Valenţa emoției, de la evitare la abordare 

1.12. Spectrul intensității fericirii 





1.13. Tulburarea de stres posttraumatic a afectat soldații de-a lungul istoriei. 
Un pușcaș marin se întoarce după două zile de luptă pe plajele insulelor 
Marshal! în februarie 1944 








1.14. Phineas Gage cu bara de fier care i-a vătămat creierul (stânga); 
reconstituirea traiectoriei barei de fier prin creierul lui Gage (dreapta) 

persoanele schizofrenice, îndeosebi o perturbare a memoriei 
de lucru. 

Memoria de lucru este capacitatea de a ţine minte, un interval 
scurt de timp, informaţiile necesare pentru a vă ghida gân- 
durile sau comportamentul. Chiar acum, vă folosiţi memoria 
de lucrupentru a reţine ideile pe care tocmai le-aţi citit, pentru 
ca următoarea idee să se înlănţuie logic. O afectare a memoriei 
de lucru v-ar îngreuna sarcina şi v-ar crea probleme în ceea 
ce priveşte planificarea zilei sau păstrarea locului de muncă. 

Memoria de lucru se dezvoltă din copilărie până spre sfârşi- 
tul adolescenţei, îmbunătățindu-se treptat de-a lungul timpului. 
La vârsta de şapte ani, copiii care vor fi diagnosticaţi cu schi- 
zofrenie zece sau cincisprezece ani mai târziu au o memorie 
de lucru normală. Dar pe la treisprezece ani memoria lor de 
lucru se situează cu mult sub pragul normal pentru această 
etapă a dezvoltării. O componentă esenţială a memoriei de 
lucru o reprezintă neuronii piramidali ai cortexului prefrontal, 
numiţi astfel deoarece corpul celular al acestor neuroni are o 
formă oarecum triunghiulară. Din toate punctele de vedere, 
aceste celule sunt la fel ca toți ceilalți neuroni, atât structural, 
cât şi funcţional. 

După cum am văzut, neuronii transmit informaţii în exterior 
de-a lungul axonului, care formează conexiuni sinaptice cu 
dendritele unei celule-țintă. Majoritatea sinapselor unui neuron 
piramidal sunt situate pe mici protuberanţe ale dendritelor, 
numite spini dendritici. Numărul spinilor dendritici ai unui 
neuron este o măsură aproximativă a cantității şi bogăției infor- 
maţiilor pe care le primeşte. 

Spinii dendritici încep să se formeze pe neuronii piramidali 
în al treilea trimestru de sarcină. Din acel moment și de-a 
lungul primilor ani de viață, numărul spinilor dendritici şi 

numărul sinapselor de pe aceştia cresc rapid. De fapt, creierul 
unui copil de trei ani conţine de două ori mai multe sinapse 
decât creierul unui adult. Începând de pe la pubertate, tăierea 
sinaptică înlătură spinii dendritici pe care creierul nu îi folo- 
sește, inclusiv spinii care nu ajută efectiv memoria de lucru. 
Tăierea sinaptică devine deosebit de activă în adolescenţă şi 
la începutul maturității. 

În cazul schizofreniei, tăierea sinaptică pare să deraieze în 
adolescenţă, eliminând mult prea mulţi spini dendritici (figura 
4.2). Prin urmare, neuronii piramidali rămân cu prea puţine 
conexiuni sinaptice în cortexul prefrontal ca să formeze circuitele 
neuronale puternice de care avem nevoie pentru o memorie 
de lucru adecvată şi alte funcţii cognitive complexe. Această 
ipoteză a schizofreniei determinate de tăierea excesivă, pro- 
pusă pentru prima oară de Irwin Feinberg, în prezent profesor 
la University of California (Davis), a fost documentată de 
David Lewis şi Jill Glausier de la University of Pittsburgh?. Se 
consideră că un defect asemănător ar afecta neuronii piramidali 
situați în hipocampul persoanelor cu schizofrenie, ceea ce ar 
avea un efect negativ asupra memoriei. 

Întrucât tăierea sinaptică este menită să uşureze creierul de 
dendritele nefolosite, Lewis a dedus că tăierea excesivă ar 
putea fi rezultatul unui număr insuficient de dendrite - mai 
precis, ceva ar putea împiedica neuronii piramidali să pri- 
mească îndeajuns de multe semnale senzoriale încât să menţină 
spinii dendritici ocupați şi funcționali. Suspectul în acest caz ar 
fi talamusul, acea parte a creierului care ar trebui să retransmită 
semnalele senzoriale către cortexul prefrontal. Dacă talamusul 
nu-şi face treaba, e posibil ca el însuşi să fi pierdut celule. De 
fapt, unele studii au constatat că talamusul este mai mic în 
cazul persoanelor suferind de schizofrenie. 

Normal Schizofrenic 

Figura 4.2. Tăierea excrescențelor dendritice ale unui neuron 
piramidal - spinii dendritici din creierul normal şi din creierul 
unei persoane suferind de schizofrenie 


Aşadar schizofrenia ridică o cu totul altă problemă decât 
depresia sau tulburarea bipolară. După cum am văzut în capi- 
tolul 3, aceste tulburări decurg dintr-un defect funcțional, în 
care circuitele neuronale construite corespunzător nu funcţio- 
nează corect. Aceste defecte pot fi deseori inversate. La fel 
ca tulburările din spectrul autist, schizofrenia implică un 
defect anatomic, în care anumite circuite neuronale nu se dezvoltă 
corect. Pentru a remedia aceste defecte anatomice din cazul 


ceea 

schizofreniei, oamenii de ştiinţă vor trebui să găsească o cale 
fie pentru a interveni în tăierea sinaptică în cursul dezvoltării, 
fie pentru a crea compuși care să stimuleze creşterea ulterioară 
de noi spini. 

Schizofrenia se caracterizează şi prin alte anomalii anatomice. 
Printre acestea se numără micşorarea straturilor de materie 
cenuşie din regiunile temporală şi parietală ale cortexului şi 
din hipocamp, precum şi lărgirea ventriculelor laterale, cavi- 
tăţile ce transportă lichidul cefalorahidian. Lărgirea ventri- 
culelor laterale este probabil rezultatul indirect al pierderii de 
materie cenuşie din cortex. La fel ca tăierea sinaptică excesivă, 
aceste anomalii cerebrale apar timpuriu, ceea ce sugerează că ar 
contribui la instalarea schizofreniei. Existenţa unor anomalii 
anatomice și manifestarea lor în paralel cu apariţia simptomelor 
cognitive au întărit credința îndelungată că simptomele cog- 
nitive ale schizofreniei se datorează funcţionării anormale a 
materiei cenuşii din cortexul cerebral. 


Genetica schizofreniei 


Dacă aţi avea un geamăn identic cu schizofrenie, proba- 
bilitatea de a dezvolta la rândul dumneavoastră boala ar fi de 
50%, indiferent dacă aţi crescut împreună sau separat. Acest 
risc al instalării schizofreniei este mult mai mare decât riscul de 
1% în rândul populaţiei generale. Datele referitoare la gemeni 
ne indică două lucruri: în primul rând, schizofrenia are o 
puternică componentă genetică, indiferent de mediu; şi, în al 
doilea rând, genele nu acționează singure, deoarece riscul nu 
este de 100%. Genele și mediul trebuie să interacționeze pentru 
a cauza boala (figura 4.3). 

Figura 4.3. Riscul genetic al dezvoltării schizofreniei. După cum arată 
acest grafic, populaţia generală prezintă un risc de 1% de a dezvolta 
schizofrenie, în vreme ce rudele unei persoane cu această tulburare 
prezintă un risc mai mare, care ajunge la aproape 50% în cazul 
gemenilor identici 


În ultimii ani, un studiu în care au fost implicaţi numeroşi 
oameni de ştiinţă, zeci de mii de pacienţi schizofrenici și familiile 
lor şi-a propus să înţeleagă acest risc genetic. Cercetătorii au 
vrut să afle ce gene contribuie la anomaliile cerebrale ale per- 
soanelor suferind de schizofrenie şi ce tipuri de funcţii mediază 
genele respective“. Şi au descoperit că, deşi simptomele bolii apar 
abia spre sfârşitul adolescenţei, multe dintre genele implicate 
în schizofrenie acționează asupra creierului în formare dinaintea 
naşterii. Această constatare vine în sprijinul ideii că oamenii 
sunt vulnerabili încă de timpuriu la factorii de risc din mediu, 
chiar dacă nu prezintă semne ale bolii decât mult mai târziu. 

Oamenii de ştiinţă au înţeles recent că variațiile genetice 
care contribuie la apariţia unor tulburări complexe precum 
autismul, schizofrenia sau tulburarea bipolară pot fi comune 
sau rare. O variaţie comună a fost introdusă în genomul uman 

cu multe generaţii în urmă, iar acum este prezentă la mai bine 
de 1% din populaţia globului; asemenea variaţii se numesc 
polimorfisme. Variaţiile rare, sau mutaţiile, apar la mai puţin 
de 1% din populaţia globului. Fiecare tip de variaţie poate mări 
probabilitatea apariției unei boli sau a unei tulburări de dez- 
voltare. Fiecare tip de variaţie poate predispune o persoană la 
schizofrenie. 

Mecanismul variaţiei rare al bolii arată că mutaţiile rare din 
genomul unei persoane sporesc semnificativ riscul ca acea 
persoană să dezvolte o tulburare relativ comună. După cum am 
văzut în capitolul 2, o mutație rară în structura unui cromozom, 
cunoscută drept variația numărului de câpii, poate mări con- 
siderabil riscul apariţiei tulburărilor din spectrul autist. Acelaşi 
lucru este valabil şi în cazul schizofreniei — de fapt, aceeaşi 
variaţie a numărului de cpii de pe cromozomul 7 care sporeşte 
riscul apariţiei tulburărilor din spectrul autist măreşte şi riscul 
apariţiei schizofreniei. Mai mult decât atât, la fel ca în cazul 
tulburărilor din spectrul autist, mutaţiile de novo rare din ADN - 
mutații care au loc în mod spontan în sperma tatălui — cresc 
riscul apariţiei schizofreniei şi a tulburării bipolare. Întrucât 
diviziunea continuă în sperma bărbaţilor mai în vârstă, iar 
aceasta suferă mutații mai frecvente, taţii mai bătrâni riscă mai 
mult decât taţii tineri să aibă copii care dezvoltă schizofrenie. 

Mecanismul variației comune al bolii arată că atât schizo- 
frenia, cât şi tulburările din spectrul autist apar atunci când 
numeroase polimorfisme comune ale unui număr de gene 
diferite măresc împreună riscul. Spre deosebire de mutaţia 
rară, care influențează considerabil riscul, fiecare dintre aceste 
variații comune are un efect foarte redus. Cele mai solide 
dovezi în sprijinul mecanismului variației comune provin din 
studiul în colaborare al schizofreniei. Oamenii de știință au 
analizat legăturile dintre schizofrenie şi milioane de variaţii 

comune în genomurile a zeci de mii de indivizi. Până în pre- 
zent au fost descoperite aproximativ o sută de variante genice 
asociate cu schizofrenia. Din acest punct de vedere, genetica 
schizofreniei o reflectă fidel pe cea a altor afecțiuni medicale 
des întâlnite, precum diabetul, bolile cardiace, atacul cerebral 
şi bolile autoimune. 

O vreme s-a considerat că mecanismele variației comune 
şi variaţiei rare ale bolii se exclud reciproc, dar studii recente 
asupra autismului, schizofreniei şi tulburării bipolare sugerează 
că fiecare tulburare prezintă un risc genetic subiacent, lăsând la 
o parte orice variaţie genetică rară cauzată de variaţii ale numă- 
rului de copii sau de mutații de novo (capitolul 1, tabelul 1). 
Riscul subiacent pentru schizofrenie, de pildă, este de 1% în 
rândul populației generale. Contribuţia relativă a variațiilor 
genetice comune și rare la riscul subiacent este oarecum dife- 
rită pentru fiecare tulburare, dar anumite caracteristici par să 
fie universale. Variaţiile comune, dintre care fiecare comportă 
un risc scăzut, contribuie la tulburare în cazul unui număr 
relativ mare de persoane, în vreme ce mutaţiile rare, dintre 
care fiecare comportă un risc mai mare, contribuie de regulă 
la apariţia tulburării la mai puţin de 1% dintre indivizii afectați. 

Poate cea mai surprinzătoare descoperire cu privire la 
genetica schizofreniei pe care au făcut-o recent oamenii de 
ştiinţă este aceea că unele dintre aceleaşi gene care constituie 
un risc pentru schizofrenie reprezintă un risc şi pentru tulbu- 
rarea bipolară. Mai mult decât atât, un grup diferit de gene 
care constituie un risc pentru schizofrenie reprezintă un risc 
şi pentru tulburările din spectrul autist. 

Avem aşadar trei diagnostice diferite - autism, schizofrenie 
şi tulburare bipolară - cu variaţii genetice comune. Această 
suprapunere sugerează că cele trei tulburări au şi alte trăsături 
în comun în tinereţe. 

Genele șterse 


Unu din 4.000 de copii se naşte fără o parte a cromozo- 
mului 22 din genom. Cantitatea de ADN care lipsește poate 
varia, dar de obicei este vorba de circa 3.000.000 de frag- 
mente moleculare de ADN, cunoscute drept perechi de baze, 
care duc la pierderea a circa 30-40 de gene. Întrucât ADN-ul 
lipseşte dintr-o regiune situată aproape de mijlocul cromo- 
zomului, numită q11, se spune că persoanele suferă de sindro- 
mul deleției 22q11. 

Sindromul poate avea simptome deosebit de variate. Mai 
toate persoanele cu această deleție prezintă anomalii la nivelul 
capului şi al feţei, precum buză de iepure sau despicătură 
palatină, şi mai bine de jumătate dintre ele au tulburări cardio- 
vasculare. De asemenea, prezintă diverse carenţe cognitive, de 
la memorie de lucru şi funcţie executivă slabe şi uşoare difi- 
cultăți de învăţare până la retard mintal. Aproximativ 30% 
dintre adulţii cu acest sindrom sunt diagnosticaţi cu tulburări 
psihice, inclusiv tulburare bipolară şi tulburări de anxietate, 
Dar schizofrenia este de departe cea mai frecventă tulburare. 
De fapt, riscul apariţiei schizofreniei la o persoană cu sin- 
dromul deleţiei 22q11 este de 20-25 de ori mai mare decât 
riscul apariţiei schizofreniei în rândul populaţiei generale. 

Pentru a afla care gene ar putea fi responsabile de diferitele 
probleme medicale asociate acestui sindrom, oamenii de ştiinţă 
au căutat un animal la care să reproducă deleţia. S-a dovedit 
că un segment de ADN din cromozomul 16 al şoarecelui are 
aproape toate genele prezente în regiunea q11 a cromozomului 
22 la oameni. Ştergând o secţiune diferită a regiunii la diverși 
șoareci, oamenii de ştiinţă au reușit să genereze mai multe 
modele animale ale sindromului uman. 

Modelele au scos la iveală faptul că pierderea unui factor 
de transcripție — o proteină implicată în expresia genelor - este 
responsabilă de multe dintre afecțiunile medicale nonpsihice 
ale oamenilor, inclusiv de despicătura palatină şi de unele 
detecte cardiace. Numeroşi oameni de ştiinţă folosesc acum 
modele pe șoareci pentru a identifica genele din regiunea 
22q11 care, atunci când lipsesc, contribuie la apariţia schizo- 
freniei. Având în vedere incidența mare a schizofreniei în 
rândul persoanelor cu această deleție, oamenii de ştiinţă au 
şanse mari să identifice aceste gene. 

În 1990, David St. Clair, pe atunci la University of Edinburgh, 
şi colegii săi au descris o familie scoțiană cu o incidență mare 
a bolilor mintale”. Treizeci și patru dintre membrii familiei 
prezintă ceea ce se numeşte translocaţie autozomală echili- 
brată. Asta înseamnă că fragmente din doi autozomi diferiţi 
s-au desprins şi au făcut schimb de locuri. Dintre cei 34 de 
membri ai familiei care prezintă această translocaţie, cinci au 
fost diagnosticaţi cu schizofrenie sau tulburare schizoafectivă 
(schizofrenie plus manie şi/sau depresie) şi şapte cu depresie. 

Cercetătorii au identificat două gene care sunt perturbate 
de translocaţie: DISCI (disrupted in schizophrenia 1) şi DISC2 
(disrupted in schizophrenia 2). Deşi această translocaţie a fost 
descoperită în cazul unei singure familii, incidenţa neobișnuit 
de mare a tulburărilor psihice în acea familie sugerează că 
aceste două gene şi alte gene din apropierea locului în care 
cromozomii s-au fragmentat ar putea fi responsabile de simp- 
tomele psihotice ale schizofreniei și tulburărilor de dispoziţie. 
Două grupuri distincte de cercetători au descoperit un alt 
indiciu genetic: unele polimorfisme din gena DISCI apar 
frecvent împreună şi par să contribuie la riscul apariţiei 
schizofreniei“. Până în prezent, studiile s-au concentrat asupra 
genei DISC1, deoarece gena DISC2 nu produce o proteină; cu 

toate acestea, se consideră că gena DISC2 are un rol în reglarea 
genei DISCI. 

Numeroase studii pe musculițe-de-oţet și șoareci au scos 
la iveală faptul că gena DISCI afectează o gamă variată de 
funcţii celulare în creier, inclusiv semnalizarea intracelulară 
şi expresia genelor. DISCI este importantă mai ales pentru 
creierul în formare: ajută neuronii să migreze către locul lor 
în creierul fătului, să se poziţioneze şi să se transforme în 
diferite tipuri de celule. Perturbarea genei DISCI îi compromite 
capacitatea de a îndeplini aceste funcţii critice în dezvoltare. 

Împreună, modelele pe șoareci arată destul de clar că func- 
țiile perturbate ale genei DISCI generează deficite specifice 
schizofreniei. În plus, toate modelele indică schimbări în struc- 
tura creierului asemănătoare cu cele observate la persoanele 
schizofrenice. Studiile neuroimagistice ale unui model dez- 
văluie, de pildă, ventriculele laterale mărite și cortexul mai mic 
ce se observă în rândul persoanelor cu schizofrenie. Un alt 
model arată că perturbarea funcţiei genei la scurt timp după 
naştere are drept urmare un comportament anormal la animalul 
adult. Rolul evident al genei DISCI în schizofrenie şi desco- 
peririle făcute pe şoareci vin în sprijinul ideii că schizofrenia 
este o tulburare a dezvoltării creierului. 


Genele și tăierea sinaptică excesivă 


Tăierea sinaptică normală, prin care creierul elimină cone- 
xiunile inutile dintre neuroni, este extrem de activă în timpul 
adolescenţei şi la începutul maturității şi are loc în prin- 
cipal în cortexul prefrontal. După cum am văzut, persoanele 
cu schizofrenie au mai puţine sinapse în această regiune a 

creierului decât persoanele neafectate, astfel încât cercetătorii 
au bănuit multă vreme că tăierea sinaptică este excesivă în 
cazul schizofreniei. 

Recent, Steven McCarroll, Beth Stevens, Aswin Sekar şi colegii 
lor de la Harvard Medical School au oferit mai multe dovezi 
în sprijinul acestei idei. De asemenea, au arătat cum și de ce 
poate decurge greşit tăierea şi au identificat gena responsabilă”. 

Cercetătorii s-au concentrat asupra unei anumite regiuni 
a genomului uman, un locus numit complexul major de 
histocompatibilitate (MHC). Acest complex de gene de pe 
cromozomul 6 codifică proteinele esenţiale pentru recunoaş- 
terea moleculelor străine, un pas deosebit de important în 
răspunsul imun al corpului. Locusul MHC, care în studiile 
genetice anterioare fusese puternic asociat cu schizofrenia, 
conține o genă numită C4. Activitatea genei C4 — adică nivelul 
său de expresie - variază considerabil de la un individ la altul. 
Cercetătorii au dorit să afle cum sunt asociate variațiile din 
gena C4 cu nivelul ei de expresie şi dacă nivelul ei de expresie 
are legătură cu schizofrenia. 

McCarroll, Stevens, Sekar şi colegii lor au analizat geno- 
murile a peste 64.000 de persoane cu şi fără schizofrenie şi au 
descoperit un risc mai mare în rândul schizofrenicilor de a 
prezenta o anumită variaţie a genei C4 numită C4-A. Această 
constatare a sugerat că C4-A ar putea mări riscul apariţiei 
schizofreniei. 

Studii anterioare descoperiseră că proteinele produse de 
gene în locusul MHC au un rol în imunitate şi sunt implicate 
în tăierea sinaptică în cursul dezvoltării normale. Acest fapt 
ridica o întrebare vitală: Care este rolul exact al produsului 
proteic al genei C4-A? Pentru a răspunde la întrebare, oamenii 
de ştiinţă au crescut șoareci fără această genă. Ei au observat 
la aceşti șoareci o tăiere sinaptică inferioară celei normale, ceea 

ce arăta că rolul proteinei este acela de a încuraja tăierea şi 
sugera că o cantitate prea mare din această proteină duce la o 
tăiere excesivă. În urma acestor studii pe şoareci, McCarroll, 


Stevens, Sekar şi colegii lor au mai descoperit că, în cursul 


dezvoltării normale, proteina C4-A „marchează” sinapsele care 
trebuie eliminate. Cu cât gena C4 este mai activă, cu atât sunt 
şterse mai multe sinapse. 

Împreună, aceste studii sugerează că supraexpresia variantei 
C4-A duce la o tăiere sinaptică excesivă. Tăierea excesivă de 
la sfârșitul adolescenţei şi începutul maturității - când tăierea 
sinaptică normală devine hiperactivă - modifică anatomia creie- 
rului şi explică atât debutul târziu al schizofreniei, cât şi cort- 
exul prefrontal mai mic al persoanelor care suferă de această 
tulburare. 

Prezenţa unei variante genice care facilitează tăierea agresivă 
nu este de ajuns pentru a duce la apariţia schizofreniei; mulți 
alți factori sunt implicaţi la rândul lor. Dar, într-un mic subgrup 
de oameni, o anumită genă - C4-A - produce modificări anato- 
mice care duc la apariţia schizofreniei. Prin urmare, McCarroll, 
Stevens, Sekar şi colegii lor au urmat pentru prima oară 
drumul etiologiei schizofreniei, drum care ar putea duce în 
cele din urmă la noi tratamente. Mai mult decât atât, studii 
importante precum acestea îi inspiră şi pe alţi cercetători care 
încearcă să folosească genetica pentru a înțelege mai bine 
tulburările psihicet. 


Modelarea simptomelor cognitive ale schizofreniei 


Mai devreme, am aflat că producţia excesivă de dopamină 
ar putea contribui la dezvoltarea schizofreniei şi că medicamentele 

antipsihotice îşi fac efectul blocând receptorii de dopamină 
din calea mezolimbică. De asemenea, am aflat că studiile 
neuroimagistice au descoperit în corpul striat al persoanelor cu 
schizofrenie şi mai multă dopamină, şi mai mulţi receptori D2. 
În plus, cel puţin în cazul unor persoane, numărul de receptori 
D2 mai mare decât cel normal ar putea avea o cauză genetică. 
În lumina acestor descoperiri, mi-am propus să stabilesc, 
împreună cu Eleanor Simpson şi Christoph Kellendonk, dacă 
un număr excesiv de receptori D2 în corpul striat generează 
simptomele cognitive ale schizofreniei”. 

Pentru aceasta, am creat un model pe șoareci cu o genă 
umană care supraexprimă receptorii D2 din corpul striat. Şi 
am descoperit că această genă transferată, sau transgenă, 
afectează la şoarece aceleași procese cognitive ca în cazul 
persoanelor cu schizofrenie. În plus, șoarecele era lipsit de 
motivaţie, deficit specific simptomelor negative ale schizo- 
freniei. Dar cel mai interesant rezultat a fost acela că, în 
vreme ce deficitele motivaţionale au dispărut odată cu dezac- 
tivarea transgenei, deficitele cognitive au persistat multă 
vreme după aceea. De fapt, acţiunea transgenei în perioada 
dezvoltării prenatale a fost de ajuns cât să producă deficite 
cognitive la maturitate. 

Aceste descoperiri sugerează trei noi idei importante. 

În primul rând, acţiunea excesivă a dopaminei în calea 
mezolimbică, determinată de numărul foarte mare de recep- 
tori D2, ar putea constitui cauza principală a simptomelor 
cognitive ale schizofreniei - deoarece această cale se conectează 
cu cortexul prefrontal, sediul simptomelor cognitive. În al doilea 
rând, antipsihoticele care blochează receptorii D2 uşurează 
simptomele pozitive ale schizofreniei, dar nu au aproape nici 
un efect benefic asupra simptomelor cognitive. De ce? Pentru 
că aceste medicamente sunt administrate prea târziu în cursul 

dezvoltării - cu mult după ce au avut loc diverse schimbări 
ireversibile. În al treilea rând, întrucât simptomele cognitive 
şi negative sunt strâns legate în cazul persoanelor cu schizo- 
frenie, e posibil să fie cauzate de unii dintre aceiaşi factori. 

Toate aceste manipulări remarcabile — crearea delețiilor, 
inserția transgenelor şi creşterea numărului de receptori D2 
la şoareci - sunt doar câteva dintre numeroasele instrumente 
pe care oamenii de ştiinţă le folosesc acum pentru a descoperi 
cauzele schizofreniei, depresiei şi tulburării bipolare. Într-un 
sens mai larg, aceste manipulări încep să ne ofere indicii cu 
privire la relaţia neuroștiințelor cu psihologia cognitivă, la 
relaţia creierului cu mintea. 


0 privire spre viitor 


Înainte de a trece la analiza altor tulburări ale creierului, 
merită să reexaminăm câteva dintre contribuţiile importante 
ale cercetării pentru înţelegerea creierului sănătos în urma 
studiilor asupra tulburărilor din spectrul autist, tulburărilor 
de dispoziţie şi schizofreniei. 

Importanța neuroimagisticii cu greu poate fi supraesti- 
mată. Înțelegerea locului şi modului în care tulburările psihice 
şi din spectrul autist afectează creierul a avansat în acelaşi timp 
cu tehnologia imagistică. Şi, dat fiind că studiile imagistice 
compară în general creierul oamenilor cu și fără o anumită 
tulburare mintală, ele ne-au oferit totodată informaţii supli- 
mentare cu privire la creierul uman sănătos. Imagistica a 
avansat până în punctul în care ne poate arăta regiunile şi 
uneori chiar circuitele neuronale din acele regiuni care sunt 
esenţiale pentru funcţionarea normală. 

De asemenea, imagistica a confirmat faptul că psihoterapia 
este un tratament biologic - că modifică fizic creierul, la fel 


ca medicamentele. Imagistica a prezis chiar, în anumite cazuri 


de depresie, care pacienți răspund mai bine la tratamentul 
medicamentos şi care la psihoterapie - sau la amândouă. 

Am văzut de asemenea că observaţii esenţiale cu privire la 
natura depresiei şi a schizofreniei au fost făcute întâmplător, 
constatându-se că medicamentele create pentru a trata o altă 
tulburare aveau efect în rândul pacienţilor cu aceste tulburări 
ale creierului. Cercetările ulterioare asupra modului în care 
medicamentele acționează la nivelul creierului au scos la iveală 
fundamentele biochimice importante ale depresiei şi schizo- 
freniei şi au dus la apariţia unor tratamente mai bune pentru 
persoanele cu aceste tulburări. 

Progresele din domeniul geneticii dezvăluie modul în care 
variațiile genetice -— fie ele comune sau rare — sunt asociate cu 
riscul de a dezvolta tulburări cerebrale complexe. Fascinantă 
este mai ales descoperirea genelor comune implicate în schizo- 
frenie şi în tulburarea bipolară, precum şi în schizofrenie şi 
tulburările din spectrul autist. Aceste observaţii cu privire la 
natura moleculară a depresiei şi schizofreniei ne-au ajutat de 
asemenea să înțelegem mai bine dispoziţia normală şi gândirea 
organizată. 

În sfârşit, ni se reamintește cât de mult datorăm modelelor 
animale ale bolii. Studiile genetice ale comportamentului social 
la animale au arătat că unele dintre aceleaşi gene care contribuie 
la comportamentul social în modelele animale contribuie şi la 
comportamentul nostru social; prin urmare, mutaţiile acelor 
gene ar putea fi implicate în tulburările din spectrul autist. 
Îndeosebi studiile recente asupra schizofreniei au recurs masiv 
la modele pe şoareci pentru indicii vitale cu privire la cauzele 
acestei tulburări de gândire şi de voinţă. 

Într-un sens mai larg, studiile dedicate autismului, depresiei, 
tulburării bipolare şi schizofreniei — şi funcţiilor cerebrale pe 
care le afectează — au generat observaţii profunde cu privire 
la natura minții umane şi conştiinţa noastră de sine. Aceste 
informaţii stau la baza unei noi înţelegeri a naturii umane, 
contribuind astfel la apariţia unui nou umanism. 

Memoria, depozitara eului: demența 


Învăţarea şi memoria sunt două dintre cele mai fascinante 
abilități ale minţii umane. Învăţarea este procesul prin care 
dobândim cunoştinţe noi despre lume, iar memoria este pro- 
cesul prin care reținem aceste cunoştinţe în timp. Cele mai multe 
dintre cunoştinţele noastre despre lume şi majoritatea abilită- 
ților noastre nu sunt inerente, ci învățate, acumulate de-a lungul 
vieţii. Drept urmare, suntem cine suntem în mare măsură dato- 
rită lucrurilor pe care le-am învăţat şi pe care ni le amintim. 

Memoria este parte integrantă a fiecărei funcţii cerebrale, 
de la percepţie la acţiune. Creierul nostru creează, înmagazi- 
nează şi revizuieşte amintiri, folosindu-le în permanenţă pentru 
a desluşi lumea. Depindem de memorie pentru gândire, învă- 
țare, luarea deciziilor şi interacțiunea cu alți oameni. Când 
memoria este perturbată, aceste facultăți mintale esenţiale au 
de suferit. Astfel, memoria este liantul care ne ţine laolaltă viața 
mintală. Fără forța sa unificatoare, conştiinţa s-ar dezintegra 
în atâtea fragmente câte secunde sunt într-o zi. 

Nu e de mirare că ne dorim ca memoria noastră să nu se 
degradeze în timp. 

Am văzut că tulburările de memorie însoțesc depresia şi 
schizofrenia, dar cum stau lucrurile cu pierderea memoriei? 
Este aceasta inevitabilă pe măsură ce înaintăm în vârstă? Este 

pierderea normală a memoriei, asociată cu vârsta, diferită de 
boala Alzheimer şi de alte tulburări care afectează memoria? 

Acest capitol descrie mai întâi ceea ce ştim despre memorie, 
inclusiv cum învăţăm şi cum înmagazinează creierul nostru 
ceea ce am învăţat sub formă de amintiri. După aceea, analizează 
creierul care îmbătrâneşte şi trei tulburări neurologice care 
afectează memoria: pierderea memoriei asociată cu vârsta, 
boala Alzheimer și demența frontotemporală. Se consideră că 
atât boala Alzheimer şi demenţa frontotemporală, cât și boala 
Parkinson şi boala Huntington, despre care vom vorbi în capi- 
tolul 7, ar fi cauzate parțial de o pliere defectuoasă a proteinelor. 
Dar înainte de a explora creierul îmbătrânit şi plierea pro- 
teinelor, să analizăm diferitele tipuri de amintiri, modul cum 
sunt create şi zona cerebrală unde sunt înmagazinate. 


Căutarea memoriei 


Memoria este o funcție mintală complexă - atât de complexă, 
de fapt, încât oamenii de ştiinţă s-au întrebat la început dacă e 
posibil ca memoria să fie înmagazinată într-o anumită regiune 
a creierului. Mulți erau de părere că nu se poate. Cu toate acestea, 
după cum am văzut în capitolul 1, renumitul neurochirurg 
canadian Wilder Penfield a făcut o descoperire uluitoare în 
anii 1930. Când a stimulat lobul temporal al pacienţilor săi 
epileptici înainte de operaţie (figura 5.1), se pare că unora 
dintre ei le-au revenit diverse amintiri, cum ar fi un cântec de 
leagăn pe care obișnuia să i-l cânte mama lor sau un câine 
care fugăreşte o pisică. 

Penfield schițase anterior hărți senzoriale şi motorii ale 
funcţiei cerebrale, dar memoria era o facultate diferită, mai 

complicată. A apelat la Brenda Milner, o tânără psihologă 
cognitivă extraordinar de înzestrată de la Institutul de Neuro- 
logie din Montrâal, şi au investigat împreună lobul temporal, 
îndeosebi suprafața medială (interioară) a acestuia, precum şi 
rolul lui în memorie. 





Emisfera stângă Emisfera dreaptă 


Figura 5.1. Puncte de stimulare (romburi) în lobul temporal 
care activează memoria auditivă în emisferele stângă și dreaptă 
ale creierului 


Într-o zi, Penfield a fost sunat de William Scoville, un neuro- 
chirurg care lucra în New Haven (Connecticut) şi care operase 
recent un bărbat suferind de convulsii severe. Bărbatul era 
H.M. (fasciculul I, foto 1.9), care a devenit unul dintre cei mai 
importanţi pacienţi din istoria neuroştiinţei. 

H.M. fusese călcat de o bicicletă la vârsta de nouă ani. Rana 
suferită la cap a dus la epilepsie. La 16 ani a început să aibă 
convulsii severe. Era tratat cu doze maxime din anticon- 
vulsivele disponibile la vremea aceea, însă medicamentele nu 
îl ajutau. Deși era inteligent, a terminat cu greu liceul şi îi 
era dificil să păstreze o slujbă din cauza crizelor frecvente de 
epilepsie. În cele din urmă, H.M. i-a cerut ajutorul lui Scoville. 
Acesta a dedus că H.M. suferea de sclerozarea structurilor 
hipocampice ce se află în profunzimea lobilor temporali. Prin 

urmare, a înlăturat o parte din regiunea medială a lobului 
temporal - inclusiv hipocampul - din ambele emisfere ale 
creierului lui H.M. (figura 5.2). 





Creier intact 


Creierul lui H.M. 


Figura 5.2. Comparaţie între un creier intact și creierul lui H.M,, 
cu o parte din regiunea medială a ambilor lobi temporali înlăturată 
(vezi săgețile) 


În urma operaţiei, H.M. a scăpat de epilepsie, dar a căpătat 
tulburări severe de memorie. Deși a rămas tânărul politicos, 
amabil, calm și plăcut care fusese dintotdeauna, îşi pierduse 
abilitatea de a forma noi amintiri pe termen lung. Își amintea 
oamenii pe care îi cunoscuse multă vreme înaintea operaţiei, 
dar nu-şi amintea nici o persoană cunoscută după operaţie. 
Nu a putut să înveţe nici măcar drumul până la toaleta din 
spital. Scoville a invitat-o pe Milner să-l studieze pe H.M. şi 
au ajuns să lucreze împreună vreme de 20 de ani. Cu toate 
acestea, de fiecare dată când intra în salon, era ca şi când H.M. 
o întâlnea pentru prima oară. 

Multă vreme, Milner a crezut că deficitul de memorie al lui 
H.M. se aplica tuturor sferelor cunoaşterii. Apoi a făcut o 
descoperire remarcabilă. I-a cerut lui H.M. să deseneze con- 
turul unei stele urmărindu-şi mâna, creionul şi hârtia într-o 
oglindă. Oricine încearcă aşa ceva greșeşte din prima zi, 

desenând în afara conturului şi revenind asupra acestuia, însă 
execuţia oamenilor cu memorie normală se îmbunătăţeşte şi 
devine aproape perfectă până în a treia zi. Dacă pierderea 
memoriei lui H.M. se aplica tuturor sferelor cunoaşterii, atunci 
nu avea să prezinte o asemenea îmbunătăţire. Cu toate acestea, 
după trei zile şi deşi nu-și amintea să fi exersat sau să o fi văzut 
înainte pe Milner, H.M. învățase această abilitate motorie la 
fel de bine ca oricine altcineva (figura 5.3). 

Figura 5.3. Învăţarea unei abilităţi motrice 


Întrucât H.M. nu-şi amintea să fi exersat, oamenii de ştiinţă 
au speculat că învățarea motrică, spre deosebire de orice 
altă formă de învăţare, trebuie să implice o formă specială de 
memorie. Trebuie să fie mediată de alte sisteme din creier. 

Specialiştii în neuroştiinţe au susținut multă vreme această 
teorie — până când Larry Squire, de la University of California 
(San Diego), a descoperit că oamenii a căror regiune medială 
a ambilor lobi temporali este afectată (zonele înlăturate în 
cazul lui H.M.) pot învăța mai mult decât abilități motrice. 
Abilităţile lor de limbaj sunt normale şi pot executa şi o gamă 

variată de sarcini perceptuale învăţate, cum ar fi să citească 
cuvinte în oglindă. De asemenea, pot dobândi deprinderi şi 
alte forme simple de învăţare. Dacă aceste abilități de învăţare 
se păstrau, a dedus Squire, atunci poate că acești oameni se 
bazau pe un tip diferit de sistem de memorie. 

Squire a ajuns să-şi dea seama că în creier există două 
sisteme majore de memorie. Unul este memoria explicită, sau 
declarativă, care ne permite să reținem conştient oameni, locuri 
şi obiecte. Asta înțelegem prin „memorie” în limbajul de zi cu 
zi. Ea reflectă abilitatea noastră conştientă de a ţine minte fapte 
şi evenimente. Memoria explicită se bazează pe regiunea 
medială a lobului temporal, ceea ce explică de ce H.M. nu-şi 
mai putea aduce aminte fapte sau oameni noi ori evenimentele 
din ultimele zile. 

Al doilea tip de memorie, memoria pe care a identificat-o 
Squire, este memoria implicită, sau nondeclarativă, pe care creie- 
rul nostru o foloseşte pentru abilităţile motorii şi perceptuale 
pe care le facem în mod automat - de pildă, conducem mașina 
sau vorbim corect gramatical. Atunci când vorbiţi, de regulă 
nu sunteți conștient de faptul că vorbiţi corect gramatical - pur 
şi simplu vorbiţi. Ceea ce face ca memoria implicită să fie atât 
de misterioasă - şi motivul pentru care rareori îi acordăm 
atenţie — este faptul că în mare măsură este inconștientă. Execu- 
tarea unei sarcini se îmbunătăţeşte prin experienţă, dar nu 
suntem conştienţi de asta şi nici nu avem sentimentul că ne 
folosim memoria atunci când executăm sarcina respectivă. De 
fapt, studiile arată că executarea unor sarcini implicite poate 
fi perturbată atunci când gândim conștient acțiunea. 

Nu e de mirare că memoria implicită depinde de alte sisteme 
cerebrale decât memoria explicită. În loc să se bazeze pe regiu- 
nile mai elevate, cognitive, cum ar fi regiunea medială a lobului 
temporal, memoria implicită depinde mai mult de regiunile 

creierului care răspund la stimuli - de pildă, amigdala, cere- 
belul şi nucleii bazali sau, în cele mai simple cazuri, înseși 
arcurile reflexe. 

O subcategorie deosebit de importantă a memoriei implicite 
este evidentă în cazul memoriei asociate cu condiționarea. 
Aristotel a fost primul care a sugerat că anumite tipuri de 
învățare necesită asocieri de idei. De exemplu, ori de câte ori 
vedeţi un copac cu luminiţe, vă gândiţi la Crăciun. Această 
idee a fost elaborată şi formalizată de empiriştii britanici 
John Locke, David Hume și John Stuart Mill, părinţii psiho- 
logiei moderne. 

În 1910, fiziologul rus Ivan Pavlov a făcut un pas esenţial 
în această direcţie, ducând ideea şi mai departe. În studiile 
anterioare pe câini, observase că animalele începeau să saliveze 
atunci când intra în încăpere, chiar şi când nu le aducea mân- 
carea. Altfel spus, câinii învăţaseră să asocieze un stimul neutru 
(faptul că intra în cameră) cu un stimul pozitiv (mâncarea). 
Pavlov a numit stimulul neutru stimul condiționat şi stimulul 
pozitiv stimul necondiţionat - şi a numit această formă de 
învăţare asociativă condiționare. 

Pe baza observaţiei sale, Pavlov a conceput un experiment 
pentru a vedea dacă un câine învăţa să saliveze ca răspuns la 
orice semnal care anticipa sosirea mâncării. Suna dintr-un 
clopoțel, după care îi dădea câinelui mâncarea. La început, 
sunetul clopoțelului nu producea nici un răspuns. Însă după 
ce a asociat de mai multe ori sunetul clopoțelului cu mâncarea, 
câinele saliva ca reacţie la clinchetul clopoţelului, chiar și în 
absența mâncării. 

Munca lui Pavlov a avut un impact extraordinar asupra 
psihologiei: a marcat o deplasare decisivă către un concept 
comportamental al învăţării. Pentru Pavlov, învăţarea implica 
nu numai o asociere de idei, ci și asocierea unui stimul cu 

comportamentul. Acest lucru făcea ca învăţarea să se preteze 
analizei experimentale: reacţiile la stimuli puteau fi măsurate 
obiectiv, iar parametrii unui răspuns puteau fi specificaţi sau 
chiar modificaţi. 

Descoperirea lui Squire că memoria nu este o funcţie 
unitară - că diferite tipuri de amintiri sunt procesate diferit şi 
înmagazinate în regiuni diferite ale creierului — a reprezentat 
un progres major în ceea ce privește înțelegerea memoriei şi 
a creierului, dar, inevitabil, a ridicat o nouă serie de între- 
bări. Cum înmagazinează neuronii aceste tipuri diferite de 
amintiri? Sunt diferite celule responsabile de memoria implicită 
şi de cea explicită? Dacă da, operează diferit? 


Memoria și forța conexiunilor sinaptice 


Studiile de până acum au pornit de la premisa că e nevoie 
de un circuit neuronal destul de complex pentru a forma şi 
înmagazina amintirea unui lucru pe care l-am învăţat. Cu toate 
acestea, eu şi colegii mei de la Columbia University, împreună 
cu Jack Byrne, unul dintre foștii mei studenţi, acum la Univer- 
sity of Texas Health Science Center din Houston, am întâlnit 
la melcul marin nevertebrat Aplysia un mecanism de învăţare 
asociativă care nu necesită un circuit neuronal complex”. Aplysia 
are un important reflex de apărare care este mediat de cone- 
xiunile dintre un număr mic de neuroni senzitivi şi neuroni 
motori. Învățarea determină activarea neuronilor modulatori, 
care întăresc conexiunile dintre neuronii senzitivi şi cei motori. 
Eu şi colegii mei am descoperit că acest mecanism contribuie 
la învăţarea implicită a condiționării clasice la animalele never- 
tebrate. De asemenea, operează la nivelul amigdalei, structura 

cerebrală care la mamifere este esenţială pentru învățarea impli- 
cită a emoţiei, îndeosebi a fricii. 

O altă persoană care a contestat ideea că învăţarea necesită un 
circuit neuronal complex a fost psihologul canadian Donald 
Hebb. Acesta a sugerat că învățarea asociativă se poate pro- 
duce prin simpla interacțiune a doi neuroni: dacă neuronul 
A stimulează în mod repetat neuronul B să declanșeze un 
potenţial de acţiune - impulsul electric care străbate axonul 
până la sinapsă —, se va produce o schimbare în una dintre 
celule sau în ambele. Această schimbare întăreşte conexiunile 
sinaptice dintre cei doi neuroni. Conexiunea mai puternică 
creează şi înmagazinează, pentru scurt timp, o amintire a 
interacțiunii”. Doi cercetători de la Universitatea din Gteborg 
(Suedia), Holger Wigstrâm și Bengt Gustafsson, au oferit mai 
târziu prima dovadă ce sugerează că e posibil ca mecanismul 
lui Hebb să fie implicat în formarea memoriei explicite în 
hipocampf. 

Atât memoria implicită, cât şi cea explicită pot fi înmaga- 
zinate pe termen scurt, câteva minute, şi pe termen lung, zile, 
săptămâni sau chiar mai mult. Fiecare formă de înmagazinare 
a memoriei necesită anumite schimbări în creier. Memoria pe 
termen scurt se datorează consolidării conexiunilor sinaptice 
existente şi îmbunătățirii funcţiei lor, în vreme ce memoria pe 
termen lung se datorează formării de noi sinapse. Altfel spus, 
memoria pe termen lung produce schimbări anatomice în 
creier, în vreme ce memoria pe termen scurt nu face acest 
lucru. Atunci când conexiunile sinaptice slăbesc sau dispar cu 
timpul, memoria se deteriorează sau se pierde. 

Memoria și creierul îmbătrânit 


Mulțumită unei serii vaste de progrese medicale, ameri- 
canul de rând care se naşte astăzi are o speranţă de viaţă de 
circa 80 de ani, față de doar 50 de ani cât era în 1900. Însă 
pentru mulți americani în vârstă, această creştere bine-venită 
a speranţei de viaţă este subminată de o degradare a abilităţilor 
cognitive, îndeosebi a memoriei (figura 5.4). 


Îmbătrânirea şi memoria 


Îmbătrânire normală Boala Alzheimer 


Uitare senescentă | 


benignă : 
(poate începe la 40 de ani) 70 de ani: 3-4% 


80 de ani: 20% 


90 de ani: 50% 


Figura 5.4. Prevalenţa pierderii memoriei la populaţia îmbătrânită 


O oarecare slăbire a memoriei, începând de pe la vreo 40 
de ani, este normală. Până nu demult însă, nu era clar dacă 
această pierdere a memoriei asociată cu vârsta, numită şi uitare 
senescentă benignă, este pur şi simplu faza incipientă a bolii 
Alzheimer sau o entitate cu totul distinctă. Răspunsul la această 
întrebare nu este doar o chestiune de mare interes ştiinţific, ci 
şi una de o importanţă financiară şi emoţională covârşitoare 
pentru societatea noastră şi populaţia sa îmbătrânită. 

Întrucât memoria implicită şi cea explicită sunt controlate 
de sisteme diferite în creier, îmbătrânirea le afectează în mod 
diferit. Memoria implicită se păstrează adesea bine la bătrâ- 
neţe, chiar şi în fazele incipiente ale bolii Alzheimer. Asta 
pentru că boala nu afectează decât mult mai târziu amigdala, 
cerebelul sau alte regiuni importante pentru memoria implicită. 
Aşa se explică şi de ce persoane care nu reușesc să-și amintească 
numele celor dragi pot să meargă în continuare pe bicicletă, 
să citească o propoziţie şi să cânte la pian. În schimb, memoria 
explicită — memoria faptelor și a evenimentelor - se degradează 
de timpuriu în cazul celor suferind de boala Alzheimer. 

Pentru a afla dacă pierderea memoriei asociată cu vârsta şi 
cea specifică bolii Alzheimer sunt diferite din punct de vedere 
biologic, două grupuri de oameni de ştiinţă de la Columbia 
University, unul condus de Scott Small şi celălalt de mine, au 
comparat trei variabile: mai precis, vârsta debutului și evoluţia 
fiecărei tulburări, regiunile cerebrale implicate şi defectele mole- 
culare ale fiecăreia dintre regiunile identificate. 

Pentru a compara vârsta debutului și evoluția, eu şi colegii 
mei am făcut experimente pe șoareci”. Şoarecii nu dezvoltă 
boala Alzheimer, dar am descoperit că prezintă o pierdere a 
memoriei asociată cu vârsta al cărei centru este hipocampul. 
Această pierdere a memoriei începe la vârsta de mijloc, la fel 
cum pare să înceapă la oameni pierderea memoriei asociată 
cu vârsta. Astfel, cel puţin la şoareci, am putut vedea că pierderea 
memoriei asociată cu vârsta există ca entitate separată, indepen- 
dent de boala Alzheimer. 

Pentru a afla care sunt regiunile cerebrale implicate în 
pierderea memoriei asociată cu vârsta şi care sunt regiunile 
implicate în boala Alzheimer, Small şi grupul său au folosit 
neuroimagistica pe voluntari umani cu vârste cuprinse între 

38 şi 90 de ani. Și au constatat, la fel ca alţii înaintea lor, că 
boala Alzheimer începe în cortexul entorhinal, însă au desco- 
perit totodată că pierderea memoriei asociată cu vârsta implică 
girusul dentat, o structură de la nivelul hipocampului?. 

Grupul lui Small şi al meu au colaborat apoi pentru a stabili 

dacă girusul dentat conţine defecte moleculare pe care cortexul 
entorhinal nu le conţine”. Pentru asta, am examinat la autopsie 
creierul unor oameni cu vârste cuprinse între 40 şi 90 de ani 
care nu aveau Alzheimer. Folosind Affymetrix GeneChips, o 
tehnologie care ne-a permis să analizăm schimbările din 
expresia a 23.000 de gene, am găsit 19 transcripții genice care 
variau în funcție de vârsta voluntarului. (Transcripţiile sunt 
molecule monocatenare de ARN produse în faza iniţială a 
expresiei genice.) Prima şi cea mai spectaculoasă schimbare 
s-a produs într-o genă numită RbAp48. Această genă a devenit 
tot mai puţin activă în girusul dentat al voluntarilor mai în 
vârstă, determinând o reducere a transcripției ARN-ului și a 
sintezei proteinei RbAp48. Mai mult decât atât, schimbarea a 
avut loc doar în girusul dentat și în nici o altă zonă a hipo- 
campului sau a cortexului entorhinal. 

RbAp48 s-a dovedit a fi o proteină interesantă. Face parte 
din complexul CREB, un grup de proteine esenţiale în acti- 
varea expresiei genice necesare pentru convertirea memoriei 
pe termen scurt în memorie pe termen lung. 

În cele din urmă, eu şi Small am reluat experimentele pe 
șoareci pentru a vedea dacă expresia proteinei RbAp48 scade 
şi în girusul dentat al şoarecilor pe măsură ce îmbătrânesc, 
Am descoperit că, într-adevăr, ea se diminuează -— şi, la fel, 
scăderea are loc doar în girusul dentat. În plus, am descoperit 
că, în urma dezactivării genei RbAp48, şoarecii tineri au executat 
sarcinile spaţiale la fel de slab ca şi cei bătrâni. În schimb, 
amplificarea expresiei genei RbAp48 la şoarecii bătrâni a eliminat 

pierderea memoriei asociată cu vârsta, aceştia îndeplinind 
sarcinile la fel de bine ca şoarecii tineri. 

În acest punct s-a produs un lucru surprinzător. Gerard 
Karsenty, genetician la Columbia University, descoperise că 
osul este un organ endocrin şi că secretă un hormon numit 
osteocalcin. Karsenty a constatat că osteocalcinul acţionează 
asupra mai multor organe din corp şi că ajunge şi la nivelul 
creierului, unde încurajează învăţarea şi memoria spaţială prin 
influențarea producției de serotonină, dopamină, GABA şi alți 
neurotransmițătorit. 

Eu şi Karsenty ne-am unit forțele pentru a vedea dacă 
osteocalcinul afectează şi pierderea memoriei asociată cu 
vârsta”. Colegul meu Stylianos Kosmidis a injectat osteocalcin 
în girusul dentat al șoarecilor şi a descoperit că sporeşte nivelul 
de PKA, CREB şi RbAp48 - proteinele necesare pentru for- 
marea memoriei. Șoarecii cărora nu li s-au administrat injecții 
aveau mai puţine proteine CREB şi RbAp48. În mod intere- 
sant, când le-am administrat osteocalcin şoarecilor bătrâni, 
executarea unor sarcini de memorie precum recunoaşterea 
unui obiect inedit — care slăbise cu vârsta - s-a îmbunătăţit. 
De fapt, memoria lor era pe măsura celei a şoarecilor tineri. 
În plus, osteocalcinul a îmbunătăţit şi abilităţile de învăţare ale 
şoarecilor tineri!”. 

Aceste descoperiri — că nivelul de osteocalcin scade cu vârsta 
şi că poate inversa pierderea memoriei asociată cu vârsta la 
şoareci — ar putea explica la rândul lor efectele benefice ale 
exerciţiilor fizice asupra creierului uman îmbătrânit. Ştim că 
îmbătrânirea este asociată cu o scădere a masei osoase şi că 
reducerea implicită a nivelului de osteocalcin contribuie la 
pierderea memoriei asociată cu vârsta la şoareci şi, probabil, 
şi la oameni. Ştim de asemenea că exerciţiile fizice susţinute 
consolidează masa osoasă. Prin urmare, cel mai probabil, 

osteocalcinul secretat de oase uşurează pierderea memoriei 
asociată cu vârsta atât la şoareci, cât şi la oameni. 

În mod evident, după cum ilustrează aceste studii, pierderea 
memoriei asociată cu vârsta este o tulburare diferită de boala 
Alzheimer - influenţează procese diferite, într-o regiune diferită 
a creierului. Mai mult decât atât, idealul roman al unei minţi sănă- 
toase într-un corp sănătos pare acum să aibă o bază ştiinţifică. 

Este o veste bună pentru oamenii cu un creier ce îmbătrâ- 
neşte normal. Îşi pot menţine funcţiile mintale esenţiale la 
bătrâneţe, cu condiţia să mănânce sănătos, să facă mişcare şi 
să interacţioneze cu alți oameni. La fel cum am învăţat să 
prelungim viaţa corpului, trebuie să prelungim și viaţa minţii. 
Din fericire, după cum am văzut, mai multe direcții de cercetare 
ne încurajează să credem că, într-o bună zi, bolile care afectează 
memoria ar putea fi prevenite. 

De asemenea, este important de precizat că multe dintre 
aspectele funcției cognitive care nu implică memoria se matu- 
rizează destul de bine. Înţelepciunea şi perspectiva asupra 
lucrurilor cu siguranţă se îmbunătăţesc odată cu înaintarea în 
vârstă. Anxietatea tinde să scadă. Provocarea pentru noi toți 
este aceea de a maximiza beneficiile îmbătrânirii şi de a ne 
strădui totodată să-i minimizăm inconvenientele. 


Boala Alzheimer 


Îmbătrânirea pare să vizeze anumite regiuni ale creierului 
și» după cum am văzut, hipocampul se numără printre cele 
mai vulnerabile. Uneori are de suferit din cauza lipsei fluxului 


sangvin sau a morții celulelor, dar de multe ori este afectat de 
boala Alzheimer. 

Boala Alzheimer se caracterizează prin deficite la nivelul 
memoriei recente. Ea apare ca urmare a pierderii sinapselor, 
punctele de contact și de comunicare între neuroni. Creierul 
poate reface sinapsele în fazele incipiente ale bolii, însă în 
fazele târzii mor efectiv neuroni. Creierul nostru nu poate 
recrea neuroni, astfel încât moartea acestor celule produce 
pagube permanente. Tratamentul pentru Alzheimer are mai 
multe şanse de reuşită în fazele incipiente, înaintea morţii la 
scară largă a celulelor, aşa că neurologii încearcă să dezvolte 
tehnici de neuroimagistică funcțională şi alte metode de identi- 
ficare a bolii cât de timpuriu cu putinţă. 

Oamenii de ştiinţă au început să descâlcească evenimen- 
tele succesive care generează simptomele bolii Alzheimer. De 
asemenea, au aflat foarte multe despre biologia moleculară a 
bolii. Fiecare detaliu adăugat la acest tezaur de cunoştinţe ne 
oferă o altă ţintă potenţială pentru un medicament, o altă cale 
posibilă de a stopa evoluţia acestei tulburări devastatoare. 

Boala Alzheimer a fost descoperită în 1906, când Alois 
Alzheimer, un psihiatru german, coleg cu Emil Kraepelin, a 
descris cazul unei femei în vârstă de 51 de ani, Auguste D,, 
care devenise brusc şi irațional geloasă pe soţul ei. La scurt timp 
după aceea s-a confruntat cu deficite de memorie şi cu o 
pierdere progresivă a abilităţilor cognitive. Cu timpul, memoria 
i s-a degradat atât de mult, încât nu se mai putea orienta, nici 
măcar în propria casă. Ascundea obiecte. A început să creadă 
că oamenii plănuiau să o ucidă. A fost internată într-o clinică 
de psihiatrie și a murit la mai puţin de cinci ani de la apariţia 
simptomelor. 

Alzheimer a autopsiat-o pe Auguste D. şi a descoperit la 
nivelul cortexului cerebral trei modificări care s-au dovedit 
ulterior a fi specifice acestei boli. În primul rând, creierul ei 
se micşorase și se atrofiase. În al doilea rând, partea exterioară 

a celulelor nervoase conţinea depuneri dintr-un material dens 
care formau ceea ce numim acum plăci de amiloid. În al treilea 
rând, în interiorul neuronilor se acumulaseră gheme de fibre 
proteice pe care acum le numim gheme neurofibrilare. Dată 
fiind importanţa acestei descoperiri, Kraepelin a dat tulburării 
numele lui Alois Alzheimer. 

O parte din ceea ce un anatomopatolog vede la autopsie 
sub microscop putem vedea acum graţie neuroimagisticii. 
In fasciculul 1, foto 1.1 se pot vedea plăcile de amiloid şi 
ghemele neurofibrilare specifice bolii Alzheimer. Iniţial, oamenii 
de ştiinţă au crezut că aceste acumulări anormale de proteine 
erau doar produse secundare ale bolii, dar acum ştim că ele 
au un rol esenţial în apariţia ei. Un aspect interesant este că 
ele se formează cu 10-15 ani înainte ca memoria sau gândirea 
unei persoane să înceapă să se schimbe. Dacă aceste structuri 
ar putea fi detectate imediat după ce apar, am putea să prevenim 
degradarea creierului și să oprim evoluţia bolii Alzheimer. 

Plăcile se formează iniţial în regiuni specifice, limitate ale 
creierului. O asemenea zonă este cortexul prefrontal. După 
cum am aflat mai devreme, această parte a creierului este 
implicată în atenţie, autocontrol şi rezolvarea problemelor. 
Ghemele încep să se formeze în hipocamp. Plăcile de amiloid 
şi ghemele din aceste două zone explică declinul cognitiv şi 
pierderea memoriei la persoanele suferind de Alzheimer. La 
început, creierul este în stare să compenseze destul de bine, 
astfel încât nici măcar un membru al familiei nu sesizează 
aceste probleme iniţiale. Cu timpul însă, pe măsură ce sunt 
afectate tot mai multe conexiuni, iar neuronii încep să moară, 
regiuni precum hipocampul se dezintegrează, iar creierul începe 
să piardă funcții esenţiale, cum ar fi memorarea, moment în 
care pot fi sesizate simptomele asociate cu pierderea memoriei. 

Rolul proteinelor în boala Alzheimer 


Ce anume determină formarea plăcilor şi a ghemelor? 
Oamenii de ştiinţă au descoperit că peptida beta-amiloid este 
responsabilă de formarea plăcilor de amiloid. Această peptidă 
face parte dintr-o proteină mult mai mare, numită proteina 
precursoare a amiloidului (APP), despre care se crede că s-ar 
afla în membrana celulară a dendritelor, prelungirile scurte şi 
ramificate ale neuronilor (figura 5.5). Două enzime distincte 
taie proteina precursoare, fiecare într-un loc diferit, eliberând 
peptida beta-amiloid (figura 5.5). Odată eliberată din membrana 
celulară, peptida pluteşte în spaţiul din afara neuronului. 

S-a dovedit că producţia şi eliberarea beta-amiloidului sunt 
fenomene normale ce se petrec în creierul tuturor. Însă la 
persoanele care suferă de Alzheimer e posibil ca producția 
proteinei să fie accelerată sau îndepărtarea proteinei din zona 
aflată în jurul celulei să fie încetinită. Fiecare dintre aceste 
două acţiuni poate genera acumulări anormale de peptide. În 
plus, aceste peptide sunt vâscoase. Se lipesc una de alta, formând 
în cele din urmă plăcile de amiloid specifice bolii Alzheimer. 

O altă proteină implicată în boala Alzheimer se numeşte 
tau şi este situată în interiorul neuronului. Ca să funcționeze, 
o proteină trebuie să aibă o formă tridimensională, pe care o 
obţine prin pliere, proces prin care aminoacizii ce alcătuiesc 
proteina se răsucesc într-o conformaţie foarte specifică. E ca un 
fel de origami extrem de complicat. Atunci când un defect mole- 
cular face ca proteina tau să se plieze greşit, se formează mănun- 
chiuri toxice (figura 5.6) care creează gheme neurofibrilare. 

Împreună, aceste două tipuri de acumulări - plăcile din 
afara celulei nervoase şi ghemele din interiorul celulei ner- 
voase - duc la moartea neuronilor şi sunt răspunzătoare de 
evoluţia bolii Alzheimer. 

Figura 5.6. Un defect molecular determină plierea incorectă a 
proteinei tau. Atunci când se întâmplă acest lucru, proteina se 
acumulează în interiorul celulei, formând gheme neurofibrilare 


Studii genetice asupra bolii Alzheimer 


Deşi boala Alzheimer apare de obicei la persoane în vârstă 
de 70-80 de ani fără istoric al bolii în familie, o formă rară, cu 
debut timpuriu se manifestă în forță în anumite familii. John 
Hardy, acum la University College London, a avut o ocazie 
neobișnuită de a studia baza genetică a bolii Alzheimer atunci 
când a fost contactat de Carol Jennings. 

La începutul anilor 1980, tatăl lui Carol a fost diagnosticat cu 
Alzheimer la vârsta de 58 de ani. La scurt timp după aceea, o soră 


Figura 5.5. Proteina precursoare a amiloidului (APP), care e situată în” 
membrana celulară, conţine peptida beta-amiloid (beta-A) (sus). Două 
enzime taie proteina precursoare a amiloidului : tăierea beta, urmată de 
taierea gamma (mijloc). Aceste tăieri eliberează peptida beta-amiloid în 
spaţiul din exteriorul celulei, unde poate forma plăci de amiloid (jos) 

şi un frate ai acestuia, amândoi în jur de 55 de ani, au dezvoltat 
la rândul lor boala. S-a dovedit că şi străbunicul lui Carol 
avusese boala, precum şi bunicul şi un străunchi. În ramura 
principală a familiei, cinci din zece copii au avut Alzheimer, 
toți în acelaşi timp. Vârsta medie a debutului bolii era de circa 
55 de ani (recordul pentru cel mai timpuriu debut al formei 
familiale a bolii Alzheimer este de aproape 30 de ani). 

Hardy și colegii lui voiau să identifice genele moştenite de toți 
fraţii afectaţi din familia Jennings, dar de nici unul dintre frații 
neafectaţi. Ei au descoperit că cei cinci fraţi afectați şi un văr 
afectat aveau în comun o porţiune identică a cromozomului 21, 
cel mai mic cromozom din genomul uman. Dar şi doi dintre 
fraţii neafectaţi aveau o mică parte din acea porţiune a cromo- 
zomului 21. De aici Hardy a dedus că gena responsabilă de 
Alzheimer nu se afla în porţiunea din cromozomul 21 prezentă 
şi la fraţii neafectaţi. EI a analizat apoi cu atenţie fragmentul 
din cromozomul 21 ce fusese moştenit doar de acei membri 
ai familiei care sufereau de Alzheimer şi a găsit acolo gena 
defectă ce determină acumularea peptidelor beta-amiloide'!. 

A fost prima genă identificată în cazul bolii Alzheimer şi 
a permis intensificarea studiului bolii. Anatomopatologii obser- 
vaseră deja că peptidele beta-amiloide formează plăci, dar 
Hardy a arătat că în familia Jennings boala începe cu o mutație 
a genei pentru proteina precursoare a amiloidului ce determină 
acumularea peptidelor. 

Hardy şi alți oameni de ştiinţă au descoperit ulterior multe 
alte mutații. Un grup de cercetători din Toronto a găsit familii 
cu Alzheimer moştenit care aveau mutații ale genelor ce codifică 
o proteină numită presenilină'”. Aceste mutații împiedică pre- 
senilina să contribuie la digerarea peptidelor beta-amiloide 
care plutesc în spaţiul dintre neuroni. Această descoperire o 
sprijină de minune pe cea a lui Hardy. Ambele studii arată că 

toate familiile cu Alzheimer cu debut timpuriu au mutații care 
determină peptidele beta-amiloide să formeze gheme mortale 
în creier. Altfel spus, toate mutaţiile par să creeze împreună o cale 
unică spre Alzheimerul familial, cu debut timpuriu (figura 5.7). 


Boala Alzheimer 

Figura 5.7. Mai multe căi diferite care duc la apariţia timpurie a bolii 
Alzheimer converg şi au un produs comun: acumulările de 
beta-amiloid. Clusterina e un tip de proteină produsă în cantităţi 
mai mari decât de obicei în cazul persoanelor cu boala Alzheimer. 
Ea interacționează cu peptidele beta-amiloide, amplificând pierderea 
de ţesut în cortexul entorhinal 

Aceste studii genetice efectuate pe familii cu Alzheimer moş- 
tenit i-au făcut pe oamenii de ştiinţă să se întrebe dacă ar putea 
exista mutații care să reducă numărul peptidelor beta-amiloide. 
Dacă există, ne feresc aceste mutații de boala Alzheimer? 

Thorlakur Jonsson şi colegii săi de la deCODE Genetics, o 
companie de biotehnologie din Islanda, au descoperit tocmai 
o asemenea mutaţie'?. Aceasta determină înlocuirea unui 
aminoacid cu altul în proteina precursoare a amiloidului şi 
producerea unui număr mai mic de peptide beta-amiloide. 
Această mutație este cu atât mai interesantă cu cât înlocuirea 
unui aminoacid diferit în acelaşi loc pe proteina precursoare 
cauzează boala Alzheimer. Şi mai fascinant, persoanele cu 
vârste mai mari de 80 de ani care prezintă această mutație de 
protecţie manifestă funcții cognitive mai bune decât persoanele 
de aceeaşi vârstă cărora le lipseşte mutaţia. 


Factorii de risc în apariția bolii Alzheimer 


Mai mulți oameni de ştiinţă au încercat să identifice factorii 
de risc pentru forma mai des întâlnită a bolii Alzheimer, cea 
cu debut târziu. Cel mai important factor de risc descoperit 
până în clipa de faţă este gena apolipoproteina E (APOE). 
Această genă codifică o proteină ce se combină cu grăsimile 
(lipidele) şi formează o clasă de molecule numite lipoproteine. 
Lipoproteinele preiau colesterolul şi alte grăsimi și le transportă 
prin sistemul circulator. Cantităţile normale de colesterol 
din sânge sunt esențiale pentru sănătate, dar cantităţile anor- 
male pot să înfunde arterele şi să provoace atacuri cerebrale 
şi infarcturi. O alelă, sau variaţie, a acestei gene este APOE4. 
Alela APOEA4 este rară în rândul populaţiei generale, dar îi 

expune pe oameni riscului de a dezvolta Alzheimer cu debut 
târziu. De fapt, aproximativ jumătate dintre persoanele cu 
Alzheimer instalat târziu au această alelă. 

Dat fiind că nu ne putem schimba genele, putem face altceva 
ca să reducem riscul instalării bolii Alzheimer? O posibilitate 
a apărut recent şi are legătură cu modul în care organismul 
nostru procesează glucoza pe măsură ce înaintăm în vârstă. 

Glucoza reprezintă principala sursă de energie a organismu- 
lui şi provine din alimentele pe care le consumăm. Pancreasul 
secretă insulină, care le permite mușchilor să absoarbă glucoza. 
Odată ce înaintăm în vârstă, cu toţii devenim oarecum rezis- 
tenți la insulină, adică muşchii noştri sunt mai puţin sensibili 
la efectele insulinei. Drept urmare, pancreasul încearcă să pro- 
ducă puțin mai multă insulină, ceea ce face ca reglarea glucozei 
să devină mai puţin stabilă. Dacă reglarea glucozei devine prea 
instabilă, dezvoltăm diabet de tip 2. 

Mai multe studii au arătat că diabetul de tipul 2 constituie 
un factor de risc în apariţia bolii Alzheimer. Mai mult decât 
atât, schimbările survenite în reglarea glucozei care însoțesc 
diabetul de tipul 2 par să afecteze regiunile hipocampului 
implicate în pierderea memoriei asociată cu vârsta. Important 
e însă că putem interveni asupra acestor schimbări asociate cu 
vârsta prin intermediul alimentaţiei și al exerciţiilor fizice, care 
ne pot spori sensibilitatea mușchilor la insulină, contribuind 
astfel la asimilarea glucozei. 

Factorii de mediu şi comorbiditățile, precum şi alte boli de 
care suferă o anumită persoană o pot face mai susceptibilă la 
apariția bolii Alzheimer, însă toate studiile de până acum 
subliniază faptul că acumularea de amiloid reprezintă cauza 
fundamentală a demenţei. Aceasta este o ipoteză foarte puternică, 
ce s-a dovedit a fi deosebit de utilă în orientarea cercetării. 
Studii recente s-au concentrat aşadar asupra prevenirii acestei 

acumulări şi a înlăturării ghemelor preexistente de amiloid cu 
ajutorul anticorpilor care identifică aceste gheme. După cum 
am văzut, tulburări precum schizofrenia şi depresia par a fi 
cauzate nu de o singură genă, ci de sute de gene, aşa că e mult 
mai dificil să aflăm cum apar. Deşi par lente, progresele înregis- 
trate în înțelegerea bolii Alzheimer au fost uimitor de rapide. 


Demenţa frontotemporală 


Boala Alzheimer nu este singura formă frecventă de demenţă. 
O altă formă des întâlnită este demenţa frontotemporală. Aceasta 
a fost descoperită cu un deceniu înaintea bolii Alzheimer, de 
către Arnold Pick, profesor de psihiatrie la Universitatea din 
Praga. Această tulburare era considerată rară, dar acum ştim 
că ea şi boala Alzheimer acoperă majoritatea cazurilor de 
demenţă în rândul persoanelor de peste 64 de ani. În plus, 
demența frontotemporală este cea mai frecventă cauză a 
demenţei la cei sub 65 de ani, afectând între 45.000 şi 65.000 
de persoane în Statele Unite. Debutează în general mai devreme 
şi evoluează mai rapid decât boala Alzheimer. 

Demenţa frontotemporală începe în zone foarte mici ale 
lobului frontal al creierului care au de-a face cu inteligența 
socială, îndeosebi cu abilitatea noastră de a inhiba impulsurile 
(figura 5.8). Tulburarea a fost considerată cândva imposibil de 
distins de boala Alzheimer la o persoană în timpul vieții, dar 
astăzi nu mai este aşa. Demenţa frontotemporală determină 
de regulă o judecată morală şi un comportament social profund 
dezordonate. Persoanele care suferă de această boală ar putea 
comite fapte antisociale care nu îi caracterizează, cum ar fi să 
fure din magazine. Un studiu a descoperit că la debutul bolii 

circa jumătate dintre pacienți fie au fost arestaţi, fie ar fi putut 
fi arestaţi pentru o faptă comisă. Acest comportament nu carac- 
terizează şi pacienţii cu boala Alzheimer. 






Cortex 
temporai 


Figura 5.8. Demenţa frontotemporală afectează cortexul frontal 
şi pe cel temporal 


Demenţa frontotemporală afectează şi acele părți ale creierului 
care ne permit să relaționăm cu ceilalți. E posibil ca persoanele 
care suferă de această tulburare şi care erau cândva iubitoare 
şi amabile să devină indiferente la cei din jur. De asemenea, 
devin vulnerabile la adicţii, mâncând în mod obișnuit excesiv 
şi căpătând obiceiuri nesănătoase, cum ar fi fumatul. Uneori 
cheltuiesc necontrolat și dau faliment. Această demenţă are 
un impact uriaş asupra familiilor, deoarece îi afectează pe cei 
aflați la jumătatea vieţii, dintre care mulți au copii. 


Genetica demenței frontotemporale 


Mecanismul biologic al demenţei frontotemporale - tulburare 
ce apare ca urmare a degradării lobilor frontal și temporal — este 

identic cu cel al bolii Alzheimer: mutaţiile genetice determină 
plierea greșită a proteinelor, care formează mănunchiuri în 
creier. De aceea, oamenii care suferă de aceste două tulburări 
au simptome comune. Dar unele dintre genele responsabile 
de plierea greșită a proteinelor sunt diferite în cazul fiecărei 
tulburări. Cele trei gene mutante responsabile de demenţa 
frontotemporală sunt gena care codifică proteina tau, gena 
C9ORF72, şi gena care codifică progranulina, o proteină care 
are mai multe roluri la nivelul creierului. Fiecare genă mutantă 
afectează aceeaşi regiune a creierului şi fiecare o face prin 
intermediul unei plieri anormale a proteinelor (figura 5.9). 

Figura 5.9. Mutaţiile celor trei gene duc la demenţă 
frontotemporală 

Gena mutantă progranulină produce proteina progranulină 
normală, doar că nu o produce în cantitate suficientă. (Se 
consideră că proteina progranulină normală împiedică plierea 
greşită a unei alte proteine, TDP-43.) Simplitatea acestui meca- 
nism este încurajatoare. Ea sugerează că o modalitate plauzibilă 
de a trata demenţa frontotemporală este fie găsirea unui medi- 
cament care să mărească cantitatea de progranulină din sânge 
şi creier, fie găsirea unei metode de a furniza creierului pro- 
granulină. De fapt, Bruce Miller de la University of California 
(San Francisco), careastudiatexclusivdemenţa frontotemporală, 
este de părere că ar putea fi una dintre bolile neurodegenerative 
cel mai uşor de tratat. În prezent, el testează medicamente 
menite să mărească concentrațiile de progranulină din sânge 
şi creier!?. 

Miller a mai făcut şi altă descoperire, care vine în sprijinul 
observaţiilor lui John Hughlings Jackson, un mare neurolog 
din secolul al XIX-lea. Jackson a fost primul care şi-a dat seama 
că cele două emisfere ale creierului sunt asociate cu funcţii 
mintale diferite: emisfera stângă guvernează funcţiile logice, 
precum limbajul şi numerele, iar emisfera dreaptă guvernează 
funcţiile mai creative, precum muzica şi artele plastice. Mai 
mult decât atât, Jackson a sugerat că cele două emisfere se 
inhibă reciproc. Astfel, vătămarea emisferei stângi a creierului 
nu ar putea inhiba emisfera dreaptă, descătuşând astfel creati- 
vitatea emisferei drepte. Miller a descris o serie de pacienţi a 
căror demenţă frontotemporală este limitată la emisfera stângă. 
O parte dintre aceştia, mai ales cei care aveau înclinații creative 
înainte ca boala să le afecteze emisfera stângă, au parte de 
explozii de creativitate. Vătămarea emisferei stângi pare să le 
fi descătuşat emisfera dreaptă, creativă şi muzicală. 

Aceste descoperiri ilustrează un principiu remarcabil al 
funcţiei cerebrale generale: atunci când un circuit neuronal este 

dezactivat, e posibil ca un alt circuit să fie activat. De ce? 
Deoarece circuitul inactiv inhibă de regulă celălalt circuit. 


0 privire spre viitor 


Primul om de ştiinţă care a descris o tulburare cauzată 
de plierea greşită a proteinelor a fost Stanley Prusiner, care a 
observat plierea defectuoasă în anii 1980, în cazul bolii 
Creutzfeldt-Jakob, o tulburare rară. Alţi oameni de ştiinţă, 
după cum am văzut, au arătat ulterior că plierea greşită a 
proteinelor contribuie la apariţia bolii Alzheimer şi a demenţei 
frontotemporale. La prima vedere, ar putea părea că aceste 
demenţe au foarte puţine în comun, sau chiar deloc, cu tulbu- 
rările de mişcare. Dar o privire mai atentă dezvăluie faptul că 
bolile Parkinson şi Huntington sunt cauzate la rândul lor de 
plierea greşită a proteinelor. Vom analiza aceste tulburări ale 
creierului în capitolul 7. 

Dar mai întâi să explorăm ceea ce ne pot dezvălui tulbură- 
rile creierului despre un alt aspect al naturii umane: creati- 
vitatea. La fel ca sentimentele, gândurile, comportamentul, 
interacțiunile sociale și memoria, şi creativitatea noastră înnăs- 
cută are o bază biologică. Capitolele anterioare au pomenit în 
treacăt diverse forme de manifestare a creativității la persoanele 
cu autism, depresie, tulburare bipolară şi schizofrenie. Unii 
oameni cu boala Alzheimer şi demenţă frontotemporală se 
exprimă la rândul lor creativ, cel mai adesea în artele vizuale. 
În capitolul 6 vom explora ceea ce am aflat despre creativitate 
de la artiştii care suferă de aceste tulburări ale creierului. 





Creativitatea înnăscută: 
tulburările creierului și arta 


Artiştii - pictorii, scriitorii, sculptorii, compozitorii — par 
diferiţi de alți oameni, binecuvântaţi cu daruri deosebite de 
care noi, ceilalți, ducem lipsă. Grecii antici credeau că oamenii 
creativi erau inspirați de muze, zeițele cunoaşterii şi artelor. 
Poeţii romantici din secolul al XIX-lea aveau o viziune diferită 
asupra creativităţii. Ei susțineau că aceasta izvorăşte din boala 
mintală, care diminuează constrângerile impuse de cutumă, 
convenție şi gândirea raţională şi îi facilitează artistului accesul 
la puteri creative inconștiente. 

Astăzi, ştim că originile creativităţii se află în creier. Creati- 
vitatea are o bază biologică. Ştim de asemenea că, în vreme ce 
anumite forme ale creativităţii apar odată cu tulburările min- 
tale, potenţialul nostru creativ nu depinde de vreo tulburare 
mintală. Mai mult decât atât, potenţialul creativ este universal 
şi fiecare dintre noi îl exprimă, în moduri diferite şi cu diverse 
niveluri de pricepere. 

Cu toate acestea, romanticii nu se înşelau în totalitate. Pen- 
tru majoritatea oamenilor, potenţialul creativ înnăscut nu este 
uşor accesibil. Cercetătorii încă nu au descoperit mecanismele 
biologice ale creativităţii, dar au descoperit câțiva precursori 

ai acestora, unul dintre ei fiind, se pare, eliberarea de inhibiţii, 
care permite minţii să hoinărească nestingherită şi să caute 
legături noi între idei. Toţi oamenii creativi împărtăşesc această 
comuniune cu inconştientul, însă ea este uneori mai frapantă 
în cazul persoanelor creative suferind de tulburări mintale. 

Acest capitol explorează ceea ce ne pot spune tulburările 
creierului, atât cele psihice, cât şi cele neurologice, despre 
potenţialul nostru creativ. Începem prin a examina creativi- 
tatea din mai multe puncte de vedere. În primul rând, ne 
concentrăm asupra operei unui artist contemporan extraor- 
dinar de înzestrat. Apoi abordăm creativitatea din perspectiva 
privitorului. Şi, în sfârşit, explorăm ceea ce am descoperit 
despre natura procesului creativ și biologia creativităţii. 

În capitolele anterioare am văzut oameni cu schizofrenie, 
depresie şi tulburare bipolară care îşi exprimă talentele creative 
în artă, literatură şi ştiinţă. Capitolul de față se concentrează 
în primul rând asupra artei vizuale a pacienților cu schizo- 
frenie - aşa-numita artă psihotică -, dar nu numai pentru că 
este frumoasă şi emoţionantă, ci și pentru că a fost colecționată 
şi studiată intens. Vom explora apoi influenţa acestei arte 
asupra artei moderne, îndeosebi asupra dadaismului și supra- 
realismului. Vom aborda în continuare creativitatea oamenilor 
cu alte tulburări ale creierului: tulburarea bipolară, autismul, 
boala Alzheimer și demenţa frontotemporală. Vom încheia 
cu câteva observaţii preliminare despre ceea ce au arătat 
studiile moderne asupra creierului despre potențialul nostru 
creativ înnăscut. 





CREATIVITATEA ÎNNĂSCUTĂ: TULBURĂRILE CREIERULUI ŞI ARTA 175 


Perspective asupra creativității 


Artistul 


Chuck Close este dislexic, iar în copilărie a simţit că existau 
multe lucruri pe care nu le putea face. Însă un lucru pe care îl 
putea face — și îl făcea bine - era să deseneze. Îi plăcea foarte 
mult să deseneze chipuri, ceea ce e straniu, deoarece Close 
suferă și de prozopagnozie - adică recunoaşte un chip ca fiind 
un chip, însă nu poate asocia faţa cu o anumită persoană. 

Capacitatea noastră de a recunoaşte chipuri se află în girusul 
fusiform drept al lobului temporal medial inferior al creierului. 
Dacă partea frontală a acelei regiuni este afectată, persoana 
suferă de prozopagnozie, aidoma lui Close. Persoanele la care 
este afectată partea din spate a acelei regiuni nu disting absolut 
deloc fizionomiile. Close este probabil singura persoană din 
istoria artei occidentale care pictează portrete fără să poată 
recunoaşte individual oamenii. Atunci de ce s-a axat pe arta 
portretului? Close spune că arta lui a fost o încercare de a găsi 
noimă într-o lume pe care nu o înţelege. Pentru el, faptul că 
realizează portrete nu este aşa de ciudat. A fost atras de arta 
portretului fiindcă încerca să înțeleagă chipurile oamenilor pe 
care îi cunoaşte și îi iubeşte şi să şi le întipărească în memorie. 
Pentru el, o față trebuie să fie aplatizată. Odată ce o aplatizează, 
şi-o poate întipări în minte; doar privind-o, acest lucru îi este 
peste putință. Dacă se uită la tine şi îți mişti capul cu un 
centimetru, pentru el e un chip nou, pe care nu l-a mai văzut 
niciodată. Dar dacă face o fotografie a feței şi o aplatizează, 
poate realiza transpunerea dintr-un mediu plat în altul. 

Iată cum decurge transpunerea. În primul rând, Close face o 
fotografie a feţei. Apoi acoperă fotografia cu o placă transparentă 


176 MINTEA TULBURATĂ 


de plexiglas şi o pixelează - adică aplică un caroiaj care separă 
imaginea în mii de celule minuscule. În sfârşit, pictează fiecare 
dintre pixelii minusculi, rând cu rând, care formează împreună 
un portret. Imaginea finală este alcătuită în mod evident din 
părţile sale componente. 

În primele sale lucrări, Close a folosit această metodă pen- 
tru a atinge un nivel de realism fără precedent (fasciculul II, 
ilustraţia 11.3), potrivit dorinţei sale de a desluşi lumea. Cu 
timpul însă, a început să folosească caroiajul mai experimental, 
dând dovadă de o diminuare treptată a inhibițiilor. Mai întâi, 
a făcut în fiecare celulă câte un semn, un punct, creând portrete 
nemaipomenit de complexe din unităţi foarte simple, reluate 
progresiv. În cele din urmă tehnica a evoluat, fiecare celulă 
devenind o pictură abstractă minusculă, alcătuită din cercuri 
concentrice (fasciculul II, ilustraţia 11.4). În loc să coloreze 
fiecare pătrat cu aceeaşi nuanţă uniformă a pielii, Close a făcut 
mai multe cercuri în culori saturate; de la distanţă, ele creează 
iluzia unei culori unice şi dau naştere unui portret plin de 
viaţă, credibil. 

Studiile au arătat că emisfera dreaptă a creierului guvernează 
mai mult asocierea ideilor şi realizarea unor combinaţii noi — 
pe scurt, aspectele legate de creativitate. Emisfera stângă guver- 
nează limbajul şi logica. După cum am văzut în capitolul 5, John 
Hughlings Jackson, părintele neurologiei moderne, susținea 
cu un secol în urmă că emisfera stângă a creierului o inhibă 
pe cea dreaptă şi, drept urmare, leziunile de la nivelul emisferei 
stângi pot spori creativitatea. Emisfera stângă a lui Close este 
compromisă, dovadă dislexia de care suferă, şi, la fel ca mulţi 
alți artişti, este stângaci, un alt fapt ce arată că emisfera dreaptă 
a creierului său este dominantă. 

Close a profitat din plin de această sursă a creativităţii, dar 
a şi muncit, aidoma unui sportiv înzestrat, să-şi perfecționeze 

tehnica artistică. Şi-a folosit dislexia pentru a-şi întări atuurile 
artistice. A subliniat faptul că în tot ceea ce face se bazează pe 
tulburările lui de învăţare. Nu a studiat algebra, geometria, 
fizica sau chimia. A trecut prin şcoală cu ajutorul cursurilor 
de artă cu mai multe credite şi al proiectelor menite să-i arate 
profesorului că era interesat de materia lui, deşi mai târziu 
nu-și mai amintea nimic din ea. Era încurajat pentru că dădea 
dovadă de talent, ceea ce îl făcea să se simtă deosebit. Drept 
urmare, potenţialul său artistic este extraordinar, iar felul în 
care zugrăvește fețele evoluează în permanenţă. 

Close exemplifică două aspecte importante ale creativității, 
pe lângă eliberarea de inhibiţii: hotărârea de a munci din greu 
şi de a depăşi obstacolele şi plasticitatea enormă a creierului 
nostru. După cum am văzut în capitolele despre autism și 
boala Alzheimer, leziunile din anumite regiuni ale creierului 
pot fi compensate printr-o forță şi eficiență sporite în alte 
regiuni. Capacitatea creierului de a echilibra pagubele poate 
spori de asemenea capacitatea artistului de a face lucruri noi, 
mai interesante şi mai creative. 


Privitorul 


Deşi grecii antici şi romanticii erau fascinaţi de artistul 
creativ, experienţa artistică a privitorului a ajuns în centrul 
atenţiei abia la începutul secolului XX. Ideea că atât privitorul, 
cât şi artistul au parte de procese mintale creative a fost intro- 
dusă pentru prima oară în jurul anului 1900 de Alois Riegl, 
unul dintre fondatorii Şcolii de Istorie a Artei din Viena. 

Riegl și cei doi mari discipoli ai săi, Ernst Kris, care a devenit 
ulterior psihanalist, și Ernst Gombrich, susțineau că atunci când 
privim o operă de artă, fiecare dintre noi o vede într-un mod 

oarecum diferit. Asta pentru că există ambiguitate în mai toate 
obiectele pe care le vedem, dar mai ales în marile opere de 
artă. Fiecare dintre noi interpretează diferit acea ambiguitate 
și, drept urmare, fiecare dintre noi vede diferit o anumită operă 
de artă. Asta înseamnă că fiecare îşi creează propria viziune 
asupra lucrării — adică trecem printr-un proces creativ asemă- 
nător cu cel al artistului, deşi de o anvergură mai modestă. 
Acest proces creativ este cunoscut drept partea privitorului. 

Știm că este adevărat deoarece, după cum am văzut, infor- 
maţiile senzoriale care ajung de la imagine la creier sunt rudi- 
mentare, fragmentare. Ochii noştri nu sunt o cameră care să 
transmită creierului nostru o imagine completă. Mai curând, 
creierul nostru primește informaţii senzoriale incomplete şi 
le interpretează în lumina emoțiilor, experienţei şi memoriei 
noastre. Acest proces de interpretare, efectuat de creier, ne 
permite să reconstruim propria percepție unică a imaginii pe 
care o vedem şi constituie baza părții privitorului. 

Ann Temkin, custode-şef la Muzeul de Artă Modernă din 
New York, responsabilă de pictură şi sculptură, foloseşte portretul 
lui Roy Lichtenstein realizat de Close (fasciculul II, ilustrația 11.4) 
ca exemplu pentru răspunsul privitorului. „În mod evident, 
în aceste tablouri există o legătură între semnele abstracte, 
actul artistic şi reprezentarea cuiva” spune ea. „Nici unul dintre 
aceste elemente nu constituie întreaga experiență. O parte din 
experienţă o reprezintă cercurile și pătratele abstracte şi formele 
ciudate pe care le vedeţi de aproape, iar o altă parte este să faci 
un pas în spate şi să-ți dai seama că e Lichtenstein. Procesul 
prin care treci atunci când îl recunoşti pe Lichtenstein se împle- 
teşte în asemenea măsură cu pictura, încât, ca privitor, aproape 
că o recreezi” Procesul de recunoaștere este întipărit şi în modul 
în care creierul nostru construieşte chipul lui Lichtenstein din 
formele geometrice minuscule ale lui Close. 

Procesul creator 


Există oare o explicaţie pentru exploziile bruşte de creativitate 
ce au loc în anumite momente din istorie şi în anumite locuri? 
Fie că vorbim despre efervescenţa culturală a Renaşterii, despre 
impresioniştii de la Paris, despre expresioniştii figurativi din 
Viena începutului de secol XX sau despre expresioniştii abstracţi 
din New York, interacțiunea oamenilor creativi este esenţială. 
Uneori, interacțiunea îmbracă forma unei rivalități între colegi 
sau, dimpotrivă, a dorinţei acestora de a se sprijini reciproc. 
Ideile apar de regulă atunci când oamenii creativi discută între 
ei la o cafenea sau la o petrecere. Altfel spus, mitul geniului 
izolat nu este altceva decât un mit. 

Atunci care sunt factorii ce contribuie la creativitatea indivi- 
duală? Pentru Close, după cum am văzut, aspectul esenţial al 
creativităţii este rezolvarea problemelor: competenţa tehnică 
şi disponibilitatea de a munci din greu. Studiile au constatat că 
anumite trăsături suplimentare sporesc şansele de a fi creativ. 
Prima este personalitatea: anumite tipuri de personalitate sunt 
mai înclinate către creativitate decât altele. Sesizaţi pluralul — 
creativitatea nu se limitează la un singur tip de personalitate, 
după cum subliniază Howard Gardner, specialist în psihologia 
dezvoltării, în lucrarea sa despre inteligențele multiple. Mai 
curând, creativitatea îmbracă mai multe forme: unii dintre noi 
sunt foarte pricepuţi la aritmetică, alţii au abilităţi solide de 
limbaj, iar alţii, vizuale?. 

A doua trăsătură o reprezintă perioada de pregătire, în care 
persoana se apleacă asupra unei probleme atât conştient, cât şi 
inconştient. A treia trăsătură este momentul inițial al creativității, 
momentul Evrika!, când o revelaţie bruscă face legătura între 

factori până atunci neasociaţi în creierul unei persoane. Ultima 
este elaborarea ulterioară a ideii. 

După ce lucrăm în mod conştient la o problemă, avem 
nevoie de o perioadă de incubație, în care să ne înfrânăm de 
la gândirea conştientă şi să ne lăsăm inconştientul să rătăcească 
nestingherit. În această perioadă de incubație, spune psihologul 
Jonathan Schooler, trebuie să ne „lăsăm mintea să hoinărească 
aiurea”. Ideile noi ne vin deseori nu atunci când muncim din 
greu la un proiect, ci atunci când ieşim la o plimbare, facem 
un duş, ne gândim la altceva. Acestea sunt momentele Evrika! 
ale creativităţii, epifaniile, iar acum începem să înțelegem meca- 
nismele biologice care se află la baza lor. 

Kris, care a studiat procesele mintale inconștiente ale creati- 
vității, a observat că persoanele creative au parte de momente 
în care are loc, în mod controlat, o comunicare relativ liberă între 
partea inconștientă și cea conştientă a minţii lor. El numeşte 
acest acces controlat la inconştient „regresie în slujba eului”. 
Asta înseamnă că persoanele creative revin la o formă mai 
primitivă de funcționare psihică, care le permite să-şi acceseze 
impulsurile şi dorințele inconștiente - și o parte din potențialul 
creativ asociat cu acestea. Întrucât gândirea inconştientă este 
mai liberă și mai asociativă - este caracterizată de imagini, nu 
de concepte abstracte —, ea facilitează momentele Evrika! ce 
încurajează noi combinaţii şi asocieri de idei. 


Biologia creativității 


Deși ştim puţine despre biologia creativităţii, este limpede 
că creativitatea implică eliberarea de inhibiţii. Ideea lui Jackson 
că emisfera stângă şi cea dreaptă a creierului se inhibă reciproc 

şi că leziunile emisferei stângi descătuşează potenţialul creativ 
al emisferei drepte a fost validată de tehnologia modernă. 

Tomografiile cu emisie de pozitroni, de pildă, au scos la 
iveală o diferenţă fascinantă în ceea ce priveşte modul în care 
emisfera stângă şi cea dreaptă reacționează la un stimul repetat. 
Emisfera stângă răspunde întotdeauna la stimul (un cuvânt 
sau un obiect), oricât de des este prezentat. În schimb, emisfera 
dreaptă este adesea plictisită de stimulul frecvent, însă răs- 
punde activ la stimuli inediți. Aşadar, emisfera dreaptă, care 
este mai preocupată de noutate, are un potenţial creativ mai 
mare. În mod asemănător, neurologul Bruce Miller, pe care 
l-am întâlnit în capitolul 5, a făcut descoperirea remarcabilă 
că persoanele cu demenţă frontotemporală în emisfera stângă 
au parte uneori de o explozie de creativitate, probabil pentru 
că tulburarea din emisfera stângă îi înlătură constrângerea 
inhibitivă asupra emisferei drepte?. 

Această idee a fost elaborată în cadrul unei colaborări 
foarte interesante între Mark Jung-Beeman de la Northwestern 
University şi John Kounios de la Drexel University. Aceştia 
le-au prezentat participanților la studiu probleme care puteau 
fi rezolvate fie sistematic, fie prin intermediul unei revelații 
bruşte. Atunci când participanţii au parte de un moment 
Evrika!, se activează o regiune a emisferei lor drepte. Deşi sunt 
în faze incipiente, aceste experimente susţin ideea că epifaniile 
spontane, momentele de creativitate, apar atunci când creierul 
nostru desfăşoară procese cognitive și neuronale distincte, 
unele dintre acestea fiind localizate în emisfera dreaptă”. 

Experimentele de imagistică cerebrală efectuate de Charles 
Limb şi Allen Braun de la National Institutes of Health dez- 
văluie o idee asemănătoare. Cei doi au vrut să înţeleagă dife- 
renţele dintre procesele mintale din improvizaţiile de jazz, pe 
de o parte, şi interpretarea unui fragment muzical memorat, 

pe de altă parte. Au introdus într-un scanner pianiști de jazz 
cu experienţă și le-au cerut să cânte un fragment muzical creat 
pe loc sau o piesă memorată. Limb şi Braun au constatat că 
improvizaţia se bazează pe o serie de schimbări specifice în 
cortexul prefrontal dorsolateral, regiune ce guvernează con- 
trolul impulsurilor”. 

Ce legătură există între impulsuri şi creativitate? Limb şi 
Braun au descoperit că, înainte ca pianiștii să înceapă să 
improvizeze, creierul lor indica o „dezactivare” a cortexului 
prefrontal dorsolateral. Totuşi, când cântau fragmentul memo- 
rat, această regiune rămânea activă. Altfel spus, în timp ce 
improvizau, creierul le atenua inhibiţiile mediate în mod 
normal de cortexul prefrontal dorsolateral. Au putut să com- 
pună fragmente noi şi pentru că nu erau inhibaţi şi conştienţi 
de faptul că erau creativi. 

Însă simpla dezactivare a cortexului pretrontal dorsolateral 
nu va face din noi mari pianiști. Aceşti pianiști au avut de 
câştigat de pe urma eliberării de inhibiţii doar pentru că, la fel 
ca majoritatea celorlalți artiști de succes, şi-au exersat forma 
artistică ani la rând, iar mintea lor e plină de idei muzicale pe 
care le pot recombina spontan pe scenă. 


Arta persoanelor cu schizofrenie 


Curentul romantic, care a înflorit în prima jumătate a 
secolului al XIX-lea, a favorizat intuiţia și emoția în detri- 
mentul raționalismului ca sursă a experienţei estetice şi a 
stârnit un interes profund pentru creativitatea oamenilor cu 
boli mintale. Romantismul caracteriza psihozele drept stări 
exaltate care eliberează o persoană din lanţurile rațiunii 

convenţionale şi moravurilor sociale şi-i oferă acces la tărâ- 
muri ascunse ale minţii care sunt în mod normal inconştiente 
şi, astfel, inaccesibile. 

Prima persoană interesată de arta pacienţilor psihotici a 
fost chiar Philippe Pinel, medicul care a conceput o abordare 
mai umană, psihologică a pacienţilor cu boli mintale. În 1801 
a scris despre arta a doi dintre pacienţii săi cu boli psihice şi 
a conchis că acestea pot scoate uneori la iveală talente artistice 
ascunsef. În 1812, Benjamin Rush, unul dintre părinții fonda- 
tori ai Statelor Unite şi întemeietor al psihiatriei ca disciplină 
distinctă în Statele Unite, a reluat viziunea lui Pinel. Boala 
mintală, scria Rush, e aidoma unui cutremur care, „zdruncinând 
straturile superioare ale globului nostru, aduce la suprafaţă 
fosile prețioase şi splendide, a căror existenţă le era necunoscută 
proprietarilor pământului în care erau îngropate”. 

În 1864, medicul şi criminologul italian Cesare Lombroso 
a adunat opere de artă de la 108 pacienți şi a publicat Genio e 
Follia (Geniu și nebunie), tradusă ulterior în limba engleză cu 
titlul The Man of Genius (Omul de geniu). La fel ca Rush, 
Lombroso a constatat că alienarea mintală îi transforma pe 
unii oameni care nu mai pictaseră niciodată în pictori, însă 
vedea în această artă o parte a bolii pacientului, meritele sale 
estetice lăsându-l indiferent!” 

Emil Kraepelin, părintele psihiatriei științifice moderne, a 
avut o abordare mai puţin romantică, dar nu şi mai puţin 
apreciativă, a relaţiei dintre psihoză şi creativitate. La scurt timp 
după ce a devenit directorul clinicii de psihiatrie a Universităţii 
din Heidelberg, în 1891, Kraepelin a observat că unii dintre 
pacienţii săi schizofrenici pictau. A început să adune lucrările 
acestor pacienţi drept Lehrsammlung, colecţie de studiu, ca 
să vadă dacă analiza picturilor i-ar putea ajuta pe medici să 
diagnosticheze tulburarea. De asemenea, Kraepelin se gândea 

că pictura ar putea fi terapeutică pentru pacienţi, idee care se 
bucură acum de un sprijin considerabil. 

Karl Wilmanns, următorul director al clinicii din Heidelberg, 
a continuat tradiţia lui Kraepelin de a aduna picturile paci- 
enților săi psihotici, iar în 1919 l-a recrutat pe Hans Prinzhorn 
să lucreze la colecție. Prinzhorn era psihiatru şi istoric de artă 
instruit sub îndrumarea lui Alois Riegl. 

Prinzhorn a început să extindă colecţia. Cum doar circa 2% 
dintre pacienţii clinicii din Heidelberg făceau creaţii artistice, 
i-a rugat pe directorii altor instituţii psihiatrice - din Germania, 
Austria, Elveţia, Italia şi Olanda - să-i trimită operele de artă 
ale pacienţilor lor psihotici. Ca urmare a acestei solicitări, 
Prinzhorn a primit peste 5.000 de picturi, desene, sculpturi şi 
colaje aparținând unui număr de aproximativ 500 de pacienți. 

Pacienţii ale căror lucrări erau adunate de Prinzhorn aveau 
două trăsături dominante: erau psihotici şi naivi din punct de 
vedere artistic, adică nu aveau pregătire în domeniu. Prinzhorn 
şi-a dat seama că arta unor pacienţi psihotici nu este pur şi 
simplu patologie transpusă într-un limbaj vizual. Lipsa pre- 
gătirii artistice, evidentă în majoritatea desenelor lor, nu este 
diferită de ceea ce am vedea în opera oricărui adult fără 
experiență care se apucă de desen; nu reflectă nimic patologic 
în sine. Prinzhorn și-a dat seama că imaginile pacienţilor erau 
lucrări artistice de sine stătătoare şi exemple remarcabile de 
artă naivă. 

Cu toate acestea, după cum Prinzhorn a avut grijă să 
sublinieze, naivitatea artistică nu se limitează la artiştii care 
suferă de psihoză. Unul dintre cele mai bune exemple de artişti 
neinstruiți care nu sufereau de psihoză este Henri Rousseau 
(1844-1910). Rousseau, un vameş francez, a fost deseori ridi- 
culizat de critici în timpul vieţii, însă opera sa are calităţi artis- 
tice extraordinare. În cele din urmă, a ajuns să fie recunoscut 

drept un geniu autodidact și pictor postimpresionist de seamă 
(fasciculul II, ilustrațiile 11.5 şi 11.6), iar opera sa a influențat 
mai multe generaţii de artiști, printre care suprarealiștii şi 
Picasso. Cu toate că Rousseau nu a părăsit niciodată Franţa, 
cele mai cunoscute lucrări ale sale zugrăvesc scene din junglă 
(fasciculul II, ilustraţia 11.6). Inspirația pentru aceste scene a 
reprezentat-o viața sa imaginară inconștientă. 

La începutul secolului XX, pacienţii cu boli psihice care 
erau internaţi îşi petreceau de regulă tot restul vieţii — între 20 
şi 40 de ani - într-o instituţie. Unii dintre ei au început să 
picteze după ce au fost internați. Rudolf Arnheim, un eminent 
cercetător în psihologia artei, notează: 


Mii de pacienți instituționalizaţi luau bucăţi de hârtie sau hârtie 
igienică, ambalaje, pâine sau lemn ca să dea o expresie vizibilă 
sentimentelor puternice de zbucium mintal generat de suferința 
lor, de frustrarea lor, de protestele lor împotriva internării şi de 
viziunile lor megalomane. Cu toate acestea, în rândul psihiatrilor, 
doar câte un predecesor profetic a sesizat potenţialul acelor imagini 
stranii pentru diagnosticare și a speculat poate însemnătatea lor 
indirectă pentru natura creativităţii umane!!. 


Faptul că Prinzhorn a apreciat creativitatea și valoarea 
estetică a operelor de artă ale pacienţilor săi a dus la concluzia 
că numeroase aspecte a ceea ce se numea pe atunci „artă 
psihotică” nu sunt simple curiozităţi, ci elemente demne de un 
studiu serios. După cum subliniază Thomas Roeske, actualul 
director al Colecţiei Prinzhorn, picturile le-au oferit glas unor 
oameni care altminteri nu ar fi fost auziţi - iar glasul lor era 


adesea unul remarcabil!?. 

Maeștrii schizofrenici ai lui Prinzhorn 


În 1922, Prinzhorn a publicat importanta sa carte Arta 
bolnavilor mintali. O contribuţie la psihologia şi psihopatologia 
compoziţiei, pe care a ilustrat-o cu exemple din colecţia de la 
Heidelberg!*. Dintre cei 500 de artiști incluşi în colecţie, 70% 
sufereau de schizofrenie; restul de 30% aveau tulburare bipolară. 
Aceste proporţii reflectă parţial ratele spitalizării pacienţilor 
cu aceste boli psihice. Prinzhorn s-a concentrat cu precădere 
asupra lucrărilor a zece pacienți, pe care i-a numit „maeştrii 
schizofrenici”. A prezentat istoricul clinic al fiecărui artist, 
protejat de pseudonim, urmat de o analiză a operei artistului 
şi a implicaţiilor sale clinice pentru diagnostic și evoluţia bolii. 

Prinzhorn spune despre aceşti pacienţi că suferă de „izolare 
autistă completă (...), esenţa configurației schizofrenice”"“, şi 
că a constatat că opera lor este caracterizată de un „sentiment 
tulburător de stranietate”"”. Pentru Prinzhorn, arta lor reflecta 
„erupțiile unui impuls creativ uman universal”!€ care contra- 
cara sentimentul de izolare pe care îl trăiau. Întrucât cei mai mulţi 
dintre artiștii săi nu aveau pregătire în domeniu, Prinzhorn le-a 
folosit arta și pentru a releva paralele surprinzătoare cu lucrările 
copiilor şi ale artiștilor din societățile primitive. În fiecare caz, 
operele de artă reflectă creativitatea artistică neinstruită prezentă 
în fiecare dintre noi. Pentru acești artişti, o foaie albă de hârtie 
reprezenta adesea un gol pasiv care se cerea umplut. Drept 
urmare, aveau tendința să acopere fiecare porţiune din suprafaţa 
foii de hârtie. Observăm acest lucru în picturile a trei dintre 
maeştrii schizofrenici ai lui Prinzhorn - Peter Moog (fasciculul 
II, ilustraţia 11.7), Viktor Orth (fasciculul II, ilustraţia 11.8) şi 
August Natterer (fasciculul II, ilustraţia 11.10 [sus]). 

Moog s-a născut în 1871 şi a crescut în sărăcie. Tatăl lui 
suferea, probabil, de o tulburare mintală, dar Moog era blând 


şi foarte isteţ şi avea o memorie excelentă. După ce a abadonat 


şcoala, a devenit ospătar și a început să ducă o viață promiscuă, 
cu vin, femei şi muzică din belşug. În această perioadă a con- 
tractat gonoree. S-a căsătorit în 1900, dar soţia i-a murit în 
1907. Pe când lucra ca manager la un hotel important, a căzut 
în patima băuturii, iar în 1908 a avut parte subit de un episod 
psihotic. Câteva săptămâni mai târziu a fost diagnosticat cu 
schizofrenie şi internat într-un ospiciu, unde a rămas până la 
moartea sa, în 1930. După cum observăm în Altar cu preot și 
madonă (fasciculul II, ilustraţia 11.7), viziunea lui Moog este 
dominată de imagistica religioasă!” 

Orth s-a născut în 1853, într-o familie aristocrată cu tradiţie. 
În copilărie s-a dezvoltat normal, iar mai târziu a devenit cadet 
în Marină. Însă la 25 de ani a început să fie chinuit de paranoia 
şi a fost internat din 1883 până la sfârșitul vieţii sale, în 1919. 
Uneori se credea regele Saxoniei, regele Poloniei şi ducele de 
Luxemburg. În 1900 a început să picteze. După cum spunea 
Prinzhorn despre picturile lui Orth, în faţa zelului său, „nici o 
suprafață goală nu este în siguranță”. Acoperea fiecare centimetru 
pătrat de foaie, ca şi Moog; dar, spre deosebire de acesta, nu 
realiza desene detaliate și elaborate. Multe dintre picturile lui 
Orth erau peisaje. marine şi înfățişau un vas cu trei catarge 
despre care Prinzhorn credea că era nava lui de instrucţie. În 
ilustrația [1.8 (fasciculul II) observăm o variantă abstractă a 
unei ambarcaţiuni cu trei catarge pe mare. Secţiunile diagonale 
colorate „creează împreună efectul unui apus liniştit pe mare”, 
scria Prinzhorn!S. 

Un alt maestru schizofrenic al lui Prinzhorn era August 
Neter, născut August Natterer în 1868, în Germania. Acesta a 
studiat ingineria, s-a căsătorit şi era un electrician de succes, 
dar dintr-odată a început să aibă crize de anxietate însoţite de 


perete 

deliruri. Pe 1 aprilie 1907 a avut o halucinație puternică cu 
Judecata de Apoi, în timpul căreia a spus că 10.000 de imagini 
i-au trecut rapid prin faţa ochilor în decurs de o jumătate de 
oră. „Imaginile erau reprezentări ale Judecăţii de Apoi”, a spus 
Natterer. „Ele mi-au fost arătate de Dumnezeu pentru desă- 
vârşirea mântuirii [lui Hristos)” 

Natterer a încercat să reproducă în lucrările sale cele 10.000 
de imagini din halucinaţia sa cu Judecata de Apoi. Imaginile 
sunt executate întotdeauna într-un stil clar, obiectiv, aproape 
ca un desen tehnic, cum este şi cazul lucrării Axa lumii cu 
iepure (fasciculul II, ilustraţia 11.10 [sus]). Natterer insista că 
această pictură prezicea Primul Război Mondial - ştia totul 
dinainte. Potrivit spuselor sale, iepurele din lucrare reprezintă 
„incertitudinea norocului. A început să meargă pe cilindru (...), 
apoi iepurele a fost prefăcut într-o zebră (partea superioară 
dungată), iar apoi într-un măgar (capul de măgar) din sticlă. 
Un şervet a fost așezat pe măgar; era ras”%. 


Câteva trăsături ale artei psihotice 


Lucrările artistice reproduse în fasciculul II sunt, cel mai 
probabil, produsul aceluiaşi tip de potenţial creativ intrinsec 
ca orice altă operă de artă, dar, întrucât artiştii sufereau de 
schizofrenie și nu erau constrânşi de convenţii artistice sau 
sociale, opera lor era considerată de criticii vremii drept o 
expresie mai pură a conflictelor și dorințelor lor inconştiente. 
lată de ce majoritatea oamenilor au parte de o reacţie emo- 
țională deosebit de puternică în fața lucrărilor lor artistice. 
Acesta este şi motivul pentru care aceste opere ne frapează 
prin uimitoarea lor originalitate, în ciuda sensibilităţii noastre 

moderne. De fapt, publicarea acestor lucrări la începutul anilor 
1920 i-a făcut pe oameni să reanalizeze ideea de originalitate 
în arta occidentală. O bună parte din ceea ce considerăm a fi 
artă, susține Roeske, are încărcătură ideologică: „Aşteptăm 
anumite lucruri de la artă”. Și continuă, spunând: „Colecţia 
Prinzhorn oferă mult mai multe aspecte ale vieţii individului 
și ale vieţii în societate decât poate oferi arta convenţională”?!. 
Prin ce anume diferă lucrările artistice adunate de Prinzhorn 
de cele ale altor artişti, cu sau fără pregătire în domeniu? 
Schizofrenia, după cum ştim, se caracterizează printr-o gândire 
tulburată, care îl desprinde pe individ de realitate. Perturbarea 
relaţiei dintre o persoană şi mediul ei social poate genera 
distorsionări însemnate de perspectivă, care modifică adesea 
funcția formei artistice. Astfel, o trăsătură frecventă a artei 
schizofrenicilor este juxtapunerea unor elemente fără legătură. 
O altă trăsătură o reprezintă imaginile halucinatorii şi delirante. 
Unii schizotrenici creează imagini ambigue sau în care părţile 
dezmembrate ale corpului sunt repuse laolaltă. Opera fiecărui 
artist se caracterizează prin motive recurente ce izvorăsc din 
mintea sa inconştientă. De aceea, lucrările au, după cum anti- 
cipase Kraepelin, teme diferite, specifice creatorilor lor. 


Impactul artei psihotice asupra artei moderne 


Curentul dadaist şi mişcarea suprarealistă ulterioară au 
apărut în mare măsură ca reacţie la măcelul din Primul Război 
Mondial. Efectele psihice ale Marelui Război cu greu pot fi 
supraestimate. La începutul conflictului, mulți tineri s-au înrolat 
cu entuziasm, crezând că războiul va aduce cu sine o reînnoire 
a societăţii. Însă în decurs de un an, mulți au constatat că nu 

însemna decât distrugere totală, absurdă. Războiul a pus la 
îndoială credinţa în caracterul inevitabil al progresului social; 
şi mai important, a subminat autocunoașterea rațională a 
Occidentului. Eșecul rațiunii făcea loc posibilităţii ca iraţio- 
nalitatea să fie o alternativă la încrederea în viaţă. 

Dadaismul a apărut la Zărich, în 1916, în haosul războiului. 
Suprarealismul a apărut la scurt timp după aceea, la Paris, 
unde s-au stabilit cei mai mulți adepţi ai dadaismului după 
război. Deşi era considerat iniţial o mișcare literară, s-a dovedit 
că tehnicile și orientarea suprarealismului erau mai adecvate 
artelor vizuale. Aidoma dadaiștilor, suprarealiștii se opuneau 
tradiției artei academice şi valorilor pe care le reprezenta, 
deoarece căutau o filosofie nouă, mai creativă şi pozitivă, alta 
decât haosul dadaismului. Şi au găsit o asemenea filosofie în 
opera lui Freud, Prinzhorn şi a altor gânditori de felul lor. 

Freud documentase importanţa gândirii inconștiente, care 
nu este rațională şi nu este guvernată de timp, de spaţiu sau 
de logică. Mai mult decât atât, a arătat că visele reprezentau 
drumul magnific către inconştient. Suprarealiştii au încercat 
să elimine logica din opera lor şi să se inspire din vise și mituri, 
descătușând astfel puterea imaginaţiei. În plus, erau hotărâți, 
aidoma lui Cezanne și a cubiştilor de mai târziu, să schimbe 
traiectoria figurativă istorică a artei. 

Max Ernst, reprezentant de seamă al dadaismului şi ulterior 
al artei suprarealiste, a cumpărat un exemplar al cărții lui 
Prinzhorn şi l-a luat cu el la Paris, unde a devenit „Biblia 
Imaginilor” pentru suprarealişti. Deşi majoritatea membrilor 
parizieni ai grupării suprarealiste nu ştiau germană, imaginile 
din cartea lui Prinzhorn vorbeau de la sine, ilustrând ceea ce 
se putea realiza în afara atitudinilor şi inhibițiilor burgheze 
convenționale. 

Naivitatea deplină a artiştilor psihotici constituia un stimul 
puternic pentru suprarealişti. Aceştia şi-au propus să elibereze 
creativitatea din lanţurile gândirii raționale explorând profunzi- 
mile ascunse ale minții inconștiente. S-au încurajat între ei să 
exploreze și să-şi exprime propriile impulsuri erotice şi agre- 
sive. Drept urmare, fiecare artist suprarealist se baza pe motive 
centrale care izvorau din procesele sale mintale inconştiente 
unice, la fel ca în cazul artiștilor psihotici. 

În 2009, Roeske a organizat o expoziţie la Heidelberg în 
cadrul căreia a comparat în mod sistematic arta suprarealistă 
şi arta psihotică din colecţia lui Prinzhorn. Expoziţia, intitu- 
lată „Suprarealism şi nebunie”, s-a axat pe patru procese, sau 
tehnici, pe care suprarealiştii le foloseau pentru a accesa 
inconştientul, imitându-i astfel pe artiştii psihotici. 

Primul și cel mai important proces era desenul automat. 
Aceasta este o metodă de explorare a inconştientului care a 
fost introdusă de psihiatri în secolul al XIX-lea. Andre Masson 
a fost un pionier al desenului automat. Al doilea proces era 
combinarea unor elemente fără legătură. Cu cât relaţia dintre 
elemente era mai slabă, cu atât imaginea era mai autentică și 
mai puternică. Ernst a dus tehnica la un nivel uimitor de 
virtuozitate în colajele sale dadaiste. Roeske a comparat o imagine 
creată de Heinrich Hermann Mebes din colecția Prinzhorn cu 
o lucrare a Fridei Kahlo (fasciculul II, ilustraţia 11.9). 

Al treilea proces, cunoscut drept metoda paranoico-critică, a 
fost creat de Salvador Dali. Dali pune semnificaţia vizuală dublă 
din lucrările sale, care sunt în esenţă puzzle-uri din imagini, pe 
seama schimbării de percepție induse de paranoia. Ambiguități 
asemănătoare pot fi găsite în imaginile din colecția Prinzhorn. 
În cadrul expoziţiei, Roeske a așezat o lucrare de Dali lângă 
Axa lumii cu iepure a lui Natterer (fasciculul II, ilustraţia 11.10). 

Al patrulea proces era reasamblarea corpului, în care părţile 
dezmembrate sunt rearanjate şi imbinate, adesea cu un efect 
şocant. Suprarealistul Hans Bellmer a folosit această tehnică 
în desenele sale. 

Suprarealiştii voiau să creeze imagini vizuale care existau 
deja în arta pacienţilor psihotici prin metode inedite de explorare 
a propriei minţi inconștiente. Artiştii psihotici făceau acest 
lucru în mod natural şi dezinvolt, însă şi eforturile deliberate 
ale suprarealiştilor au avut succes, după cum o demonstrează 
expoziţia lui Roeske. Ambele grupuri de artiști trezesc în noi 
acel „sentiment tulburător de stranietate” descris de Prinzhorn. 
În plus, în vreme ce artiştii psihotici nu aveau pregătire artistică, 
suprarealiştii se străduiau din răsputeri să uite ce învăţaseră. 
Picasso susținea că obişnuia să deseneze ca Rafael și că a avut 
nevoie de o viaţă întreagă ca să înveţe să deseneze ca un copil??. 


Ce ne spun alte tulburări ale creierului despre creativitate 


Ideea potrivit căreia creativitatea izvorăşte din nebunie a 
fost alimentată de secole de incidența neobişnuit de mare a 
tulburărilor de dispoziţie în cazul scriitorilor şi artiştilor. Un 
tip diferit de geniu, savantul, a fost observat în rândul oamenilor 
din spectrul autist. Până şi tulburările neurologice, precum 
boala Alzheimer şi demența frontotemporală, pot scoate la 
iveală un potenţial creativ. 

În cartea sa Touched with Fire: Manic-Depressive Illness and 
the Artistic Temperament, Kay Redfield Jamison trece în revistă 
numeroasele cercetări care sugerează că scriitorii şi artiştii 
prezintă o incidență mult mai mare de tulburare bipolară sau 
maniaco-depresivă decât populaţia generală?. De exemplu, 

Vincent van Gogh şi Edvard Munch, doi dintre fondatorii 
expresionismului, sufereau de boala maniaco-depresivă, la fel 
ca poetul romantic Lord Byron şi romanciera Virginia Woolf. 
Nancy Andreasen, psihiatră la University of Iowa, a examinat 
creativitatea scriitorilor în viață şi a constatat că aceştia prezintă 
un risc de patru ori mai mare de tulburare bipolară şi de trei ori 
mai mare de depresie decât persoanele care nu sunt creative??. 

Jamison subliniază faptul că la persoanele care suferă de 
tulburare bipolară simptomele nu se manifestă în cea mai mare 
parte a timpului, dar când pendulează între depresie şi manie 
au parte de o senzaţie antrenantă de energie şi de capacitatea 
de a formula idei care le sporesc foarte mult creativitatea artis- 
tică. Tensiunea şi tranziția de la o dispoziţie schimbătoare 
la alta, precum și echilibrul şi disciplina pe care perioadele 
de sănătate le-o oferă celor cu tulburare bipolară sunt extrem 
de importante. Unii au susţinut că tocmai aceste tensiuni Şi 
tranziţii îi oferă până la urmă unui artist cu tulburare bipolară 
puterea creativă”. 

Ruth Richards de la Harvard University a dus analiza şi mai 
departe”. Ea a testat ideea ca o vulnerabilitate genetică la 
tulburarea bipolară să fie însoțită de o predispoziţie la creativi- 
tate. A examinat rudele de gradul întâi ale pacienţilor care nu 
sufereau de tulburare bipolară şi a constatat că există într-adevăr 
o corelaţie. Richards sugerează aşadar că genele care conferă 
un risc sporit de tulburare bipolară ar putea conferi şi un 
potenţial creativ mai mare. Asta nu înseamnă că tulburarea 
bipolară creează o predispoziţie la creativitate, ci mai curând că 
oamenii care au genele asociate cu tulburarea bipolară prezintă 
şi exuberanţa, entuziasmul şi energia mai mari care se exprimă 
şi contribuie la creativitate. Aceste studii subliniază importanța 
factorilor genetici la sporirea creativităţii. 

Creativitatea la persoanele cu autism 


Persoanele din spectrul autist abordează rezolvarea creativă 
a problemelor diferit față de persoanele neurotipice. Într-un 
studiu realizat atât pe oameni neurotipici, cât şi pe oameni din 
spectrul autist, Martin Doherty de la University of East Anglia 
şi colegii săi au descoperit că persoanele cu un număr mai 
mare de trăsături autiste generează idei mai puţine, dar mai 
originale. El sugerează că aceste persoane tind să vină direct cu 
idei mai neobişnuite, deoarece se bazează mai puţin pe asocieri 
sau pe memorie, care le-ar constrânge gândirea creativă”. 

În cadrul unui test, participanţii au fost rugaţi să identifice 
cât mai multe întrebuințări posibile ale unei agrafe. Mulţi au 
spus că o agrafă ar putea fi folosită ca ac de siguranţă, cârlig 
sau pentru a curăța anumite spaţii mici. Printre răspunsurile 
mai puţin obișnuite s-au numărat utilizarea agrafei ca greutate 
pentru avioanele de hârtie, ca sârmă de tăiat flori sau ca jeton 
într-un joc. Indivizii care au oferit răspunsurile cele mai neobiş- 
nuite prezentau şi un număr mare de trăsături autiste. În mod 
asemănător, atunci când participanţilor li se prezentau desene 
abstracte şi li se cerea să ofere cât mai multe explicaţii posibile 
pentru imagini, persoanele cu numărul cel mai mare de trăsături 
autiste au oferit mai puţine interpretări, dar mai neobişnuite. 

Unii oameni din spectrul autist au talente remarcabile, iar 
câțiva sunt foarte pricepuţi la muzică, desen, calcule şi altele 
asemenea. Mulţi dintre aceşti savanți autişti au devenit celebri. 
Unul dintre ei este Stephen Wiltshire, pe care sir Hugh Casson, 
fostul preşedinte al Academiei Regale de Artă, îl considera 
poate cel mai bun tânăr artist din Marea Britanie. După ce se 
uita timp de câteva minute la o clădire, Wiltshire o putea 
desena rapid, cu încredere şi acuratețe. Desena doar din memorie, 

fără însemnări, și rareori rata sau adăuga un detaliu. După 
cum scria Casson, „Stephen Wiltshire desenează exact ceea ce 
vede - nici mai mult, nici mai puţin”. 

Reputatul neurolog şi scriitor Oliver Sacks era fascinat de 
faptul că Wiltshire era atât de înzestrat artistic, în ciuda imen- 
selor sale carențe emoţionale şi intelectuale. Acest lucru l-a 
făcut să se întrebe: „Nu era arta, în chintesenţa ei, expresia 
unei viziuni personale, a eului? Poate cineva să fie artist fără 
să aibă un «eu»?”*. Se presupune că oricine are conștiință de 
sine trebuie să aibă şi empatie pentru ceilalți. Sacks a lucrat cu 
Wiltshire vreme de câţiva ani, perioadă în care şi-a dat seama 
tot mai mult că tânărul avea abilități perceptive extraordinare, 
însă empatia lui lăsa mult de dorit. Era ca şi cum cele două 
componente ale artei - latura perceptivă şi cea empatică — erau 
separate în creierul său. 

Un alt savant artistic extraordinar a fost Nadia, care, la 
vârsta de doi ani şi jumătate, a început să deseneze cai şi apoi 
o gamă largă de alte subiecte într-o manieră pe care psihologii 
o considerau de-a dreptul imposibilă. La vârsta de cinci ani, 
putea să deseneze cai la fel de bine ca un profesionist. Încă 
de mică stăpânea bine spaţiul și putea reprezenta siluete şi 
umbre, perspectivă pe care artiştii înzestrați o dezvoltă abia în 
adolescenţă”. 

Nu ştim cum se explică această creativitate la persoanele 
autiste, dar o trecere în revistă a numeroase studii realizată de 
Francesca Happe şi Uta Frith sugerează că acuitatea senzorială 
superioară, atenţia la detalii, memoria vizuală şi identificarea 
tiparelor ar putea fi implicate, alături de o nevoie obsesivă de 
a exersa. Aproape 30% dintre persoanele din spectrul autist 
dau dovadă de calități deosebite la muzică, calcule numerice 
şi calendaristice, la desen, limbaj sau memorie. Mai mult decât 
atât, unii indivizi au mai multe talente. Pe lângă talentul la 

desen, Stephen Wiltshire, de exemplu, este talentat la muzică 
şi are ureche muzicală. Aceste constatări sugerează că baza 
biologică pentru talentul la, să spunem, calcule numerice sau 
calendaristice nu diferă considerabil față de baza talentului la 
muzică sau la artele vizuale — concluzie care se poate extinde 
şi la persoanele neurotipice”!. 

Darold Treffert de la University of Wisconsin, care studiază 
savanții, susține că „studiul aprofundat al sindromului savan- 
tului, inclusiv al savantului autist, ne poate ajuta mai mult ca 
orice să înţelegem şi să maximizăm atât funcția cerebrală, cât 
şi potenţialul uman”. Allan Snyder, directorul Centrului pen- 
tru Minte din cadrul Universităţii din Sydney (Australia), a 
analizat ideea conform căreia controlul emisferei stângi asupra 
potenţialului creativ al emisferei drepte este mai redus în cazul 
persoanelor suferind de autism”. 


Creativitatea la persoanele cu boala Alzheimer 


Mulţi oameni suferind de Alzheimer îmbrăţişează arta ca 
mijloc de comunicare cu familiile lor. Prin urmare, arta devine 
nu numai o formă creativă de expresie, ci şi un limbaj pe care 
îl pot folosi atunci când celelalte căi de comunicare dau greş. 

Şi reciproca este valabilă: artiştii care dezvoltă boala 
Alzheimer pot picta în continuare lucrări interesante. Acest 
fenomen a fost cât se poate de evident în cazul lui Willem de 
Kooning, unul dintre fondatorii expresionismului abstract şi 
al Şcolii de la New York. În 1989, în urma unor investigaţii, 
s-a descoperit că de Kooning avea simptome asemănătoare 
bolii Alzheimer. Suferea pierderi de memorie însemnate și era 
deseori dezorientat, dar când intra în atelierul său redevenea 

stăpân pe el şi implicat. Simplitatea, uşurimea şi lirismul lucră- 
rilor sale de mai târziu au reprezentat o îndepărtare sensibilă 
de picturile sale timpurii şi i-au îmbogăţit opera“. Mai mulți 
istorici de artă au afirmat că nu ar trebui să fie un lucru surprin- 
zător, deoarece, în numeroase cazuri, mai ales în rândul expre- 
sioniştilor abstracţi precum de Kooning, creativitatea izvorăşte 
mai mult din intuiție decât din intelect. 


Creativitatea la persoanele cu demență frontotemporală 


Când demenţa frontotemporală se instalează în emisfera 
stângă a creierului, afectează de regulă limbajul, ducând la 
afazie. În 1996, Bruce Miller de la University of California (San 
Francisco) a observat că unii dintre pacienții săi cu demenţă şi 
afazie primară progresivă începuseră să dea dovadă de creati- 
vitate artistică. Cei care mai pictaseră au început să folosească 
culori mai îndrăzneţe, iar unii care nu mai pictaseră niciodată 
s-au apucat de pictură. Îndeosebi o parte dintre pacienţii lui 
Miller cu leziuni în regiunile frontale stângi ale creierului 
prezentau o activitate sporită în regiunile posterioare drepte — 
regiuni care ar fi implicate în creaţia artistică”. 

Această explozie de creativitate artistică susţine afirmaţia 
lui John Hughlings Jackson potrivit căreia emisfera stângă şi 
emisfera dreaptă a creierului au funcții diferite şi se inhibă 
reciproc. Deşi această distincție simplifică în mod excesiv 
natura unor procese complicate precum creativitatea, care au 
cu certitudine mai multe origini, imagistica cerebrală ne-a 
oferit până acum suficiente dovezi încât să conchidem că unele 
aspecte ale creativităţii artistice şi muzicale izvorăsc într-adevăr 
din emisfera dreaptă a creierului. 

Aidoma bolii Alzheimer, demența frontotemporală ar putea 
genera schimbări spectaculoase în ceea ce priveşte stilul de 
a picta al unui artist şi comportamentul acestuia. În „The 
Mysterious Metamorphosis of Chuck Close”, scriitorul Wil S. 
Hylton observă că, la vârsta de 76 de ani, vestitul pictor îşi 


modificase radical stilul portretistic unic - de fapt, întreaga - 


viaţă. Hylton scrie: 


De un an încoace, l-am tot vizitat pe Close în multiplele sale case 
şi apartamente de-a lungul Coastei de Est, încercând să înțeleg 
schimbările din viaţa lui și legătura lor cu opera sa. Cu ocazia 
celei mai recente vizite ale mele la casa lui de pe plajă (...) părea 
bronzat şi odihnit (...) şi lucrase toată dimineaţa, în atelierul din 
spatele nostru, la un autoportret imens de care ştiam că era 
entuziasmat. (...) Era o îndepărtare radicală față de opera sa 
artistică din ultimii 20 de ani. Dispăruseră cercurile și vârtejurile 
pe care le picta de regulă în fiecare pătrăţel al caroiajului. În locul 
lor, umpluse fiecare celulă cu doar una sau două culori predomi- 
nante, creând un efect digital stângaci asemănător cu grafica unui 
computer Commodore 64. Înseși culorile erau distonante şi 
stridente, roz orbitor şi albastru sclipitor, în vreme ce chipul din 
portret - chipul său - era tăiat exact pe mijloc, cele două jumătăţi 
ale pânzei fiind pictate în nuanţe diferite una față de cealaltă”. 


Close a intrat în încăpere şi a început să vorbească cu 
Hylton despre pictură, dar își pierdea adesea ideile. După 
aproape zece ori, Hylton a sugerat să ia o pauză şi au convenit 
să se întâlnească din nou a doua zi. Gândindu-se la întâlnirea 
sa cu Close și la noul stil de a picta al acestuia, lui Hylton i-a 
venit în minte ce spunea criticul William Hazlitt, în secolul 
al XIX-lea, despre bătrâneţea artiştilor: „Artistul simte că nu 
e tocmai muritor, că mai are o latură nepieritoare”, ceea ce 
Theodor Adorno numea „stilul târziu””. 

În timpul discuţiei cu Hylton de a doua zi, Close i-a pomenit 
că fusese greșit diagnosticat cu boala Alzheimer cu un an 
înainte. După câteva săptămâni de panică, a aflat că diagnos- 
ticul era greşit şi că i se pusese în schimb un alt diagnostics. 
Ulterior le-a mărturisit altor persoane că suferea de demență 
frontotemporală, care ar explica atât comportamentul său 
schimbat, cât şi noul său stil genial. 


Creativitatea ca parte inerentă a naturii umane 


Ideea potrivit căreia creativitatea ar fi asociată cu boala 
mintală este o aberaţie romantică. Creativitatea nu izvorăşte 
din boala mintală; ea este o parte inerentă a naturii umane. 
După cum subliniază Rudolf Arnheim, „curentul psihiatric 
actual susține că psihoza nu produce geniu artistic, ci eliberează, 
în cel mai bun caz, acele puteri ale imaginaţiei care, în condiţii 
normale, ar putea rămâne încătuşate de inhibiţiile convenției 
sociale şi educaţionale”. 

Andreasen abordează oarecum diferit problema creativi- 
tăţii și a bolii mintale. În eseul ei intitulat „Secrets of the 
Creative Brain”, se întreabă: „De ce atât de multe dintre cele 
mai creative minţi din lume sunt în acelaşi timp şi printre cele 
mai atinse de boală?”%. 

În primul rând, studiile lui Andreasen şi ale multor altora 
susțin ideea că creativitatea nu are legătură cu coeficientul de 
inteligență. Mulţi oameni cu un coeficient de inteligenţă ridicat 
nu sunt creativi, şi invers. Majoritatea oamenilor creativi sunt 
deștepți, dar, după cum spune și Andreasen, nu trebuie să fie 
„extraordinar de deştepţi”, 

Andreasen a constatat că mulţi dintre scriitorii creativi pe 
care i-a studiat suferiseră la un moment dat în viaţă o tulburare 





speed 


200 MINTEA TULBURATĂ 


de dispoziţie, față de doar 30% dintre subiecţii din grupul de 
control al studiului ei, care nu erau la fel de creativi ca scriitorii, 
dar aveau coeficienţi de inteligență comparabili. În mod asemă- 
nător, Jamison şi psihiatrul Joseph Schildkraut au descoperit 
că 40-50% dintre scriitorii şi artiştii creativi pe care i-au studiat 
sufereau de o tulburare de dispoziţie, fie ea depresie sau tulbu- 
rare bipolară“!. 

Andreasen a mai descoperit că, față de subiecții din grupul 
de control, persoanele extraordinar de creative prezentau o 
probabilitate mai mare de a avea una sau mai multe rude de 
gradul întâi cu schizofrenie. Această observaţie i-a sugerat că 
talentele unor oameni deosebit de creativi se datorează unei 
variante subclinice a schizofreniei care „le slăbeşte legăturile 
asociative îndeajuns de mult încât să le sporească creativitatea, 
dar nu cât să-i facă bolnavi mintali””?. 

Andreasen își încheie eseul despre creativitate cu un citat 
din O minte sclipitoare, biografia pe care Sylvia Nasar i-a făcut-o 
lui John Nash, un matematician care a câştigat Premiul Nobel 
pentru Economie şi care suferea de schizofrenie: 


Nasar descrie o vizită primită de Nash din partea unui coleg 
matematician cât a fost internat la spitalul McLean. „Cum ai putut 
tu, un matematician, un om dedicat rațiunii și adevărului logic”, 
l-a întrebat colegul, „să crezi că extratereştrii îţi trimit mesaje? 
Cum ai putut să crezi că eşti recrutat de extratereștrii din spaţiul 
cosmic ca să salvezi lumea?”. La care Nash a răspuns: „Am crezut 
asta fiindcă ideile despre fiinţele supranaturale îmi veneau în 
acelaşi fel ca ideile matematice. Aşa că le-am luat în serios”. 


Într-un studiu amplu publicat recent în revista Nature 
Neuroscience, Robert Power, om de ştiinţă afiliat companiei 
deCODE Genetics din Islanda, și colegii săi au descoperit că 

factorii genetici care sporesc riscul tulburării bipolare și schizo- 
freniei au o incidență mai mare în rândul oamenilor cu profesii 
creative“. Pictorii, muzicienii, scriitorii şi dansatorii prezentau, 
în medie, un risc cu 25% mai mare de a avea aceste variante 
genice decât oamenii cu profesii considerate a fi mai puţin 
creative: fermieri, vânzători şi persoane care prestează muncă 
fizică. Kări Stefânsson, fondator şi director executiv la deCODE 
şi coautor al studiului, spunea: „Ca să fii creativ, trebuie să 
gândeşti diferit. Iar când suntem diferiți tindem să fim etichetaţi 
ca fiind ciudaţi, nebuni, chiar bolnavi mintali”?. 

Dacă pornim de la premisa că stările psihotice sunt complet 
străine de comportamentul normal, nu conştientizăm faptul 
că aceste stări sunt deseori reprezentări impresionante ale unor 
tipuri de personalitate sau temperamente din cadrul populaţiei 
generale — şi întâlnite adesea într-o mai mare măsură în rândul 
gânditorilor, oamenilor de ştiinţă şi artiştilor creativi. Acestea 
fiind spuse, e posibil ca oamenii care suferă de o tulburare a 
creierului să aibă acces mai uşor la anumite aspecte ale incon- 
ştientului lor decât cei care nu sunt bolnavi mintali. Această 
diferenţă este esenţială în ceea ce priveşte creativitatea. La fel 
de important, accesul uşor al unei persoane bolnave mintal la 
creativitatea lumii sale inconștiente poate fi imitat, așa cum 
au încercat să arate artiştii suprarealişti. 


0 privire spre viitor 


După ce lăsăm la o parte ideea conform căreia creativitatea 
este inspirată de muze sau de nebunie și acceptăm faptul că își 
are originile în creier, rămânem totuşi cu câteva întrebări fără 
răspuns. 

Creativitatea ni se pare ceva neobişnuit. Cu toţii avem imagi- 
nație şi cu toţii o folosim în mod creativ ca să rezolvăm pro- 
bleme şi să venim cu idei noi. Cu toate acestea, persoanele 
capabile să creeze lucruri noi şi remarcabile au în mod incon- 
testabil ceva diferit. Deşi sunt esenţiale, motivaţia interioară 
şi sârguinţa nu par suficiente pentru a explica de ce unii oameni 
sunt extraordinar de creativi. 

Tulburările psihice precum schizofrenia şi tulburarea bipo- 
lară au ilustrat rolul central al proceselor mintale inconștiente 
în ceea ce priveşte creativitatea. Studii efectuate pe pacienți 
autişti pun într-o lumină nouă natura talentului şi rezolvarea 
creativă a problemelor. Boala Alzheimer și demența fronto- 
temporală dezvăluie plasticitatea creierului nostru. Aceste 
tulburări ar putea afecta emisfera stângă a creierului, descă- 
tuşând-o pe cea dreaptă, mai creativă, şi generând o creativitate 
inedită sau radical diferită. 

Ceea ce ne-a învăţat biologia până acum este că, în parte, 
creativitatea este produsul eliberării de inhibiţii şi al realizării 
inconștiente de noi asocieri în creier. Rezultă astfel viziuni noi 
asupra lumii care, după cum a constatat Andreasen, stârnesc 
adesea sentimente puternice de exaltare şi bucurie“. Facem 
apel la inconştientul nostru în orice tip de demers creativ, 
fie atunci când rezolvăm o problemă, vedem o legătură uşor 
diferită între două concluzii ştiinţifice, pictăm un portret sau 
admirăm un portret. 

Inconştientul! Apelăm la el la fiecare acțiune, percepţie, 
gând, amintire, emoție și decizie pe care o luăm, la bine şi la 
rău. Conştiinţa nu diferă cu nimic. Conştiinţa este ultimul 
mare mister al creierului uman şi, după cum vom vedea în 
capitolul 11, implică la rândul ei procese inconştiente. 








Mişcarea: bolile Parkinson și Huntington 


Întrucât mişcarea ni se pare atât de intuitivă celor mai mulți 
dintre noi, am putea să nu ne dăm seama cât este de complicată. 
Înainte să putem acţiona, creierul trebuie să transmită comenzi 
corpului nostru, impunându-le mușchilor să se încordeze sau 
să se destindă. Aceste comenzi sunt controlate de sistemul 
motor, un set complex de căi şi circuite neuronale care încep 
la nivelul cortexului, continuă de-a lungul măduvei spinării şi 
se extind peste tot în corp. 

Când ceva nu este în regulă cu sistemul motor, acest lucru 
se manifestă printr-un comportament nefiresc sau prin mișcări 
neobişnuite ori prin pierderea controlului asupra mișcării. De 
asemenea, este evident la nivelul creierului, motiv pentru care 
neurologii s-au concentrat intens asupra anatomiei, asociind 
tulburările neurologice cu circuitele neuronale specifice din 
creier care le provoacă. 

Aceste studii ale tulburărilor neurologice au contribuit 
semnificativ la înțelegerea funcţiei cerebrale normale. De fapt, 
până în anii 1950, neurologia clinică era cunoscută umoristic 
drept disciplina medicală care putea diagnostica orice, dar nu 
putea trata practic nimic. De atunci însă, noile descoperiri 
legate de cauzele moleculare ale tulburărilor neurologice au 
revoluționat tratamentele persoanelor cu boala Parkinson, 

care au suferit atacuri cerebrale sau chiar leziuni ale măduvei 
spinării. 

Multe dintre noile descoperiri din neurologie se datorează 
studiilor referitoare la plierea proteinelor. De regulă, proteinele 
se pliază în forme specifice, tridimensionale. Dacă se pliază 
greşit sau nu funcționează cum trebuie, se pot acumula la 
nivelul creierului, ducând la moartea celulelor nervoase. După 
cum am văzut, boala Alzheimer şi demenţa frontotemporală 
sunt tulburări asociate cu plierea proteinelor. Acum am desco- 
perit că bolile Huntington şi Parkinson, precum şi alte boli 
par să implice la rândul lor o pliere defectuoasă a proteinelor. 

Începem acest capitol cu o analiză a mecanismelor siste- 
mului motor. Apoi vom trece în revistă ceea ce ştim despre 
bolile Parkinson şi Huntington. În cele din urmă, vom explora 
trăsăturile specifice tulburărilor asociate cu plierea proteinelor, 
răspândirea proteinelor neconvenționale cunoscute drept prioni 
şi studiile genetice asupra plierii defectuoase a proteinelor. 


Abilitățile extraordinare ale sistemului motor 


Sistemul motor controlează peste 650 de muşchi, dând 
naștere unui repertoriu imens de acțiuni posibile, de la scăr- 
pinatul involuntar la piruetele unei balerine şi de la strănut la 
mersul pe sfoară. Unele dintre aceste acțiuni sunt înnăscute, 
ceea ce înseamnă că abilitatea noastră de a le efectua este 
întipărită în creier şi în măduva spinării. Astfel, de pildă, suntem 
programaţi să mergem în două picioare. Însă numeroase acţiuni 
sunt învăţate, necesitând mii de ore de exerciţiu. 

Coordonarea tuturor mușchilor este o provocare imensă, 
însă sistemul motor efectuează majoritatea mișcărilor fără vreo 

instrucțiune conştientă. Nu ne gândim cum să alergăm, să 
sărim sau să ne întindem după un obiect - o facem pur și 
simplu. Cum inițiază şi coordonează creierul o serie complexă 
de acţiuni? 

În urmă cu circa o sută de ani, fiziologul englez Charles 
Sherrington şi-a dat seama că, deşi simţurile noastre oferă 
informaţiilor numeroase căi de a ajunge la creier, există o 
singură cale de ieşire - mişcarea. Creierul asimilează un flux 
constant de informaţii senzoriale şi le transformă în cele din 
urmă în mişcare coordonată. Dacă am putea înțelege mişcarea, 
a dedus el, am fi mult mai aproape de înţelegerea creierului. 

Sherrington a descoperit că fiecare dintre neuronii motori 
din măduva spinării trimite semnale unuia sau mai multora 
dintre cei 650 de mușchi din corp. Mai mult decât atât, şi-a 
dat seama că, pe lângă faptul că iniţiază şi execută mişcări, 
creierul are nevoie de feedback legat de performanţa corpului. 
A efectuat mușchiul mișcarea dorită? Cât de repede? Cât de 
precis? 

Creierul are o categorie de neuroni care transmit informaţii 
legate de mişcarea fiecărui mușchi în parte. Aceştia sunt cunos- 
cuţi drept neuroni de feedback senzorial, care diferă de neuronii 
senzitivi ce transmit creierului informaţii despre lumea exte- 
rioară preluate de la organele de simţ. Neuronii de feedback 
fac parte din sistemul motor, iar creierul foloseşte informaţiile 
de la aceştia pentru a crea imaginea interioară a propriului 
corp şi a poziţiei relative a membrelor noastre în spaţiu, ceea 
ce se numeşte propriocepție. Fără propriocepţie, nu am putea 
indica o parte a corpului cu ochii închişi şi nu am putea păşi 
fără să ne uităm la picioare. 

Ca să studieze acțiunea coordonată a sistemului motor, 
Sherrington a apelat la cel mai simplu circuit motor, reflexul. 
Mişcările reflexe sunt controlate de o cale ce conectează 


206 MINTEA TULBURATĂ 


neuronii de feedback din mușchi direct la neuronii motori din 
măduva spinării — fără să implice creierul. De aceea nu puteţi 
controla prea mult un reflex, chiar dacă vă străduiți. 

În urma experimentelor ce au vizat reflexele la pisici, 
Sherrington a descoperit că neuronii motori primesc şi reac- 
ționează selectiv la unu din două semnale cât se poate de dife- 
rite: semnale excitante şi semnale inhibante. Semnalele excitante 
declanșează acțiunea neuronilor motori care iniţiază extinderea 
unui membru, de exemplu, în vreme ce semnalele inhibante 
le spun neuronilor motori care controlează flexia, mişcarea 
opusă, să se destindă. Astfel, până şi un reflex simplu de spasm 
al genunchiului necesită două comenzi simultane și opuse: 
muşchii care extind genunchiul trebuie să fie excitaţi, pe când 
mușchii opuși, care flexează genunchiul, trebuie să fie inhibaţi. 

Descoperirea surprinzătoare l-a determinat pe Sherrington 
să formuleze un principiu care poate fi aplicat nu numai 
reflexelor, ci și logicii organizaționale a creierului în ansamblul 
său. În cel mai larg sens, sarcina fiecărui circuit din sistemul 
nervos este să adune toate informaţiile excitante şi inhibante 
pe care le primește şi să stabilească dacă acele informaţii trebuie 
transmise mai departe. Sherrington numea acest principiu 
„acțiunea integrativă a sistemului nervos”!. 

Sherrington a demonstrat pentru prima oară că putem 
înțelege circuitele neuronale complexe studiindu-le pe cele mai 
simple, principiu utilizat acum la scară largă în neuroștiinţe. 
În acest scop, a expus provocările cu care ne confruntăm astăzi 
şi a stabilit o modalitate de a le depăşi. În 1932, el şi Edgar 
Adrian, pe care l-am cunoscut în capitolul 1, au împărțit Premiul 
Nobel pentru Fiziologie sau Medicină pentru descoperirile lor 
privind modul în care neuronii orchestrează activitatea. 

Boala Parkinson 


Aproximativ un milion de oameni din Statele Unite suferă 
de boala Parkinson. În fiecare an sunt descoperite 60.000 de 
cazuri noi, iar un număr semnificativ de cazuri suplimen- 
tare rămân nediagnosticate. La nivel global, între 7.000.000 şi 
10.000.000 de persoane suferă de această tulburare, care debu- 
tează de obicei în jurul vârstei de 60 de ani. 

Boala Parkinson a fost descrisă pentru prima oară în 1817, 
de medicul britanic James Parkinson, în „Eseu despre paralizia 
tremurătoare”?. Parkinson a prezentat şase pacienţi care aveau 
aceleaşi trei caracteristici: tremur în repaus, postură anormală 
şi mişcare lentă şi redusă (bradichinezie). Cu timpul, simp- 
tomele pacienţilor se agravau. 

Următoarea lucrare despre această boală a fost publicată 
abia un secol mai târziu. În 1912, Frederick Lewy a descris 
incluziuni, sau acumulări de proteine, în anumiţi neuroni din 
creierul persoanelor care muriseră de boala Parkinson. Apoi, 
în 1919, Konstantin Tretiakov, un student rus de la Universitatea 
de Medicină din Paris, a descris substantia nigra, o parte a 
creierului despre care credea că avea legătură cu apariţia bolii 
Parkinson (figura 7.1). ” 

Substantia nigra (sau substanța neagră) apare sub forma 
unei fâşii negre de o parte şi de cealaltă a mezencefalului. 
Culoarea sa este dată de un compus numit neuromelanină, 
despre care ştim acum că este un derivat al dopaminei. La 
autopsia creierului unei persoane cu Parkinson, Tretiakov a 
descoperit o diminuare a pigmentării, care indica o pierdere 
de celule. Mai mult decât atât, a observat incluziunile pe care 
le descrisese Lewy. Tretiakov le-a denumit corpi Lewy şi consti- 
tuie o marcă distinctivă a bolii. 

S-au mai scurs 40 de ani până când Arvid Carlsson a desco- 
perit dopamină - mai exact, concentraţii scăzute de dopa- 
mină - în creierul persoanelor cu boala Parkinson. Carlsson 
era interesat de trei neurotransmițători: noradrenalina, sero- 
tonina şi dopamina. Voia mai ales să ştie care dintre aceştia 
avea legătură cu boala Parkinson indusă de medicamente. Se 
descoperise că rezerpina, un medicament folosit în tratamen- 
tul hipertensiunii arteriale, provocase simptome de Parkinson 
la oameni şi la animale. Nimeni nu ştia cum acţiona rezerpina, 
însă primii cercetători au constatat că determină o scădere a 
nivelului de serotonină. 









Nuclei 
bazali 


Calea 
nigrostriatală 
(dopamină) 
Substantia 
nigra 


Figura 7.1. Regiuni ale creierului afectate de boala Parkinson. 
Dopamina produsă în substantia nigra este transmisă de-a lungul căii 
nigrostriatale către nucleii bazali 


Carlsson se întreba dacă rezerpina diminua şi nivelul dopa- 
minei. A injectat substanța în corpul unor iepuri şi a descoperit 

că îi face apatici; urechile li se lasă în jos şi nu se pot mișca. 
Într-o încercare de a contracara aceste efecte, le-a injectat 
precursorul chimic al serotoninei. Nu s-a întâmplat nimic. 
Apoi le-a injectat precursorul dopaminei, L-dopa - şi, ce să 
vezi, animalele s-au înviorat. Carlsson a conştientizat impor- 
tanța descoperirii lui, iar în 1958 a sugerat că dopamina are o 
oarecare legătură cu boala Parkinson”. 

Studiile ulterioare ale lui Carlsson au arătat că dopamina 
este esenţială pentru reglarea mișcării musculare“. După cum 
am aflat în capitolul 4, medicamentele antipsihotice folosite în 
tratarea pacienţilor schizofrenici pot reduce nivelul dopaminei 
din creier, generând mişcări musculare anormale specifice bolii 
Parkinson. Carlsson a descoperit apoi că simptomele timpurii 
ale bolii Parkinson sunt provocate de moartea neuronilor din 
substantia nigra ce produc dopamină, deşi pe atunci nu ştia 
ce anume cauza moartea celulară”. Astăzi ştim că acei neuroni 
mor din cauza unei dereglări a plierii proteinelor: corpii Lewy 
din neuronii ce produc dopamină sunt aglomerări de proteine 
pliate greşit despre care se crede că ucid celulele. Pe măsură 
ce boala se agravează, sunt afectate şi alte regiuni ale creierului 
pe lângă substantia nigra. 

La autopsie, austriacul Oleh Hornykiewicz a descoperit un 
nivel extrem de scăzut de dopamină în creierul persoanelor 
cu boala Parkinson (fasciculul I, ilustraţia 1.2). În 1967, George 
Cotzias, de la Laboratorul Naţional Brookhaven din New York, 
le-a administrat pacienților L-dopa în locul dopaminei epuizate”. 
Iniţial, L-dopa a fost văzut ca un remediu — dar, după câţiva ani 
frumoşi, a căzut în dizgrație, deoarece era eficient numai câtă 
vreme existau în substantia nigra celule producătoare de dopa- 
mină. S-a dovedit că, pe măsură ce mureau tot mai multe celule 
producătoare de dopamină, efectele benefice ale medicamen- 
tului dispăreau brusc, iar pacienții căpătau mișcări involuntare, 


etnos pe apa a 


210 MINTEA TULBURATĂ 


numite dischinezii. În mod evident, era necesar un tratament 
alternativ. 

O altă variantă era chirurgia. Primele tratamente chirurgicale 
eficiente pentru boala Parkinson au fost efectuate la 150 de ani 
după ce Parkinson a descris pentru prima oară această tulbu- 
rare, de către neurochirurgi care căutau cu disperare să-şi ajute 
pacienții cu tremur excesiv şi incontrolabil şi mişcare limitată. 
În mare măsură prin încercări repetate, chirurgii au identificat 
anumite porţiuni ale circuitelor neuronale din nucleii bazali 
şi talamus care sunt responsabile de tremur şi au ușurat simp- 
tomele pacienţilor lor prin distrugerea acelor porţiuni. 

În anii 1970 şi 1980 s-au făcut progrese însemnate în ceea 
ce priveşte înțelegerea anatomiei și fiziologiei sistemului motor, 
mai ales de către Mahlon DeLong, pe atunci la The Johns 
Hopkins University, actualmente la Emory University. El a 
descoperit că o anumită zonă a nucleilor bazali, nucleul subtala- 
mic, este bogată în celule nervoase producătoare de dopamină 
şi joacă un rol esenţial în controlul mişcării€. 

În timp ce DeLong studia nucleul subtalamic, pe străzi a 
apărut un drog nou, anunțat de dealeri drept „heroină sintetică” 
Acest drog era contaminat cu MPTP (1-metil-4-fenil-1,2,3,6- 
tetrahidropiridină), substanţă ce cauzează lentoare în mişcare, 
tremur şi rigiditate musculară specifică bolii Parkinson. După ce 
câţiva tineri care consumaseră acest drog au murit, autopsiile au 
arătat că MPTP distrusese nucleul subtalamic şi, odată cu el, celu- 
lele din creier care produceau dopamină. Aceste leziuni nu erau 
reversibile la supraviețuitori, dar răspundeau pozitiv la L-dopa. 

Oamenii de ştiinţă au folosit apoi MPTP pentru a crea un 
model al bolii Parkinson pe maimuțe. Se aşteptau să desco- 
pere că distrugerea celulelor producătoare de dopamină genera 
o activitate scăzută a nucleului subtalamic, ducând la apariția 
simptomelor bolii Parkinson. Dar, când DeLong a început să 

înregistreze semnalele electrice ale neuronilor individuali din 
nucleul subtalamic al maimuţelor, a constatat cu totul altceva: 
neuronii erau anormal de activi. Spre marea sa uimire, simp- 
tomele bolii Parkinson nu erau cauzate de activitatea redusă 
a acestor neuroni, ci de o intensificare anormală a activităţii. 

Ca să afle dacă această activitate anormală provoca tre- 
murul şi rigiditatea specifice bolii Parkinson, DeLong a distrus 
nucleul subtalamic dintr-o parte a creierului, oprind astfel 
activitatea anormală. În 1990, a publicat rezultatul uimitor: 
distrugerea nucleului subtalamic dintr-o emisferă a creierului 
unei maimuțe cu boala Parkinson făcea ca tremurul şi rigi- 
ditatea musculară din partea opusă a corpului să dispară”. 

Descoperirea lui DeLong l-a făcut pe Alim-Louis Benabid, 
neurochirurg la Universitatea Joseph Fourier din Grenoble 
(Franța), să se gândească să folosească stimularea cerebrală 
profundă pentru a trata pacienţi cu Parkinson. După cum am 
văzut, stimularea cerebrală profundă necesită implantarea 
unor electrozi în creier și un dispozitiv alimentat de o baterie 
amplasat în altă parte a corpului. Dispozitivul transmite impul- 
suri electrice de înaltă frecvenţă într-un circuit neuronal - în 
cazul de față, în nucleul subtalamic. Impulsurile dezactivează 
practic circuitul, la fel cum se întâmplase şi cu distrugerea 
nucleului subtalamic al maimuţei, împiedicând astfel activitatea 
anormală să perturbe mișcarea controlată (figura 7.2). Trata- 
mentul este ajustabil şi reversibil. 

Până în anii 1990, stimularea cerebrală profundă înlocuise 
practic toate celelalte tratamente chirurgicale pentru boala 
Parkinson. Însă nu este eficientă pentru toți pacienţii şi nu 
constituie un remediu: tratează doar simptomele bolii. Dacă 
bateria ce transmite impulsurile electrice se strică sau dacă 
firele se deconectează, ceea ce se întâmplă foarte rar, beneficiile 
tratamentului se pierd aproape imediat. 

Figura 7.2. Stimularea cerebrală profundă 


Stimularea cerebrală profundă a fost folosită cu succes şi 
în tratarea persoanelor cu tulburări psihice precum depresia. 
În loc să stimuleze circuitul motor pentru a uşura simptomele 
tulburărilor de mișcare, impulsurile electrice stimulează sis- 
temul de recompensare al creierului pentru a uşura simptomele 
depresiei. Astfel, stimularea cerebrală profundă s-ar putea dovedi 
a fi în cele din urmă mai curând un tratament pentru circuite 
neuronale specifice decât pentru boli specifice. 


Boala Huntington 


Aproximativ 30.000 de persoane din Statele Unite suferă de 
boala Huntington, tulburare ce afectează în mod egal ambele 
sexe. Vârsta la care boala apare pentru prima oară variază 

foarte mult, însă vârsta medie de debut este de 40 de ani. 
Tulburarea a fost descrisă pentru prima oară în 1872 de către 
George Huntington, medic absolvent al Columbia University, 
care a observat natura ereditară, mișcările involuntare şi schim- 
bările de personalitate și funcţionare cognitivă ce caracterizează 
această tulburare. Descrierea lui a fost atât de clară şi de exactă, 
încât alți medici au putut diagnostica rapid tulburarea şi i-au 
dat numele lui. 

Spre deosebire de boala Parkinson, care este relativ loca- 
lizată la început, boala Huntington se poate răspândi destul de 
mult de timpuriu şi poate genera carenţe cognitive şi motorii, 
precum tulburări de somn şi demenţă. Afectează în primul 
rând nucleii bazali, dar şi cortexul cerebral, hipocampul, hipo- 
talamusul şi, uneori, cerebelul (figura 7.3). 





Nuciei 
bazali 





Figura 7.3. Boala Huntington afectează nucleii bazali la scurt timp 
după debut și se răspândește ulterior la nivelul cortexului 

Studiul bolii Huntington în vederea găsirii unui tratament 
a avansat lent, dar în 1968, un celebru psihanalist — Milton Wexler, 
a cărui soţie se îmbolnăvise de Huntington - a înfiinţat The 
Hereditary Disease Foundation. Wexler avea două obiective 
în minte: să strângă fonduri pentru cercetare şi să organizeze 
o echipă de oameni de ştiinţă care să se axeze pe studiul bolii 
Huntington. Această fundaţie ne-a ajutat foarte mult să înţele- 
gem mai bine boala. 

Întrucât boala Huntington este ereditară, fundaţia şi-a propus 
de la bun început să găsească gena critică. În 1983, David 
Housman şi James Gusella au folosit o nouă strategie, numită 
amplificare de exon, pentru a localiza boala Huntington într-o 
genă din vârful cromozomului 4; cei doi au numit această genă 
huntingtin'”. 

Zece ani mai târziu, un grup internaţional numit The Gene 
Hunters („Vânătorii de gene”), organizat de The Hereditary 
Disease Foundation, a izolat şi a secvenţiat în sfârşit gena 
huntingtin mutantă!!. Odată ce gena a fost izolată, a putut fi 
introdusă în corpul unui vierme, al unei muşte sau al unui 
şoarece, pentru a vedea cum avansează boala. „Vânătorii de 
gene” au observat că o porțiune a genei huntingtin este mai mare 
decât în mod normal. Această porțiune se numeşte expansiune 
CAG şi reprezintă cauza bolii. | 

Genele noastre sunt în esență un manual de instrucţiuni 
scris într-un alfabet cu patru litere: C (citozină), A (adenină), 
T (timină) şi G (guanină). Fiecare cuvânt este alcătuit din trei 
litere. Cuvântul CAG codifică aminoacidul numit glutamină 
şi reclamă introducerea lui într-o proteină atunci când acea 
proteină este sintetizată. În cazul bolii Huntington, o porţiune 
din gena mutantă repetă la nesfârşit cuvântul CAG, ducând la 
introducerea prea multor glutamine. Această secvenţă extinsă 
de glutamine face ca proteina să se acumuleze în neuron, 

omorând celula. Cu toții avem mai multe repetiţii CAG în 
această porţiune a genei huntingtin, dar o persoană care moşte- 
neşte o mutație a acestei gene şi, prin urmare, are peste 39 de 
CAG va dezvolta boala Huntington (figura 7.4). 








Vor dezvolta boala 


Ar putea dezvolta boala 


Nu vor dezvolta boala 


pl 


Repetiții CAG (trinucleotide) 


Figura 7.4. Secvenţele lungi de CAG dintr-o proteină o fac să se 
aglomereze înăuntrul celulei, devenind toxică. Riscul bolii Huntington 
creşte odată cu numărul repetiţiilor CAG 


În scurt timp s-a descoperit că alte zece boli au această 
expansiune CAG, inclusiv sindromul X fragil, mai multe 
forme diferite de ataxie spinocerebeloasă şi distrofia miotonică. 
Toate aceste boli afectează sistemul nervos, toate implică 
proteine pliate greşit care formează gheme şi toate duc la 
moartea celulelor. 


Trăsăturile comune ale tulburărilor de pliere a proteinelor 


Știm acum că principala cauză moleculară a bolii Parkinson 
şi a bolii Huntington seamănă cu cea a altor câtorva boli 

neurodegenerative: boala Creutzfeldt- Jakob, boala Alzheimer, 
demenţa frontotemporală, encefalopatia cronică traumatică 
(degenerarea progresivă a creierului persoanelor care au 
suferit comoții repetate) şi forma genetică a sclerozei laterale 
amiotrofice (ALS sau boala Lou Gehrig). Toate aceste boli 
sunt provocate de proteine pliate anormal, care formează 
acumulări în creier, devenind toxice şi omorând în cele din 
urmă neuroni (fasciculul I, foto 1.3). 

În 1982, Stanley Prusiner de la University of California 
(San Francisco) a anunțat o descoperire uimitoare: o proteină 
infecțioasă, pliată anormal are legătură cu apariţia bolii 
Creutzfeldt-Jakob, o tulburare rară, degenerativă a creierului!?. 
Prusiner a numit această proteină prion. 

Prionii se formează când proteinele precursoare normale se 
pliază greşit. În conformaţia lor normală, proteinele precursoare 
mijlocesc funcţiile celulare sănătoase şi se găsesc peste tot în 
creier. Neuronii, la fel ca alte celule, au mecanisme interne ce 
monitorizează forma proteinelor. De obicei, aceste mecanisme 
compensează mutaţiile sau leziunile celulei, dar, odată cu înain- 
tarea în vârstă, mecanismele devin mai slabe şi mai puțin 
eficiente în prevenirea schimbărilor de formă. Când se întâmplă 
acest lucru, o genă mutantă sau leziunile celulei pot face ca 
proteinele precursoare normale să se plieze greşit, într-o con- 
formaţie letală de prioni. Prionii formează mănunchiuri 
inextricabile înăuntrul neuronului, perturbându-i funcţia şi 
omorându-l în cele din urmă (figura 7.5). 

Prionii sunt neobişnuiți — şi extrem de periculoşi - prin 
faptul că sunt capabili să se autopropage. Altfel spus, nu au nevoie 
de gene ca să se multiplice. Drept urmare, aceste proteine pliate 
greşit sunt în esenţă infecțioase. Ele pot fi eliberate de neuronii 
afectați şi asimilate de celulele învecinate, unde determină 

proteinele precursoare normale să se plieze anormal, devenind 
prioni şi omorând în cele din cele urmă celulele (figura 7.6). 

Figura 7.5. Formarea prionilor dependentă de vârstă: 
proteinele precursoare mutante pot determina 
proteinele normale să-și schimbe forma 


Descoperirea modului de formare a prionilor a deschis noi 
direcții de cercetare a prevenirii sau inversării plierii greşite a 
proteinelor. În momentul de faţă, nu există medicamente care 
să încetinească degenerescenţa creierului, dar formarea prionilor 
are trei puncte în care o asemenea intervenţie ar fi posibilă: 
(1) punctul în care o proteină precursoare normală se pliază 
în formă de prion, (2) punctul în care forma de prion se aglome- 
rează în fibre şi (3) punctul în care se formează plăci, gheme 
şi corpi (figura 7.7). 

Figura 7.6. Plierea greşită modifică proteinele precursoare în prioni, 
care formează apoi mănunchiuri toxice în creier 


Observațiile uimitoare ale lui Prusiner legate de prioni — că 
se pot reproduce şi pot infecta alte celule, deși nu conţin ADN - 
au fost combătute iniţial destul de vehement în numeroase cercuri 
ştiinţifice. Însă în 1997, la cincisprezece ani după cea descoperit 
aceste proteine pliate greşit şi care se multiplică singure, Prusiner 
a fost laureat cu Premiul Nobel pentru Fiziologie sau Medicină. 
În 2014 a scris o carte despre experienţele sale din acei ani: 


Am scris această carte deoarece m-am temut că nici istoricii 
științelor şi nici jurnaliştii nu mi-ar putea descrie cu precizie 
investigațiile. Aceasta este o expunere la persoana | a raționamen- 
telor, experimentelor și evenimentelor din jur care au dus la 
identificarea unor proteine infecțioase, a „prionilor”, cum i-am 

Figura 7.7. Trei puncte în care ar putea fi posibilă intervenţia în 
vederea prevenirii sau inversării plierii greşite a proteinelor 


numit eu. Am încercat să descriu ceea ce, privind în urmă, pare 
a fi un plan îndrăzneț de definire a compoziţiei agentului ce 
cauzează scrapia, o boală a ovinelor şi caprinelor a cărei etiologie 
era necunoscută la momentul respectiv. De multe ori m-am temut 
că datele mele m-ar putea conduce pe drumuri fără ieşire. Deşi 
eram fascinat de această problemă, teama de eşec mă obseda; 
anxietatea mea era palpabilă aproape la fiecare pas. Era o problemă 
de nerezolvat? Odată cu micile succese au apărut şi o mulţime de 
critici care au pus la îndoială atât înțelepciunea demersului meu, 
cât şi calităţile mele ştiinţifice; de fapt, au existat momente în care 
doar naivitatea şi exuberanța mea m-au făcut să merg mai departe. 
Reacţiile sceptice şi adesea ostile față de prioni din numeroase 
părți ale comunității ştiinţifice reflectau opoziţia faţă de o schimbare 
profundă de mentalitate. Prionii erau consideraţi o anomalie: ei 

se reproduc şi infectează, dar nu conţin deloc material genetic — 
nici ADN şi nici ARN; astfel, ei constituie o tranziţie perturbatoare 
în înțelegerea lumii biologice. Consecințele descoperirii prionilor 
sunt colosale şi continuă să sporească. Rolul lor cauzal în bolile 
Alzheimer şi Parkinson are implicaţii importante atât pentru 
diagnosticarea, cât şi pentru tratarea acestor maladii des întâlnite 
şi, în mod invariabil, fatale!?. 


Studiile genetice ale tulburărilor de pliere a proteinelor 


Drosophila, musculița-de-oţet, este modelul animal never- 
tebrat prin excelență. A fost folosită pentru prima oară ca 
organism experimental de către Thomas Hunt Morgan de la 
Columbia University, pentru a studia funcţia de bază a cromo- 
zomilor în ereditate. Mai târziu, Seymour Benzer s-a concentrat 
asupra genelor care sunt implicate în comportament. A desco- 
perit că genele funcționează împreună, în reţele complexe 
numite căi genice. 

În ceea ce priveşte numeroase boli, musculițele-de-oţet şi 
oamenii împărtășesc nu numai gene, ci şi întregi căi genice. 
Oamenii de ştiinţă folosesc aceste trăsături comune, care s-au 
păstrat de-a lungul evoluţiei, pentru a face descoperiri cruciale 
legate de bolile umane, inclusiv tulburările neurologice. Un 
avantaj al utilizării musculițelor-de-oțet este acela că accele- 
rează procesul de cercetare. O boală precum Parkinsonul 
se poate instala la om în decurs de câteva decenii, însă va 
apărea în doar câteva zile sau săptămâni la musculițele-de-oţet. 
O genă esenţială care prezintă mutații în cazul bolii Parkinson, 
alfa-sinucleina, sau SNCA, a fost identificată pentru prima oară 
la musculiţa-de-oţet (fasciculul 1, foto [.4). 

Boala Parkinson apare de obicei în mod spontan, din motive 
care rămân încă necunoscute, însă intervin mai mulți factori, 
printre care genele pacientului (se consideră că anumite variante 
genice sporesc riscul apariţiei bolii Parkinson) şi expunerea la 
anumite toxine. În formele sale rare moştenite, gena SNCA 
suferă mutații, generând cantități în exces de alfa-sinucleină 
în creier, alfa-sinucleină pliată greşit în creier sau şi una, şi 
alta. Întrucât toți pacienţii cu Parkinson, chiar şi cei care nu au 
moştenit boala, prezintă una sau ambele anomalii ale acestor 
proteine în creier, oamenii de știință au conchis că gena mutantă 
ar putea scoate la iveală un anumit aspect general al bolii. 

Se pare că proteina produsă de gena mutantă este principala 
componentă a corpilor Lewy. Acești corpi sunt ghemele toxice 
care se formează înăuntrul neuronilor atunci când alfa-sinucleina 
se pliază anormal. 

Cercetătorii au introdus gena mutantă SNCA în neuronii 
producători de dopamină din creierul musculiței-de-oţet ca 
să vadă ce se întâmplă. Ei ştiau că dopamina este esenţială 
pentru controlul muşchilor şi că o cantitate insuficientă de 
dopamină provoacă paralizie şi alte mişcări anormale specifice 
bolii Parkinson. Oamenii de ştiinţă au descoperit că, atunci 
când au introdus gena mutantă, au compromis capacitatea de 
funcționare a neuronilor producători de dopamină. Drept urmare, 
efectele comportamentale în cazul musculiţei-de-oţet au fost 
uimitor de asemănătoare cu efectele bolii Parkinson la om!?. 

Musculiţele-de-oţet, aidoma oamenilor, au păstrat căi mole- 
culare - numite căi moleculare însoţitoare — care ajută proteinele 
să îmbrace forma lor normală şi care uneori chiar inversează 
plierea greşită. Ajutând proteinele să se plieze cum se cuvine, 
căile însoţitoare împiedică aglomerarea lor. Oamenii de ştiinţă 
s-au întrebat ce s-ar întâmpla dacă le-ar administra musculi- 
țelor mai multe proteine ajutătoare care acționează asupra 

acestor căi. Poate că prezența mai multor proteine ajutătoare 
ar încuraja plierea normală a alfa-sinucleinei şi producerea 
sănătoasă de neuroni dopaminergici. 

Adăugând proteine ajutătoare, neuronii ce produc dopamină 
nu au mai fost compromişi. De asemenea, s-a constatat că 
proteinele însoțitoare protejează împotriva tulburărilor de 
mişcare: musculițele cu o genă SNCA mutantă nu se caţără 
cum trebuie, dar când musculiţele cu aceeași mutație multiplică 
în exces proteinele însoțitoare, ele sunt capabile să se caţăre 
normal. Această tehnică funcționează și în cazul modelelor pe 
musculiţe-de-oţet ale altor boli neurodegenerative — care sunt 
numeroase acum -, precum şi în cazul modelelor pe şoareci 
ale unor boli neurodegenerative, ilustrând din nou utilitatea 
modelelor animale pentru studiul bolilor umane. 


0 privire spre viitor 


Bolile Parkinson şi Huntington, boala Alzheimer şi demența 
frontotemporală, boala Creutzfeldt-Jakob și encefalopatia cronică 
traumatică produc o gamă variată de efecte asupra gândirii și 
comportamentului nostru, asupra memoriei şi emoțiilor noastre. 
Totuşi, știm acum că aceste tulburări neurodegenerative şi 
altele au în comun un mecanism molecular subiacent: faptul 
că proteinele nu se pliază corect, ducând astfel, în cele din 
urmă, la moartea neuronilor. 

Ştim de asemenea că funcţia oricărei proteine date este 
determinată de forma ei unică, formă dobândită în urma 
unui proces de pliere extraordinar. de precis. Astfel, simp- 
tomele extrem de diferite cauzate de tulburările de pliere a 
proteinelor pot fi puse pe seama schimbărilor formei anumitor 

proteine responsabile de anumite funcţii la nivelul creierului. 
După cum am văzut, moartea neuronilor producători de dopa- 
mină, cauzată de proteinele pliate greșit, duce la apariţia bolii 
Parkinson. O genă mutantă care atrage prea multe glutamine 
în timpul sintezei proteinelor produce proteine pliate greşit 
care se acumulează în creier şi determină instalarea bolii 
Huntington, precum și a altor câtorva boli ale sistemului 
nervos. Proteinele pliate greşit și care se multiplică singure, 
cunoscute ca prioni, responsabile de ghemele toxice specifice 
bolii Creutzfeldt-Jakob şi altor boli înrudite, pot acţiona chiar 
ca agenţi infecțioşi. 

În prezent, nu există medicamente care să încetinească 
degenerescența creierului, deși stimularea cerebrală profundă 
poate calma circuitele neuronale responsabile de mişcarea necon- 
trolată, ușurând astfel simptomele celor care suferă de boala 
Parkinson. Cercetările bolilor neurologice includ acum studii 
genetice şi moleculare, care le-ar putea oferi oamenilor de 
ştiinţă indicii în vederea prevenirii sau inversării procesului 
de pliere defectuoasă a proteinelor. După cum am văzut, studiile 
genetice pe modele animale încep deja să ne îndrume către 
acest scop. 


8 


Interacțiunea emoției conștiente cu cea 
inconștientă: anxietatea, stresul posttraumatic 
și procesul decizional defectuos 


Când facem cumpărături într-un supermarket sau stăm de 
vorbă cu străini la o petrecere, ne bazăm în mod inconştient 
pe emoțiile noastre să ne ajute să facem față situaţiei. De aseme- 
nea, ne bazăm în mod inconştient pe emoţiile noastre atunci 
când luăm decizii. Emoţiile sunt stări alerte ce apar la nivelul 
creierului ca reacție la mediul înconjurător. Ele ne oferă un 
feedback esenţial cu privire la lumea din jur şi pregătesc terenul 
pentru acţiunile şi deciziile noastre. În capitolul 3 am analizat 
emoția în contextul dispoziţiei, al temperamentului nostru 
individual - mai exact, am explorat ceea ce a scos la iveală 
biologia tulburărilor de dispoziţie despre conştiinţa de sine. 
În acest capitol vom examina natura emoţiei - componentele 
sale conștiente și inconștiente - şi rolul esențial pe care îl joacă 
în alte aspecte ale vieții noastre. 

Creierul nostru are un sistem de evitare-abordare care ne 
încurajează să căutăm experienţe ce ne trezesc emoții plăcute 
şi să le evităm pe cele care ne trezesc emoții dureroase sau 
înspăimântătoare. În acest capitol vom explora ceea ce ne-au 
învăţat studiile pe animale despre modul în care creierul reglează 

teama și vom studia natura tulburărilor de anxietate, îndeosebi 
tulburarea de stres posttraumatic, care reprezintă o reacţie 
extremă la teamă. Studiind aceste tulburări, oamenii de ştiinţă 
descoperă ce emoţii iau naştere la nivelul creierului şi cum ne 
controlează ele comportamentul. Vom scoate la iveală moda- 
lităţile inedite în care oamenii de ştiinţă folosesc terapia medi- 
camentoasă și psihoterapia pentru a trata pacienţii cu tulburări 
de anxietate. 

Întrucât emoțiile reprezintă o forță considerabilă în orice 
decizie luată, de la cea mai simplă la cea mai complexă, acest 
capitol abordează aspectele biologice importante ale modului 
în care luăm decizii, inclusiv decizii morale. Observăm cum vătă- 
marea regiunilor creierului care reglează emoția ne atenuează 
emoțiile şi ne afectează în schimb abilitatea de a alege şi vedem 
cum carenţele din regiunile creierului care controlează proce- 
sarea emoțiilor şi deciziile morale pot da naştere unui compor- 
tament psihopatic. 


Biologia emoţiei 


Prima persoană care a explorat biologia emoţiei a fost 
Charles Darwin. În cursul cercetărilor sale asupra evoluţiei, 
Darwin a ajuns să înțeleagă că emoțiile sunt stări mintale 
împărtăşite de toți oamenii, în toate culturile. EI era interesat 
cu precădere de copii, deoarece credea că aceştia îşi exprimă 
emoţiile într-o formă pură şi puternică. Dat fiind că rareori 
sunt capabili să-şi reprime sentimentele sau să simuleze o 
expresie, îi considera subiecții ideali pentru studiul importanţei 
emoţiei (fasciculul I, foto [.10). În cartea sa din 1872 Expresia 
emoțiilor la om şi animale, Darwin a efectuat şi primul studiu 

comparativ al emoției între specii. El a arătat că aspectele 
inconștiente ale emoţiei sunt prezente atât la animale, cât și la 
oameni şi a subliniat faptul că aceste aspecte inconștiente s-au 
păstrat extraordinar de bine de-a lungul evoluţiei. 

Suntem cu toţii familiarizați cu emoţii precum teama, 
bucuria, invidia, furia şi entuziasmul. Într-o anumită măsură, 
aceste emoţii sunt automate: sistemele cerebrale care le produc 
operează fără să fie conștiente de ele. În același timp, trăim 
sentimente de care suntem pe deplin conştienţi, astfel încât 
suntem capabili să spunem despre noi că suntem speriaţi, 
furioşi sau morocănoşi, surprinşi ori fericiţi. Studiul emoţiilor 
şi dispoziţiilor ne ajută să scoatem la iveală granițele permea- 
bile dintre procesele mintale inconștiente şi cele conştiente, 
documentând modul în care aceste tipuri aparent distincte de 
cogniţie interacționează în permanenţă. Am descoperit pentru 
prima oară diferenţele dintre procesarea inconștientă şi cea 
conştientă de la nivelul creierului atunci când am explorat 
creativitatea, în capitolul 6, şi vom reveni asupra lor în capi- 
tolul 11, când vom discuta despre inconștient. 

Toate emoțiile noastre au două componente. Prima începe 
inconştient şi se manifestă sub forma unei expresii exterioare; 
a doua este o expresie subiectivă, interioară. Marele psiholog 
american William James descria aceste două componente într-un 
eseu din 1884 intitulat „Ce este o emoţie?”. James a făcut o 
observaţie profundă: creierul comunică cu corpul, dar, la fel 
de important, corpul comunică cu creierul. 

James sugera că experienţa noastră conştientă a emoţiei are 
loc abia după răspunsul fiziologic al corpului, creierul reacțio- 
nând la corp. El susținea că atunci când ne confruntăm cu o 
situație potenţial periculoasă - de pildă, întâlnirea cu un 
urs -, nu evaluăm în mod conștient pericolul şi ne înspăi- 
mântăm abia după aceea. În schimb, reacționăm instinctiv şi 

inconştient la vederea ursului, fugim de el şi abia apoi suntem 
cuprinși de teamă. Altfel spus, procesăm emoția mai întâi de 
jos în sus - cu un stimul senzorial care ne accelerează pulsul 
şi respirația, făcându-ne să o luăm la fugă - şi abia apoi de 
sus în jos - folosind cogniția pentru a explica schimbările 
fiziologice care s-au petrecut în corpul nostru. James preciza 
că „dacă stările fizice nu ar urma percepția, aceasta din urmă 
ar avea o formă pur cognitivă, ar fi palidă, lipsită de culoare, 
de căldură emoţională”!. 

A doua componentă a emoțţiei este experiența subiectivă, 
interioară a acesteia, conştientizarea lucidă a felului în care ne 
simţim. În această carte păşim pe urmele lui Antonio Damasio, 
directorul Brain and Creativity Institute din cadrul University 
of Southern California, reducând cuvântul „emoţie” la com- 
ponenta sa comportamentală observabilă, inconştientă şi folo- 
sind termenul „sentiment” cu referire la experienţa subiectivă 
a emoțţiei. 


Anatomia emoției 


Emoţiile pot fi clasificate folosind două axe: valența şi inten- 
sitatea. Valenţa are de-a face cu natura unei emoţii, cu felul 
plăcut sau neplăcut în care un lucru ne face să ne simţim, pe 
o gamă ce variază de la evitare la abordare (fasciculul I, foto 
1.11). Intensitatea se referă la puterea emoției, la nivelul la care 
se manifestă (fasciculul 1, foto [.12). Putem reprezenta chiar 
majoritatea emoțiilor pe aceste două axe. O asemenea reprezen- 
tare grafică nu surprinde întreaga esenţă a unei emoții particu- 
lare, dar o prezintă într-un mod util atunci când asociem 
expresiile faciale cu sistemele cerebrale care le produc. 


228 MINTEA TULBURATĂ 


Numeroase structuri din creier sunt implicate în emoție, 
însă patru dintre ele sunt cu precădere importante: hipotala- 
musul, care este executantul emoţiei; amigdala, care orches- 
trează emoția; corpul striat, care intervine atunci când ne 
formăm obiceiuri, inclusiv adicţii; și cortexul prefrontal, care 
evaluează dacă o anumită reacţie emoţională este adecvată 
situației în cauză (figura 8.1). Cortexul prefrontal controlează 
parțial şi interacționează cu amigdala şi corpul striat. 








Amigdală 





Figura 8.1. Hipotalamusul, amigdala, corpul striat 
şi cortexul prefrontal sunt cele patru structuri principale 
din creier implicate în emoție 
Spunem că amigdala „orchestrează” emoția deoarece face 
legătura între aspectele inconștiente și cele conştiente ale unei 
experienţe emoționale. Atunci când amigdala primeşte semnale 
senzoriale din regiunile asociate cu văzul, auzul şi simțul tactil, 

ea generează răspunsuri care sunt transmise mai departe, în 
mare măsură de hipotalamus și alte structuri din creier care 
ne controlează reacțiile fiziologice automate. Atunci când râdem 
sau plângem - când trăim o emoție —, asta se datorează faptului 
că aceste structuri cerebrale răspund amigdalei şi îi urmează 
instrucţiunile. De asemenea, amigdala este conectată la cortexul 
pretrontal, care reglează sentimentele, aspectele conştiente ale 
emoției şi influenţa acesteia asupra cogniţiei. 

Se înţelege de la sine că emoțiile noastre trebuie să fie 
reglate. Aristotel spunea că reglarea corespunzătoare a emoțiilor 
e o trăsătură definitorie a înțelepciunii. „Pentru oricine e uşor 
să se mânie”, scria el în Etica nicomahică. „Dar nu este deloc 
la îndemâna oricui să ştie față de cine, cât, pentru ce și în ce 
mod trebuie s-o facă? 


Teama 


Ca orice altă emoție, teama are atât o componentă incon- 
știentă, cât şi una conştientă. Aspectele fizice ale reacției 
noastre emoționale la un stimul ce induce teamă - accelerarea 
pulsului și a respirației şi activarea glandelor sudoripare ale 
pielii — sunt mediate de sistemul nervos autonom şi se mani- 
festă sub nivelul conștiinței. După cum am văzut, James susținea 
că reacţia corpului la teamă se produce prima şi ne declanşează 
sentimentul conştient. Astfel, fără corp nu ar mai exista nici 
teamă. De la această observaţie a pornit studiul fricii. 

Oamenii de ştiinţă înțeleg foarte bine circuitele neuronale 
ale fricii. Aceasta începe la nivelul amigdalei, care orches- 
trează toate emoțiile, dar pare să fie extrem de sensibilă la 

teamă. Un stimul înfricoşător ajunge la amigdală, activează o 
reprezentare a pericolului şi declanşează reacţia de teamă a 
corpului. Acestea sunt răspunsuri fiziologice şi comportamen- 
tale automate, înnăscute. 

Următorul în reţea este cortexul insular, o insuliţă de 
neuroni situată în profunzimea lobilor frontal şi parietal care 
transpune emoția fizică în conştiinţă activă. El evaluează 
reacţiile corpului, precum nivelul durerii, şi monitorizează ce 
se petrece în organe şi în muşchi, urmărindu-ne atent pulsul 
şi activitatea glandelor sudoripare. Descoperirea ulterioară a 
cortexului insular a constituit confirmarea biologică a ideii lui 
James potrivit căreia reacția noastră fizică la teamă precedă 
conştientizarea fricii. 

O altă regiune implicată în circuitul neuronal al fricii — şi 
al furiei - este o parte din cortexul prefrontal cunoscută drept 
cortexul prefrontal ventromedial. Această structură este impor- 
tantă şi pentru ceea ce am numi emoții morale - indignare, 
compasiune, jenă şi rușine. 

În sfârşit, o a doua regiune a cortexului prefrontal, cortexul 
prefrontal dorsal, reprezintă de fapt punctul în care mintea 
noastră conștientă - volițiunea, sau voinţa - se poate impune 
asupra modului în care este manifestată emoția. 

Reacţia noastră la teamă este un răspuns adaptativ, care 
ne ajută să supraviețuim. Este un program de acțiuni numit 
uneori răspunsul de tip „luptă, fugi sau îngheaţă”. Aceste 
acțiuni includ schimbări musculoscheletale (muşchii faciali 
adoptă o mască a fricii), schimbări de postură (o tresărire 
bruscă de spaimă, urmată de rigiditate), accelerări ale pulsului 
şi respirației, contractarea mușchilor stomacului şi intestinelor 
şi eliberarea hormonilor de stres, cum este cortizolul. Toate 
aceste schimbări din corp au loc la unison și transmit diverse 
semnale creierului. 

Două aspecte ale fricii sunt importante aici. În primul rând, 
simțurile trimit semnale către amigdală, care implică şi alte 
regiuni ale creierului. Ştim asta deoarece imagistica cerebrală 
ne arată cu exactitate ce se petrece atunci când se manifestă 
acest răspuns primar. În al doilea rând, schimbările din corp, 
alături de cortexul insular, ne fac să conştientizăm sentimen- 
tul. Ne simțim speriaţi deoarece creierul a observat schimbările 
petrecute în corp. De aceea ne pregătim să fugim dinainte să 
ştim de ce fugim. 


Condiționarea clasică a fricii 


Până la sfârşitul secolului al XIX-lea, singurele abordări ale 
misterelor minţii umane erau introspecţia, interogaţiile filo- 
sofice și observaţiile scriitorilor. Darwin a schimbat totul atunci 
când a afirmat că tot comportamentul uman a evoluat de la 
strămoşii noştri, animalele. Acest argument a dat naştere ideii 
că am putea folosi cobaii drept modele pentru studierea com- 
portamentului uman. 

Prima persoană care a explorat această idee în mod siste- 
matic a fost Ivan Pavlov, care fusese laureat cu Premiul Nobel 
pentru Fiziologie sau Medicină în 1904, pentru studiul secreției 
gastrice. După cum am văzut în capitolul 5, Pavlov a învăţat 
câinii să asocieze doi stimuli - un stimul neutru (precum 
sunetul unui clopoțel) care anticipează o recompensă (sau o 
pedeapsă) şi un stimul de întărire pozitiv (sau negativ). După 
cum au arătat aceste experimente, creierul este capabil să identi- 
fice şi să utilizeze un stimul pentru a anticipa un eveniment 
(sosirea hranei) şi a genera, drept răspuns, un comportament 
(salivarea). 

Pavlov a folosit această descoperire pentru a studia nu 
numai întărirea pozitivă, anticiparea unui lucru plăcut, ci şi 
întărirea negativă, consecințele fricii. A făcut acest lucru 
asociind un stimul neutru (sunetul unui clopoțel) cu un şoc 
electric. Deloc surprinzător, când se aplică un şoc electric la 
picioarele unui câine, animalul prezintă semnele unei spaime 
profunde. Nu putem spune ce simte câinele - nu avem cum să-l 
întrebăm -, dar putem observa comportamentul lui, expresia 
fricii sale. 

Joseph LeDoux, neurocercetător la New York University, a 
adaptat strategia lui Pavlov la șobolani şi şoareci?. A pus un 
animal într-o încăpere mică şi a emis un sunet. Animalul a 
ignorat pur şi simplu sunetul. Apoi, în loc să mai emită un 
sunet, LeDoux i-a aplicat animalului un şoc electric. De astă 
dată acesta a reacționat, sărind şi agitându-se. În cele din 
urmă, LeDoux a emis sunetul chiar înainte de administrarea 
șocului. Animalul a asociat curând sunetul cu șocul — adică a 
învăţat că sunetul anticipa șocul. Data următoare când animalul 
auzea sunetul, indiferent că era a doua zi, după două săptămâni 
sau un an mai târziu, manifesta reacția clasică de frică: îngheţa 
în cușcă, iar tensiunea arterială și pulsul îi creșteau alarmant. 

Reacţia de frică este produsul asocierii sunetului cu șocul 
electric. După cum am văzut, toate informaţiile senzoriale 
asociate cu emoția se transmit în creier prin intermediul 
amigdalei. Un sunet, de exemplu, ajunge mai întâi la talamusul 
auditiv; de acolo este transmis direct la amigdală şi indirect la 
cortexul auditiv (figura 8.2). Altfel spus, un sunet ajunge la 
amigdală și activează reacţia de frică înainte să ajungă la 
cortexul auditiv. Calea directă către amigdală este rapidă, dar 
informațiile transmise nu sunt foarte precise. Iată de ce pocnetul 
rateului unei maşini ne sperie — până când ne dăm seama 
despre ce este vorba. 

Figura 8.2. Diagrama circuitului neuronal al fricii condiționate, 
începând cu un stimul condiţionat (SC) 


Cum decurge acest proces de învăţare la nivelul amigdalei? 
Una dintre condiţiile esenţiale descoperite de oamenii de ştiinţă 
este aceea că, pentru a se crea, păstra şi consolida în creier o 
asociere cu teama, sunetul și șocul trebuie să dea naştere 
unei condiționări clasice. Condiţionarea clasică are loc atunci 
când sunetul şi şocul sunt înregistrate secvențial (sunet urmat 
îndeaproape de şoc) de aceleaşi celule din nucleul lateral, 
prima zonă de transmitere a amigdalei. Când se întâmplă acest 
lucru, sunetul, care inițial nu activase acele celule, devine foarte 
eficient, făcându-le să transmită informaţii către nucleul central 
al amigdalei. Nucleul central activează celulele motorii şi inițiază 
astfel acțiunea - săriturile şi tresăririle — ca reacție la sunet. 

Întrucât teama implică două regiuni ale amigdalei, cerce- 
tătorii şi-au dat seama că oamenii pot dezvolta frici patologice 
în două feluri diferite. La unii, nucleul lateral a învățat să fie 
hipersensibil la lume, reacţionând cu teamă la diverse lucruri 
pe care alţii nici măcar nu le bagă în seamă — de pildă, oameni 
mergând pe jos sau sunetele făcute de o pasăre zburând pe 
deasupra. La alţii, nucleul central este hiperreactiv, declanşând 
reacții emoționale disproporționate în raport cu amenințarea. 

Cercetările cu privire la anatomia reacției de teamă - la 
modul în care reacționează rozătoarele la un şoc - ne-au ajutat 

să înțelegem mai bine modul în care răspund oamenii la frică. 
Atunci când circuitele fricii din creier o iau razna, dau naştere 
mai multor tulburări de anxietate. Studiile imagistice au con- 
firmat faptul că amigdala este hiperactivată în rândul per- 
soanelor care se confruntă cu anxietate, stres posttraumatic și 
alte tulburări asociate cu frica. 


Tulburările de anxietate la om 


Cu toţii devenim anxioși uneori, mai ales în faţa unui 
pericol. Dar dacă trăim o stare cronică de îngrijorare excesivă 
şi vinovăţie fără un motiv clar, suferim de o tulburare de anxietate 
generalizată. Aceste tulburări apar adesea pe fondul depresiei. 
Tulburările de anxietate asociate cu frica includ atacuri de 
panică, fobii (precum teama de înălțimi, de animale sau de a 
vorbi în public) şi tulburarea de stres posttraumatic. O perioadă 
îndelungată, diferitele tulburări de anxietate au fost consi- 
derate sindroame aparte; dar, având în vedere asemănările 
dintre ele, oamenii de ştiinţă le consideră acum o categorie 
conexă de tulburări. 

Aproape o treime dintre americani vor avea parte de simp- 
tome ale unei tulburări de anxietate cel puţin o dată în cursul 
vieţii, ceea ce face ca aceste tulburări să fie de departe bolile 
psihice cel mai des întâlnite. Mai mult decât atât, tulburările 
de anxietate pot afecta atât copiii, cât şi adulţii. 

Poate cea mai cunoscută tulburare asociată cu frica este 
tulburarea de stres posttraumatic (PTSD), de care suferă cei 
care au trăit sau au asistat la evenimente ce le-au pus viaţa în 
pericol, precum o agresiune fizică sau sexuală, un război, un 
atac terorist, o moarte neașteptată sau un dezastru natural. În 








INTERACȚIUNEA EMOȚIEI CONȘTIENTE CU CEA INCONȘTIENTĂ.. 235 


total, aproximativ 8% din populația Statelor Unite - cel puţin 
25 de milioane de oameni - vor suferi de PTSD la un anumit 
moment în viața lor. Se ştie că peste 40.000 de veterani de 
război din Statele Unite sunt afectaţi de această tulburare şi se 
consideră că alte câteva mii de cazuri nu sunt raportate (fasci- 
culul I, foto 1.13). 

Expunerea la o traumă afectează amigdala, care generează 
reacția noastră la frică, şi cortexul prefrontal dorsal, care 
contribuie la reglarea reacției la frică, însă trauma afectează 
îndeosebi hipocampul. După cum am văzut, hipocampul 
este esențial pentru păstrarea amintirilor legate de persoane, 
locuri şi obiecte, dar și pentru rememorarea lor ca răspuns 
la stimulii de mediu. Ca urmare a pagubelor produse de 
traumă la nivelul hipocampului, persoanele care suferă de 
PTSD prezintă câteva simptome majore: au flashbackuri, sau 
retrăiesc în mod spontan evenimentul traumatizant; evită 
experienţele senzoriale asociate cu evenimentul iniţial; devin 
indiferenți din punct de vedere emoţional şi se îndepărtează 
de ceilalți; şi sunt iritabili, irascibili, agresivi sau au insomnii. 
Tulburarea este însoțită adesea de depresie şi consum de 
substanțe periculoase şi poate duce la suicid. 

Majoritatea tulburărilor psihice, după cum am văzut, implică 
interacțiunea unei predispoziţii genetice cu un factor de mediu 
declanșator. Tulburarea de stres posttraumatic este un exemplu 
perfect al acestei interacțiuni. Nu toţi cei care sunt expuşi unui 
stres traumatic vor suferi de PTSD. De fapt, dacă o sută de 
oameni ar fi expuși aceluiași eveniment traumatizant, circa 
patru bărbaţi şi zece femei ar dezvolta tulburarea. (Oamenii 
de ştiinţă nu știu de ce bărbaţii care trăiesc un stres traumatic 
prezintă un risc de PTSD mult mai scăzut decât femeile.) În 
plus, studiile efectuate pe gemeni identici sugerează că, dacă 
un geamăn răspunde la o traumă cu PTSD, şi celălalt geamăn 
va dezvolta PTSD ca urmare a traumei respective. Aceste 

descoperiri arată că una sau mai multe gene îi predispun pe 
oameni la tulburare și ar putea explica, de asemenea, de ce 
PTSD apare atât de des pe fondul altor tulburări psihice: e 
posibil să aibă anumite gene comune. 

O altă cauză principală a PTSD este trauma din copilărie. 
Persoanele care au suferit o traumă în copilărie prezintă un 
risc mult mai mare de PTSD la maturitate, deoarece trauma 
afectează creierul în dezvoltare în mod diferit faţă de creierul 
adult. În special, trauma timpurie poate cauza schimbări epige- 
netice, adică schimbări moleculare ca reacţie la mediu care nu 
modifică ADN-ul unei gene, dar afectează expresia acelei gene. 
Unele dintre aceste schimbări epigenetice sunt inițiate în 
copilărie și persistă până la maturitate. Se ştie că o asemenea 
schimbare are loc la nivelul unei gene care reglează reacţia 
noastră la stres; această schimbare sporeşte riscul de a dezvolta 
PTSD ca urmare a unui stres traumatic la maturitate. 


Tratarea persoanelor cu tulburări de anxietate 


În clipa de față, principalele două tipuri de tratament pentru 
tulburările de anxietate sunt terapia medicamentoasă şi psiho- 
terapia. Ambele reduc activitatea amigdalei, însă în mod diferit. 

După cum am aflat în capitolul 3, depresia se tratează de 
regulă cu medicamente ce măresc concentraţia de serotonină 
din creier. Aceleași antidepresive tratează în mod eficient 
50-70% dintre pacienţii cu tulburări de anxietate generalizate, 
deoarece reduc grijile şi sentimentul de vinovăţie care sunt 
asociate cu depresia. Cu toate acestea, medicamentele nu sunt 
la fel de eficiente și în cazul persoanelor cu tulburări specifice 
asociate cu frica. Pentru acestea, psihoterapia a dat rezultate 

mult mai bune. PTSD, de pildă, poate fi ţinut sub control 
cu ajutorul terapiei cognitiv-comportamentale, inclusiv prin 
terapia prin expunere prelungită şi terapia prin expunere la 
realitatea virtuală. 

Recent, Edna Foa şi alții au arătat că terapia expunerii 
prelungite este deosebit de eficientă în rândul celor cu tulbu- 
rări asociate cu frica“. În esenţă, această formă de psihoterapie 
învaţă creierul să nu se mai teamă răsturnând asocierile cu 
frica deprinse la nivelul amigdalei. Dacă am încerca să elimi- 
năm teama în cazul șoarecilor lui LeDoux, de exemplu, le-am 
prezenta animalelor sunetul în repetate rânduri - dar fără 
şocul electric. În cele din urmă, legăturile sinaptice aflate la 
baza asocierii cu frica ar slăbi şi ar dispărea, iar şoarecii nu ar 
mai tresări la auzul sunetului. 

Deşi expunerea de câteva ori a unei persoane la cauza fricii 
sale o poate chiar exacerba, utilizarea corectă a terapiei prin 
expunere poate să o elimine sau să o inhibe. Uneori, asta 
presupune expunerea pacienților la o experienţă virtuală. Expe- 
rienţele virtuale sunt utile în situaţii ce ar putea fi dificile în 
viaţa reală, precum mersul cu liftul de o sută de ori. Rezultatele 
produse de expunerea virtuală sunt aproape la fel de bune ca 
în viaţa reală. 

Barbara Rothbaum, directoarea de la Trauma and Anxiety 
Recovery Program (Emory University), este un pionier al 
terapiei prin expunere la realitatea virtuală. A început punând 
pe capul veteranilor din Vietnam care sufereau de PTSD 
cronic o cască ce îi transpunea în unul din două scenarii 
filmate: o zonă de aterizare sau interiorul unui elicopter aflat 
în zbor. Ea a urmărit apoi reacţiile pacienților pe un monitor 
şi a stat de vorbă cu ei în timp ce retrăiau evenimentele trauma- 
tizante. După ce s-a dovedit a fi eficientă, a extins terapia și la 
alţi pacienţii. 

O altă abordare este ștergerea completă a unei amintiri 
terifiante. După cum am aflat în capitolul 5, memoria pe termen 
scurt apare atunci când legăturile existente între sinapse sunt 
consolidate, însă memoria pe termen lung necesită un antre- 
nament repetat şi formarea de noi conexiuni sinaptice. Între 
timp, câtă vreme o amintire este consolidată, ea este sensibilă 
la perturbări. Studii recente au arătat că o sensibilitate asemă- 
nătoare la perturbări apare atunci când o amintire este recu- 
perată din memoria pe termen lung; altfel spus, amintirile 
devin instabile o scurtă perioadă după ce au fost recuperate“. 
Astfel, când o persoană își aminteşte un lucru care îi trezeşte 
teamă (sau, în cazul unui şoarece, când este expus din nou la 
sunet), amintirea este destabilizată timp de câteva ore. Dacă 
în acest interval procesele de înmagazinare din creier sunt 
perturbate, fie comportamental, fie din cauza unei substanțe, 
amintirea nu se întipăreşte adesea în memorie aşa cum se 
cuvine. În schimb, este ştearsă sau devine inaccesibilă. Astfel, 
şoarecele nu se mai teme, iar persoana se simte mai bine. 

Alain Brunet, psiholog clinician la McGill University din 
Montreal, a studiat 19 persoane care sufereau de mai mulţi 
ani de PTSD!. (Traumele lor includeau agresiuni sexuale, 
accidente rutiere şi tâlhării violente.) Persoanelor din grupul 
de tratament li s-a administrat propranolol, un medicament 
care blochează acţiunea noradrenalinei, un neurotransmițător 
eliberat ca reacţie la stresul ce declanșează răspunsul nostru 
de tipul luptă, fugi sau îngheață. Brunet a administrat unui 
grup de participanți la studiu o doză de propranolol, după care 
le-a cerut să facă o descriere amănunţită a experienţei lor 
traumatizante. Deşi participanţii îşi aminteau cumplitul eveni- 
ment, medicamentul a eliminat aspectele viscerale ale reacției 
lor de teamă, ținându-le astfel în frâu emoţiile negative. James 
a fost primul care a sugerat, pe bună dreptate, că atenuarea 

reacției emoționale a corpului ne poate diminua şi conştienti- 
zarea activă a emoţiei. 

O săptămână mai târziu, pacienţii au revenit la laborator 
și li s-a cerut să rememoreze evenimentul traumatizant. Par- 
ticipanţii care nu primiseră propranolol au avut reacții mai 
puternice asociate cu anxietatea (de pildă, pulsul le-a crescut 
brusc), dar cei care primiseră medicamentul au avut reacţii 
de stres mult mai slabe. Deşi își aminteau în detaliu eveni- 
mentul, componenta emoţională a amintirii de la nivelul 
amigdalei fusese modificată. Teama nu dispăruse, dar nu mai 
era paralizantă. 

Emoţiile nu ne afectează doar comportamentul; afectează 
şi deciziile pe care le luăm. Acceptăm faptul că uneori luăm 
decizii pripite, dictate de sentimente. Dar, în mod surprinzător, 
emoția este implicată în toate deciziile noastre, chiar și în cele 
morale. De fapt, fără emoție, capacitatea noastră de a lua decizii 
sănătoase este slăbită. 


Emoția în luarea deciziilor 


William James s-a numărat printre primii oameni de ştiinţă 
care au evidenţiat rolul emoţiei în luarea deciziilor. În manualul 
său din 1890 intitulat Principiile psihologiei, s-a lansat într-o 
critică a prezentării „raționaliste” a minţii umane. „Faptele 
cazului sunt în realitate destul de simple”, scria el. „Omul are 
o varietate mult mai mare de impulsuri decât oricare alt animal 
inferior” Altfel spus, perspectiva predominantă asupra oame- 
nilor ca ființe pur raţionale, definite „de absenţa aproape totală 
a instinctelor”, era greşită. Însă observaţia fundamentală a lui 
James a fost aceea că impulsurile noastre emoționale nu sunt 

neapărat rele. De fapt, el credea că preponderența obiceiurilor, 
instinctelor şi emoţiilor în creierul uman este o parte esențială 
a ceea ce face ca creierul nostru să fie atât de eficient. 

Oamenii de ştiinţă au consemnat mai multe demonstraţii 
impresionante privind importanța emoţiei în luarea deci- 
ziilor. În cartea sa Eroarea lui Descartes, Antonio Damasio 
descrie cazul unui bărbat pe nume Elliot”. În 1982, o mică 
tumoră a fost descoperită în cortexul prefrontal ventromedial 
al lui Elliot. Tumora a fost îndepărtată de o echipă de chirurgi, 
însă leziunile cerebrale rezultate i-au schimbat foarte mult 
comportamentul. 

Înainte de operaţie, Elliot fusese un tată şi un soţ exemplar. 
Ocupa o funcție importantă de conducere într-o mare Corpo- 
rație şi era activ la biserica locală. După intervenţia chirurgicală, 
coeficientul de inteligență al lui Elliot a rămas acelaşi — se 
încadra în continuare în percentila 97 —, dar procesul său 
decizional a început să lase foarte mult de dorit. A făcut o serie 
de alegeri nesăbuite şi a lansat mai multe afaceri care au dat 
rapid faliment. S-a asociat cu un escroc şi a fost silit să-şi 
declare falimentul. Soţia a divorțat de el. Fiscul a început să-l 
investigheze. Până la urmă, a trebuit să se mute la părinţii lui. 
De asemenea, Elliot a devenit destul de nehotărât, mai ales în 
privinţa unor detalii minore — de pildă, unde să ia prânzul sau 
ce post de radio să asculte. După cum avea să scrie Damasio 
mai târziu, „Elliot a devenit un bărbat cu un intelect normal, 
dar incapabil să decidă cum se cuvine, mai ales când era vorba 
de o decizie de ordin personal sau social”!, 

De ce, dintr-odată, Elliot devenise incapabil să ia decizii 
bune de ordin personal? Damasio a avut prima revelaţie în 
timp ce discuta cu Elliot despre întorsătura tragică pe care o 
luase viaţa lui. „Era întotdeauna controlat”, scrie Damasio, 
„descriind mereu scenele ca un spectator imperturbabil şi 

neimplicat. Nu se simţea nici urmă din propria suferință, deşi 
el era protagonistul. (...) Nu am văzut nici o umbră de emoție 
în orele lungi de discuţii avute cu el: pic de tristeţe, pic de 
nerăbdare, pic de frustrare”!. 

Intrigat de aceste carențe emoţionale, Damasio l-a conectat 
pe Elliot la un aparat care măsoară activitatea glandelor 
sudoripare de la nivelul palmelor. (Ori de câte ori trăim 
emoții puternice, pielea noastră este excitată, iar palmele 
încep să transpire.) Damasio i-a arătat apoi diferite fotografii 
care în mod normal i-ar fi declanşat un răspuns emoţional 
imediat: un picior tăiat, o femeie dezbrăcată sau o casă în 
flăcări. Oricât de impresionantă ar fi fost imaginea, palmele 
lui Elliot nu au transpirat. Nu simţea nimic. Era evident că 
operaţia îi afectase o regiune a creierului care este esențială 
în procesarea emoțţiei. 

Damasio a început să studieze şi alți oameni cu tipare 
asemănătoare de vătămare cerebrală. Toţi păreau inteligenţi și 
nu prezentau alte carenţe la testele cognitive convenţionale, 
însă aveau cu toții același cusur profund: nu dădeau dovadă 
de emoție şi, drept urmare, reușeau cu foarte mare greutate să 
ia decizii. 


Luarea deciziilor morale 


Primul indiciu cu privire la o legătură între funcțiile morale 
şi creier datează din 1845 şi a decurs din celebrul caz al lui 
Phineas Gage, pe care l-am pomenit în treacăt în capitolul 1. 
Gage, un muncitor feroviar, a suferit un accident îngrozitor în 
timp ce lucra cu explozibili: o bară de fier i-a străpuns craniul. 
Bara i-a intrat prin partea inferioară a craniului şi a ieşit pe 

sus, producându-i leziuni cerebrale majore (fasciculul 1, foto 
1.14). Un medic local l-a îngrijit excelent, iar Gage s-a recuperat 
fizic uimitor de bine. În câteva zile era în stare să meargă, să 
vorbească şi să lucreze efectiv. Câteva săptămâni mai târziu se 
întorsese deja la muncă. Însă Gage se schimbase foarte mult. 

Înainte de accident, Gage fusese şef de echipă. Era un bărbat 
de încredere. Puteai conta mereu pe el că-şi va face treaba şi 
că o va face bine. După accident însă, devenise complet ires- 
ponsabil. Nu era niciodată punctual. Avea un limbaj şi un 
comportament obscen. Nu era deloc atent cu colegii săi. Îşi 
pierduse orice urmă de judecată morală. 

La mulți ani după moartea lui Gage, Hanna şi Antonio 
Damasio, folosind craniul lui Gage şi bara de fier, au reconstituit 
traiectoria acesteia prin creier (fasciculul [, foto 1.14). Aceştia 
şi-au dat seama că fusese afectat cortexul prefrontal, mai ales 
partea inferioară, unde se află cortexul prefrontal ventromedial 
şi cortexul orbitofrontal - regiuni extrem de importante pentru 
emoție, luarea deciziilor şi comportamentul moral. 

Joshua Greene, psiholog experimental, neurocercetător şi 
filosof la Harvard, a folosit o enigmă fascinantă, cunos- 
cută drept „problema vagonetului”, pentru a studia modul în 
care emoția ne afectează luarea deciziilor morale!?. Problema 
vagonetului are numeroase variaţiuni, dar cea mai simplă 
dintre ele pune două dileme (figura 8.3). Dilema macazului 
sună cam aşa: 


Un vagonet fără frâne, scăpat de sub control, se apropie de o 
bifurcaţie cu viteză maximă. Dacă nu faceţi nimic, vagonetul va 
rămâne pe partea dreaptă, unde va călca cinci călători. Toţi cinci 
vor muri. Totuşi, dacă schimbaţi macazul și vagonetul o ia la 
stânga, va lovi şi va ucide un singur călător. Ce faceţi? Sunteţi 
dispus să interveniţi şi să modificaţi traseul vagonetului? 

Figura 8.3. Problema vagonetului scăpat de sub control: 
dilema macazului (sus) și dilema pasarelei (jos) 


Majoritatea oamenilor sunt de acord că este permis din 
punct de vedere moral să deviem vagonetul. E o decizie bazată 
pe aritmetică simplă: e mai bine să ucizi mai puţini oameni. 
Unii filosofi morali susţin chiar că este imoral să nu deviezi 
vagonetul, deoarece o asemenea pasivitate duce la moartea a 
patru oameni în plus. Dar ce ziceţi de următorul scenariu, 
numit dilema pasarelei? 


Vă aflaţi pe o pasarelă ce trece pe deasupra unor şine. Vedeţi un 
vagonet scăpat de sub control ce se îndreaptă spre cinci călători. 
Toţi cei cinci vor muri dacă vagonetul nu poate fi oprit. Lângă 

dumneavoastră, pe pasarelă, se află un bărbat solid ce se apleacă 
peste balustradă, uitându-se cum vagonetul goneşte spre călători. 
Dacă îl împingeţi pe bărbat, va cădea peste balustradă în calea 
vagonetului. Şi cum este foarte masiv, va împiedica vagonetul să-i 
omoare pe călători. Îl împingeţi pe bărbat de pe pasarelă? Sau îi 
lăsaţi pe cei cinci să moară? 


Faptele sunt aceleași în ambele scenarii: o persoană trebuie 
să moară pentru ca alte cinci să trăiască. Dacă deciziile noastre 
ar fi perfect raționale, am proceda la fel în ambele situaţii. Am 
fi la fel de dispuşi să-l împingem pe bărbat pe cât am fi să 
deviem vagonetul. Totuşi, aproape nimeni nu e dispus să împingă 
o altă persoană pe şine. Ambele decizii au aceeași urmare 
violentă, însă, pentru majoritatea oamenilor, una este morală, 
iar cealaltă înseamnă crimă. 

Greene susține că nu ni se pare în regulă să-l împingem pe 
bărbat deoarece omorul este direct: ne folosim corpul pentru 
a-l răni pe al lui. El o numeşte decizie morală personală. În 
schimb, când deviem vagonetul pe o altă șină, nu rănim în 
mod direct pe altcineva. Nu facem decât să deviem vagonetul: 
moartea ce urmează pare indirectă. În acest caz, luăm o decizie 
morală impersonală. 

Ceea ce face ca acest experiment decizional să fie atât de 
interesant este că distincția morală neclară - diferenţa dintre 
deciziile morale personale şi cele impersonale - ne este înti- 
părită în creier. Nu contează cultura în care trăim şi nici religia 
căreia îi aparținem: cele două scenarii declanşează în creier 
tipare diferite de activitate. Când Greene i-a întrebat pe parti- 
cipanţii la studiu dacă ar devia sau nu vagonetul, mecanismul 
lor conştient de luare a deciziilor a fost pornit. O reţea de zone 
cerebrale a evaluat diversele variante, a transmis verdictul mai 
departe, către cortexul prefrontal, iar oamenii au ales opţiunea 

net superioară. Creierul lor şi-a dat seama rapid că era mai 
bine să ucizi o singură persoană decât cinci. 

Cu toate acestea, când participanţii au fost întrebaţi dacă 
ar fi dispuşi să împingă un bărbat pe şine, a fost activată o reţea 
separată de regiuni cerebrale. Aceste regiuni sunt asociate cu 
procesarea emoţiilor, atât pentru noi înșine, cât şi pentru alții. 
Participanţii la studiu nu și-au putut justifica deciziile morale, 
dar certitudinea lor a rămas de neclintit. Efectiv simțeau că nu 
e în regulă să împingi un om de pe pod. 

Aceste cercetări scot la iveală modalităţile surprinzătoare 
în care judecăţile noastre morale sunt modelate de emoţiile 
noastre inconștiente. Chiar dacă nu putem explica aceste 
impulsuri — nu ştim de ce inima ne bate nebuneşte sau de ce 
ne doare stomacul —, ele ne influențează. Deşi sentimentele de 
teamă şi stres pot duce la agresivitate, teama de a nu răni pe 
cineva ne poate împiedica să devenim violenți. 

Studii realizate pe alți oameni cu leziuni cerebrale asemă- 
nătoare cu ale lui Elliot şi Gage - adică leziuni ale cortexului 
prefrontal ventromedial — sugerează că această parte a creie- 
rului este foarte importantă pentru integrarea semnalelor 
emoţionale în luarea deciziilor. Dacă este într-adevăr așa, 
atunci ne-am putea aştepta ca aceşti oameni să ia decizii foarte 
diferite în problema lui Greene cu vagonetul. Ar putea-o con- 
sidera, în esenţă, o chestiune de contabilitate. Cinci vieţi pentru 
una? Sigur, folosiţi-l pe bărbatul supraponderal pentru a opri 
vagonetul. De fapt, când se confruntă cu această dilemă, față 
de oamenii obişnuiţi, cu o probabilitate de patru-cinci ori mai 
mare, persoanele cu leziuni la nivelul cortexului prefrontal 
ventromedial ar putea spune: „Faceţi-i vânt individului de pe 
pasarelă”, în numele binelui suprem. 

Această descoperire vine în sprijinul teoriei potrivit căreia 
diferite tipuri de moralitate sunt întipărite în diferite sisteme 

ale creierului. Pe de o parte, avem un sistem emoţional care 
spune „Nu, nu o face!”, ca și cum s-ar declanșa o alarmă. Pe 
de altă parte, avem un sistem care spune „Vrem să salvăm cât 
mai multe vieți, așa încât cinci vieţi pentru una nu-i deloc rău” 
În cazul persoanelor normale, aceste moralități rivalizează, 
dar, în cazul persoanelor cu leziuni cerebrale ca ale lui Gage, 
un sistem este eliminat, iar celălalt e intact. 


Biologia comportamentului psihopatic 


Cum rămâne cu psihopaţii, persoane cărora nu le-ar fi 
câtuşi de puţin greu să decidă să împingă pe cineva de pe 
pasarelă? Cercetările din domeniul psihopatiei arată că este în 
primul rând o tulburare emoțională cu două trăsături defi- 
nitorii: comportament antisocial și lipsa empatiei față de alți 
oameni. Prima poate duce la crime monstruoase, iar a doua, 
la lipsa remuşcărilor pentru acele crime. 

Kent Kiehl de la University of New Mexico merge cu un 
RMN funcțional mobil prin închisori pentru a scana creierul 
deţinuţilor, mulţi dintre ei psihopaţi, potrivit scorurilor obți- 
nute la un test standardizat. Vrea să vadă dacă judecata morală, 
sau lipsa acesteia, poate fi folosită pentru a înţelege mintea 
psihopatului — şi dacă înțelegerea minţii psihopatului ne poate 
îmbunătăți înţelegerea judecății morale. 

Teoria lui Greene ar arăta că psihopaţii nu au răspunsul 
emoțional ce spune că pur și simplu nu e în regulă să împingi 
bărbatul de pe pasarelă. Cel mai probabil, ar merge pe mâna 
cifrelor, o viaţă pentru cinci. Dar psihopaţii diferă de persoa- 
nele cu leziuni cerebrale; psihopaţii se străduiesc din răsputeri 
să pară normali, să se integreze. Ca să surprindă ceea ce 

gândesc cu adevărat, Kiehl urmărește nu doar ceea ce fac 
deținuții, ci şi cât de repede o fac. De exemplu, un psihopat 
ar putea fi capabil să ascundă o reacție emoţională faţă de 
un stimul - un cuvânt sau o imagine vizuală -, dar nu poate 
face acest lucru rapid, iar imagistica cerebrală îi va surprinde 
reacţia inițială. | 

Cu ajutorul imagisticii cerebrale, Kiehl a descoperit că 
deținuții psihopatici au mai multă materie cenușie în sis- 
temul limbic și în jurul acestuia decât deţinuţii nonpsihopatici 
sau oamenii liberi. Sistemul limbic, care include amigdala şi 
hipocampul, cuprinde acele regiuni din creier implicate în 
modul cum procesăm emoţiile. Mai mult decât atât, circuitele 
neuronale care conectează sistemul limbic cu lobii frontali ai 
cortexului sunt perturbate la deţinuţii psihopatici. Kiehl observă 
că mai multe studii au scos la iveală o activitate mai scăzută a 
acelor circuite neuronale atunci când deținuții psihopatici se 
implică în procesare emoţională şi luarea unor decizii morale!. 

Dacă, într-adevăr, comportamentul psihopatic are o bază 
biologică, ce înseamnă asta pentru liberul-arbitru, pentru res- 
ponsabilitatea individuală? Aceste procese neuronale înnăscute 
duc în mod inexorabil la anumite decizii sau simţul nostru 
conştient al moralității, funcţia noastră mintală cognitivă au 
ultimul cuvânt? 

Această întrebare devine tot mai arzătoare în sistemul 
justiției penale. Judecătorii apelează la ajutorul psihologilor 
şi neurocercetătorilor pentru a înţelege valoarea și limitările 
descoperirilor ştiinţifice. Vor să ştie dacă aceste descoperiri 
sunt demne de încredere, ce înseamnă ele raportat la com- 
portament şi cum ar trebui să fie folosite într-un tribunal 
pentru o echitate sporită a sistemului judiciar. Curtea Supremă 
a Statelor Unite, de exemplu, a decis recent că sentinţa de 
închisoare pe viaţă fără posibilitatea eliberării condiționate 

pentru infractorii minori nu este constituțională. Judecătorii 
au invocat descoperiri din neuroştiințe care arată că adoles- 
cenții şi adulții folosesc părți diferite ale creierului pentru a 
controla comportamentul. 

Majoritatea neurocercetătorilor sunt de părere că ar trebui 
să fim traşi la răspundere pentru faptele noastre, dar şi argu- 
mentul contrar are o oarecare validitate. Ar trebui ca oamenii 
cu leziuni cerebrale care îi fac incapabili de judecăţi morale 
adecvate să fie trataţi la fel ca oamenii capabili de judecăţi 
morale? Ceea ce dezvăluie neuroştiinţele în legătură cu această 
întrebare ne va afecta sistemul judiciar şi restul societăţii în 
deceniile următoare. 

Cel mai probabil, studiile efectuate pe psihopaţi ne vor 
ajuta foarte mult să înţelegem cum pot fi oamenii influențați 
să ia deciziile potrivite, dar vor avea și un impact major asupra 
dezvoltării unor noi tipuri de diagnostic şi de tratament. Cer- 
cetările sugerează că atât genele, cât şi mediul contribuie la 
psihopatie, la fel ca în cazul celorlalte tulburări. În căutarea sa 
neobosită de biomarkeri ai psihopatiei, Kiehl şi-a extins recent 
studiile de imagistică cerebrală, incluzând şi tineri ce prezintă 
urme de trăsături psihopatice!“. Acest lucru este important, 
deoarece nu orice persoană cu trăsături psihopatice devine un 
infractor violent. Dacă oamenii de ştiinţă ar putea identifica 
copiii ce prezintă tendinţe spre psihopatie, ar putea dezvolta 
terapii comportamentale care să preîntâmpine comporta- 
mentul violent. Dacă este identificată o regiune a creierului 
care nu funcționează cum se cuvine, poate că o altă zonă a 
creierului ar putea fi încurajată să preia controlul şi să reprime 
aspectele comportamentale violente. 

0 privire spre viitor 


Studiile asupra emoţiei, de la Darwin şi James încoace, vin 
în sprijinul afirmației lui Damasio potrivit căreia filosoful 
Rene Descartes se înşela când spunea că emoția şi rațiunea, 
corpul şi mintea sunt separate. Teama este un exemplu grăitor: 
nu putem pune pur și simplu mintea deasupra materiei, vinde- 
cându-ne de tulburarea de stres posttraumatic sau de anxietatea 
cronică cu ajutorul rațiunii. Studiul modului în care animalele 
învaţă frica şi studiile imagistice ale creierului uman ne-au 
ajutat să înțelegem unde şi cum acţionează teama, dar şi cum 
consolidează creierul amintirea fricii. Acum, medicamentele 
şi psihoterapia inovatoare încep să-i ajute pe pacienţii cu 
tulburări de anxietate să se dezveţe de teamă. 

Emoţia face parte integrantă din orice decizie personală, 
socială sau morală pe care o luăm. Oamenii de ştiinţă au con- 
statat că persoanelor cu leziuni în acele regiuni ale creierului 
care integrează semnalele emoţionale în procesul decizional 
le este extrem de greu să ia până și decizii simple, de zi cu zi. 
Și, cum nu sunt capabile să implice emoția nici în luarea deci- 
ziilor morale, de multe ori aceste persoane fac în dilemele 
morale alegeri diferite comparativ cu cei care nu au asemenea 
leziuni cerebrale. 

Studii imagistice au scos la iveală faptul că persoanele care 
dau dovadă de un comportament psihopatic prezintă anomalii 
în mai multe regiuni ale creierului asociate cu procesarea emo- 
țională şi funcționarea morală. Aceste anomalii duc la o lipsă 
profundă a empatiei şi a conectării cu ceilalți. Cercetările în 
acest domeniu sunt complicate de reacţia societăţii la crimele 
comise de deținuții psihopatici studiaţi, dar dacă oamenii de 

ştiinţă vor putea identifica markerii biologici şi genetici ai 
tulburării, e posibil să se găsească un tratament pentru psiho- 
patie, poate chiar o posibilitate de prevenire - și, în același timp, 
am putea înțelege mai bine mecanismele biologice elementare 
care stau la baza funcţionării noastre morale. 

Principiul plăcerii și libertatea 
de a alege: adicţiile 


Am văzut că teama obișnuită poate escalada în tulburare 
de stres posttraumatic, persoanele afectate nemaiputând face 
față vieţii de zi cu zi. În mod asemănător, atracția noastră 
normală față de plăcere poate atinge cote maxime, creierul 
ajungând să producă dopamină în exces şi să dea naştere unei 
adicții. Ar putea fi vorba despre o dependenţă de substanţe, 
precum droguri, alcool sau tutun, ori de anumite activități, 
precum jocurile de noroc, cumpărăturile sau mâncatul. 

Dependenţa întoarce pe dos viețile oamenilor. I-ar putea 
costa locul de muncă, sănătatea sau căsnicia. Ar putea ajunge 
la sapă de lemn sau la închisoare. Uneori, dependenţa se sfâr- 
şește cu moartea persoanei afectate. Oamenii dependenţi nu 
vor să continue ceea ce fac, însă nu se pot opri - abuzul repetat 
a subminat capacitatea creierului de a controla dorinţele şi 
emoția. Drept urmare, adicția ne răpește voința, capacitatea 
de a alege liber între mai multe conduite posibile. 

Dependenţa de substanţe are un imens impact negativ 
asupra societăţii, generând costuri economice estimate la peste 
740 miliarde de dolari anual în Statele Unite. Însă acestea cresc 
semnificativ dacă luăm în considerare tulburările compulsive 
care seamână cu adicţiile, precum tulburările de joc patologic 

şi mâncatul compulsiv. Costul uman al adicţiilor, atât pentru 
indivizi, cât şi pentru societate, este incalculabil. Deşi în ulti- 
mele decenii am înregistrat progrese în tratarea oamenilor cu 
anumite tipuri de adicţii, precum alcoolismul, terapiile dispo- 
nibile pentru majoritatea dependenţelor, fie că este vorba de 
tratamente medicamentoase sau abordări comportamentale, 
s-au dovedit insuficiente. Din fericire, în ultimii treizeci de ani, 
oamenii de ştiinţă au înțeles mult mai bine biologia adicţiei, 
iar noile lor observaţii ne dau speranţa că urmează să se des- 
copere noi tratamente. 

În trecut, adicția era considerată manifestarea unui caracter 
moral slab. Astăzi, înțelegem că este o tulburare mintală, o 
funcţionare defectuoasă a sistemului de recompensare al creie- 
rului, a circuitelor neuronale responsabile de emoţiile pozitive 
şi de anticiparea recompenselor. Capitolul de față ne familiari- 
zează cu sistemul de recompensare al creierului şi explică 
modul în care acesta este manipulat de adicție. Vom descoperi 
fazele adicţiei şi vom explora diferite direcţii de cercetare. Iar 
la sfârșit vom prezenta metodele inedite de tratare a persoa- 
nelor suferind de aceste tulburări cronice. 


Baza biologică a plăcerii 


Toate emoțiile noastre pozitive, toate sentimentele plăcute 
se datorează neurotransmițătorului numit dopamină. Deşi 
creierul nostru are destul de puţini neuroni ce produc dopa- 
mină, aceştia joacă un rol supradimensionat în reglarea com- 
portamentului, în mare măsură prin prisma legăturii lor intime 
cu producerea plăcerii. 

Descoperită pentru prima oară în anii 1950 de către far- 
macologul suedez Arvid Carlsson, dopamina este eliberată 

îndeosebi de neuronii din două regiuni ale creierului: zona 
tegmentală ventrală şi substantia nigra (figura 9.1). Neuronii din 
zona tegmentală ventrală își extind axonii spre hipocamp, care 
este implicat în memoria persoanelor, locurilor şi lucrurilor, 
şi către cele mai importante trei structuri cerebrale pentru 
reglarea emoției: amigdala, care orchestrează emoția; nucleus 
accumbens, o regiune a corpului striat care mediază impactul 
emoţiei; şi cortexul prefrontal, care impune voinţa şi controlul 
asupra amigdalei. Această rețea de comunicaţii, cunoscută 
drept calea mezolimbică, este principala rețea a sistemului de 
recompensare al creierului. Ea pune neuronii producători de 
dopamină în poziţia de a transmite informaţiile într-o zonă 
vastă, inclusiv în regiunile cortexului cerebral. 

La scurt timp după ce Carlsson a descoperit dopamina, 
James Olds şi Peter Milner, doi neurocercetători de la McGill 
University, au explorat şi mai mult funcţia neurotransmiţăto- 
rului!. Au început prin a implanta un electrod în centrul creie- 
rului unui şobolan. Amplasarea electrodului a fost în mare 
măsură întâmplătoare, dar s-a dovedit că Olds şi Milner îl intro- 
duseseră chiar lângă nucleus accumbens, o componentă esenţială 
a căii mezolimbice (figura 9.1). Apoi au instalat un mâner în cușca 
şoarecilor care le permitea animalelor să administreze creie- 
rului lor un mic şoc electric în apropiere de nucleus accumbens. | 

Șocul electric era atât de slab, încât oamenii de ştiinţă 
nu îl simțeau când îl aplicau pe pielea lor, însă șoarecilor le 
provoca plăcere când le era aplicat în nucleus accumbens. 
Apăsau pe mâner la nesfârşit, ca să obţină stimulul dorit. De 
fapt, plăcerea indusă de electrod era atât de intensă, încât 
animalele şi-au pierdut curând interesul pentru orice altceva. 
Nu mai mâncau şi nu mai beau. Renunţau la ritualurile de 
împerechere. Pur şi simplu se ghemuiau în colțul cuştii, trans- 
figurați de extaz. În câteva zile, mulţi şoareci mureau de sete. 

Figura 9.1. Reţeaua de comunicaţii formată de neuronii 
producători de dopamină în calea mezolimbică reprezintă calea 
esențială în sistemul de recompensare al creierului 


După decenii de cercetări minuţioase, Olds şi Milner, 
ulterior şi alții, au descoperit că şoarecii sufereau de un exces 
de dopamină. Stimularea electrică a nucleus accumbens declan- 
şase eliberarea unor mari cantități din acest neurotransmițător, 
copleşind animalele cu plăcere. 


Biologia adicţiei 


Potrivit opiniei generale, recompensa este ceva ce ne face să 
ne simţim bine sau fericiţi. Poate fi un tort de ciocolată, un nou 
gadget sau o frumoasă operă de artă. Experții în neuroştiinţe 
au o perspectivă ușor diferită: recompensă este practic orice 

obiect sau eveniment ce produce un comportament de „abor- 
dare” şi ne face să-i acordăm atenţie şi energie. Întărind compor- 
tamentul de abordare, recompensele ne ajută să învăţăm. 

Zonele specializate ale creierului au apărut devreme în 
evoluţie pentru a ne regla răspunsurile la stimulii plăcuți din 
mediul înconjurător, precum mâncarea, apa, sexul şi inte- 
racțiunile sociale. Orice substanţă de abuz acţionează asupra 
acestui sistem de recompensare. Fiecare substanță acţionează 
asupra unei anumite ținte, dar în fiecare caz efectele nete sunt 
creşterea cantității de dopamină şi persistenţa ei în creier. 
Activarea semnalelor dopaminei, alături de activarea altor 
câtorva semnale importante de recompensare ce variază de la 
substanță la substanţă, este responsabilă de euforia inițială de 
care au parte narcomanii. 

Woltram Schultz, neurocercetător la Cambridge University, 
a studiat rolul recompenselor în învăţare?. Experimentele lui 
Schultz pe maimuțe au fost inspirate de primele experimente 
ale lui Pavlov cu învățarea condiţionată la câini. Schultz lăsa 
maimuţele să audă un sunet puternic, aştepta câteva secunde, 
după care le picura câţiva stropi de suc de mere în gură. Pe 
parcursul experimentului, Schultz monitoriza activitatea electrică 
a neuronilor individuali producători de dopamină din creierul 
animalelor. La început, neuronii se activau doar atunci când 
maimuţele primeau sucul. Totuşi, odată ce animalele au învăţat 
că sunetul anticipa sosirea sucului, aceiaşi neuroni au început 
să se activeze la auzul sunetului - adică în momentul anticipării 
recompensei, și nu la primirea recompensei. Pentru Schultz, 
aspectul interesant al acestui sistem de învăţare bazat pe 
dopamină era că totul ţine de expectativă. 

Aşteptarea recompensei ne ajută să ne formăm obiceiuri. 
Un obicei bun, care este adaptativ, ne ajută să supravieţuim, 
deoarece ne permite să realizăm mai multe comportamente 

importante în mod automat, fără să ne gândim la ele. Obiceiurile 
adaptative sunt încurajate de eliberarea dopaminei în cortexul 
prefrontal şi în corpul striat, regiunile din creier asociate cu 
controlul şi cu recompensa şi motivarea. Eliberarea dopaminei 
nu doar creează un sentiment plăcut, ci ne şi condiţionează. 
După cum ştim, condiționarea creează o amintire pe termen 
lung ce ne permite să identificăm un stimul când îl vedem data 
viitoare și să reacţionăm în consecință. Dacă stimulul este 
pozitiv, ca în cazul obiceiurilor adaptative, condiţionarea ne 
motivează să-i dăm curs. De pildă, dacă mâncaţi o banană şi 
vi se pare delicioasă, data următoare când veţi vedea o banană 
vă veți simţi motivat să o mâncaţi. 

Substanțele care creează dependenţă, fie ele legale sau 
ilegale — corpul nostru nu face nici o diferență între ele —, 
stimulează la rândul lor neuronii producători de dopamină 
din sistemul de recompensare al creierului. Totuși, în acest caz, 
rezultatul este o creştere semnificativă a concentraţiilor dopa- 
minei la nivelul cortexului pretrontal şi al corpului striat. 
Dopamina în exces generează o plăcere intensă şi creează un 
răspuns condiţionat la indiciile din mediu care anticipează 
plăcerea. Aceste indicii — de pildă, mirosul fumului de țigară 
sau vederea unui ac - stârnesc o poftă intensă de asemenea 
substanţe, care provoacă, la rândul ei, comportamentul de 
căutare a substanţelor. 

De ce anumite substanţe, cum ar fi cocaina, generează mai 
curând dependenţă decât un obicei adaptativ? În mod normal, 
când dopamina se leagă de receptorii celulelor-ţintă, ea este 
preluată şi înlăturată din sinapsă într-un interval scurt de 
timp. Cu toate acestea, imagistica cerebrală arată că un drog 
precum cocaina, care creează o dependență puternică, perturbă 
înlăturarea dopaminei din sinapsă. Drept urmare, dopamina 
rămâne acolo și produce în continuare sentimente plăcute ce 

11.1. Georges de La Tour, Trișorul cu asul de caro, cca 1635, Luvru, Paris 


1.2. Desene cu pisici realizate de artistul Louis Wain (1860-1939), 
care avea schizofrenie 





!1.3. Chuck Close, Autoportret mare, 1967-1968, acrilic 
pe pânză, 2,7 m x 2,1 mx5cm 

11.4. Chuck Close, Roy //, 1994, ulei pe pânză, 2,6 x 2,1 m (sus) 
şi detaliu din aceeași lucrare (jos) 

11.6. Henri Rousseau, Flam 

II.8. Viktor Orth, Barcă pe mare în amurg, acuarelă, 29 x 21 cm 











| 1.9. Heinrich Hermann Mebes, Das briitende Rebhiihn oder die herrschende 
| Sinde (sus); Frida Kahlo, Fără speranţă, 1945 (jos) 





11.10. August Natterer, Axa lumii cu iepure, 1919 (sus); 
Salvador Dali,Umbra sfinxului pe nisip, 1931 (jos) 

persistă mai mult decât cele produse de stimulii fiziologici 
obişnuiţi. Astfel, cocaina deturnează sistemul de recompen- 
sare al creierului. 

Această deturnare are loc în câteva etape bine definite, 
începând cu însuși procesul care creează dependenţă, prin care 
o substanță preia controlul asupra sistemului de recompensare 
al creierului, şi sfârșind cu neputinţa persoanei de a se abţine 
de la consum. Orice substanță de abuz cunoscută sporeşte 
concentrațiile dopaminei din centrii plăcerii ai cortexului şi 
se consideră că acest nivel mai mare de dopamină produce 
efectele de recompensare ce definesc experienţa consumului de 
droguri. Numeroase droguri ce creează dependenţă eliberează 
substanţe chimice suplimentare care mediază recompensa. 

Cu toate acestea, pe măsură ce continuă să consume dro- 
gul, persoana capătă o toleranţă la el. Receptorii dopaminei 
nu mai răspund la fel de eficient ca înainte. Aceeaşi cantitate 
de drog care la început producea euforie — sentimentul 
plăcut - acum induce un sentiment normal. Drept urmare, 
persoana are nevoie de o cantitate mai mare de drog pentru 
o euforie echivalentă. Nora Volkow, directoarea National 
Institute on Drug Abuse şi o pionieră în studierea modului 
în care adicția afectează creierul uman, a documentat acest 
proces într-o serie de studii imagistice ce arată că, după o 
perioadă mai îndelungată în care o persoană a consumat 
cocaină, corpul striat nu mai răspunde”. 

La prima vedere, toleranța la drog nu pare să aibă vreo 
noimă. Dacă o persoană consumă un drog ca să se simtă 
bine, însă drogul respectiv nu măreşte în mod eficient nivelul 
dopaminei (care produce sentimentul plăcut), atunci ce rost mai 
are să iei drogul? Aici intervin asocierile pozitive. O persoană 
dependentă a învățat să asocieze drogul cu un anumit loc, 
cu anumiți oameni, cu o anumită muzică şi cu un anumit 

moment al zilei. În mod paradoxal, mai curând aceste asocieri, 
şi nu drogul însuși, duc adesea la cel mai tragic aspect al 
adicţiei: recidiva. 

Recidiva e posibilă chiar şi după ce o persoană a renunţat 
la droguri de câteva săptămâni, luni sau chiar de câţiva ani. 
Amintirea experienței plăcute a consumului de droguri şi 
elementele asociate persistă, în esenţă, pentru totdeauna. 
Expunerea la acele indicii - faptul că persoana vede sau 
simte mirosul drogului, se plimbă pe o stradă unde obişnuia 
să cumpere drogul sau întâlneşte întâmplător oameni care se 
drogau - stârneşte o dorință extrem de puternică de a con- 
suma din nou drogul. 

Un studiu deosebit de interesant pe marginea adicţiei realizat 
de Lee Robins, sociolog la Washington University din St. Louis, 
implică veterani ai războiului din Vietnam care deveniseră 
dependenţi de heroină de foarte bună calitate câtă vreme se 
aflaseră peste ocean. În mod uimitor, cei mai mulți au reuşit 
să-şi învingă dependenţa după ce s-au întors în Statele Unite, 
deoarece nici unul dintre indiciile care îi încurajaseră să con- 
sume heroină în Vietnam nu se afla acasă?. 


Cercetări pe marginea adicţiei 


Dată fiind uşurinţa cu care persoanele dependente reci- 
divează, știm acum că adicţia este o boală cronică, la fel ca 
diabetul. Oamenii pot fi ajutaţi să evite recidiva, dar recuperarea 
este un proces pe viaţă, care necesită mult efort şi vigilenţă din 


partea persoanei dependente. În prezent, nu există remediu - 


pentru adicţie, dar în ultimii ani oamenii de ştiinţă au făcut 
progrese în ceea ce priveşte înţelegerea acestei tulburări. 

Prima direcție importantă de investigaţie este imagistica 
cerebrală, inaugurată de Volkow. Imagistica ne permite să 
privim înăuntrul creierului unei persoane dependente şi să 
vedem regiunile perturbate. Aceste tipare anormale de activi- 
tate explică parțial de ce unii oameni nu-și pot înfrâna pofta 
de droguri, deşi drogurile în sine nu le mai aduc nici o plăcere. 

În cadrul unui studiu, Volkow le-a administrat cocaină 
unor persoane dependente și unora care nu erau dependente, 
după care a comparat imaginile creierelor lor, folosind tomo- 
grafia cu emisie de pozitroni (PET). Se aştepta să vadă multă 
activitate în principalele regiuni de recompensare ale creierului, 
și exact asta a văzut - la persoanele care nu erau dependente. 
Pe măsură ce concentrațiile de dopamină au crescut, activi- 
tatea sistemului lor de recompensare s-a intensificat foarte 
mult. Spre uimirea ei însă, nu a observat aproape nici o activi- 
tate în creierele persoanelor dependente. Aceste descoperiri 
explică modul în care creierul nostru dezvoltă o anumită tole- 
ranţă la droguris. 

Volkow a fost atrasă de studiul adicţiei datorită informa- 
țiilor pe care le oferă cu privire la mecanismele normale ale 
creierului. După cum a subliniat într-o discuţie privată, a fost 
dintotdeauna interesată să înțeleagă modul în care creierul 
uman își controlează și-și susține comportamentul. 

Studiul substanţelor de abuz și al adicţiei i-a permis să 
investigheze o afecțiune în care capacitatea de autocontrol este 
perturbată. În schimb, imagistica cerebrală i-a permis să efec- 
tueze studii pe ființe umane atinse de adicţie. Studiind efectele 
drogurilor în creier, a reuşit să obţină informaţii despre circuitele 
neuronale care modelează comportamentul ca răspuns la 
contexte de mediu şi expuneri şi despre modul în care acestea 
sunt trăite subiectiv de către individ. Volkow a fost interesată 
în special de schimbările asociate cu plăcerea, teama şi poftele. 

În mod asemănător, studiind creierul unei persoane depen- 
dente şi comparându-l cu creierul unei persoane care nu e 
dependentă, a putut să identifice circuitele neuronale perturbate 
şi să exploreze modul în care această perturbare este asociată 
cu perturbarea autocontrolului. În urma acestor studii, a devenit 
clar că adicția este o boală a creierului şi că schimbările declan- 
şate de expunerea la droguri influenţează circuitele din creier 
care procesează motivarea şi recompensarea. 

A doua direcţie de cercetare a adicţiei, după cum ar fi putut 
prezice Darwin, implică experimente pe animale. Întrucât siste- 
mul dopaminei există într-o formă asemănătoare la multe alte 
animale, oamenii de ştiinţă pot studia poftele şi adicţia la 
maimuțe, şoareci şi chiar muşte. Deși multe progrese din medi- 
cina modernă au fost înregistrate folosind modele animale, 
acest lucru este cu atât mai adevărat în cazul adicţiei. 

Animalele devin dependente de droguri cu mare uşurinţă, 
iar schimbările fiziologice şi anatomice din creierul lor sunt 
asemănătoare cu cele ale oamenilor. Animalele dependente nu 
mai prezintă activitate în acele regiuni ale creierului asociate 
cu recompensa. Mai mult decât atât, aceiaşi factori care sporesc 
probabilitatea unei adicții la oameni sporesc probabilitatea de 
adicţie şi la animale. Ştim, de exemplu, că stresul cronic va 
spori vulnerabilitatea la abuz de substanţe la șoareci şi la 
oameni, deoarece asemenea substanţe pot ușura temporar 
unele dintre consecinţele fiziologice și emoționale ale stresului. 
Ştim de asemenea că șoarecii vor alege să-și administreze 
aceeaşi gamă de substanţe ca oamenii și să devină dependenți 
de acestea. În plus, animalele care primesc acces nelimitat la 
un drog foarte puternic, precum cocaina sau heroina, vor lua 
o supradoză şi vor muri. 

De asemenea, modelele animale ne-au arătat că expunerea 
repetată la o substanţă de abuz modifică sistemul de recompensare 

al creierului. Unele schimbări au loc în neuronii care produc 
dopamină, slăbindu-le funcţia şi abilitatea de a trimite sem- 
nalele dopaminei în alte regiuni ale creierului. Aceste schim- 
bări au legătură cu toleranța la droguri - recompensa redusă 
pe care o obțin indivizii de pe urma drogurilor atunci când le 
consumă în mod repetat —, precum şi cu receptivitatea scăzută 
la recompense în timpul sevrajului (figura 9.2). 

Eric Nestler, de la Icahn School of Medicine din cadrul 
spitalului Mount Sinai din New York, observă că această 
receptivitate scăzută este asemănătoare cu incapacitatea oame- 
nilor cu depresie de a simţi plăcere. În cadrul unor studii 
efectuate pe şoareci dependenţi de cocaină, Nestler şi colegii 
săi au constatat că, „prin manipularea căii recompensei la 
aceşti şoareci, nu numai că am reușit să prevenim efectele de 
recompensă ale cocainei, ci şi, în mod surprinzător, am putut 
duce aceste animale într-un punct în care erau anhedonice — 
incapabile să simtă plăcere”. Ulterior, Nestler a studiat rolul 
sistemului de recompensare al creierului atât în cadrul depre- 
siei, cât şi al adicţiei”. 

Oamenii de ştiinţă au identificat numeroasele modificări 
chimice din creierul animalelor induse de droguri ce creează 
dependenţă. Unele schimbări sunt asociate cu capacitatea unui 
drog de a reduce sensibilitatea sistemului de recompensare la 
dopamină. Altele au legătură cu capacitatea unui drog de a 
încuraja comportamentul repetitiv, compulsiv. De exemplu, 
cercetătorii au descoperit o moleculă ce modifică expresia 
anumitor gene într-un mod ce contribuie la fixarea memoriei. 
Perturbând activitatea acestei molecule la şoarecii dependenţi 
de morfină, cercetătorii au putut elimina pofta de drog a anima- 
lelor. Aceste cercetări creează posibilitatea fascinantă ca 
viitoarele tratamente ale adicţiei să se concentreze nu numai 
asupra căii plăcerii, ci şi asupra memoriei plăcerii. 

Circuitul normal 
al recompensei 


Circuitul recompensei 
perturbat de adicţie 


Activitate orientată Intensificarea activităţii 
spre plăcere orientate spre plăcere 


PO NN 
Nu Sa 


Cale dopaminergică 
de recompensare 


Diminuarea recompensei 


Toleranţă sporită la 
stimulentul plăcut 


Figura 9.2. Circuitul de recompensare normal al creierului 
este perturbat de adicţie 


Alte modificări induse de droguri în creierul animalelor 
dau naştere unor asocieri pozitive între experienţa drogurilor 
şi semnalele din mediul înconjurător. Ambele tipuri de schim- 
bări contribuie la instalarea adicţiei. Astfel, deşi un animal care 
consumă drogul va dezvolta o oarecare toleranţă la drogul în 
sine, adicția va continua, deoarece pofta este stârnită de indicii 
prezente în mediul înconjurător. Din ce în ce mai des, tehnicile 
avansate de imagistică cerebrală şi examinările post-mortem 
ale creierelor oamenilor dependenţi au confirmat că desco- 
peririle realizate cu ajutorul modelelor animale li se aplică şi 
fiinţelor umane. 

Poate cea mai surprinzătoare descoperire datorată mode- 
lelor animale este aceea că ereditatea adicţiei este moderată 
spre ridicată: aproximativ 50%. Asta înseamnă că riscul genetic 
de dependenţă este mai mare decât cel pentru diabetul de 
tipul 2 sau hipertensiunea arterială”. Restul de 50% este produsul 

interacțiunii dintre factorii de mediu şi gene. „În esență, capa- 
citatea stimulilor de mediu de a influenţa un organism necesită 
schimbări în expresia genelor”, spune Nestler, care a explorat 
modalităţile în care dependenţa de droguri modifică expresia 
genelor!”. Oamenii de ştiinţă dezvoltă chiar acum tehnici 
genetice moleculare care ne vor permite să identificăm cu 
precizie genele implicate în adicţie. 

Nestler a găsit câteva gene în sistemele de recompensare 
ale animalelor care, atunci când sunt modificate, reduc foarte 
mult vulnerabilitatea la adicţie!!. Identificarea genelor specifice 
care transmit riscul de adicție şi înţelegerea modului în care 
mediul interacționează cu acele gene vor orienta dezvoltarea 
unor teste de diagnosticare şi tratamente mai bune. 

Al treilea tip de cercetare a adicţiei îl reprezintă studiul 
epidemiologic, care urmăreşte incidența sau prevalența unei 
anumite dependențe într-o anumită populaţie, într-un anumit 
interval de timp. Graţie unor studii epidemiologice, ştim acum 
că anumite substanţe ce creează dependenţă sporesc proba- 
bilitatea consumului altor droguri ce creează dependenţă. 

Denise Kandel de la Columbia University a avut o con- 
tribuție majoră la descoperirea unora dintre aceste legături. 
Ea a folosit studiile epidemiologice ale unor tineri pentru a 
arăta că fumatul este un prim pas important către depen- 
denţa de cocaină sau de heroină'?. Această descoperire a 
ridicat problema dacă tinerii încep cu nicotină deoarece 
este primul drog disponibil sau nicotina acţionează cumva 
asupra creierului, făcându-l mai vulnerabil la alte substanţe 
şi la adicţie. 

Kandel, Amir Levine şi colegii lor au studiat această pro- 
blemă pe şoareci şi au constatat că expunerea animalelor la 
nicotină le modifică neuronii care primesc dopamină, astfel 
încât reacționează mai puternic la cocaină. În schimb, dacă 

animalelor li se administrează mai întâi cocaină, aceasta nu are 
nici un efect asupra răspunsului ulterior la nicotină!5. Aşadar, 
nicotina pregăteşte creierul pentru dependenţa de cocaină. 
Societatea s-a străduit din răsputeri să-i convingă pe oameni 
să se lase de fumat şi, cel mai probabil, reducerea numărului 


fumătorilor va reduce şi alte tipuri de adicții. 


Alte tulburări de adicţie 


Unele tulburări compulsive — cele care implică mâncatul, 
jocurile de noroc şi comportamentul sexual - sunt foarte asemă- 
nătoare cu dependența de droguri. Ştim că adicţia este un 
răspuns exagerat la o recompensă primită şi, cel mai probabil, 
aceleaşi părţi ale creierului activate de substanţe care creează 
dependenţă sunt activate şi de mâncare, bani şi sex. Studii care 
au comparat imaginile creierului unor persoane dependente 
de droguri cu cele ale unor persoane obeze au descoperit 
schimbări similare în creier. La fel cum oamenii dependenţi 
prezintă adesea o activitate redusă în unele părți ale sistemului 
de recompensare atunci când iau droguri — au devenit condi- 
ționaţi la plăcere —, tot aşa indivizii obezi manifestă o plăcere 
redusă atunci când mănâncă. Cercetările au scos la iveală 
faptul că sistemul de recompensare al persoanelor obeze tinde 
să fie mai puţin receptiv la dopamină şi să aibă o densitate mai 
scăzută a receptorilor dopaminei. 

Kyle Burger şi Eric Stice de la Oregon Research Institute 
au efectuat un studiu interesant cu privire la obiceiurile alimen- 
tare ale adolescenţilor'“. La început, cercetătorii au întrebat 
151 de adolescenţi de greutăţi diferite ce pofte şi obiceiuri 

alimentare au. După aceea i-au introdus într-un scanner 
cerebral şi le-au arătat imaginea unui milkshake, urmată de 
câteva înghițituri din băutura respectivă. Cercetătorii au com- 
parat apoi activitatea sistemului de recompensare al adoles- 
cenţilor cu răspunsurile lor la întrebările legate de obiceiurile 
alimentare. 

Adolescenţii care au relatat că mănâncă foarte multă înghe- 
țată au prezentat cea mai scăzută activare a sistemului de 
recompensare atunci când au consumat milkshake. Ceea ce 
sugerează că mâncau mai mult pentru a compensa plăcerea 
redusă pe care le-o oferea mâncatul. Trebuiau să consume 
cantități mai mari (şi calorii suplimentare) pentru a obține 
o recompensă echivalentă, la fel ca dependenţii de droguri. 
Această descoperire arată că obezitatea apare ca urmare a unor 
schimbări asociate cu recompensa la nivelul creierului, şi nu 
a lăcomiei sau a slăbiciunii. Aşadar înţelegerea biologiei obezi- 
tății este esenţială, ajutându-ne să nu mai stigmatizăm persoa- 
nele obeze. 

Cercetările au arătat că obezitatea are şi o componentă 
socială: mai precis, pare să se răspândească de la om la om. 
Nicholas Christakis de la Harvard University şi James Fowler 
de la University of California (San Diego) au examinat recent 
însemnări scrise de mână a 5.124 de bărbaţi şi femei din 
cadrul Framingham Heart Study, un proiect în curs care a 
început în 1948 şi care a scos la iveală numeroşi factori de 
risc asociaţi cu bolile cardiovasculare. Primii cercetători 
Framingham păstraseră însemnări minuţioase nu numai 
despre rudele fiecărui participant, ci şi despre colegii şi 
prietenii lor apropiaţi. Dat fiind că două treimi dintre toți 
adulţii Framingham participaseră în prima fază a studiului, 
iar copiii şi nepoții lor participaseră în fazele următoare, fusese 
consemnată aproape întreaga rețea socială a comunităţii. Pe 

baza acestor informaţii, Christakis şi Fowler au construit o 
rețea detaliată de asocieri personale, fapt care le-a permis, 
pentru prima oară, să vadă cum influențează o rețea socială 
comportamentul!'?. 

Prima variabilă analizată de Christakis și Fowler a fost 
obezitatea, în privinţa căreia au făcut o descoperire uimitoare: 
obezitatea părea să se răspândească într-o rețea socială aidoma 
unui virus. De fapt, dacă o persoană devenea obeză, proba- 
bilitatea ca un prieten să-i calce pe urme creştea cu 171%. 
Christakis şi Fowler au descoperit apoi că şi fumatul se răs- 
pândește de la o persoană la alta. Când un prieten se apucă de 
fumat, riscul să-ți aprinzi şi tu o țigară creşte cu 36%. Procentaje 
asemănătoare se aplică şi pentru consumul de alcool, fericire 
şi chiar pentru sentimentele de singurătate. 

Studiul factorilor biologici şi sociali care stau la baza obezi- 
tăţii ar putea nu numai să-i ajute pe oamenii de ştiinţă să 
descopere noi mijloace de prevenire a obezității, ci şi să 
vină în sprijinul dezvoltării unor noi medicamente pentru 
alte tipuri de adicție. Autocontrolul nu va fi niciodată uşor. 
Dar poate că reuşim să-i ajutăm pe cei cu un sistem de 
recompensare defectuos, făcându-le mai puţin dificilă sarcina 
autocontrolului. 


Tratarea persoanelor cu o adicţie 


Modelele animale și alte studii ne-au învățat multe despre 
cum să tratăm persoanele cu o adicţie. În primul rând, studiile 
arată că adicția este o boală cronică. Ideea că dacă o persoană 
stă o lună la dezintoxicare este vindecată e greşită. Asta ar 
însemna să crezi în magie. 

În al doilea rând, adicția afectează mai multe regiuni ale 
creierului, diverse circuite neuronale. Acest fapt reclamă o abor- 
dare multilaterală a tratamentului și ridică mai multe întrebări. 
E posibil ca autocontrolul unei persoane dependente să fie 
consolidat prin intermediul terapiei comportamentale care 
contribuie la înfrânarea comportamentului autodistructiv 
sau cu ajutorul unei medicaţii ce îmbunătăţeşte funcţionarea 
cortexului prefrontal? Pot intervenţiile comportamentale sau 
medicaţia să slăbească condiționarea, astfel încât, atunci când 
o persoană vede stimulii asociaţi cu substanța ce creează depen- 
dență să nu mai răspundă la ei? Sistemul de recompensare 
poate fi făcut să răspundă la stimuli naturali, pentru ca alte 
lucruri decât drogurile să motiveze persoana dependentă? 

Cele mai de succes tratamente pentru adicţie existente la 
ora actuală sunt cele comportamentale şi implică programe 
stricte în 12 paşi, precum Alcoolicii Anonimi. Dar majoritatea 
persoanelor dependente reiau consumul de droguri chiar şi 
după ce parcurg cele mai bune programe disponibile. Aceste 
rate crescute ale recidivei reflectă schimbările de durată care 
se produc în creier în cursul adicţiei. După cum am văzut, 
dependenţa de droguri este o formă de memorie pe termen 
lung. Creierul devine condiționat să asocieze anumite semnale 
din mediul înconjurător cu plăcerea, iar perceperea acelor 
semnale poate declanșa impulsul de a consuma drogul. Amin- 
tirea plăcerii persistă mult timp după ce o persoană depen- 
dentă a renunțat să mai consume un anumit drog; iată de ce 
este atât de importantă continuarea tratamentului — chiar şi 
după recidive repetate. 

Scopul medicaţiilor ar fi acela de a ajuta o persoană depen- 
dentă să uite plăcerea asociată cu o substanţă ce creează 
dependenţă şi de a combate forțele biologice însemnate care 

alimentează adicția, sporind astfel eficienţa reabilitării şi tra- 
tamentului psihosocial. Am văzut că terapiile comportamentale 
şi medicaţia acţionează prin intermediul unor procese biologice 
ce se desfăşoară în creier, procese care sunt cel mai adesea 
sinergice. Una dintre provocările centrale ale tratării adicţiei 
este transpunerea cunoştinţelor noastre sporite despre circuitele 
de recompensare ale creierului în terapii noi. 

Din păcate, companiile farmaceutice s-au străduit prea 
puţin să creeze medicamente pentru tratarea adicţiei. Unul 
dintre motive este premisa că nu îşi pot recupera investiția în 
cercetare de la persoanele dependente. Cu toate acestea, cer- 
cetările au dus la crearea unor medicamente importante care 
reduc poftele. 

Substanțele care înlocuiesc nicotina, de pildă, vizează aceleași 
regiuni ale creierului ca şi nicotina, dar o fac astfel încât reduc 
pofta de ţigară. Metadona se leagă de aceiași receptori care 
sunt activaţi de heroină, dar rămâne pe receptor o perioadă 
foarte îndelungată, reducând astfel intensitatea răspunsului 
emoțional. Deşi metadona este ea însăși un drog ce creează 
dependenţă, dependenţa de metadonă nu perturbă compor- 
tamentul de zi cu zi la fel de grav ca dependenţa de heroină. 
În plus, metadona este o substanţă eliberată pe bază de rețetă 
şi disponibilă în mod legal, pe când heroina este un drog 
ilegal ce poate fi procurat de pe piaţa neagră, de multe ori în 
condiţii riscante. 

Tratamentele actuale pentru adicție au multe neajunsuri, 
dar, după cum am văzut, studiile de imagistică cerebrală, mode- 
lele animale ale adicţiei şi studiile epidemiologice contribuie 
la o înţelegere mai bună a schimbărilor ce se produc la nivelul 
sistemului de recompensare al creierului, care stau la baza 
adicției. Mulţi oameni de ştiinţă lucrează la tratamente menite 
să restabilească activitatea normală a circuitelor din creier care 

produc dopamină, cu ajutorul medicaţiei, al terapiei compor- 
tamentale şi al terapiei genetice. În cele din urmă, aceste 
cercetări în vederea găsirii unui tratament ne-ar putea ajuta 
să descoperim metode de prevenire a adicţiei. 


O privire spre viitor 


Sistemul medical a eliminat în mare măsură screeningul și 
tratamentul persoanelor dependente de droguri, deoarece 
adicția este considerată mai curând un comportament voit, 
ales — un comportament rău, al unei persoane rele. O idee care 
stigmatizează persoanele dependente. 

Problema manifestării propriei voințe în contextul adicţiei 
este una dificilă, deoarece drogurile ţintesc acele părți ale 
creierului care ne controlează capacitatea decizională. După 
cum am văzut, adicţia este o interacțiune complexă a proceselor 
mintale inconştiente cu cele conştiente. Începe cu o decizie 
conștientă de a obține droguri, însă drogurile stimulează neuronii 
să producă dopamină şi, uneori, alte substanţe chimice în creier. 
În cele din urmă, această activitate inconștientă şi schimbările 
pe care le produce asupra funcţiei cerebrale preiau controlul. 
Deşi e posibil ca o persoană dependentă să fi făcut alegerea 
inițială pentru a experimenta drogul, tulburarea ulterioară a 
creierului îi reduce capacitatea de a alege liber. 

Educaţia şi ştiinţa sunt cele mai bune mijloace de a elimina 
stigmatul şi de a le permite astfel indivizilor şi societăţii să se 
comporte într-un mod mai rațional în raport cu persoanele 
dependente. În prezent, se estimează că supradozele de droguri 
reprezintă principala cauză a morţii în rândul americanilor 
sub 50 de ani'€. Studiile au constatat că 40% dintre tinerii de 18-19 

ani din Statele Unite au fost expuși cel puţin o dată la un drog 
ilegal, iar cel puţin 75% au fost expuși la alcool. Unii dintre 
ei — aproximativ 10% - vor deveni dependenți; ceilalți, nu. Dat 
fiind faptul că riscul adicţiei este puternic modelat de genetică, 
e important să abordăm adicția ca pe o tulburare a creierului, 
şi nu ca pe un neajuns moral, şi să le oferim dependenţilor 
tratament, nu să-i pedepsim. 








Diferenţierea sexuală a creierului 
și identitatea de gen 


Majoritatea dintre noi avem încă de mici un puternic sen- 
timent al identității de gen - ştim dacă suntem băiat sau fată. 
Prin urmare, creştem şi ne comportăm mai mult sau mai puţin 
la fel ca toţi ceilalți băieţi sau toate celelalte fete din societatea 
noastră. De obicei, identitatea de gen se conformează sexului 
nostru anatomic, organelor genitale şi reproducătoare, dar nu 
întotdeauna. E posibil să avem corp de bărbat, dar să ne simțim 
ca o femeie sau să avem corp de femeie și să ne simţim ca un 
bărbat. Această variaţie este posibilă deoarece sexul şi identi- 
tatea noastră de gen se conturează separat, în momente diferite 
pe parcursul dezvoltării. 

Identitatea de gen este conştiinţa locului căruia îi aparţinem 
în spectrul sexualităţii, dacă suntem bărbat, femeie, sau nici 
una, nici alta, sau şi una, şi alta. Ea cuprinde dezvoltarea 
biologică, sentimentele şi comportamentul. Așadar, deşi e 
posibil ca identitatea de gen să varieze foarte mult de la un 
individ la altul, ea este o funcţie a diferenţierii sexuale normale 
a creierului. M-am abătut de la analiza tulburărilor creierului 
pentru a include acest capitol despre diferenţierea sexuală a 
creierului tocmai pentru că din studiul identităţii de gen putem 
descoperi foarte multe lucruri despre noi înşine. 

Pentru cei a căror identitate de gen este în dezacord cu sexul 
lor anatomic - adică pentru transsexuali —, sentimentul că se 
află într-un corp greșit începe în copilărie şi se poate intensifica 
în adolescență şi la maturitate. Tensiunea dintre aspectul lor 
exterior — care creează o sumedenie de așteptări sociale privind 
comportamentul - şi sentimentele lor lăuntrice produce con- 
fuzie şi suferinţă şi ar putea îngreuna interacțiunile cu ceilalți. 
Drept urmare, persoanele transsexuale pot suferi de anxietate, 
depresie sau alte tulburări. Mai mult decât atât, adeseori se 
confruntă cu o discriminare cruntă şi se află în pericol fizic. 

Identitatea de gen nu este același lucru cu orientarea sexuală, 
atracția romantică a unei persoane față de sexul opus, faţă de 
același sex sau față de ambele sexe. În prezent, ştim prea puţine 
despre biologia orientării sexuale ca să o discutăm aici. 

De unde provine sentimentul identităţii de gen? Este el 
determinat dinaintea naşterii sau este un construct social? În 
acest capitol vom analiza mai întâi diferenţierea sexuală, 
schimbările genetice, hormonale şi structurale care au loc în 
cursul dezvoltării şi care ne determină sexul anatomic. Apoi 
vom examina comportamentul specific fiecărui gen. Vom 
explora ceea ce ne dezvăluie diferențele dintre comportamentul 
masculin şi cel feminin cu privire la diferenţele fizice dintre 
creierul bărbatului şi cel al femeii. Vom descoperi apoi genele 
care pot face ca identitatea de gen şi sexul anatomic să difere. 
Împreună, aceste descoperiri încep să creeze o imagine mult 
mai nuanțată a identităţii umane de gen şi a modului în care 
este influenţată de creier. 

Vom afla de la un om de ştiinţă înzestrat cum s-a simţit ca 
băiat în corpul unei fete şi cum a trăit mai târziu trecerea de 
la femeie la bărbat. În sfârşit, vom încerca să descoperim cele 
mai bune căi de a-i sprijini pe copiii şi adolescenţii a căror 
identitate de gen diferă de sexul lor din naştere. 

Sexul anatomic 


Cuvântul „sex” este folosit în trei feluri pentru a descrie 
diferenţele biologice dintre bărbaţi şi femei. După cum am 
văzut, sexul anatomic se referă la diferenţele evidente, inclusiv 
diferenţele de la nivelul organelor genitale externe și al altor 
trăsături sexuale, precum distribuţia părului pe suprafaţa 
corpului. Sexul gonadic se referă la prezenţa gonadelor mas- 
culine sau feminine, a testiculelor sau ovarelor. Sexul Cromo- 
zomial se referă la distribuţia cromozomilor sexuali între 
femei şi bărbați. 

ADN-ul nostru se împarte în 23 de perechi de cromozomi 
(figura 10.1). Fiecare pereche este alcătuită dintr-un cromozom 
de la mamă şi unul de la tată. Cromozomii din orice pereche 
de la 1 la 22 au o secvență ADN similară, dar nu identică. 

Figura 10.1. Genomul uman este alcătuit din 23 de perechi 
de cromozomi; perechea 23 determină sexul anatomic 

Cei doi cromozomi din perechea 23 - cromozomii X şi Y — 
sunt foarte diferiți unul de celălalt. Aceştia sunt cromozomii 
care ne determină sexul anatomic. Cromozomul X, cromozomul 
feminin, are aproximativ aceeaşi mărime ca toţi ceilalți 44 de 
cromozomi; cromozomul Y, cromozomul masculin, este consi- 
derabil mai mic. Femeile au două copii ale cromozomului X, 
aşa încât, din punct de vedere genetic, sunt XX; bărbaţii au o 
copie a cromozomului X şi o copie a cromozomului Y, aşa 
încât, genetic vorbind, sunt XY. 

Cum produce cromozomul Y un băiat? Iniţial, fiecare 
embrion are un precursor gonadic nediferenţiat, numit creastă 
genitală. Cam în a şasea sau a şaptea săptămână de gestație, o 
genă a cromozomului Y numită SRY (regiunea care determină 
sexul de pe cromozomul Y ) inițiază procesul transformării în 
băiat direcţionând creasta genitală nediferenţiată să se dezvolte 
în testicule (figurile 10.2 şi 10.3). Odată dezvoltate testiculele, 
soarta sexuală a embrionului este pecetluită de acţiunea hor- 
monilor eliberaţi de testicule, cum este testosteronul. În preajma 
celei de-a opta săptămâni de gestație, testiculele fătului mas- 
culin eliberează aproape la fel de mult testosteron ca acelea 
ale unui băiat la pubertate sau ale unui bărbat adult. Această 
eliberare masivă de testosteron este responsabilă de mai toate 
aspectele masculinităţii, inclusiv de forma corpului şi trăsă- 
turile creierului. 

După circa şase săptămâni de gestație, un embrion cu două 
gene X începe procesul dezvoltării sexuale feminine: se dezvoltă 
ovarele, iar diferenţierea sexuală a corpului şi aspectele dez- 
voltării creierului urmează calea feminină (figurile 10.2 şi 10.3). 
Embrionul nu are nevoie de o cantitate mare de hormoni 
eliberați de ovare ca să devină feminin. 

Figura 10.2. Diferenţierea unui embrion în mascul sau femelă 
se realizează în a şasea sau a şaptea săptămână de gestație 

Figura 10.3. Eliberarea hormonilor masculini sau feminini dă naştere formei 

Comportamentul specific fiecărui gen 


La animale, masculii şi femelele prezintă diferenţe clare în 
ceea ce priveşte comportamentul lor sexual şi social. De fapt, la 
toate speciile, inclusiv a noastră, fiecare individ manifestă o 
serie de comportamente specifice sexului său: masculii biologici 
se comportă într-o manieră tipică masculilor, iar femelele 
biologice se comportă într-o manieră tipică femelelor. 

Comportamentele specifice genului, îndeosebi comporta- 
mentele sexuale şi agresive, sunt uimitor de asemănătoare la 
toate speciile, ceea ce arată că aceste comportamente s-au 
păstrat cu grijă de-a lungul evoluţiei. La rândul lui, acest lucru 
sugerează că şi circuitele neuronale din spatele comportamentelor 
sunt foarte asemănătoare şi bine conservate. De regulă însă, 
semnalele care declanșează comportamentele specifice genului 
sunt proprii fiecărei specii în parte. 

La ciocănitoarea aurie, de pildă, un singur semnal declan- 
şează comportamentul specific genului: o pată neagră pe fața 
masculului, care seamănă cu o mustață. Dacă un mascul vede 
o altă ciocănitoare cu mustață, o va ataca, deoarece va presupune 
că este un mascul. Dacă am picta o mustață pe fața unei femele, 
masculul ar ataca-o, iar dacă am ascunde mustaţa unui mascul, 
ceilalți masculi ar încerca să se împerecheze cu el, crezând 
că este femelă. În mod asemănător, comportamentul specific 
genului este declanşat la şoareci de elemente olfactive, numite 
feromoni, eliberaţi de alţi şoareci, masculi sau femele, iar oamenii 
sunt deosebit de sensibili la semnalele vizuale şi auditive, fapt 
exploatat cu succes de industria pornografică. 

Odată ce ştim ce semnale declanşează comportamentele 
specifice genului, putem studia modul în care creierul controlează 

manifestarea acelor comportamente. Potrivit descoperirilor 
lui Norman Spack de la Gender Management Service al Boston 
Children's Hospital din cadrul Harvard Medical School, corpul 
nostru eliberează hormoni specifici sexului la scurt timp după 
naştere la fel de bine ca la pubertate!. Aceşti hormoni sunt 
esenţiali pentru modelarea creierului într-o manieră specifică 
genului. La băieţi, cantitățile mari de testosteron sunt deosebit de 
importante pentru dezvoltarea adecvată a circuitelor neuronale 
ce controlează comportamentele specifice bărbaţilor, îndeosebi 
agresivitatea. În schimb, eliberarea estrogenului la fete pregă- 
teşte comportamentul de împerechere. Fără această eliberare 
timpurie a estrogenului, se dezvoltă o serie diferită de circuite 
comportamentale specifice sexului, care afectează în special 
împerecherea femelă-mascul şi comportamentul matern. 

Întrucât şoarecii manifestă comportamente clare specifice 
genului, Catherine Dulac de la Harvard şi David Anderson de 
la California Institute of Technology pot folosi instrumente 
moleculare şi genetice moderne pentru studierea mecanismelor 
din creier ce controlează acele comportamente. Studiile lor au 
scos la iveală mai multe lucruri interesante despre creierul 
şoarecilor care se pot aplica şi creierului uman?. 

În primul rând, circuitele neuronale care controlează Compor- 
tamentul specific genului pentru fiecare sex sunt prezente la 
ambele sexe. Astfel, indiferent de sexul unui şoarece, creierul 
lui conţine atât rețeaua neuronală pentru comportamentul mas- 
culin, cât şi pe aceea pentru comportamentul feminin. Aceste 
circuite sunt reglate de feromoni, substanţele asemănătoare 
hormonilor eliberate în mediu de ceilalți șoareci. În mod 
normal, când creierul unui şoarece detectează un feromon, 
activează comportamentul reclamat de sexul şoarecelui şi 
reprimă comportamentul specific celuilalt sex. Prin urmare, 
la un şoarece femelă, comportamentul parental sau sexual tipic 

feminin ar fi activat, iar comportamentul specific masculilor 
ar fi reprimat — şi invers în cazul unui şoarece mascul. Expe- 
rimente genetice au arătat însă că, în anumite împrejurări, 
şoarecii, masculi şi femele, pot adopta comportamente asociate 
cu sexul opus. Un şoarece femelă cu o genă mutantă de detectare 
a feromonilor se comportă ca un şoarece mascul, căutând 
partenere, iar un şoarece mascul cu o genă mutantă de detectare 
a feromonilor se comportă ca o femelă, mai curând îngrijind 
puii în loc să-i omoare, cum ar face de regulă un mascul. 

În al doilea rând, întrucât creierul şoarecilor masculi este 
foarte asemănător cu ce! al femelelor, comportamentul lor nu 
este determinat exclusiv de sexul lor biologic. Acest lucru este 
important, deoarece animalele au nevoie uneori să adopte 
comportamentul celuilalt sex. Masculii sunt paterni o perioadă 
scurtă după împerechere şi naşterea puilor, iar femelele mai 
multor specii adoptă un comportament de împerechere pentru 
a-şi manifesta dominarea. 

Această natură bisexuală a creierului a fost observată la 
peşti şi reptile, precum și la şoareci şi alte mamifere, şi se con- 
sideră că are o importanţă deosebită pentru controlul identității 
de gen la oameni. 


Dimorfismul sexual din creierul uman 


Diferenţele structurale din creier care controlează compor- 
tamentul specific genului la mamifere, masculi şi femele, există 
şi în creierul nostru? Progresele din domeniul imagisticii prin 
rezonanță magnetică de înaltă rezoluţie (IRM) şi al tehnologiei 
genetice au arătat că, deşi creierul masculin şi cel feminin au 
numeroase trăsături comune, există diferențe moleculare şi 

structurale specifice genului, sau dimorfisme sexuale, în mai 
multe regiuni ale creierului. Aceste diferenţe apar în zonele 
asociate cu comportamentele sexuale şi reproducătoare, precum 
hipotalamusul, dar și în circuitele neuronale asociate cu memoria, 
emoția şi stresul. 

Aşadar răspunsul este da, în creierul uman există dimor- 
fisme sexuale clare. Ceea ce nu știm încă este ce legătură există 
între aceste dimorfisme şi comportament. 

În unele cazuri, relaţia pare'să fie destul de directă. Oamenii 
de știință sunt de părere, de pildă, că circuitele neuronale respon- 
sabile de erecţie la şoarecii masculi şi de lactaţie la femele sunt 
asemănătoare cu cele ale oamenilor, dar, dincolo de asta, nu 
există un consens cu privire la ceea ce ne pot spune studiile 
pe animale despre comportamentul uman. Nu prea înțelegem 
modul în care dimorfismele sexuale din creierul uman guver- 
nează funcţii cognitive precum identitatea de gen. Mai mult 
decât atât, am avansat puţin în ceea ce priveşte asocierea dife- 
renţelor dintre funcția cognitivă a femeilor şi cea a bărbaţilor 
cu diferenţele structurale de la nivelul creierului. 

Progresul din această sferă a fost împiedicat parţial de con- 
troversa pe marginea existenţei unor diferenţe cognitive între 
bărbaţi şi femei. Unii susțin că diferenţele specifice sexului 
sunt produsul așteptărilor familiei și societăţii. Alţii spun că 
diferenţele au o bază biologică. Dacă diferenţele cognitive există 
cu adevărat, ele sunt mărunte și reprezintă diferenţele dintre 
mijloacele unor populaţii foarte variate de bărbaţi şi femei. 
Altfel spus, oamenii de ştiinţă au descoperit o variaţie mult 
mai însemnată în cadrul fiecărui sex decât între sexe. 

Existenţa unor diterenţe fizice între creierul unui bărbat şi 
cel al unei femei implică faptul că şi unele circuite neuronale 
ale creierului sunt diferite şi că, uneori, acele diferențe sunt 
asociate direct cu diferenţele de comportament. Alteori însă, 

comportamentul specific sexului pare să fie rezultatul unor 
modalități diferite de activare a aceloraşi circuite de bază. 
Aşadar întrebarea e urniătoarea: creierul nostru conţine circuite 
neuronale atât pentru comportamentul masculin, cât şi pentru 
cel feminin, aidoma creierului şoarecilor, sau are circuite neuro- 
nale separate pentru bărbaţi şi pentru femei? 

Noi informaţii cu privire la legătura dintre dimorfismul 
sexual din creierul uman și identitatea de gen provin din studii 
genetice. Aceste studii arată că unele mutații ale unei singure 
gene fac ca sexul anatomic să se disocieze de sexul gonadic şi 
de sexul cromozomial. De exemplu, fetele anatomice care au 
gena pentru hiperplazia congenitală a glandelor suprarenale 
(CAH) sunt expuse unui exces de testosteron în timpul vieții 
intrauterine. Boala este diagnosticată de regulă la naștere și 
tratată, dar expunerea timpurie a fetelor la testosteron este 
corelată cu modificări ulterioare ale comportamentului lor 
asociat cu genul. O fată obişnuită cu CAH tinde să prefere 
jucăriile şi jocurile specifice băieţilor de vârsta ei. O creştere 
mică, dar semnificativă din punct de vedere statistic a incidenţei 
orientării homosexuale sau bisexuale apare şi în cazul femeilor 
tratate de CAH în copilărie. În plus, un procent însemnat 
dintre aceste femei își exprimă dorinţa de a trăi ca bărbaţi, în 
concordanţă cu identitatea lor de gen. 

Aceste descoperiri sugerează că hormonii sexuali eliberaţi 
în corpul nostru înainte de naştere ne influențează compor- 
tamentul specific genului independent de sexul cromozomial 
şi de sexul anatomic. Dick Swaab și Alicia Garcia-Falgueras 
de la Institutul de Neuroştiinţe din Ţările de Jos explică de ce. 
Ei precizează că identitatea de gen şi orientarea sexuală „sunt 
programate în structurile noastre cerebrale încă din uter. Cu 
toate acestea, dat fiind că diferenţierea sexuală a organelor 
genitale are loc în primele două luni de sarcină, iar diferenţierea 

sexuală a creierului începe în a doua jumătate a sarcinii, aceste 
două procese pot fi influențate în mod independent, ceea ce 
poate duce la transsexualitate”. 

În mod asemănător, două boli genetice care-i afectează pe 
băieți — sindromul insensibilităţii complete la androgeni (CAIS) 
şi deficitul genetic de 5-alfa-reductază de tip 2 — produc adesea 
organe genitale externe feminizate. Băieţii care suferă de una 
dintre aceste afecțiuni sunt consideraţi în mod eronat fete şi 
crescuţi ca atare până la pubertate, dar în acel punct căile lor 
deviază. Simptomele deficitului genetic de 5-alfa-reductază de 
tip 2 sunt generate de un defect în procesarea testosteronului, 
şi nu în producerea lui, şi se rezumă în mare măsură la organele 
genitale externe în curs de dezvoltare. La pubertate, creșterea 
masivă a testosteronului circulant face ca băieţii care suferă de 
această afecţiune să dezvolte trăsături masculine: distribuţie 
masculină a părului pe suprafața corpului, musculatură şi, cel 
mai important, organe genitale externe masculine. În această 
etapă, mulți adolescenţi aleg să adopte genul masculin. Dim- 
potrivă, CAIS e produsul unui defect la nivelul receptorilor 
androgeni din corp. Tinerii care suferă de această afecțiune 
merg la medic atunci când nu au menstruaţie la pubertate. 
Cei mai mulți au o identitate de gen feminină şi o preferință 
sexuală pentru bărbaţi, în concordanţă cu înfățișarea lor efemi- 
nată. E posibil să solicite înlăturarea chirurgicală a testiculelor 
şi să primească suplimente de hormoni feminini. 


Identitatea de gen 


După cum am văzut, identitatea de gen începe să devină 
evidentă încă din copilăria mică şi nu se bazează pe sexul 

anatomic. De aceea, încă de mică, o persoană poate simţi că 
este blocată într-un corp greșit şi că, deşi lumea se aşteaptă să 
se comporte într-un anumit fel, ea simte şi vrea să se comporte 
diferit. Deseori persoanele transgender îşi schimbă sexul — 
social, hormonal, chirurgical sau pe fiecare dintre aceste căi — 
în conformitate cu identitatea lor de gen. Este cazul lui Ben 
Barres (fasciculul I, foto 1.15), care a crescut ca persoană transgen 
şi a decis în cele din urmă să facă tranziţia chirurgicală de la 
femeie la bărbat, şi al lui Bruce Jenner, care a făcut tranziţia 
de la bărbat la femeie. 

Ben s-a născut în 1955 ca Barbara Barres şi şi-a schimbat 
sexul în 1997, devenind, din femeie, bărbat. A fost un neurocer- 
cetător extraordinar de talentat și a condus departamentul de 
neurobiologie al Stanford University din 2008 până în 2017. 
În 2013 a devenit primul transsexual declarat care a fost invitat 
să devină membru al Academiei Naţionale de Ştiinţe. 

Prin urmare, nu este deloc de mirare că în 2006, când îşi 
scria cartea devenită clasică despre sexul anatomic și identitatea 
de gen - The Riddle of Gender -, Deborah Rudacille a introdus 
în primul capitol o conversaţie cu Barres. 


De când mă știu, m-am considerat băiat. Voiam să mă joc cu 
jucării de băieţi, să mă joc cu fratele meu și cu prietenii fratelui 
meu, şi nu cu sora mea. Primeam mereu jucării de fete, de pildă 
păpuşi Barbie. (...) Îmi doream nespus de mult să fiu cercetaş. În 
schimb, am fost în organizaţia de fete Brownies şi uram lucrul 
ăsta. Făceam fursecuri, iar eu voiam să merg cu cortul. (...) 

Chiar deunăzi mi-am amintit (...) cum şefa organizaţiei de fete 
urla la mine, spunând: „De ce trebuie să fii mereu diferită, Barbara? 
De ce trebuie să fii mereu diferită?”. Şi era efectiv la capătul 
răbdării. Pe mine asta m-a şocat, fiindcă fusesem dintotdeauna 
un copil cuminte. Luam mereu note bune și nu cream niciodată 
probleme. Nu încercam să creez probleme. (...) Iar atunci, fiindcă 

m-a şocat în asemenea măsură, am început să mă gândesc mai 
mult la asta şi cumva mi-am spus: „Ei bine, se pare că fac ceva 
diferit față de celelalte fete”. 


După ce a ajuns la pubertate şi i-au crescut sânii, pe care 
se străduia din răsputeri să-i ascundă purtând haine largi, „ca 
să nu se vadă”, Barres a început să simtă un disconfort din ce 
în ce mai mare: 


Nu mă simţeam în largul meu în propriul corp. Am început să 
mă simt nelalocul meu, iar acest sentiment m-a însoțit de fapt 
tot restul vieţii, fiindcă eram nevoit să port rochii. Dacă eşti 
medic, trebuie să porţi rochie când mergi la clinică. Trebuie să 
porţi rochie la înmormântări şi la nunţi. A trebuit să port o rochie 
înflorată la nunta surorii mele. Acestea sunt printre cele mai 
traumatizante experienţe din viața mea! 

lar acel disconfort (fiindcă mi-am schimbat sexul doar de câţiva 
ani) a caracterizat cea mai mare parte a vieţii mele. Condiţia 
mea de femeie - fiecare aspect al ei — îmi provoca un sentiment 
foarte neplăcut. Dar nu înţelegeam lucrul ăsta şi m-a derutat 
întotdeauna”. 


În studenţie, Barres a fost diagnosticat cu agenezie milleriană, 
o boală congenitală din pricina căreia avea ovare, dar nu şi 
vagin sau uter. Tinerele care suferă de această afecțiune se 
identifică de obicei ca femei şi e posibil să aleagă o procedură 
medicală pentru a-şi crea un vagin. Pentru Barres, care nu se 
simţise niciodată fată, situaţia era diferită: 


Îmi amintesc că stăteam de vorbă cu medicii și îmi spuneau că 
urmau să-mi construiască un vagin artificial, iar eu nu aveam 
nici un cuvânt de spus în privința asta. Nu m-au întrebat dacă 
voiam un vagin. (...) Intrau şi ieşeau, dar nu mă întrebau niciodată 
cum mă simţeam. Şi aveam sentimente! Eram foarte confuz, nu 

înţelegeam de ce voiau să facă asta, nu mă simţeam femeie şi nu 
cred că îmi doream neapărat un vagin. Pe de altă parte însă, eram 
fată şi trebuia să am vagin. De fapt, nu părea să am de alesf. 


Barres a absolvit Massachusetts Institute of Technology şi 
a studiat apoi medicina la Dartmouth. A obţinut doctoratul 
în neurobiologie la Harvard, iar în 1993 s-a alăturat corpului 
didactic al Stanford University. În 1997 a luat dificila decizie 
de a-şi face o operaţie de schimbare de sex. Barres explică cum 
s-a întâmplat lucrul ăsta: 


Ajunsesem medic. Fusesem confuz în legătură cu genul meu 
toată viaţa. (...) Atunci am citit un articol [despre James Green, 
un bine-cunoscut activist transsexual] care parcă îmi era adresat 
mie. Era extrem de înduioșător. Parcă în tot ce spunea era 
povestea vieţii mele. În articol preciza și o clinică foarte aproape 
de locuința mea, (...) așa că i-am contactat (...) și nu după multă 
vreme m-au examinat şi mi-au spus: „Sunteţi un caz clasic. Vreți 
să faceți schimbare de sex?” (...) 

Timp de câteva săptămâni am fost destul de stresat, deoarece mă 
gândeam: „Chiar vreau să fac asta?” (...) N-am reușit nicicând 
să explic ce simţeam atunci, dar aveam nopţi nedormite şi mă 
frământau gânduri sinucigaşe. (...) Viaţa mea parcă era ruptă în 
două. Partea personală, care era foarte neplăcută, şi partea pro- 
fesională, care era o plăcere. (...) 

Aşadar, în momentul când m-am dus la clinică simţeam că dacă 
nu făceam lucrul ăsta, aveam să mă sinucid. Nu vedeam alte 
variante. Totul s-a întâmplat foarte repede. La câteva luni după 
prima consultație am început să iau hormoni, iar câteva luni mai 
târziu mi s-au înlăturat ovarele”. 


După cum spunea Barres mai târziu, „credeam că trebuia 
să decid între identitate şi carieră. Mi-am schimbat sexul, deşi 

mă gândeam că asta putea pune capăt carierei mele. (...) Din 
fericire, colegii mei din mediul academic mi-au oferit un sprijin 
incredibil, iar temerile mele au fost mult mai cumplite decât 
realitatea”?. Barres îi spunea lui Rudacille: „Simt că am avut o 


problemă de gen, m-am ocupat de ea, iar acum e rezolvată. 


Cel mai important lucru e că sunt fericit. De atunci am fost 
mult mai fericit. Acum mă bucur de viaţă. 

Întrebat dacă identitatea de gen este, după părerea lui, de 
ordin mintal sau fizic, biologic sau social, Barres a răspuns: 


Cred că genul are ceva bimodal. Bimodal din punct de vedere 
biologic, deoarece este important pentru evoluţie şi toate speciile 
îl au. Bărbaţii şi femeile au o structură diferită, influențată de 
hormoni, iar dacă e să vorbim despre comportament, compor- 
tamentul masculin diferă de cel feminin, şi nu cred că asta ţine 
doar de factorii sociali. De fapt, cele mai bune dovezi în sprijinul 
acestei idei sunt oferite de transsexuali. Dacă analizăm rezultatele 
la testele spaţiale ale femeilor care au devenit bărbaţi înainte şi 
după testosteron, (...) descoperim că femeile care au devenit 
bărbaţi au abilităţi spaţiale mult mai masculine după testosteron. 
Aşadar, există în mod evident unele elemente de gen care sunt 
controlate de hormoni. (...) 

Dar fireşte că în orice spectru nu există doar extremele. După 
mine, între acestea se află biologia; e felul nostru de a fi. Cred că 
mulţi transsexuali simt acest lucru, căci altfel de ce au senzația 
puternică, încă de la naştere, că ceva nu este în regulă? De ce nu 
se pot obişnui pur şi simplu cu felul în care sunt? Asta nu depinde 
de modul în care m-a tratat societatea. Provine din adâncul meu”. 


Bruce Jenner a urmat o cale diferită, devenind, dintr-un 
bărbat atletic şi musculos, femeie. În facultate a fost un fotbalist 
excelent, dar a suferit o rană gravă la genunchi şi a avut nevoie 
de o intervenţie chirurgicală care l-a împiedicat să mai joace. 

Jenner a fost convins de L.D. Weldon, antrenorul lotului olimpic 
de decatloniști, să se apuce de decatlon, o serie de zece eveni- 
mente diferite de atletism. 

Antrenat de Weldon, la Olimpiada de vară din 1976, de la 
Montreal, Jenner a câştigat medalia de aur la decatlon. Întrucât 
decatlonul necesită atât de multe abilități diferite, câştigă- 
torul medaliei de aur este numit neoficial „Cel mai mare atlet 
din lume”. Iar Jenner nu numai că a câştigat, dar a şi doborât 
recordul la decatlon. Ulterior a devenit prezentator la posturile 
de televiziune NBC şi ABC, a avut apariţii regulate la emisiunea 
Good Morning America şi a devenit un cunoscut orator moti- 
vațional, relatându-şi cu pricepere uimitoarea realizare olimpică. 
Acest succes l-a propulsat pe Jenner ca vedetă de televiziune 
şi de cinema. 

Iniţial, Jenner s-a identificat public drept bărbat, dar în 
aprilie 2015 a anunţat că era transsexual și că urma să-şi schimbe 
numele din Bruce în Caitlyn. Ca femeie, a apărut pe coperta 
din iulie 2015 a revistei Vanity Fair şi a fost vedeta unui serial 
de televiziune intitulat I Am Cait, dedicat tranziţiei sale de gen. 
Numele Caitlyn şi schimbarea de sex au devenit oficiale pe 
25 septembrie 2015. Jenner îşi descria viaţa în termenii urmă- 
tori: „Imaginaţi-vă că vă negaţi esenţa şi sufletul. Apoi adăugați 
la asta aşteptările aproape imposibile pe care le au oamenii în 
ceea ce te priveşte, deoarece eşti întruchiparea Sportivului 
Masculin American”. După ce şi-a dezvăluit adevărata iden- 
titate, Caitlyn a devenit producătorul executiv al emisiunii ] 
Am Cait, apreciată pentru faptul că aducea în atenţia unui 
public tot mai numeros problemele transsexualismului. 

Copiii și adolescenții transsexuali 


Pentru copiii transgender care cred că au sexul greşit, puber- 
tatea poate fi foarte derutantă şi tulburătoare, aşa cum a fost 
pentru Ben Barres. Pentru a ușura această traumă psihică, 
medicii le administrează tot mai mult adolescenților transsexuali 
medicamente care blochează pubertatea până când corpurile 
lor şi capacitatea de a lua decizii sunt îndeajuns de mature 
încât să înceapă tratamentul hormonal de schimbare de sex, 
de obicei la vârsta de 16 ani. Dar efectele secundare ale acestor 
medicamente sunt încă, în mare măsură, necunoscute. 

Un studiu ce se desfășoară în prezent în Statele Unite ar 
putea clarifica mai bine când și cum e mai bine să-i ajutăm 
pe adolescenţii care doresc să-şi schimbe sexul cu care s-au 
născut. Studiul, finanțat de National Institutes of Health, îşi 
propune să recruteze în jur de 300 de adolescenți care s-au 
identificat ca fiind transsexuali şi să-i monitorizeze timp de 
cel puţin cinci ani. Va fi cel mai amplu studiu al tinerilor 
transsexuali de până acum şi doar al doilea studiu care urmă- 
reşte efectele psihologice ale amânării pubertăţii. De asemenea, 
este primul studiu care examinează impactul medical al întâr- 
zierii pubertăţii. Un grup va primi blocante de pubertate la 
începutul adolescenţei; celălalt grup, mai în vârstă, va primi 
hormoni de schimbare a sexului. 

Până la pubertate, 75% dintre copiii care şi-au pus la îndoială 
genul se vor identifica cu sexul avut din naștere. Cu toate acestea, 
aproape întotdeauna, cei care se identifică drept transsexuali 
în adolescenţă nu se mai răzgândesc. Unii pun la îndoială ideea 
administrării de medicamente ce blochează pubertatea, având 
în vedere că efectele lor secundare nu sunt bine înţelese. Totuși, 

nu este etic să le refuzi adolescenților transsexuali posibilitatea 
tranziţiei cu ajutorul medicamentelor, spun numeroase persoane 
implicate în această sferă de tratament. Netratarea adolescen- 
ților nu înseamnă să fii pur şi simplu neutru, subliniază ele; 
înseamnă să-i expui la suferinţă. 

Societatea de Endocrinologie îşi actualizează în prezent pro- 
tocoalele de tratare a tinerilor transsexuali. Stephen Rosenthal, 
endocrinolog pediatru la University of California (San Francisco) 
şi unul dintre susținătorii acestei acţiuni, se aşteaptă ca regle- 
mentările, care acum le recomandă clinicienilor să amâne 
terapia hormonală de schimbare a sexului până la vârsta de 
16 ani, să le ofere mai multă flexibilitate, deoarece mulți copii 
ajung la pubertate înainte de 16 ani. O altă schimbare a nor- 
melor i-ar putea încuraja pe copii să trăiască potrivit genului 
cu care se identifică înainte de pubertate. Aceasta este o alegere 
tot mai des întâlnită, spune Diane Ehrensaft, psiholog la Univer- 
sity of California (San Francisco), dar controversată!!. Mulţi 
psihologi descurajează o asemenea tranziţie socială înainte de 
13 ani. 

Oricare ar fi abordarea identităţii de gen a copiilor, spune 
specialista în bioetică Simona Giordano de la University of 
Manchester, clinicienii și familiile ar trebui să-i ajute pe copii 
să înțeleagă prin ce trec. „Tranziţia socială şi fizică este o călă- 
torie lungă”? 


O privire spre viitor 


Diferenţierea sexuală a creierului este un domeniu de studiu 
bogat și important, care începe să scoată la iveală circuitele 
neuronale ce guvernează comportamentul specific genului, 

inclusiv aspectele cognitive ale comportamentului, precum 
identitatea de gen. Acum ne dăm seama, de exemplu, că 
identitatea de gen are o bază biologică și că poate să se abată 
de la sexul anatomic în cursul dezvoltării prenatale. Mai mult 
decât atât, după cum precizează Swaab şi Garcia-Falgueras, 
„nu există nici o dovadă că mediul social de după naștere ar 
avea vreun efect asupra identității de gen sau a orientării 
sexuale”!?. | 

Concentrându-ne mai mulț'asupra biologiei identităţii de 
gen, vom avea o imagine mult mai clară asupra spectrului 
sexualității umane şi vom înţelege astfel mai bine şi vom accepta 
cu mai multă ușurință persoanele transsexuale. Aceasta ne va 
permite să înțelegem ce vrea să spună un copil atunci când 
declară: „Mă aflu în corpul greşit”. Şi ne va permite să uşurăm 
tranziția acelui copil spre maturitate. 


11 


Conştiinţa: marele mister nedezlegat 
al creierului 


Francis Crick, cel mai important biolog al epocii noastre, şi-a 
dedicat ultimii treizeci de ani din viaţă studierii modului în care 
mecanismele creierului dau naștere conştiinţei. „Bucuriile şi 
mâhnirile tale, amintirile şi ambițiile tale, sentimentul identi- 
tății personale și liberul-arbitru nu sunt de fapt altceva decât 
comportamentul unei vaste adunări de celule nervoase şi mole- 
culele lor asociate”, scria Crick în cartea sa din 1994 intitulată 
The Astonishing Hypothesis: The Scientific Search for the Soul. 

Crick a înregistrat însă progrese relativ mărunte în ceea ce 
priveşte descoperirea mecanismelor conştiinţei, iar astăzi, 
unitatea conştiinţei — conştientizarea eului — rămâne cel mai mare 
mister al creierului. Ca noțiune filosofică, conştiinţa sfidează în 
continuare consensul, dar majoritatea celor care o studiază şi 
care au examinat tulburările de conştiinţă văd în ea nu o funcţie 
unitară a minţii, ci mai curând stări diferite în contexte diferite. 

Una dintre cele mai surprinzătoare descoperiri datorate 
studiului modern al stărilor de conştiinţă este faptul că Sigmund 
Freud avea dreptate: nu putem înțelege conştiinţa fără să înţele- 
gem că gândirea conştientă este impregnată de procese mintale 
inconştiente, complexe. Percepția conştientă depinde de procese 
inconștiente. Aşadar, pe măsură ce explorăm misterul conştiinţei, 

să nu uităm că analiza tulburărilor creierului ne-a dezvăluit 
diverse aspecte ale procesării mintale. Ştim despre creier că 
foloseşte procese conștiente și procese inconştiente pentru a 
construi o reprezentare interioară a lumii exterioare ce ne 
guvernează comportamentul şi gândurile. Dacă circuitele neuro- 
nale ale creierului nostru sunt perturbate, avem o experiență 
asupra lumii diferită de cea a altor oameni, în grad şi manieră, 
atât la nivel conştient, cât şi la nivel inconştient. 

Noua biologie a minţii - împletirea psihologiei cognitive 
moderne cu neuroştiinţele - a dat naştere unei noi înţelegeri a 
conștiinței. După cum vom vedea în acest capitol, oamenii de 
ştiinţă au folosit imagistica cerebrală pentru a explora diferite 
stări de conștiință, scoțând la iveală câteva mijloace elementare 
prin care creierul dă naştere minții. Apoi vom trece din nou 
în revistă luarea deciziilor, de astă dată nu prin prisma pro- 
cesului decizional defectuos din punct de vedere moral, ci din 
perspectiva mai amplă a modului în care această abilitate 
esenţială utilizează și o procesare conştientă, şi o procesare 
inconştientă. Pe parcurs, vom afla ce a dezvăluit împletirea 
neașteptată a economiei cu biologia celulară despre regulile ce 
guvernează luarea deciziilor. În final, vom analiza contribuţiile 
psihanalizei la înțelegerea proceselor mintale şi modul în care 
această formă de tratament poate genera o forță reînnoită şi 
un nou ţel în tandem cu noua biologie a minţii. 


Viziunea lui Freud asupra minții 


Freud împărțea mintea în componente conştiente și incon- 
ştiente. Mintea conştientă, numită ego, se află în contact direct cu 
lumea exterioară prin intermediul sistemelor noastre senzoriale, 

pentru văz, auz, gust, miros și simţul tactil. Egoul este ghidat 
de realitate, ceea ce Freud numea principiul realității, şi are de-a 
face cu percepția, judecata, planificarea acţiunilor şi experi- 
mentarea plăcerii și a durerii, calităţi care ne permit să amânăm 
satisfacția. Ulterior, Freud și-a dat seama că egoul are și o 
componentă inconștientă, după cum vom vedea. 

Mintea inconştientă, id, nu este guvernată de logică sau de 
realitate, ci de principiul plăcerii — adică de căutarea plăcerii 
şi evitarea durerii. Iniţial, Freud a definit inconştientul drept 
o entitate unică alcătuită în mare parte din instincte pe care 
nu le conştientizăm, dar care ne influenţează comportamentul 
şi experienţa. El considera că instinctele sunt principalele forțe 
motivante în toate funcțiile mintale. Deşi afirma că există un 
număr infinit de asemenea instincte, Freud le-a redus la câteva, 
esenţiale, pe care le-a împărţit în două grupuri mari. Eros, 
instinctul vieţii, acoperă toate instinctele erotice și de autocon- 
servare; Thanatos, instinctul morţii, acoperă toate instinctele 
agresive, autodistructive şi crude. Prin urmare, nu este corect 
să concluzionăm că Freud ar afirma că toate faptele umane au 
o motivaţie sexuală. Cele care izvorăsc din Thanatos nu sunt 
motivate sexual; mai mult decât atât, după cum vom vedea, 
instinctul vieții şi cel al morţii se pot contopi. 

Freud şi-a extins mai târziu ideea minţii inconştiente 
dincolo de id, de inconştientul instinctual. A adăugat o a doua 
componentă, superegoul. Acesta este componenta etică a minții 
care ne formează conştiinţa. Freud şi-a completat modelul struc- 
tural al minţii adăugând o a treia componentă, inconştientul 
preconștient, numit acum inconştient adaptiv. Această a treia 
componentă inconştientă face parte din ego; ea procesează 
informaţiile necesare conştiinţei fără ca noi să ne dăm seama 
de acest lucru (figura 11.1). Astfel, Freud considera că o bună 
parte din procesarea cognitivă superioară se desfăşoară în mod 

inconştient, fără să ne dăm seama sau să putem reflecta asupra 
ei. Vom reveni mai târziu în acest capitol la inconştientul 
adaptiv şi la rolul său în luarea deciziilor. 


inconștient 
instinctual 





Figura 11.1. Modelul structural al minții, după Freud 


O bună parte din opera lui Freud a fost dedicată idului, 
depozitarul inconștient al dorințelor inacceptabile din punct 
de vedere social, al amintirilor traumatice şi al emoţiilor dure- 
roase, precum şi studiului reprimării, mecanismul de apărare 
ce împiedică aceste emoții să pătrundă în gândirea noastră 
conştientă. Specialiştii în neuroştiinţe încep acum să examineze 
baza biologică a unora dintre instinctele noastre, puternicele 
forţe subterane care ne modelează motivațiile, comportamentul 
şi luarea deciziilor. 

Studiind neurobiologia comportamentului emoţional, 
David Anderson de la California Institute of Technology, pe 

care l-am întâlnit pentru prima oară în capitolul 10, a desco- 
perit unele baze biologice a două dintre instinctele examinate 
de Freud - erotismul şi agresivitatea -, precum şi contopirea 
acestor instincte!. 

Ştim de ceva vreme că amigdala orchestrează emoția şi 
comunică cu hipotalamusul, regiunea care controlează com- 
portamentul instinctiv, precum îngrijirea copiilor, hrănirea, 
împerecherea, teama și lupta (figura 11.2). Anderson a descoperit 
în hipotalamus un nucleu (sau un grup de neuroni) care con- 
ține două populații distincte de neuroni: una care reglează 
agresivitatea și una care reglează sexul şi împerecherea. Circa 
20% dintre neuronii aflaţi la granița dintre cele două populaţii 
pot fi activi fie în timpul împerecherii, fie al agresivităţii, ceea 
ce sugerează că circuitele cerebrale care reglează cele două 
comportamente sunt strâns legate între ele. 






Hipotalamus 


Stimulare 


Hipotalamus 








Neuroni de p Neuroni 
împerechere ">> pr de luptă 
Activare > Activare 
Neuroni micşti slabă puternică 
(împerechere şi luptă) 
Împerechere Luptă 


Figura 11.2. Cele două grupuri de neuroni din hipotalamus care 
reglează împerecherea şi lupta sunt strâns legate între ele 

Cum e posibil ca două comportamente care se exclud 
reciproc — împerecherea şi lupta - să fie mediate de aceeaşi 
populaţie de neuroni? Anderson a descoperit că diferenţa ţine 
de intensitatea stimulului aplicat acelor neuroni. Stimularea 
senzorială slabă, cum ar fi preludiul, activează împerecherea, 
în vreme ce stimularea mai puternică, cum ar fi pericolul, 
activează lupta. 

Proximitatea regiunilor asociate cu sexualitatea şi agresi- 
vitatea şi zona de suprapunere explică în parte de ce aceste 
două porniri instinctuale se pot contopi cu atâta ușurință, 
cum se întâmplă, de pildă, în cazul furiei sexuale, plăcerea 
suplimentară pe care le-o oferă unor cupluri experienţele 
sexuale de după o ceartă. 


Viziunea psihologică cognitivă asupra conștiinței 


Psihologia cognitivă modernă are o abordare a minţii dife- 
rită de cea a lui Freud. În loc să se concentreze asupra instinc- 
telor noastre, s-a axat pe modul în care mintea inconştientă 
face posibilă o gamă variată de procese cognitive fără ca noi 
să le conșştientizăm. Dar înainte de a examina cogniția incon- 
ştientă, să analizăm percepția psihologilor cognitivi moderni 
asupra conştiinţei. 

Când vorbesc despre conştiinţă, psihologii cognitivi fac 
trimitere la diferite stări, în diferite contexte: trezirea din somn, 
conştientizarea apropierii unei persoane, percepția senzo- 
rială şi planificarea şi executarea acțiunilor voluntare. Pentru 
a înţelege aceste stări diferite, trebuie să analizăm experienţa 
conştientă din două perspective independente, dar care se 
suprapun. 

Prima perspectivă este starea de excitație generală a creie- 
rului — de exemplu, faptul că eşti treaz versus somnul profund. 
Din această perspectivă, nivelul conştiinţei se referă la diferite 
stări de stimulare și vigilenţă, de la trezirea din somn la con- 
ştientizarea gândirii conştiente normale, în vreme ce lipsa 
conștiinței se referă la situaţii precum somnul, coma şi anestezia 
generală. 

A doua perspectivă este conținutul procesării în starea de 
excitație a creierului — de exemplu, faptul că ţi-e foame, vezi un 
câine sau simţi miros de scorţişoară. Din perspectiva conținu- 
tului, trebuie să stabilim ce aspecte ale informaţiei senzoriale 
sunt procesate conștient şi ce aspecte sunt procesate inconştient, 
precum şi avantajele fiecărui tip de procesare. 

În mod evident, aceste două perspective sunt corelate: dacă 
nu ne aflăm într-o stare corespunzătoare de veghe, nu putem 
procesa stimulii senzoriali, conştient sau inconştient. lată de 
ce vom începe cu analiza biologiei stării de veghe. 

Până nu demult, starea de veghe - trezia şi vigilența — era 
considerată a fi rezultatul stimulării senzoriale a cortexului 
cerebral: când stimulul senzorial este eliminat, adormim. 
În 1918, Constantin von Economo, psihiatru şi neurolog austriac 
care studia pandemia de gripă, a avut mai mulți pacienţi care 
au stat în comă înainte să moară. Când le-a autopsiat trupurile, 
a constatat că sistemele lor senzoriale erau în mare parte intacte, 
dar o regiune a trunchiului cerebral superior era afectată. A numit 
această regiune „centrul stării de veghe”. 

Descoperirea lui von Economo a fost testată empiric în 1949 
de Giuseppe Moruzzi, un renumit om de ştiinţă italian, și de 
Horace Magoun, fiziolog american de seamă. În urma experi- 
mentelor pe animale, ei au descoperit că întreruperea circuitelor 
neuronale care fac legătura între sistemele senzoriale şi creier — 
mai exact, circuitele care mediază simţul tactil şi pe cel al 

poziției — nu perturbă cu nimic conştiinţa, starea de veghe. 
Cu toate acestea, vătămarea unei regiuni a trunchiului cere- 
bral superior — centrul stării de veghe al lui von Economo - 
induce coma. În plus, stimularea acelei regiuni ar trezi un 
animal din somn. 

Moruzzi şi Magoun şi-au dat seama că creierul conţine un 
sistem - pe care ei l-au numit sistemul reticular de activare — 
care se extinde de la trunchiul cerebral şi mezencefal către 
talamus şi de la talamus la cortex. Acest sistem poartă infor- 
maţiile transmise de diversele sisteme senzoriale necesare 
pentru starea conştientă şi le distribuie la nivelul cortexului 
cerebral (figura 11.3). Dar, deşi sistemul reticular de activare este 
necesar pentru starea de veghe, el nu are de-a face cu conţi- 
nutul procesării conștiente, adică cu conţinutul conștientizării. 











Cortex 


„parietal 
i» posterior 


Cortex 
prefrontal 


a 


Talamus 
central 


Sistem 
reticular de 
activare 


Figura 11.3. Sistemul reticular de activare distribuie informaţiile 
senzoriale necesare pentru starea conştientă de la trunchiul 
cerebral către cortexul cerebral 

Conţinutul conştientizării, starea noastră conștientă, este 
mediat de cortexul cerebral. John Searle, profesor emerit de 
filosofie la University of California (Berkeley), susține că, deşi 
oamenii spun uneori despre conștiință că e greu de definit, o 
definiție rezonabilă nu este chiar atât de dificilă. Conştiința 
este starea de vigilenţă, luciditatea. Începe dimineaţa, când ne 
trezim, şi continuă pe tot parcursul zilei, până când mergem 
din nou seara la culcare sau ne pierdem cumva cunoștința. 

Conştiinţa are trei caracteristici deosebite. Prima este senti- 
mentul calitativ: să asculţi muzică şi să miroşi o lămâie nu 
este acelaşi lucru. A doua este subiectivitatea: conştientizarea 
se petrece înăuntrul meu. Sunt destul de sigur că ceva asemă- 
nător se petrece şi în dumneavoastră, însă relația mea cu 
propria conștiință nu este identică cu relaţia mea cu conştiinţa 
altcuiva. Știu că simţiţi durere atunci când vă ardeți la mână, 
dar asta pentru că vă observ comportamentul, nu pentru că 
experimentez - adică simt efectiv - durerea dumneavoastră. 
Simt durere abia atunci când mă ard şi eu. A treia trăsătură 
este unitatea experienţei: trăiesc faptul că-mi simt cămașa 
frecându-mi-se de gât, că îmi aud vocea şi că văd toți oamenii 
din jurul mesei ca făcând parte dintr-o singură conştiinţă, 
unificată - experiența mea -, şi nu ca pe un talmeş-balmeş de 
stimuli senzoriali discreți. 

Searle mai spune că există o problemă uşoară de conștiință 
şi una dificilă. Problema uşoară este aceea de a afla care sunt 
procesele biologice din creier asociate cu starea noastră con- 
ştientă. În prezent, oameni de ştiinţă precum Bernard Baars şi 
Stanislas Dehaene încep să caute corelaţii neuronale ale conştiinţei 
folosind imagistica cerebrală şi o gamă largă de alte tehnici 
moderne. Vom reveni mai târziu la cercetările lor. 

Problema dificilă, potrivit lui Searle, e să aflăm ce legătură 
există între aceste corelaţii neuronale ale stării noastre conştiente 

şi experiența conştientă. Ştim că fiecare experiență pe care o 
avem - mirosul unui trandafir, sunetul unei sonate pentru 
pian de Beethoven, angoasa omului postindutrial în capita- 
lismul târziu, totul — este produsă de grade variabile de excitare 
a neuronilor din creier. Dar aceste procese neuronale, aceste 
corelaţii ale conştiinţei, cauzează efectiv conştiinţa? Dacă da, 
cum? Şi de ce are nevoie experiența conștientă de aceste pro- 
cese biologice? | 

Teoretic, ar trebui să fim capabili să stabilim dacă corelaţiile 
neuronale cauzează conștiința cu ajutorul metodelor obişnuite: 
vedem dacă conştiinţa poate fi activată activând corelaţiile 
neuronale ale conştiinţei și vedem dacă conștiința poate fi 
dezactivată dezactivând corelaţiile neuronale ale conştiinţei. 
Încă nu suntem capabili să facem acest lucru. 


Biologia conștiinței 


Hermann von Helmholtz, fiziolog și psiholog din secolul 
al XIX-lea, a fost probabil primul care şi-a dat seama că creierul 
adună crâmpeie elementare de informaţii de la sistemele sen- 
zoriale, pe baza cărora, în mod inconştient, trage concluzii. 
De fapt, creierul poate face deducții complexe pornind de la 
informaţii sumare. Când vă uitaţi la o serie de linii negre, de 
pildă, liniile nu înseamnă nimic; dar dacă liniile încep să se 
miște — şi mai ales dacă se mişcă în faţă —, creierul le identifică 
imediat ca fiind o persoană care merge. 

Helmholtz şi-a mai dat seama de faptul că procesarea incon- 
ştientă a informaţiilor nu este doar reflexă sau instinctivă, ci 
şi adaptivă - ne ajută să supraviețuim în lume. Mai mult decât 
atât, inconştientul nostru este creativ. Integrează o serie de 

informaţii şi le livrează conştiinţei, folosind atât informaţiile 
înmagazinate în memorie, cât şi informaţiile percepute la 
momentul respectiv. Creierul ia aceste informaţii parţiale, le 
compară cu experienţele anterioare şi produce o judecată în 
cunoștință de cauză, mai raţională. 

Aceasta a fost o descoperire uimitoare, iar Freud şi-a dat 
seama de acest lucru. El era interesat de un grup de boli numite 
afazii, diferite defecte de vorbire, şi a făcut o observaţie 
remarcabilă: nu alegem în mod conştient cuvintele pe care 
urmează să le folosim. Nu formăm în mod conştient struc- 
turile gramaticale. Totul se realizează inconştient - vorbim pur 
şi simplu. De fapt, când vorbim, ştim esenţa a ceea ce urmează 
să spunem, deși nu ştim exact ce vom spune până în clipa în 
care vorbim. 

În mod asemănător, când privim chipul cuiva, nu vedem 
în mod conştient doi ochi și două sprâncene, două urechi şi o 
gură şi spunem: „A, da, e așa şi pe dincolo”, Recunoaşterea 
vine de la sine. O asemenea gândire adaptivă, de nivel înalt 
are loc în inconştientul preconştient al lui Freud. Astfel, între- 
barea lui Freud ar putea fi de fapt: „Care este natura acelei 
integrări care ne permite să recunoaștem ceva complex?” 

Pentru a răspunde la această întrebare, priviţi figura 11.4. 
În partea stângă pare să fie un pătrat alb aşezat pe patru discuri 
negre; în partea dreaptă par să fie patru discuri negre din 
care s-a înlăturat o bucată. Creierul dumneavoastră, care este 
obişnuit să-și deslușească experiența perceptuală, vă spune că, 
în stânga, vă uitaţi la un pătrat alb așezat pe patru discuri negre. 
În realitate, pătratul acela alb nu există. Creierul dumneavoastră 
l-a creat. Când vă uitaţi la cele patru discuri negre din dreapta, 
vă dați seama de acest lucru. În plus, creierul dumneavoastră 
creează şi o diferenţă între albul pătratului aşezat pe discuri şi 
albul din fundal, diferență care, din nou, nu există. 

Figura 11.4. Pătratul Kanizsa: gândirea conştientă creează linii 
implicite (stânga) acolo 'unde ele nu există de fapt 





Psihologul cognitiv Bernard Baars era de părere că integra- 
rea de către creier a proceselor mintale conştiente şi a celor 
inconștiente — interpretarea de către minte a ceea ce vedem — 
ar putea fi probabil explorată empiric dacă ar putea fi corelată 
cumva cu progresele din neuroștiințe. Prin urmare, exact asta 
şi-a propus să facă. 


Spaţiul de lucru global 


După ce a conceput şi a efectuat o serie de experimente 
bazate pe imagistică cerebrală pentru a studia percepţia vizuală, 
Baars a introdus în 1988 teoria spaţiului de lucru globaF. Potrivit 
acestei teorii, conştiinţa implică diseminarea, răspândirea vastă 
a unor informaţii anterior inconştiente (preconștiente) la nivelul 
cortexului. Baars sugera că spaţiul de lucru global cuprinde 
un sistem de circuite neuronale care se extinde de la trunchiul 
cerebral la talamus şi de acolo la cortexul cerebral. 

Înaintea lui Baars, conştiinţa era un subiect tabu în rândul 
celor mai mulți psihologi experimentali riguroşi, deoarece nu 

era considerată o problemă care să poată fi examinată ştiinţific. 
Însă acum ne dăm seama că psihologia are la dispoziţie o gamă 
extrem de variată de tehnici pentru a examina conștiința în 
laborator. Practic, un experiment poate să ia orice stimul — 
imaginea unui chip sau un cuvânt -, să schimbe puţin condiţiile 
şi să facă astfel încât percepţia acestuia să ajungă la nivelul 
conştiinţei şi să o părăsească după bunul-plac. De exemplu, 
dacă vă arăt o fotografie cu chipul unei persoane, urmată 
foarte repede de o altă imagine, care maschează faţa, nu veţi 
percepe chipul în mod conştient. Dar dacă vă arăt aceeaşi 
fotografie preţ de câteva secunde, o veţi percepe cu ușurință 
în mod conştient. 

Aceasta a fost o nouă înţelegere a conștiinței, prin prisma 
psihologiei cognitive. Ea sintetiza psihologia percepţiei con- 
ştiente şi descoperirea faptului că semnalele neuronale erau 
transmise de la talamus la nivelul întregului cortex cerebral. 
Cele două abordări sunt inseparabile. În lipsa unei bune psiho- 
logii a stării conştiente nu putem avansa în ceea ce priveşte 
biologia răspândirii informaţiilor, iar fără biologie nu vom 
înţelege niciodată mecanismul subiacent al conştiinţei. 

Neurocercetătorul cognitiv francez Stanislas Dehaene a 
extins modelul psihologic al lui Baars la un model biologic”. 
Dehaene a constatat că tot ceea ce trăim ca stare conştientă 
este rezultatul unei serii distribuite de circuite neuronale care 
selectează o informaţie, o amplifică şi o transmit mai departe 
la cortex. Teoria lui Baars şi descoperirile lui Dehaene arată 
că avem două modalități de abordare a lucrurilor: una este 
inconștientă şi implică percepţia; cealaltă este conştientă şi 
implică transmiterea informaţiilor percepute. 

Dehaene a conceput o metodă de a înfățişa conştiinţa în 
creier punând în opoziţie procesarea inconștientă şi proce- 
sarea conştientă“. El proiectează rapid cuvintele „unu, doi, trei, 

patru” pe un ecran. Chiar şi atunci când le proiectează foarte 
repede, tot le puteți vedea. Dar când proiectează o formă chiar 
înainte şi imediat după ultimul cuvânt, „patru”, cuvântul pare 
să dispară. El este în continuare acolo, pe ecran, e în continuare 
pe retina dumneavoastră, creierul dumneavoastră îl proce- 
sează — dar nu sunteţi conștient de el. 

Mergând puţin mai departe, el plasează apoi cuvintele în 
pragul conștiinței, astfel încât în jumătate dintre cazuri veţi 
spune că le-aţi văzut, iar încealaltă jumătate veţi spune că 
nu le-aţi văzut. Percepția dumneavoastră este pur subiectivă. 
Realitatea obiectivă a cuvintelor este exact aceeași, indiferent 
dacă credeți că le-aţi văzut sau nu. 

Ce se întâmplă în creier când vedem un cuvânt subliminal, 
sub pragul conştiinţei? Mai întâi, cortexul vizual devine foarte 
activ. Aceasta este o activitate neuronală inconștientă: cuvântul 
pe care l-am văzut ajunge la baza de procesare vizuală timpurie 
a cortexului cerebral. Apoi, după 200-300 de milisecunde 
dispare treptat, fără să ajungă la centrii superiori ai cortexului 
(figura 11.5). Acum treizeci de ani, la întrebarea dacă o percepție 
inconştientă ajunge la cortexul cerebral, neurocercetătorii ar 
fi răspuns că nu, deoarece credeau că toate informaţiile care 
ajung la cortexul cerebral pătrund automat în conștiință. În 
realitate însă, când o percepție devine conştientă, se întâmplă 
ceva destul de diferit. 

Şi percepţia conştientă începe cu activitate la nivelul cor- 
texului vizual, dar, în loc să dispară treptat, activitatea este 
amplificată. După circa 300 de milisecunde devine foarte 
pronunţată: seamănă mai curând cu un tsunami decât cu un 
val lipsit de vlagă. Se propagă tot mai sus în creier, până la 
nivelul cortexului prefrontal. De acolo se întoarce de unde a 
pornit, creând un circuit neuronal de activitate ce reverberează. 
Aşa se realizează transmiterea informaţiilor atunci când suntem 

conştienţi de informaţiile respective. Informaţiile sunt trans- 
ferate în spaţiul de lucru global, unde le sunt accesibile altor 
regiuni ale creierului (figura 11.6). 





Figura 11.5. Percepția subliminală: activitatea din cortexul vizual 
dispare treptat înainte să ajungă în regiunile superioare ale creierului 





Figura 11.6. Percepția conștientă: activitatea din cortexul vizual 
este transmisă cortexului prefrontal, unde este disponibilă 
pentru alte regiuni ale creierului 

Mai simplu spus, când sunteți conștient de un anumit cuvânt, 
cuvântul în cauză devine disponibil în spaţiul de lucru global, 
proces care are loc separat de recunoaşterea vizuală a cuvân- 
tului. Deși cuvântul vă este proiectat în fața ochilor doar pentru 
o clipă, puteţi păstra cuvântul în minte cu ajutorul memoriei 
de lucru. După care îl puteți transmite tuturor regiunilor care 
au nevoie de el. 

Descoperirea fundamentală a imagisticii cerebrale este aceeaşi. 
Activitatea conștientă este limitată în ceea ce priveşte obiectul 
atenţiei sale: alege câte un singur lucru odată, pe care îl transmite 
la nivelul creierului. În schimb, procesarea inconștientă a infor- 
maţiilor poate avea loc simultan în numeroase zone diferite 
ale cortexului, dar acele informaţii nu sunt transmise şi altor 
regiuni. De pildă, în timp ce citiți aceste cuvinte, sunteţi con- 
ştient de ceea ce vă înconjoară - sunete ambientale, tempera- 
tură şi aşa mai departe. Acele informaţii senzoriale legate de 
mediul înconjurător sunt procesate inconştient în creier, dar 
întrucât informaţiile nu sunt răspândite la scară largă, nu le 
conştientizați activ în timp ce citiţi. 

Experimentele descrise anterior demonstrează că informa- 
țiile pot să ajungă la creier fără să dea totuşi naştere percepţiei 
conştiente. În mod curios însă, după cum vom vedea, aceste 
informaţii pot să ne afecteze comportamentul. Asta pentru 
că procesarea inconștientă de către creier nu se limitează la 
informaţiile senzoriale. Deși simpla recunoaștere a unui cuvânt 
are loc în mod inconştient, înțelesul acelui cuvânt este accesat 
în creier la niveluri net superioare fără ca noi să conştientizăm 
acest lucru. Şi alte aspecte ale cuvântului pot fi evaluate în mod 
inconștient, precum felul în care sună, conţinutul său emoțional 
sau dacă l-am rostit din greşeală şi vrem să depistăm greșeala. 
În mod asemănător, când vedem un număr, accesăm fără efort 
sistemele matematice ale creierului nostru. Oamenii de ştiinţă 

încă se chinuie să înțeleagă cum funcționează procesarea incon- 
ştientă şi cât de profundă poate fi. 


Corelaţie sau cauzalitate? 


Cum facem distincţia între ceva ce este preconștient Şi, 
astfel, corelat cu activitatea conştientă (corelaţia neuronală a 
conştiinţei) şi ceva care cauzează efectiv activitatea conştientă? 
Cum codifică creierul conţinutul propriu-zis al conştiinţei? 
Pentru a afla răspunsurile la aceste întrebări, vom avea nevoie 
de tehnici mai rafinate. 

Daniel Salzman, acum la Columbia University, şi William 
Newsome de la Stanford University au folosit stimularea electrică 
pentru a manipula căile de procesare a informaţiilor în creierul 
animalelor”. Animalele sunt dresate să indice dacă, pe un ecran, 
niște puncte se deplasează la stânga sau la dreapta. Stimulând 
doar o parte minusculă a regiunii cerebrale asociate cu mişcarea 
vizuală, Salzman şi Newsome pot induce o uşoară schimbare 
în percepţia animalelor asupra modului în care se deplasează 
punctele. Această schimbare de percepţie face ca animalele să 
se răzgândească cu privire la modul în care se mişcă punctele. 
Astfel, e posibil ca punctele să se deplaseze de fapt la dreapta, 
dar, când Newsome şi Salzman stimulează celulele creierului 
asociate cu mişcarea spre stânga, animalele să se răzgândească 
şi să indice că punctele se deplasează spre stânga. 

Într-un studiu paralel din 1989, Nikos Logothetis şi Jeffrey 
Schall au examinat rivalitatea binoculară“. Rivalitatea binoculară 
descrie situaţia în care o imagine este prezentată unui ochi, iar 
o imagine diferită este prezentată celuilalt ochi. În loc ca acele 
două imagini să fie suprapuse, percepţia noastră sare de la o 

imagine la cealaltă: suntem conştienţi doar de faptul că „vedem” 
câte o imagine odată. Același fenomen are loc şi la animale. În 
cadrul experimentelor lor, Logothetis şi Schall au dresat niște 
maimuțe să „relateze” aceste schimbări subite. Ei au descoperit 
că unii neuroni răspund doar la imaginea fizică, în vreme ce 
alții răspund la perceperea acesteia de către animal. După cum 
am văzut, percepția implică funcții cognitive, precum memoria, 
nu doar răspunsuri la stimuli senzoriali. Studiul lui Logothetis 
şi Schall a dat naștere unor cercetări suplimentare, care au 
constatat, în esenţă, că numărul de neuroni sensibili la percepții, 
adică la reprezentări mintale ale unui obiect, creşte pe măsură 
ce informaţiile sunt transmise de la nivelul cortexului vizual 
primar către regiunile superioare ale creierului. 

Pe baza studiului său şi a cercetărilor asociate, Logothetis 
conchide: „Imaginea creierului care începe să se contureze din 
aceste studii este aceea a unui sistem ale cărui procese creează 
stări de conștiință ca răspuns nu doar la stimuli senzoriali, ci 
şi la semnale interioare care reprezintă așteptări bazate pe 
experienţe anterioare”. El afirmă, de asemenea, că „succesul 
nostru în identificarea neuronilor ce reflectă conştiinţa este 
un bun început” pentru descoperirea circuitelor neuronale 
care stau la baza conştiinţei. 

Cu toate că abia începem să studiem biologia conştiinţei, 
aceste experimente ne-au oferit paradigme utile pentru explo- 
rarea diferitelor stări de conștiință. 


0 perspectivă generală asupra biologiei conştiinţei 


E tentant să conchidem că propagarea unor semnale electrice 
la nivelul cortexului prefrontal - transmiterea unor informaţii 

inconștiente către spaţiul de lucru global - reprezintă conștiința, 
dar, cel mai probabil, conştiinţa nu este atât de simplă. O parte 
din această activitate de diseminare reprezintă într-adevăr 
conștiința, dar o parte ar putea reprezenta doar asocieri. 

Să presupunem, de pildă, că o persoană care nu ştie cine a 
fost John Lennon s-ar uita la o fotografie cu acesta. Creierul 
persoanei respective ar suferi procesul obişnuit al transmiterii 
informaţiei de la nivelul cortexului vizual spre cortexul pre- 
frontal; drept urmare, ar vedea un bărbat cu o înfăţişare 
plăcută, cu ochelari rotunzi şi păr lung. Cu toate acestea, dacă 
acea persoană ar şti cine a fost John Lennon, ar putea asocia 
imaginea lui Lennon cu piesa „Eleanor Rigby” şi cu Paul 
McCartney, George Harrison şi Ringo Starr, ceilalți membri 
ai trupei The Beatles. Acea activitate cerebrală suplimentară 
este separată de percepția feței lui Lennon: recunoaşte imaginea 
lui Lennon şi o asociază cu amintiri. Facem acele asocieri în 
mod inconştient, dar ele sunt totuși produsul activităţii din 
zonele frontale ale creierului nostru, ca răspuns la informaţiile 
trimise de sistemul vizual. 

Un ultim aspect, deosebit de important, are de-a face cu 
următorul fapt: conştiinţa poate funcţiona în mare măsură 
independent de stimulii primiţi. Viziunea noastră generală 
asupra creierului este aceea că primeşte stimuli senzoriali şi 
produce, ca răspuns, informaţii. Acest lucru este de multe ori 
adevărat, dar gândiți-vă la următorul lucru: chiar şi într-o beznă 
totală, fără stimuli vizuali, menţinem stări foarte complexe 
de activitate care își au originea în regiunile superioare ale 
cortexului, fiind astfel de natură cognitivă, sau de sus în jos. 
Mai mult decât atât, când visăm, e posibil să fim conştienţi de 
evenimente extrem de vii şi încărcate emoţional, deşi unele 
semnale din lumea exterioară ar putea fi împiedicate să ajungă 
la cortex. Uneori gândim și planificăm fără să fim atenţi la 

evenimentele exterioare din jurul nostru. Chiar şi atunci când 
visăm cu ochii deschişi şi ne imaginăm evenimente viitoare, 
creierul blochează temporar stimuli senzoriali, jucându-se în 
schimb cu ideile noastre generate lăuntric. Aceste idei şi 
reverii sunt generate independent, fără informaţii din partea 
unor stimuli externi. Desigur, creierul poate fi adus cu picioa- 
rele pe pământ de un zgomot puternic sau de un miros de 
fum, dar când ne concentrăm asupra gândurilor noastre 
interioare - cum facem adesea -, creierul ține la distanţă noii 
stimuli senzoriali. 


Luarea deciziilor 


Capacitatea de a lua decizii bune este esenţială şi depinde 
atât de procesarea mintală conştientă, cât și de cea inconștientă. 
În capitolul 8 am discutat despre rolul important al emoţiei în 
luarea deciziilor. Aici vom merge puţin mai departe şi vom 
explora mai multe idei din psihologia cognitivă și din biologie 
care ne-au ajutat să înțelegem mai bine modul în care interac- 
ționează procesele conştiente şi cele inconștiente în luarea 
deciziilor. 

Timothy Wilson, psiholog cognitiv, a introdus ideea incon- 
ştientului adaptiv, o serie de procese cognitive de înalt nivel 
asemănătoare cu inconştientul preconştient al lui Freud. 
Inconştientul adaptiv interpretează rapid informaţiile, fără ca 
noi să ne dăm seama de acest lucru, ceea ce îl face să fie esenţial 
pentru supraviețuirea noastră. Deşi ne concentrăm în mod 
conștient asupra a ceea ce se petrece în jurul nostru, incon- 
ştientul adaptiv permite unei părți a minţii să urmărească ce 
se întâmplă altundeva, să se asigure că nu ratăm ceva important. 

Inconştientul adaptiv are mai multe funcţii, printre care se 
numără şi luarea deciziilor”. 

Mulţi dintre noi, când ne confruntăm cu o alegere impor- 
tantă, scoatem bine-cunoscuta foaie de hârtie şi facem o listă 
cu plusuri şi minusuri care să ne ajute să ne hotărâm. Dar 
experimentele au arătat că e posibil ca aceasta să nu fie cea 
mai bună metodă de a lua o decizie. Dacă sunteţi extrem de 
conştient, ați putea să vă convingeţi că preferaţi ceva ce nu vă 
place de fapt. În schimb, cel mai bine ar fi să vă îngăduiţi să 
adunați cât mai multe informaţii în legătură cu decizia în cauză, 
după care să o lăsați să se decanteze inconştient. O preferință 
se va ridica la suprafață. Somnul contribuie la echilibrarea 
emoțiilor, aşa că, atunci când aveţi de luat o decizie importantă, 
ar trebui efectiv să dormiţi. lată aşadar concluzia: deciziile noastre 
conștiente se sprijină pe informaţii selectate din inconștient. 

Cu toate că inconştientul adaptiv constă într-o serie de 
procese deosebit de inteligente şi de sofisticate, el nu este 
perfect. EI clasifică foarte repede și poate fi cam rigid. Potrivit 
unui curent de gândire, așa s-ar explica, în parte, prejudecata. 
Reacţionăm rapid la un stimul, pe baza unei experienţe ante- 
rioare care ar putea să nu se aplice şi noii situaţii cu care ne 
confruntăm. În asemenea situații noi, conştiinţa ar putea să 
intervină şi să corecteze o judecată pripită, spunând: „Ia stai 
puţin - această reacție negativă rapidă ar putea fi greşită. Trebuie 
să o regândesc”. Inconştientul adaptiv lucrează împreună cu 
conştiinţa şi ne îndrumă, făcându-ne să fim cea mai inteligentă 
specie de pe pământ. Ar fi interesant de văzut cât de mult 
ne-am putea apropia de originile acestor două procese mintale 
care au evoluat pentru a se ocupa de diferite tipuri de informaţii. 

Rolul biologic al inconştientului adaptiv în luarea deciziilor 
a ieşit la iveală în cadrul unui experiment simplu efectuat de 
Benjamin Libet de la University of California (San Francisco). 

Hans Helmut Kornhuber, neurolog german, arătase că, atunci 
când inițiem o mişcare voluntară, precum mișcarea unei 
mâini, producem un potențial de pregătire, un semnal electric 
care poate fi detectat la suprafaţa craniului. Potenţialul de 
pregătire apare cu o fracțiune de secundă înainte de mișcarea 
propriu-zisă. 

Libet a dus acest experiment puţin mai departe. Le-a cerut 
unor oameni să „comande” în mod conştient o mișcare şi să 
observe momentul exact în care are loc comanda respectivă. 
Era sigur că aceasta avea să se producă înaintea potenţialului 
de pregătire, a semnalului că activitatea începuse. Spre marea 
sa uimire, a constatat că aceasta avea loc după potenţialul de 
pregătire. De fapt, stabilind o medie în urma acestor teste, 
Libet putea să se uite la creierul unei persoane şi să spună că 
era pe cale să se mişte chiar înainte ca persoana respectivă să 
conştientizeze acest lucru!”. 

Acest rezultat uluitor ar putea sugera că ne aflăm la mila 
dorințelor şi instinctelor noastre inconștiente. În realitate însă, 
activitatea din creierul nostru precedă decizia de a ne mișca, nu 
mişcarea însăși. După cum explică Libet, procesul de iniţiere 
a unei acţiuni voluntare are loc rapid într-o parte inconștientă 
a creierului; cu toate acestea, chiar înainte ca acţiunea să 
înceapă, conştiinţa, care intervine mai lent, aprobă sau res- 
pinge acţiunea. Astfel, cu 150 de milisecunde înainte să ridicaţi 
degetul, conştiinţa dumneavoastră stabileşte dacă îl veți mișca 
efectiv sau nu. Libet a arătat că activitatea din creier precedă 
conştientizarea, la fel cum precedă orice acțiune pe care o 
facem. Prin urmare, trebuie să rafinăm modul în care concepem 
natura activităţii cerebrale în raport cu conştiinţa. 

În anii 1970, Daniel Kahneman şi Amos Tversky au început 
să cocheteze cu ideea că gândirea intuitivă funcţionează ca 
un pas intermediar între percepţie şi judecată. Cei doi au 

explorat modul în care oamenii iau decizii şi, cu timpul, şi-au 
dat seama că erorile inconștiente de judecată ne distorsionează 
profund judecata şi ne influenţează comportamentul!!. Studiul 
lor a stat la baza cadrului pentru noul domeniu al economiei 
comportamentale. 

Kahneman și Tversky au identificat anumite scurtături 
mintale care, deși facilitează o acţiune rapidă, pot da naştere 
unor judecăţi nu tocmai optime. De exemplu, luarea deciziilor 
este influențată de modul în care sunt descrise sau încadrate 
alegerile. Când încadrăm o alegere, pierderile cântăresc mult 
mai greu decât câștigurile echivalente. Dacă un pacient are 
nevoie de o intervenție chirurgicală, de pildă, există mult mai 
multe şanse să accepte procedura dacă chirurgul îi spune că 
90% dintre pacienţi supraviețuiesc fără alte probleme decât 
dacă îi spune că 10% dintre pacienți mor. Cifrele sunt aceleași, 
dar, din pricina aversiunii noastre față de risc, preferăm să 
auzim că există o probabilitate mare de supraviețuire, şi nu o 
probabilitate scăzută să murim. 

Kahneman a descris apoi două sisteme generale de gândire”?. 
Sistemul 1 este în mare măsură inconştient, rapid, automat şi 
intuitiv, la fel ca inconştientul adaptiv — sau ceea ce Walter 
Mischel, un cunoscut psiholog cognitiv, numeşte gândire 
„fierbinte”. În general, Sistemul 1 foloseşte asocierea şi metafora 
pentru a produce o schiță rapidă de soluţionare a unei probleme 
sau a unei situaţii. Kahneman susține că unele dintre cele mai 
sofisticate activităţi ale noastre necesită doze mari de intuiţie: 
șahul la nivel de performanță sau evaluarea unor situaţii sociale. 
Dar intuiţia este predispusă la prejudecăţi şi erori. 

În schimb, Sistemul 2 este bazat pe conştiinţă, lent, voit şi 
analitic, la fel ca gândirea „rece” a lui Mischel. Sistemul 2 
evaluează o situație folosind credinţe explicite și o evaluare 
rațională a alternativelor. Kahneman susţine că ne identificăm 

cu Sistemul 2, eul conştient şi chibzuit care alege şi decide la 
ce să se gândească şi ce să facă, în vreme ce vieţile noastre sunt 
ghidate de fapt de Sistemul 1. 

Un exemplu clar al biologiei luării deciziilor este ilustrat 
de studiul emoției inconștiente, al sentimentului conştient şi al 
exprimării lor la nivel fizic. Până la sfârşitul secolului al XIX-lea 
se credea că emoția este produsă de o anumită succesiune de 
evenimente: o persoană recunoaște o situaţie înspăimântătoare; 
acea recunoaştere produce în'cortexul cerebral o experiență 
conştientă de teamă; iar teama induce schimbări inconștiente 
în sistemul nervos autonom al corpului, ducând la creşterea 
pulsului și tensiunii arteriale, umezirea palmelor și contractarea 
vaselor de sânge. 

În 1884, după cum am văzut, William James a răsturnat 
această succesiune de evenimente. James şi-a dat seama că nu 
numai creierul comunică cu corpul, ci, la fel de important, 
şi corpul comunică cu creierul. El a sugerat că experiența 
noastră conștientă a emoţiei are loc după răspunsul fiziologic 
al corpului. Astfel, când întâlnim în cale un urs, nu evaluăm 
în mod conştient ferocitatea ursului, fiind apoi cuprinși de 
teamă; fugim în mod instinctiv de urs şi abia mai târziu avem 
experiența spaimei conștiente. 

Recent, trei grupuri independente de cercetare au con- 
firmat teoria lui James". Folosind imagistica cerebrală, au 
descoperit cortexul insular anterior, sau insula, o insuliță din 
cortex situată între lobul parietal şi lobul temporal. Insula este 
locul unde sunt reprezentate sentimentele noastre — conştien- 
tizarea activă a răspunsului corpului la stimuli cu încărcătură 
emoţională. Insula nu numai că evaluează și integrează impor- 
tanța emoţională sau motivațională a acestor stimuli, dar şi 
coordonează informaţiile senzoriale externe şi stările noastre 
motivaționale interioare. Această conştiinţă a stărilor corpului 

este o măsură a conştientizării emoţionale a eului, a sentimen- 
tului că „eu sunt”. 

Joseph LeDoux, pionierul neurobiologiei emoţiei, pe care 
l-am întâlnit în capitolul 8, a descoperit că un stimul urmează 
una din două căi către amigdală. Prima este o cale directă, 
rapidă, care procesează informaţiile senzoriale inconștiente 
şi leagă în mod automat între ele aspectele senzoriale ale 
unui eveniment. A doua cale transmite informaţiile prin 
diverse canale cortexului cerebral, inclusiv insulei, şi ar putea 
contribui la procesarea conștientă a lor. LeDoux susţine că, 
împreună, calea directă şi cea indirectă mediază atât reacția 
imediată, inconștientă la o situaţie, cât şi prelucrarea ei ulte- 
rioară, conştientă. 

Graţie acestor studii, acum putem să accesăm viaţa mintală 
profundă şi să începem să examinăm modul în care sunt asociate 
experienţele conştiente şi cele inconştiente. De fapt, unele dintre 
cele mai fascinante observaţii recente referitoare la conştiinţă 
se datorează unor studii ce corespund gândirii lui James şi 
examinează conştiinţa prin intermediul rolului ei în alte pro- 
cese mintale. Studiile imagistice efectuate de Elliott Wimmer 
şi Daphna Shohamy, de pildă, arată că aceleaşi mecanisme din 
hipocamp care sunt implicate în rememorarea conștientă a unui 
eveniment pot îndruma, dar şi manipula decizii inconştiente!?. 

Wimmer şi Shohamy au conceput un studiu în care le-au 
arătat mai întâi participanţilor o serie de imagini împerecheate. 
După aceea, oamenii de știință au separat imaginile şi, folosind 
tehnicile învățării condiționate, le-au prezentat participanţilor 
o parte dintre imagini, împreună cu o recompensă bănească. 
În sfârşit, le-au arătat imaginile care nu fuseseră asociate cu o 
recompensă bănească şi i-au întrebat pe care dintre acestea le 
preferau. În general, participanţii au preferat imaginile care 
fuseseră cuplate anterior cu o recompensă, chiar dacă nu își 

aminteau conştient perechile inițiale. Cercetătorii au conchis că 
hipocampul poate reactiva asocierea ultimei imagini cu perechea 
ei iniţială şi, împreună cu corpul striat, o poate conecta cu amin- 
tirea recompensei, manipulând astfel alegerea participanţilor. 

Pornind de la concluzia că biologia este implicată în alegeri 
şi în luarea deciziilor, Newsome şi alți neurocercetători au 
început să aplice aceste modele economice pe animale, la nivel 
celular, pentru a înţelege regulile care guvernează procesul 
decizional. În același timp, economiştii au început să integreze 
rezultatele acelor studii în teoriile lor economice. 

Experţi în neuroștiinţe au obținut progrese majore în ceea 
ce priveşte studiul luării deciziilor examinând celule nervoase 
individuale la primate. O descoperire esențială, ilustrată de 
cercetările lui Michael Shadlen, este aceea că neuronii din 
regiunile de asociere ale cortexului, care sunt implicaţi în 
luarea deciziilor, au proprietăţi foarte diferite de răspuns față 
de neuronii din zonele senzoriale ale cortexului. Neuronii 
senzoriali răspund la un stimul curent, pe când neuronii de 
asociere sunt activi mai mult timp, probabil pentru că fac parte 
din mecanismul ce corelează percepţia cu un plan temporar 
de acțiune!?. 

Rezultatele lui Shadlen arată că neuronii de asociere evaluează 
cu precizie probabilitățile legate de luarea unei decizii. De 
exemplu, pe măsură ce o maimuţă vede tot mai multe dovezi 
care îi dau de înţeles că o ţintă situată în dreapta va oferi o 
recompensă, activitatea neuronală ce favorizează o alegere în 
dreapta crește. Acest fapt îi permite maimuţei să adune dovezi 
şi să facă o alegere atunci când probabilitatea de a avea dreptate 
depăşeşte un anumit prag, să spunem 90%. Activitatea neuro- 
nilor şi decizia pe care o produc se pot realiza foarte repede - 
de multe ori în mai puţin de o secundă. Astfel, în circumstanţele 
adecvate, până şi deciziile rapide pot fi luate într-o manieră 

aproape optimă. Așa s-ar putea explica de ce a supraviețuit 
gândirea rapidă, inconștientă a Sistemului 1: poate că e pre- 
dispusă la greşeală în anumite împrejurări, dar este deosebit 
de adaptivă în altele. 


Psihanaliza și noua biologie a minții 


În prima jumătate a secolului XX, psihanaliza a oferit noi 
informaţii uimitoare cu privire la procesele mintale incon- 
ştiente, determinismul psihic, sexualitatea infantilă şi, poate 
cel mai important, iraţionalitatea motivaţiei umane. Abordarea 
sa era atât de inedită și de puternică, încât, vreme de mai mulți 
ani, nu numai Freud, ci şi alți psihanalişti inteligenţi şi creativi 
au putut afirma că întâlnirile psihoterapeutice dintre pacient 
şi psihanalist ofereau cel mai bun context pentru cercetarea 
ştiinţifică a minţii umane. 

Însă realizările psihanalizei din a doua jumătate a secolului 
au fost mai puţin impresionante. Deși gândirea psihanalitică 
a continuat să evolueze, s-au înregistrat relativ puţine noi des- 


coperiri remarcabile. Cel mai important şi mai dezamăgitor 


aspect este acela că psihanaliza nu a evoluat din punct de 
vedere ştiinţific. Mai precis, nu a conceput metode obiective de 
testare a ideilor interesante pe care le formulase. Drept urmare, 
influența psihanalizei a început să scadă în secolul XXI. 

Ce anume a dus la acest declin regretabil? În primul rând, 
psihanaliza îşi epuizase o bună parte din puterea de investigaţie. 
Freud îşi asculta cu atenţie pacienţii, şi îi asculta în maniere 
inedite. De asemenea, avea o schemă aproximativă cu ajutorul 
căreia desluşea asocierile lor aparent fără legătură şi incoerente. 
Astăzi însă, au mai rămas puţine elemente teoretice care să fie 

descoperite ascultând pur și simplu cu atenţie pacienţii indi- 
viduali. Mai mult decât atât, observarea clinică a pacienţilor 
individuali, într-un context atât de sensibil la prejudecata obser- 
vatorului cum este relația psihanalitică, nu este o bază suficientă 
pentru o ştiinţă a minţii. 

În al doilea rând, deși psihanaliza s-a considerat adesea a 
fi o disciplină ştiinţifică, ea rareori a folosit metode ştiinţifice 
şi nu a reuşit, de-a lungul anilor, să-şi supună ipotezele unor 
experimentări testabile. De fapt, până în prezent, psihanaliza 
mai curând a generat idei în loc să le testeze, în parte pentru 
că, cu câteva excepţii, datele adunate în şedinţele de psihanaliză 
sunt private: comentariile, asocierile, tăcerile, posturile, miş- 
cările şi alte comportamente ale pacientului sunt confidenţiale. 
De fapt, confidenţialitatea este esenţială pentru crearea încre- 
derii necesare într-o situație psihanalitică. Drept urmare, de 
obicei dispunem doar de relatările subiective ale analiştilor cu 
privire la ceea ce cred că s-a întâmplat în cadrul şedinţelor, iar 
aceste relatări nu se compară cu datele ştiinţifice. 

În al treilea rând, cu câteva excepţii notabile, psihanaliştii 
nu au adoptat cunoștințele acumulate în ultimii cincizeci de 
ani cu privire la biologia creierului și la modul în care contro- 
lează comportamentul. 

Pentru ca psihanaliza să-şi redobândească influenţa şi puterea 
intelectuală, aşa cum s-ar cuveni, va trebui să coopereze în mod 
constructiv cu noua biologie a minţii. Din punct de vedere 
conceptual, noua biologie ar putea să ofere psihanalizei o bază 
ştiinţifică pe care să se dezvolte. Experimental vorbind, desco- 
peririle de ordin biologic ar putea stimula cercetarea, testarea 
anumitor idei legate de modul în care procesele cerebrale 
mediază procesele mintale şi comportamentul. Studiile imagis- 
tice au oferit dovezi potrivit cărora psihanaliza, precum şi alte 
forme de psihoterapie sunt tratamente biologice — ele produc 

schimbări fizice detectabile, de durată la nivelul creierului şi 
al comportamentului. Acum trebuie să aflăm cum anume fac 
acest lucru. 

Din fericire, unii membri ai comunității psihanalitice şi-au 
dat seama că studiul empiric este esenţial pentru viitorul disci- 
plinei. Datorită acestora, două curente au căpătat amploare în 
ultimele decenii. Primul este efortul pomenit mai devreme, 
acela de a pune psihanaliza în acord cu noua biologie a 
minţii. Al doilea curent este favorizarea psihoterapiei bazate 
pe dovezi, despre care am discutat în capitolul 3. Întrucât 
aproape orice funcție mintală necesită interacțiunea dintre 
procesele conştiente şi cele inconștiente, noua biologie a minţii 
poate oferi o legătură valoroasă între teoria psihanalitică şi 
neuroştiințele cognitive moderne. O asemenea legătură ar per- 
mite neuroștiințelor cognitive să exploreze, să modifice şi, 
acolo unde e cazul, să combată teoriile psihanalitice despre 
inconştient. De asemenea, ar ajuta ideile psihanalitice să îmbo- 
găţească neuroștiințele cognitive. 

Folosind abordarea operațională a lui Dehaene, am putea 
explora, de pildă, felul în care inconştientul instinctual al lui 
Freud se corelează cu observaţiile biologice moderne legate de 
agresivitate şi de comportamentul social. Ajung aceste procese 
inconștiente la cortexul cerebral, deşi e posibil să nu ajungă la 
conștiință? Ce sisteme neuronale guvernează mecanismele de 
apărare, precum sublimarea, reprimarea şi denaturarea? 

Biologia secolului XXI se află deja într-o poziţie bună pen- 
tru a răspunde la unele dintre întrebările noastre cu privire la 
natura proceselor mintale conştiente şi inconștiente, dar acele 
răspunsuri vor fi mai bogate și vor avea o mai mare însem- 
nătate dacă vor fi obținute prin intermediul unei sinteze între 
noua biologie a minţii şi psihanaliză. Această sinteză ar con- 
tribui enorm la înţelegerea tulburărilor mintale şi, astfel, la 

înţelegerea circuitelor neuronale ale funcţiei cerebrale sănătoase. 
Noile descoperiri cu privire la funcţia cerebrală sănătoasă ne-ar 
ajuta să-i înțelegem mai bine pe cei care suferă de tulburări 
ale creierului și să concepem pentru ei tratamente eficiente. 


O privire spre viitor 


Conştiinţa rămâne un mister. Ştim că nu e statică, că stările 
de conştiinţă variază. În plus, conştiinţa presupune ca infor- 
maţiile perceptuale inconștiente să devină disponibile pentru 
vaste regiuni ale cortexului cerebral, îndeosebi pentru cortexul 
prefrontal, partea creierului responsabilă de integrarea per- 
cepției, memoriei și cogniţiei. Stabilirea naturii conștiinței - în 
esenţă, modul în care dobândim conştiinţa eului din activitatea 
inconștientă a creierului — reprezintă una dintre cele mai mari 
provocări ştiinţifice ale secolului XXI, aşa că răspunsurile nu 
vor veni nici rapid şi nici uşor. 

Deși tulburările creierului pot perturba numeroase aspecte 
ale experienţei noastre conştiente — cogniția, memoria, dispo- 
ziţia, interacțiunea socială, voinţa, comportamentul -, cea mai 
mare parte din ceea ce am descoperit despre conștiință din 
aceste tulburări se aplică până acum interacțiunii dintre pro- 
cesele conştiente şi cele inconştiente. Cel mai probabil, această 
interacțiune este esențială pentru viitoarea înțelegere a modului 
în care ia naştere conştiinţa. 

Concluzie 


Închiderea cercului 


În ultimul secol, descoperirile făcute despre creier şi tulbură- 
rile sale depășesc cu mult rezultatele obținute în domeniu în toți 
anii anteriori din istoria omenirii. Decodarea genomului uman 
ne-a arătat cum dictează genele organizarea creierului şi felul 
în care schimbările de la nivelul genelor influenţează tulbură- 
rile. Am făcut observaţii noi cu privire la căile moleculare ce 
stau la baza unor funcții cerebrale specifice, cum este memoria, 
precum şi la genele defecte ce contribuie la tulburări ale acestor 
funcţii, cum este boala Alzheimer. De asemenea, ştim mai 
multe despre interacțiunea puternică dintre gene şi mediu în 
declanşarea tulburărilor creierului, precum rolul stresului în 
tulburările de dispoziție şi tulburarea de stres posttraumatic. 

La fel de importante sunt progresele recente din tehnologia 
de scanare a creierului. Oamenii de ştiinţă pot identifica acum 
procese şi tulburări mintale particulare în anumite regiuni şi 
combinaţii de regiuni ale creierului câtă vreme o persoană 
este alertă, celulele nervoase active devenind vizibile şi creând 
hărți viu colorate ale funcţiei cerebrale. În sfârşit, modelele 
animale ale tulburărilor ne-au deschis noi direcţii de cercetare 
pe pacienţi umani. 

După cum am văzut, tulburările mintale apar atunci când 
o parte dintre circuitele creierului - rețeaua de neuroni şi 

sinapsele pe care le formează - sunt hiperactive, inactive sau 
incapabile să comunice eficient. Disfuncţia se poate datora 
unei leziuni, schimbărilor de la nivelul legăturilor sinaptice 
sau configurării defectuoase a creierului pe parcursul dezvol- 
tării. În funcţie de regiunile creierului pe care le afectează, 
tulburările ne modifică experienţa vieţii - emoția, cogniţia, 
memoria, interacțiunea socială, creativitatea, libertatea de a 
alege, mişcarea sau, cel mai adesea, o împletire a acestor aspecte 
ale firii noastre. 

Graţie în mare măsură progreselor din genetică, imagistică 
cerebrală şi modelele animale, oamenii de ştiinţă care studiază 
tulburările creierului au confirmat mai multe principii gene- 
rale cu privire la felul în care funcționează în mod normal 
creierul nostru. De exemplu, există studii imagistice ce arată 
că emisfera stângă și emisfera dreaptă ale creierului au de-a 
face cu aspecte diferite ale funcţiilor mintale şi că cele două 
emisfere se inhibă reciproc. Mai precis, leziunile din emisfera 
stângă pot descătușa capacităţile creative ale emisferei drepte. 
La modul mai general, când un circuit neuronal din creier este 
dezactivat, e posibil ca un alt circuit, care era inhibat de circuitul 
dezactivat, să se activeze. 

De asemenea, oamenii de ştiinţă au descoperit legături 
surprinzătoare între anumite tulburări care nu par să fie asociate, 
deoarece se caracterizează prin tipuri de comportamente cu 
totul diferite. Unele tulburări de mișcare şi de memorie, precum 
bolile Parkinson şi Alzheimer, apar ca urmare a plierii greşite 
a unor proteine. Simptomele acestor tulburări variază foarte 
mult, deoarece proteinele afectate şi funcţiile de care sunt 
responsabile diferă. În mod asemănător, atât autismul, cât și 
schizofrenia implică tăierea sinaptică, înlăturarea dendritelor 
în exces de la nivelul neuronilor. În cazul autismului nu sunt 
tăiate suficiente dendrite, în vreme ce în cazul schizofreniei 

sunt tăiate prea multe. Ca să dăm un alt exemplu, trei tulburări 
diferite — autismul, schizofrenia și tulburarea bipolară — împăr- 
tăşesc variații genetice. Mai precis, unele dintre genele care 
creează un risc de schizofrenie creează și un risc de tulburare 
bipolară, iar unele dintre genele care creează un risc de schizo- 
frenie creează şi un risc de tulburări din spectrul autist. 

Interacțiunea dintre procesele mintale conştiente şi cele 
inconștiente este esenţială pentru felul în care funcţionăm 
în lume. Observăm acest lucru foarte clar în ceea ce priveşte 
creativitatea şi luarea deciziilor. Creativitatea noastră înnăs- 
cută - în orice domeniu - depinde de slăbirea legăturilor 
conştiinţei şi de accesarea inconştientului nostru. Acest lucru 
este mai uşor pentru unii decât pentru alții. Artiştii schizofre- 
nici ai lui Prinzhorn, cu inhibiţiile şi constrângerile lor sociale 
diminuate, aveau acces la conflictele şi dorinţele lor inconştiente, 
în vreme ce artiștii suprarealişti trebuiau să găsească diferite 
metode prin care să le acceseze pe ale lor. Luarea deciziilor e 
diferită. În cazul ei, nu conştientizăm emoţiile noastre incon- 
ştiente - sau nevoia existenţei lor. Cu toate acestea, studiile au 
arătat că persoanelor ce prezintă leziuni în regiunile creierului 
asociate cu emoția le este foarte greu să ia decizii. 

Această nouă biologie a minţii a revoluţionat capacitatea 
noastră de a înțelege creierul și tulburările sale. Dar cum ne va 
afecta, cel mai probabil, viaţa sinteza dintre psihologia cognitivă 
modernă şi neuroșştiinţe? 

Noua biologie a minţii va schimba radical modul în care este 
practicată medicina, în două feluri. În primul rând, neurologia 
şi psihiatria se vor contopi într-o disciplină clinică comună, 
care se va concentra tot mai mult asupra pacientului ca individ 
cu predispoziţii genetice particulare în ceea ce priveşte sănă- 
tatea şi boala. Această atenţie ne va conduce către o medicină 
de inspiraţie biologică, personalizată. În al doilea rând, vom 

avea pentru prima oară o biologie nuanţată şi plină de însem- 
nătate a proceselor din creier care sunt perturbate în cazul 
tulburărilor sale, precum și a proceselor ce duc la diferenţierea 
sexuală a creierului nostru și a identităţii noastre de gen. 
După toate probabilitățile, medicina personalizată, axată 
pe testarea clinică a ADN-ului - căutarea micilor diferențe 
genetice la indivizi —, va arăta cine riscă să dezvolte o anumită 
boală şi ne va permite astfel să modificăm evoluţia bolii res- 
pective prin alimentaţie, intervenţii chirurgicale, exerciţii fizice 
sau medicamente cu mulţi ani înainte de apariția semnelor şi 
a simptomelor. În prezent, de exemplu, nou-născuţii sunt testaţi 
în principal pentru boli genetice tratabile, precum fenilcetonuria. 
Poate că într-un viitor nu foarte îndepărtat, copiii cu risc 
ridicat de schizofrenie, depresie sau scleroză multiplă vor fi 
identificați şi trataţi pentru a preveni schimbări care altminteri 
ar apărea mai târziu în viaţă. În mod asemănător, persoanele 
de vârstă mijlocie și de vârsta a treia ar putea beneficia de pe 
urma stabilirii profilului lor individual de risc cu privire la 
instalarea târzie a unor boli precum Alzheimer sau Parkinson. 
De fapt, testarea ADN ar trebui să ne permită şi anticiparea 
unor reacții individuale la medicamente, inclusiv a efectelor 
secundare pe care le-ar putea cauza, creându-se astfel remedii 
adaptate nevoilor pacienţilor individuali. | 
Cercetările mele au arătat că învățarea - experienţa - modi- 
fică legăturile neuronilor din creier. Asta înseamnă că creierul 
fiecărei persoane este uşor diferit de creierul oricărei alte 
persoane. Până și gemenii identici, cu genomurile lor identice, 
au creiere uşor diferite, deoarece au fost expuși unor experienţe 
diferite. Cel mai probabil, pe parcursul elucidării funcţiei cere- 
brale, imagistica cerebrală va stabili o bază biologică pentru 
individualitatea vieții noastre mintale. Dacă va reuşi acest 
lucru, vom avea o nouă modalitate puternică de diagnosticare 

a tulburărilor creierului şi de evaluare a rezultatelor diferitor 
tratamente, inclusiv ale unor forme diferite de psihoterapie. 

Văzută în această lumină, înţelegerea biologiei tulburărilor 
creierului face parte din încercarea continuă a fiecărei generaţii 
de erudiți de a înţelege gândirea umană şi acţiunea umană în 
noi termeni. Este un demers ce ne îndreaptă către un nou 
umanism, care valorifică cunoştinţele despre individualitatea 
noastră biologică pentru a ne îmbogăţi experienţa lumii şi 
înțelegerea celuilalt. 

